Dainius Gintalas 


UDK 821.133.1-31 
Ge227 


Jean Genet 
Gėlių Dievo Motina 


Versta iš: Jean Genet. Notre-Dame-des-Fleurs, 
Gallimard, 2005 


Iš prancūzų k. vertė Dainius Gintalas 
Redaktorė Audra Kairienė 
Viršelio dizaineris Denisas Bezrukichas 


Cet ouvrage, publiė dans le cadre du programme | T 
d'aide a la publication „Oscar Milosz“, bėnėficie NV 4 
du soutien de I! Institut francgais N 


Knygos leidimą remia Prancūzų institutas (O. Milašiaus programa 
knygų leidybai remti) 


Knygos vertimą parėmė Lp 
Europos Sąjungos programa HR 
Education and Culture DG 


„Kultūra“ (2007-2013) 


Culture Programme 


Išleido 

kitos knygos 

Vienybės g. 21, LT-51379 Kaunas 
www.kitosknygos.lt 


Spausdino 

Logotipas 

Utenos g. 41A, LT-08217 Vilnius 
www.logotipas.lt 


6 Editions Gallimard, Paris, 1951 


€) Dainius Gintalas (vertimas), 2011 
O kitos knygos, 2011 


ISBN 978-609-427-044-4 


Jei ne Morisas Piloržas, kurio mirtis 
visiems laikams užnuodijo mano 
gyvenimą, šios knygos nebūčiau parašęs. 


Skiriu jo atminimui. 


J. G. 


Gėlių Dievo Motina 


Vaidmanas jums pasirodė vakarinėje penktos va- 
landos laidoje: baltu tvarsčiu apmuturiuota galva jis 
priminė vienuolę ar sužeistą lakūną, nukritusį rugių 
laukuose vieną rugsėjo dieną; panašią dieną plačiai 
nuskambėjo Gėlių Dievo Motinos vardas. Spausdinimo 
mašinų ištiražuotas gražus jo veidas, pažiręs ant Pary- 
žiaus ir ant visos Prancūzijos, ant pačių atkampiausių 
kaimelių, lūšnų ir pilių, nuliūdino miesčionis: nori ne- 
nori teko pripažinti, kad į kasdienį gyvenimą prasi- 
skverbė žavingi žudikai, kurie kėsinasi sutrikdyti miegą, 
pasalūniškai atkopę užpakaliniais laiptais, o šie, lyg ti- 
kri bendrininkai, nė nesugirgždės. Po nuotrauka švietė 
jo nusikaltimai: pirma žmogžudystė, antra žmogžudys- 
tė, trečia žmogžudystė - visos šešios liudijo jo slaptą 
didybę ir pranašavo būsimą šlovę. 

Kiek anksčiau negras Saulės Angelas užmušė savo 
meilužę. 

Kiek vėliau kareivis Morisas Piloržas mažiau nei dėl 
tūkstančio frankų nužudė savo meilužį Eskuderą, pas- 
kui per dvidešimtąjį gimtadienį Piloržui nukirto galvą, 
prisimenat, įtūžusiam budeliui jis parodė nosį. 

Galiausiai vienas karinio laivo leitenantas, visai dar 
vaikas, išdavė vien kad išduotų ir buvo sušaudytas. Pa- 
gerbdamas šiuos jų nusikaltimus aš ir rašau savo knygą. 

Apie tai, kaip nuostabiai skleidėsi tie gražūs ir tam- 
sūs žiedai, sužinojau tik nuotrupomis: vieną sugraibiau 
iš laikraščio skiautės, apie kitą lyg šiaip sau užsiminė 
mano advokatas, trečią papasakojo, galima sakyti, ap- 
dainavo kaliniai - tas dainavimas toks fantastiškas ir 
graudulingas (tartum De profundis), kaip ir vakarais 
jų atliekamos raudos, jos prasismelkia pro kameras ir 
mane pasiekia persimainiusios, sielvartingos, prislopu- 
sios. Sakinių pabaigoje balsas nutrūksta ir dėl to įtrūkio 
pasidaro toks švelnus, kad, rodos, jam antrina angelai, 
o tai kelia siaubą, nes angelai man baisūs - besieliai ir 
bekūniai, balti, besvoriai ir siaubingi kaip permatomi 
vaiduoklių kūnai. 

Visi tie jau nebegyvi žudikai mane nuolat aplanko 
ir kiekvienąkart, kai kuri tų gedulo žvaigždžių nukrinta 
mano kameroje, širdis man ima smarkiai plakti, pliekia 
it nepaliaujamai mušamas būgnas, skelbiantis miestą 
pasiduodant. Paskui seka įkarštis - panašus mane pa- 
gavo ir keletui minučių privertė juokingai susigūžti, kai 
išgirdau virš kalėjimo praskrendant vokiečių lėktuvą 
ir visai šalia sprogstant numestą bombą. Akimirksnį 
išvydau vienišą, geležinio paukščio nešamą vaiką, ku- 
ris juokdamasis sėjo mirtį. Dėl jo vienintelio pratrūko 
sirenos, varpai, šimtas viena Dofino aikštės patrankos 

salvė, neapykantos ir baimės riksmai. Iš beprotiško 
išgąsčio visos vienutės ėmė drebėti, trinksėti, kaliniai 
daužė duris, raičiojosi ant grindų, keikėsi, verkė, bur- 
nojo ir meldė Dievą. Kaip sakiau, lėktuve pamačiau 
arba tariausi pamates aštuoniolikmetį vaiką ir iš savo 
426-osios kameros jam meiliai nusišypsojau. 

Nesu tikras, ar tai jų veidai mano kameros sienas 
nutaškė deimantiniais purvais, bet juk neatsitiktinai iš 
žurnalų išsipjoviau tas gražias galvutes tuščiomis aki- 
mis. Sakau tuščiomis, nes visos jos vaiskios ir, regis, 
dangiškai žydros, panašios į skutimosi peiliukus, tarp 
kurių aštrių briaunų švyti žvaigždė, žydros ir tuščios 
kaip nebaigtų statyti namų langai; kai pro juos žiūri, 
dangus atsiveria priešingos sienos ertmėse. Tarsi vė- 
jams rytais atsilapojusios kareivinės, atrodytų, tuščios 
ir švarios, bet iš tikrųjų pilnos pavojingų, suvirtusių kaip 
papuola į savo lovas patinų. Sakau tuščios, bet vos už- 
simerkusios tos akys man ima kelti dar didesnį nerimą, 
taip pro didžiulį kalėjimą praeinančiai merginai baugu 
grotuotų langų, už kurių miega, sapnuoja ir spjaudosi 
gaujos žudikų, pavertusių kiekvieną kamerą šnypščian- 
čių gyvačių lizdu, bet kartu ir kažkuo panašiu į klau- 
syklą su pridulkėjusiomis saržos užuolaidomis. Iš tų 
akių nesklinda toks akivaizdus paslaptingumas kaip iš 

uždarų, aukštomis sienomis atsitvėrusių miestų - Liono 
ar Ciuricho, - bet jos mane hipnotizuoja ne mažiau nei 
tušti teatrai, apleisti kalėjimai, sustabdyti mechanizmai 
ir dykumos, nes dykumos yra uždaros, jos neatsiveria 
begalybei. Žmonės tokiais veidais man kelia siaubą, kai 
tenka pro juos brautis apgraibomis, bet - koks kerintis 
netikėtumas - kai patenku į jų sielos peizažą ir eidamas 
drebančia širdimi pasuku į kokią nors apleistą vietelę, 
neaptinku nieko, išskyrus dunksančią tuštumą, apčiuo- 
piamą ir orią kaip dieviškoji rusmenė. 

Kaip jau sakiau, nesu tikras, ar tikrai tos galvos pri- 
klauso mano nukirsdintiems draugams, bet pagal tam 
tikrus ženklus suprantu, kad ant sienos kabančios gal- 
vos, vikrios kaip botago virvės ir kietos kaip stikliniai 
peiliai, išmintingos lyg daktarus žaidžiantys vaikai ir 
gaivios lyg neužmirštuolės, buvo pasirinktos tapti siau- 
bingų sielų buveine. 

Laikraščiai retai pasiekia mano kamerą, ir iš pa- 
čių gražiausių jų puslapių tarsi iš gegužio sodų būna 
išplėšti įstabiausi Žiedai - suteneriai. Nepalenkiami, 
griežti suteneriai su tokiais išsiskleidusiais organais, 
kad aš nebesusigaudau, gal tie organai - tai lelijos, o gal 
tos lelijos ir organai - tai ne visai jie, galop susipainio- 
ju taip, kad vakarais keliaklupsčias mintyse apglėbiu jų 

kojas - štai kaip mane pribloškia ir viską sumaišo tasai 
nepaprastas standumas, o atsiminimuose, kuriais su 
didžiausiu malonumu peniu savo naktis, regiu tave, iš- 
sitiesusį ir pasyvų, skęstantį mano glamonėse; tik tavo 
varpa, styranti ir švytruojanti, įsiskverbia į mano burną, 
kaip netikėtai ir šiurkščiai įsminga varpinė į tamsų it ra- 
šalas debesį ar į krūtį - skrybėlės smeigė. Tu nekrutėjai, 
nemiegojai, nesapnavai, bet buvai kažkur toli, nejudrus 
ir pablyškęs, sustiręs, šaltas, išsitiesęs ant lygios lovos 
tarsi karstas jūros paviršiuj; aš žinojau, mes skaistūs, 
kai jutau, kaip tu, tolydžio trūkčiodamas, baltas ir švel- 
nus, teki į mane. Galbūt apsimetinėjai, kad tau malonu. 
Bet kaip tik tuo akimirksniu tave nušvietė tyki ekstazė 
ir tavo palaimingą kūną apsupo antgamtiškas ratilas, 
nelygu mantija, iš kurios kyšojo tavo galva ir kojos. 

Šiaip ar taip, turiu dvi dešimtis nuotraukų, pakram- 
tytu duonos minkštimu jas prilipdžiau kitoje ant sienos 
pakabintų taisyklių pusėje. Kai kurias prismeigiau žal- 
vario vielos smeigėmis, tos vielos spalvoto stiklo karo- 
liukams verti man atneša meistras. 

Kiti kaliniai iš tų karoliukų veria laidotuvių vainikė- 
lius, o aš patiems tikriausiems nusikaltėliams padariau 
žvaigždės formos rėmelius. Vakarais, kai jūs atlapojate 
langus į gatvę, aš atsiverčiu kitą taisyklių pusę. Tada į 

mane pro visas kūno angas ima smelktis žiaurumu at- 
siduodančios šypsenos ir nepasitenkinimo grimasos, į 
mane įsiskverbia ir sujaudina jų jėga. Aš apsigyvenu jų 
bedugnėse. Jie nulemia mano smulkius įpročius, o tie 
įpročiai drauge su jais yra ir mano šeima, ir mano vie- 
ninteliai draugai. 

Galbūt tarp tų dvidešimties įsimaišė vienas kitas 
vyrukas, nepadaręs nieko tokio, kad būtų nusipelnęs 
kalėjimo - koks nors čempionas ar atletas. Bet jei jau 
aš jį prisegiau prie savo sienos, vadinasi, lūpų kamputy 
ar primerktose akyse įžvelgiau šventą pabaisos ženklą. 
Kažkas jų veide ar užfiksuotame judesyje man sako: vi- 
sai tikėtina, kad jie mane myli, nes mane mylėti jie gali 
tik jei yra pabaisos, taigi, galima sakyti, jog tasai vienas 
ar kitas paklydėlis pats ir pasirinko šią vietą. O kad jie 
turėtų svitą ir dvariškių, iš nuotykių romanų viršelių 
nuraškiau vieną tokį jauną metisą meksikietį, tokį gau- 
čą, taip pat kaukazietį raitelį, o iš romanų, einančių iš 
rankų į rankas, - keletą negrabių piešinių: sutenerių 
ir banditų su smilkstančia nuorūka dantyse iš profilio 
arba kietuolio su stačiu. 

Naktimis aš juos myluoju ir mano meilė juos atgaivi- 
na. Dieną atsiduodu savo mažiems rūpestėliams. Tam- 
pu namų šeimininke, atidžiai stebinčia, kad ant parketo 

nenukristų joks duonos trupinėlis, jokia pelenų dulke- 
lė. Bet užtai naktį! Baimindamasis prižiūrėtojo - jis gali 
ūmai uždegti šviesą ir pažiūrėti vidun pro durų lange- 
lį,- prisiverčiu būti šlykščiai atsargus, kad pernelyg gar- 
sus patalų čiužėjimas neišduotų malonumo; tačiau dėl 
to, kad slapstantis judesiai netenka didingumo, malo- 
numas tik padidėja. Jaučiuos tarsi plaukčiau. Mano de- 
šinė ranka nyra po antklode, stabteli ir pradeda glostyti 
įsivaizduojamą veidą, o paskui ir visą nusikaltėlio kūną, 
kurį šiąnakt pasirinkau, kad patirčiau laimę. Kairioji 
plaštaka susigniaužia, pirštai apglėbia nesamą organą; 
šis iš pradžių priešinasi, bet greitai pasiduoda, atsive- 
ria, ir tada iš sienos išnyra galingas kūnas, tikra spinta, 
prisiartina, puola ant manęs ir pritrėškia prie čiužinio, 
sudėmėto kokio šimto kalinių, o aš pats pasineriu į savo 
laimę, - ir kas man tas Dievas su Angelais. 

Niekas negali pasakyti, ar iš čia išeisiu, o jei išei- 
siu - kada. 

Taigi nepažįstamų meilužių padedamas ketinu pa- 
rašyti šitą istoriją. Mano herojai - prismeigtieji prie 
sienos, jie ir aš, uždarytasis. Jūs skaitysit, o manieji per- 
sonažai - ir Šventoji su Kiulafrua - kris nuo sienos kaip 
rudens lapai ir treš mano pasakojimo dirvą. Ar reikia 
pasakoti apie jų mirtį? Visiems ji bus tokia pat kaip tojo, 

kuris išgirdęs šią žinią iš prisiekusiųjų teismo su parei- 
nės akcentu ramiai sušnabždės: „Aš visa tai jau perė- 
jau“ (Vaidmanas). 

Gali taip nutikti, jog ši istorija ne visa pasirodys iš- 
galvota ir, nepaisant nusistatymo, bus išgirstas ir mano 
kraujo balsas: atleiskit už visa, kas man bus nutikę 
naktį galva trinktelėjus į duris, kai išsilaisvino nuo pat 
pasaulio pradžios mane kamavę atsiminimai. Ši knyga 
tetrokšta būti mano vidinio gyvenimo dalele. 

Kartais per langelį staiga pasisveikina lyg aksomi- 
su manim ir, pats to nenorėdamas, ilgai pasakoja apie 
apgavikus mano kaimynus, apie padegėjus, pinigų pa- 
dirbinėtojus, žudikus, apie narsuolius paauglius, be- 
siraitančius ant žemės ir rėkiančius: „Mama, gelbėk!“ 
Paskui langelis bilstelėdamas užsidaro, ir aš pasilieku 
akis į akį su visais pas mane atsėlinusiais gražuoliais, 
kuriuos patalų švelnumas ir ryto vėsa verčia rangytis 
ieškant siūlo galo ir narpliojant visų tų impulsų ir ryšių 
raizgalynę, bandant atskleisti žvėriškas ir gudrias prie- 
mones, dėl kurių, be visų kitų triukų, rausvaskruostės 
mergaitės virto blyškiaveidėmis numirėlėmis. Šias taip 
pat, jų galvas ir kojas, noriu įmaišyti tarp savo draugų 
ant sienos ir iš viso to išrutulioti istoriją apie vaiką. 

Tą istoriją apie menkai pažįstamą Šventąją, apie Gėlių 
Dievo Motiną ir - net neabejokite - istoriją apie save 
trokštu perpasakoti taip, kad užburčiau savo kamerą 
(noriu pasakyti, kad dėl šios istorijos mano kamera 
ir bus užburta). Pagrindiniai Gėlių Dievo Motinos po- 
žymiai tokie: ūgis 1,71 m, svoris 71 kg, veidas ovalus, 
plaukai šviesūs, akys žydros, oda blyški, dantys tobuli, 
nosis tiesi. 

Šventoji mirė vakar tokiame ryškiame pačios iš- 
vemto kraujo klane, kad mirdama išgyveno aukščiau- 
siąją regimybę, jog tasai kraujas - tai tamsioji skylė, į ją 
teatrališkai primygtinai rodė sulaužytas smuikas, ma- 
tytas pas vieną teisėją daiktinių įrodymų krūvoj; taip 
Jėzus rodo į auksine opą, kurioje liepsnoja jo Šventoji 
Širdis. Tai dieviškoji jos mirties pusė. Kita, žemiškoji, 
pusė - mat Šventosios kraujas pliūptelėjo ant naktinių 
marškinių ir patalų (o saulė begėdiškai išsidrėbė ant 
tos kruvinos lovos) - jos mirtį prilygina žmogžudystei. 

Šventoji mirė šventa ir nužudyta, ją nužudė džiova. 

Atėjo sausis, ir mes, vaikštinėdami kalėjimo kie- 
me, slapčiom vienas kitam linkėjom laimingų Naujųjų 
metų, droviai, kaip kokie patarnautojai įstaigoj. Vyriau- 
siasis prižiūrėtojas įteikė kiekvienam po naujametę 
dovanėlę - dvidešimt gramų rupios druskos popierinėj 

tūtelėj. Trečia valanda popiet. Už grotuotų langų nuo 
vakar dienos lyja ir pučia vėjas. Kaip į vandenyno dug- 
ną pasineriu į niūrų didžiulių tamsių namų kvartalą, bet 
žvelgiant atsiminimų akimis, tie namai visai lengvi, nes 
atsiminimų medžiaga yra akyta. Vieno to namo įreng- 
toje palėpėje ilgą laiką ir gyveno Šventoji. Didžiulis 
palėpės langas akis nukreipia (ir užburia) į Monmar- 
tro kapinaites. Į palėpę kylanti laiptinė šiandien atlie- 
ka labai svarbų vaidmenį. Ji vingiuota tarsi piramidžių 
koridoriai, tai prieangis, vedantis į laikinąją Šventosios 
kapavietę. Tasai lyg iš po žemių kylantis takas panašus 
į tamsos gaubiamą nuogą marmurinę dviratininko ran- 
ką. Iš gatvės laiptai kyla į mirtį ir pasiekia paskutiniąją 
koplytėlę. Čia jau gali pajusti pūvančių gėlių, žvakių ir 
smilkalų kvapus. Laiptai kyla į tamsą. Aukštas po aukš- 
to jie vis mąžta, išskysta jų kontūrai ir pačiame viršuje 
it netvari iliuzija jie susilieja su dangaus žydryne. O čia 
jau Šventosios palėpė. Tuo tarpu gatvėje po mažyčiais 
plokščiais lietsargiukais, laikydamos juos tarsi puokš- 
tes, lūkuriuoja Mimoza I, Mimoza II, Mimoza Pusiau 
IV, Pirmoji Komunija, Anžela, Monsinjoras, Kastanjetė, 
Regina, taigi, po tomis juodomis lietsargių aureolėmis 
slepiasi visa minia, kurios garsiems vardams išsaky- 
ti reikėtų ilgos litanijos; kitoje rankoje panašiai kaip 

lietsargiai laikomos žibuoklių puokštelės savo kvapais 
skraidina minią į svajas, iš kurių jinai sugrįš sujaudin- 
ta ir apstulbinta laidotuvių ceremonijos didybės, bent 
jau Pirmoji Komunija tai tikrai, nes ji puikiai prisimena 
už širdies griebiančias lyg kito pasaulio giesmė, bet ir 
šiandiena dvelkiančias eilutes iš vakarinio laikraščio: 
„Juodas aksominis „Crillon“ viešbučio kilimas, ant kurio 
stovėjo sidabru kaustytas juodmedžio karstas su bal- 
zamuotu Monako princesės kūnu, buvo visas nuklotas 
Parmos žibuoklėmis.“ Pirmoji Komunija trapi būtybė. 
Ji tarsi ledi stovi pakėlusi smakrą. Paskui jį nuleidžia ir 
apsigaubia istorijos klostėmis, istorijos, atsiradusios iš 
jos troškimų savo blausaus gyvenimo įvykiams suteikti 
svarbos ir iškilmingumo; tame gyvenime ji yra mirusi 
princesė. 

Gėjai mergaitės turėjo vainikėlius iš karoliukų, ly- 
giai tokius pat aš veriu savo kameroje, jie man primena 
drėgnų samanų kvapą bei sraigių ir šliužų seilių drieka- 
nas ant baltų akmenų mano kaimo kapinaitėse. 

Taigi homoseksualai, visi tie gėjai mergaitės ir gėjai 
berniukai, visi tie žydriukai, pedalai, mezgėjai susirin- 
ko apačioj prie laiptų. Stoviniuoja, glaustosi: mergaitės 
plepa ir čiauška šalia tiesių, augalotų, tvirtų ir tylių kaip 

medžiai berniukų. Visų drabužiai - kelnės, švarkai, liet- 
palčiai - juodi, bet veidai, jauni ir seni, lygūs ir raukšlėti, 
išmarginti it herbai. Lyja ir lietaus šnaresys maišosi su 
jų balsais: 

- Vargšė Šventoji! 

— Tik pagalvok, mieloji! Jos amžiuj, tai baisu. 

— Ji jau nebesidarbavo su mumis, pasiliko visai be 
užpakalio. 

— O Meilutis neatėjo? 

— Užsičiaupk! 

- Tu tik pažiūrėk į ją! 

Šventoji nemėgo, kad jai kas nors vaikščiotų virš 
galvos, tad gyveno padoriame kvartale solidaus namo 
viršutiniame aukšte. Būtent šio namo apačioje ir min- 
džikavo visa ta balbatuojanti kompanija. 

Po minutės kitos Šventosios palaikų atvažiuos pa- 
siimti veikiausiai juodo arklio tempiamas katafalkas, 
nuveš juos į bažnyčią, o paskui čia pat, į Monmartro ka- 
pinaites, į kurias visi sugužės iš Rašelės aveniu. 

Pro šalį praėjo Amžinybė sutenerio povyza. Čiauš- 
kesys nutilo. Vienplaukis ir nepaprastai elegantiškas, 
nuoširdus ir guvus artinosi Meilutis Mažoji Pėdelė. Jis 
grakštus, bet jo eiseną ženklina kažkokia sunkiasvo- 
rė didybė, būdinga barbarui, kai šis savo prašmatniais 

kailiu muštais batais klampoja per purvą. Viršutinioji 
jo kūno dalis laikosi ant klubų kaip karalius soste. Vos jį 
prisimenu, kairė ranka kaipmat lenda pro kiaurą kiše- 
nę... Meilučio vaizdinys manęs nebeapleis, kol nebūsiu 
baigęs savo reikaliuko. Kartą mano kameros durys pra- 
sivėrė ir pasirodė jis. Akimirksnį jį regėjau tokį didingą, 
tarsi tarp neįsivaizduojamai storų kalėjimo sienų slam- 
pinėtų mirtis. Mačiau jį priešais tokį mielą, tarsi nuogas 
būtų gulėjęs gvazdikų lauke. Po sekundės aš jau buvau 
jo, išsiliejęs į burną jis pasiekė mano širdį (nepamenu, 
kas taip pasakė). Jis įsiskverbė į mane taip, kad man pa- 
čiam nebeliko vietos ir išsprūdęs lauk įsimaišiau tarp 
banditų, vagių, sąvadautojų, o policija per klaidą mane 
suėmė. Tris mėnesius jis smaginosi mano kūnu, tvati- 
no kaip įstengdamas. Aš tryniausi po jo kojom, buvau 
mindomas aršiau nei grindų skuduras. Paskui jį išleido, 
jis sugrįžo prie savo vagysčių, o aš negaliu pamiršti jo 
judesių, tokių staigių, tokių aštrių, tarsi jis būtų įsikū- 
nijusi stiklo briauna, tokių ūmių, kad niekada neateitų 
į galvą laikyti juos valingais, apgalvotais. Visa, kas liko 
iš jo apčiuopiama, tai tik gipsinis muliažas, kurį pagal 
jo milžinišką pasistojusį kotą išliejo pati Šventoji. La- 
biausiai mane žavi jo tvirtumas, kitaip tariant, to penio 
grožis, nuo išangės iki pat galvutės. 

Dar noriu pasakyti, kad jo pirštai buvo lyg iš nėrinių, 
kad kiekvieną rytą busdamas jis ištiesdavo ir išskėsda- 
vo rankas, norėdamas pasitikti pasaulį, - dėl to jis buvo 
panašus į ėdžiose gulintį Kūdikėlį Jėzų (vienos pėdos 
kulną uždėdavo ant kitos pirštų), bet jo atidus veidas 
nusvirdavo į priešingą nei dangus pusę; stovėdamas jis 
skleisdavo tokį pat paprastumą kaip Nižinskis senose 
nuotraukose, pozuojantis aptaisytas rožių žiedlapiais ir 
pintinėle sudėjęs rankas. Jo riešas paslankus kaip smui- 
kininko ir išsilenkia grakščiai lyg išnarintas. O kartais 
vidury dienos ta gyvastinga tragikės ranka jis būdavo 
ima pats save smaugti. 

Tai beveik tikslus Meilučio portretas, nes - dar pa- 
matysit - jis buvo be galo mane jaudinančio gesto ge- 
nijus, ir vos prisimines imuosi jį apdainuoti ir liaujuosi 
tik tada, kai mano ranka sulimpa nuo išsiliejusio malo- 
numo. 

Jis žengia pas mirtį per gryną orą. Dar buvo vadi- 
namas graiku. Graikas - tai vagišius. Jam einant Mon- 
sinjoras, Mimozos, Kastanjetė, visi mezgėjai krūtine 
padarė nepastebimą sukamąjį judesį ir slapta patikėjo 
pakerėję tą gražuolį. O jis, abejingas ir spindintis kaip 
skerdiko peilis, eidamas juos visus perskiria į dvi gru- 
pes, paskui jos be jokio triukšmo tuojau pat susieina, 

skleisdamos lengvą, bet su niekuo nesumaišomą nu- 
siminimo aromatą. Meilutis kyla laiptais taip greitai ir 
užtikrintai, kad, rodos, pasiekęs stogą nesustos, o toliau 
kils melsvomis oro pakopomis iki pat dangaus. Palėpėj, 
jau nebe tokioj slaptingoj, kai mirtis ją pavertė laidoji- 
mo rūsiu (pertvarkyta erdvė neteko dviprasmiškumo, 
pakriko, o prie to daug prisidėjo ir visi tie keisti laido- 
tuvėse dalyvaujantys objektai: baltos pirštinės, spalvo- 
tas šviestuvas, artileristo švarkas, galų gale krūva kitų 
daiktų, kuriuos išvardysime vėliau), apsigaubusi gedu- 
lo skraiste vieniša sėdi ir dūsauja Šventosios motina 
Ernestina. Ji susenusi. Bet pagaliau ji gavo ilgai lauktą 
progą. Šventosios mirtis, plevenanti neviltis, akivaiz- 
džiai matomas gedulas su ašaromis, gėlėmis ir krepu ją 
išvadavo iš šimto ankstesnių svarbių vaidmenų. Tokią 
progą ji praleido, kai Šventoji Kaskadininkė, dar būda- 
ma kaimo berniukas, vardu Luji Kiulafrua, gulėjo ligos 
patale, ligos, apie kurią aš ir papasakosiu. Iš savo ligo- 
nio lovos jis žvalgėsi po kambarį, o šiame angelas (ir vėl 
šis žodis mane jaudina, vilioja ir kelia pasidygėjimą. Jei 
angelai turi sparnus, ar jie turi ir dantis? Ar mosuoda- 
mi tais sunkiais, plunksnuotais, tais mistiniais sparnais 
jie paskrenda? Ir jei jų vardas stebuklingas, ar puo- 
lę jį pasikeičia?), taigi angelas, kareivis šviesiu žydru 

surdutu ir negras (mano knygos visada bus puiki dings- 
tis pavaizduoti tamsiame ar šviesiame kalėjime broliš- 
kai kauliukais žaidžiančius žydrai apsirengusį kareivį, 
angelą ir negrą) sudarinėjo slaptą sandėrį, iš kurio jis 
pats buvo išstumtas. Angelas, negras ir kareivis paeiliui 
įgydavo jo mokyklos draugų ir valstiečių veidus - tik ne 
gyvačių gaudytojo Alberto. Būtent jo Kiulafrua ir lauk- 
davo savo dykynėj, norėdamas burna numalšinti degi- 
nantį žvaigždžių kūno troškulį. Kad nusiramintų, jis, ne- 
paisant savo amžiaus, ieškojo laimės ten, kur nejauku, 
kur plyti dykra, plyna žydrynė ar smėlynai, magnetinis 
laukas, sausas ir nebylus, kur niekas neskleidžia nei 
kvapų, nei spalvų, nei garsų. O dar anksčiau, kai kaimo 
kely pasirodė nuotaka juoda suknia ir balto tiulio vu- 
aliu, žaižaruojanti lyg apšerkšnijęs jaunas piemuo, lyg 
miltuotas baltaplaukis malūnininkas ar lyg Gėlių Dievo 
Motina, kurį jis sutiko vėliau ir kurį aš pats vieną rytą 
išvydau savo kameroje šalia išmatų puskubilio, - jis 
buvo pasišiaušęs, užsimiegojusiu ir muilo putomis ap- 
lipusiu raudonu veidu, - tasai nuotakos vaizdas suardė 
Kiulafrua, dar berniuko, pasaulio vaizdą, atskleidė, kad 
poezija nėra švelni vilnijanti melodija, mat nuotakos 
tiulis krito griežtomis, ryškiomis, ledinėmis klostėmis. 
Tai buvo perspėjimas. 

Jis laukė Alberto, o tasai vis nesirodė. Tačiau kiekvie- 
nas praeinantis valstietis ar valstietė turėjo gyvačių gau- 
dytojo bruožų. Jie buvo tarsi jo pirmtakai, pasiuntiniai 
ir pranašautojai, įkūnijantys tam tikrus jo gabumus, mi- 
nantys jam kelią ir rengiantys jo atėjimą. Visi jie giedojo 
aleliuja. Vienas žingsniavo Alberto eisena, kitas atkar- 
tojo jo judesius, dar kiti jį priminė dėl kelnių spalvos ar 
velveto arba dėl balso; bet kantriai laukiantis Kiulafrua 
neabejojo, kad ilgainiui visos tos išsibarsčiusios detalės 
susijungs ir atkurtasis vientisas Albertas iškilmingai, 
ryžtingai ir įstabiai įžengs į jo kambarį, kaip į mano ka- 
merą įžengė gyvas ir kartu miręs Meilutis Mažoji Pėdelė. 

Kai kaimo kunigas, atėjęs sužinoti naujienų, Er- 
nestinai tarė: „Ponia, mirti jaunam - tai laimė; ji pagar- 
biai linktelėdama atsakė: „Taip, Jūsų Šviesybe.“ 

Kunigas ją nužvelgė. 

Ji šypsodama žiūrėjo į atspindį parkete: tame at- 
spindy ji buvo savęs pačios priešingybė - pikų dama, 
juodoji našlė. 

— Negūžčiokit pečiais, mielas drauge, aš nesu išpro- 
tėjusi. 

Ji ir nebuvo išprotėjusi. 

— Lu Kiulafrua greitai mirs. Aš tai jaučiu. Jis tuoj 
mirs, Žinau. 

„Jis tuoj mirs, žinau“, - toji frazė, išplėšta iš vienos 
knygos ir kraujuojanti tarsi žvirblio sparnas (na arba 
angelo, jei tik šio kraujas gali būti raudonas), buvo su 
siaubu ištarta vienos herojės iš romano, atspausdinto 
mažytėmis raidėmis prastame puriame popieriuje, - 
tokia, sakoma, yra ir niekšų, tvirkinančių vaikus, sąžinė. 

— Kai pasigirs laidotuvių giesmė, aš šoksiu. 

Taigi jam reikėjo mirti. O kad veiksmų patetika 
būtų dar tulžingesnė, ji pati privalėjo tą mirtį prišauk- 
ti. Tokiai moralei nė motais nei kalėjimo, nei pragaro 
baimė, ar ne taip? Ernestina, tai yra aš, iki smulkmenų 
apgalvojo veiksmų planą. Ji suvaidins, jog įvyko savižu- 
dybė. „Pasakysiu, kad jis nusižudė.“ Ernestinos logika, 
labai artima teatro logikai, neturi jokio sąryšio su tuo, 
ką vadinam įtikimumu. Juk įtikimumui netinka už- 
slėpti motyvai. Tad gal nereikia stebėtis, verčiau žavė- 
kimės. 

Jos veiksmus padiktavo stalčiaus dugne gulintis di- 
džiulis revolveris. Ne pirmą kartą daiktai pakursto po- 
elgį ir dėl to jie turėtų prisiimti siaubingą, nors jiems 
visai nesunkiai pakeliamą atsakomybę už nusikaltimą. 
Tasai revolveris, pasirodo, tapo būtinuoju jos veiksmo 
bendrininku. Jis tarsi pratęsė įsitempusią mūsų pagrin- 
dinės veikėjos ranką, ir, reikia pasakyti, taip negailes- 

tingai persekiojo, kad jai degė skruostai, ji pametė ra- 
mybę kaip kaimo merginos dėl sunkių Alberto rankų 
išsipūtusiose kišenėse. Bet, lygiai kaip aš, trokšdamas 
lavono, tačiau dar šilto, ir šmėklos, kurią malonu apka- 
binti, sutikčiau nužudyti tik švelnų paauglį, taip ir Er- 
nestina sutiko žudyti, tik jei pavyktų išvengti siaubo, 
kurio neįmanoma išvengti (konvulsijos, apstulbusios 
priekaištingos vaiko akys, tykštantis kraujas ir sme- 
genys), bei angeliško, anapusinio siaubo, ir veikiausiai 
norėdama, kad toji akimirka taptų iškilmingesnė, ji už- 
sidėjo papuošalus. Taip kadaise aš pats leisdavausi ko- 
kainą ne bet kokiu, o su krištoliniu iš grafino kamščio 
padarytu švirkštu, ant smiliaus užsimovęs žiedą su mil- 
žinišku deimantu. Ji nenutuokė, kad taip savo veiksmą 
tik apsunkina, verčia išskirtiniu, o jo keistumas gali vis- 
ką sugadinti. Taip ir atsitiko. Šitaip lengvai, nevaržomai 
svaičiojant kambarys pasidarė per prastas ir virto pra- 
bangiu, auksu tviskančiu butu su sodriai raudonu akso- 
mu muštomis sienomis ir sunkiais stilingais baldais, su 
pribloškiančiomis raudono šilko užuolaidomis, apkabi- 
nėtas didžiuliais veidrodžiais, papuoštas kandeliabrais 
su krištoliniais karuliais. Labai svarbu tai, kad palubėj 
kabėjo milžiniškas sietynas. O grindis dengė violetinis 
su mėlynu minkštas vilnonis kilimas. 

Povestuvinėj kelionėj vaikštinėdama po vakarinį 
Paryžių pro lango užuolaidas ji probėgšmais pamatė 
tuos nuostabius jaukius apartamentus ir eidama įsiki- 
busi į vyro parankę droviai, tada dar droviai, įsisvajojo 
juose numirti iš meilės - ak, fenobarbitalis ir gėlės - iš 
meilės teutonų riteriui. Paskui, jau spėjus taip numirti 
keturis ar penkis kartus, butas atsivėrė kur kas rimtes- 
nei dramai nei jos pačios mirtis. 

Aš paistau, suku jums galvą, sakysit - tai vaikiškos 
paikystės. Tikrai, tai vaikiškos paikystės. Juk visi kali- 
niai yra vaikai, tik vaikai gali būti tokie gudrūs, užda- 
ri, nuoširdūs ir chaotiški. „Kas dar būtų gerai, - mąstė 
Ernestina, - kad jis mirtų kokiame nors prašmatniame 
mieste, Kanuose ar Venecijoj, tada galėčiau tenai nuke- 
liauti kaip maldininkė“ 

Būtų gera, tapus kokio nors dožo žmona ar meiluže, 
apsigyventi „Ritz“ viešbuty prie Adrijos jūros, paskui 
su glėbiu gėlių įkopti stačiu taku iki kapinių, prisėsti 
ant paprastos antkapinės plokštės iš balto vos iškilaus 
akmens, susigūžti, pasinerti į skausmą ir ganytis jo aro- 
mate. 

Nors parengtos dekoracijos jos nesugrąžino į rea- 
lybę, nes iš šios jinai ir nebuvo pasitraukusi, tačiau at- 
kratė nuo anų svaičiojimų. Ji nuėjo pasiimti revolverio, 

kurį jau seniai buvo užtaisiusi atidžioji Apvaizda, ir kai 
paėmė jį, sunkų kaip pribrinkęs falas, pasijuto pastojusi 
žmogžudyste, nėščia mirtimi. 

Jums juk nežinomas tasai nežmoniškas ir be galo 
šviesus pojūtis, kai apakęs žmogžudys laiko rankoje 
peilį, šautuvą ar buteliuką nuodų arba kai jis jau atliko į 
prarają stumtelėjusį judesį. 

Finalinį judesį Ernestina galėtų atlikti tuoj pat, bet 
ji, kaip, beje, ir Kiulafrua, vadovaujasi scenarijumi, ku- 
rio neskaitė, kurį rašau aš, taigi atomazgai dar ateis 
laikas. Ernestina puikiausiai žino tiek, kad jos judesys 
apgailėtinai literatūriškas, o priversta paklusti prastai 
literatūrai ji tampa dar labiau jaudinanti jos pačios ir 
mūsų akimis. Šioje dramoje, kaip ir gyvenime, ji bando 
išvengti pigaus grožio. 

Kiekvienai būsimai žŽmogžudystei būtinai atlieka- 
mos parengiamosios, o po jos - aukojimo apeigos. Vie- 
nų ir kitų prasmės žudikas paprastai nesuvokia. Viskas 
vyksta savo ruožtu. Ernestina kaip tik turėjo laiko iš- 
stoti prieš inkvizicijos teismą. Ji iššovė. Kulka sukūlė 
velionio vyro garbės raštą dengusį stiklą. Garsas buvo 
siaubingas, bet vaikas, apkvaišintas migdomųjų, nieko 
negirdėjo. Ernestina taip pat, mat ji šovė sodriai rau- 
dono aksomo bute, ir kulka, sudaužiusi veidrodžius, 

karulius, krištolą, stiuką, žvaigždes, suplėšiusi apmuša- 
lus, galiausiai suniokojusi visą butą, krentančiai Ernesti- 
nai vietoj kraujo ir degančio parako pažėrė ant galvos 
sietyno ir karulių krištolo duženas su pilkais pelenais. 

Ji atgavo nuovoką tarp savosios dramos nuolaužų. 
Revolverio nebeturėjo, šis buvo nučiuožęs po lova, pra- 
dingęs it kirvis kūdros dugne, it valkata už sienos, len- 
gvesnės už mintis jos rankos plazdeno aplinkui. Tada ji 
ėmė laukti. 

Tokią ją, apsvaigintą tragizmo, ir išvydo Meilutis. Jis 
išsigando, nes ji buvo graži ir atrodė pamišusi, bet grei- 
čiau išsigando dėl to, kad buvo graži. Jis ir pats buvo gra- 
žus, tad ar buvo ko gąsdintis? Deja, aš beveik nieko, tai 
yra tikrai nieko nežinau apie slaptus ryšius tarp tų būty- 
bių, kurios yra gražios ir pačios tai Žino, lygiai kaip nieko 
neišmanau ir apie gražių berniukų santykius, tie santy- 
kiai gali atrodyti draugiški, bet veikiausiai pilni neapy- 
kantos. Kai jie vieni kitiems šypsosi, ar nesąmoningai į 
tas šypserias įmiešia švelnumo ir ar bent kiek nujaučia, 
kaip jis veikia? Prisiartinęs prie karsto Meilutis negra- 
biai persižegnoja. Jo sumišimą galėjai palaikyti susikau- 
pimu, bet tasai sumišimas jam teikia begalinės gracijos. 

Tarsi sunkus švininis antspaudas, dedamas ant rašy- 
tinių dokumentų, mirtis įsispaudė ant užuolaidų, sienų, 

kilimų. Ypač ant užuolaidų. Jos pačios jautriausios. Jos 
jaučia mirtį ir praneša apie ją lyg šunys. Jos aploja mirtį 
savo klostėmis, kurios prasiveria ir juoduoja tarsi kau- 
kių burnos ir akys Sofoklio tragedijose arba išsipučia 
kaip krikščionių asketų akių vokai. Langinės užvertos, 
dega žvakės. Meilutis, neatpažindamas palėpės, kurioje 
gyveno drauge su Šventąja, jaučiasi nedrąsiai lyg į sve- 
čius atėjęs jaunuolis. 

Ką jis jautė prie karsto? Ogi nieko. Šventoji jam nie- 
ko nebereiškė. 

Tuojau pat pasirodė laidotuvių biuro tarnautojai ir 
jį išgelbėjo. 

Juodasis kortežas, tvieskiantis išmargintais veidais 
ir skleidžiantis sumišusį kosmetikos ir gėlių kvapą, 
per lietų pajuda paskui katafalką. Plevenantys apvalūs 
plokšti lietsargiai kilsteli procesiją, laiko ją pakibusią 
tarp dangaus ir žemės. Praeiviai jos net nepastebi, nes ji, 
tokia lengvutė, pakilusi virš žemės dešimt metrų; ją pa- 
stebėti dešimtą ryto galėjo tik tarnaitės ir liokajai, ir tai 
tik tada, jei pirmosios savo šeimininkėms nenešė puo- 
delio šokolado į lovą, o antrieji neatidarinėjo durų pir- 
miesiems lankytojams. Be to, procesija juda taip greitai, 
kad yra beveik nematoma. Katafalko ašys įgijo sparnus. 
Giedodamas Dies irae į lietų pirmas išeina kunigas. Jis 

kilnoja sutanos ir kapos palankas, kaip daryti prastu 
oru jį pamokė seminarijoj; tasai, nors ir nevalingas, ju- 
desys iš didingumo placentos jame išvadavo daugybę 
paslaptingų ir liūdnų būtybių. Prisidengdamas kapos 
skvernu iš to paties juodo aksomo, iš kurio daromos 
Fantomo ar dožo žmonos karnavalinės puskaukės, jis 
norėjo praslysti nematomas, bet pati žemė jam išslydo 
iš po kojų, ir tuojau pat pamatysim, į kokius žabangus 
jis įkliuvo. Jis neužsidengė apatinės veido dalies. Tasai 
kunigas, turėkit omeny, buvo jaunas, ir po visomis lai- 
dotuvių puošmenomis numanomai slėpėsi aistringas 
atleto kūnas. Nori nenori peršasi išvada, jog jis dėvėjo 
karnavalo kostiumą. 

Bažnyčioj per gedulingąsias pamaldas, kurioms pa- 
kako „Tai darykite mano atminimui“, tyliai, ant pirštų 
galų prisiartinęs prie altoriaus, jis visrakčiu atrakina 
tabernakulį, praskleidžia šydą kaip vidurnaktį prasklei- 
džiamos dvigubos užuolaidos alkovoj, tada sulaikęs 
kvėpavimą, su pirštinių nemūvinčio vagišiaus atsargu- 
mu pasičiumpa ciboriją ir perlaužęs praryja įtartinos 
išvaizdos ostiją. 

Kelias nuo bažnyčios iki kapinių ilgas, o brevijoriaus 
tekstas pernelyg gerai žinomas. Kas skleidžia žavesį - 
tai tik giesmės mirusiesiems ir juoda, sidabru išsiuvinė- 

ta kapa. Kunigas braunasi per purvą lyg per miško tan- 
kyne. „Kokį mišką?“ - klausia jis savęs. Tegul bus sveti- 
mos šalies Bohemijos miškas. Arba geriau Vengrijos. Be 
abejonės, jis renkasi būtent šį kraštą dėl aiškios prielai- 
dos, kad vengrai - vieninteliai azijiečiai Europoj. Hunai. 
Štai Atila degina žolę, o jo kariai tarp stiprių didžiulių 
šlaunų, tokių didelių ar dar didesnių kaip Alberto, Mei- 
lučio ir Gorgio šlaunys ar jų žirgų kumpiai, šildosi žalią 
mėsą pietums. Ruduo. Vengrijos miške lyja. 

Praskiriamos šakos apšlaksto kunigo kaktą. Girdėti 
tik lietaus lašų teškėjimas ant šlapių lapų. Vakarėja, tad 
miškas tampa vis baugesnis. Savo nuostabias strėnas 
kunigas tvirčiau apsiaučia pelerina - ji pilka kaip šian- 
dieninė jo kapa, kurią jis dėvi toje realybėje. 

Miške yra lentpjūvė, ten dirba du vyrai. Dabar jie 
medžioklėje. Tame krašte niekas jų nepažįsta. Kunigas, 
atrodo, iš savo sapno sužinojo, kad jie grįžo iš kelionės 
aplink pasaulį. Kai čionai kunigas kalba maldą už mi- 
rusiuosius, tenai ją kalba taip pat - tuo momentu jis 
sutinka vieną iš užsieniečių, jaunesnįjį, mėsininko iš 
mano kaimo veidu. Jis eina iš medžioklės. Lūpų kampu- 
ty užgesusi nuorūka. Žodis „nuorūka“ ir čiulpiamo ta- 
bako skonis priverčia kunigą ištiesinti nugarą, ir jis tris 
kartus staigiai sutrūkčiojęs baigia - visa tai suvirpina jo 

raumenis iki pat sielos gelmių, supurto kūną ir jis išlieja 
dangiškąją sėklą. 

Medkirčio lūpos užspaudžia kunigo burną, liežuvis, 
valdingesnis nei karaliaus įsakas, sugrūda nuorūką gi- 
lyn. Pargriautas, apkandžiotas, parguldytas ant įmirku- 
sių samanų kilimo kunigas išskysta iš meilės. Nepažįs- 
tamasis jį beveik išrengė, išglamonėjo - su dėkingumu, 
beveik meiliai, - pagalvoja kunigas. Paskui anas ūmai 
užsimeta ant peties sunkų medžioklinį krepšį su miški- 
niu katinu, pasigriebia šautuvą ir valiūkiškai švilpauda- 
mas nueina. 

Kunigas bando išsilenkti laidojimo rūsių, mezgėjai, 
kliuvinėjantys už akmenų, maknojantys per šlapią žolę, 
tarp kapų atrodo panašūs į angelus. Dedervinės ka- 
muojamas giedotojas berniukas, nė nenujaučiantis apie 
ką tik kunigo patirtą nuotykį, teiraujasi, ar galėtų ne- 
nusiimti kepuraitės. Kunigas leidžia. Eidamas jis pada- 
ro žingsnelį, kuriuo šokėjai, kišenėje laikydami ranką, 
užbaigia tango. Tūpteli ant truputėlį priekin pastatytos 
pėdos ir priklaupdamas patempia sutanos audinį, tas 
subanguoja kaip plačios jūreivio ar šokio žingsniu ju- 
dančio gaučo kelnės. Tada užtraukia psalmę. 

Procesijai priėjus prie duobės, iškastos duobkasio, 
kurį Šventoji veikiausiai stebėdavo pro langą, į ją nulei- 

džiamas karstas su baltuose nėriniuose įsupta mirusią- 
ja. Kunigas palaimina kapo duobę ir perduoda šlaksty- 
klę Meilučiui, šis, pajutęs kokia ji sunki, išrausta (jis jau 
nutolęs nuo Šventosios ir priartėjęs prie savosios rasės, 
artimos jauniems čigonams, kurie sutinka pasmaukyti 
tik kojomis); paskui šlakstyklė atitenka mezgėjams, ir 
visi pratrūksta gražiais šauksmais ir juokų tiradomis. 
Šventoji iškeliauja taip, kaip, matyt, ir troško - fantazi- 
jų, sumišusių su begėdyste, keliu. 


Mirė Šventoji, mirė, ir mirusi ji palaidota... 
Ir mirusi jau palaidota. 


Kad jau Šventoji mirė, poetas gali ją apdainuoti, 
pasakoti apie ją legendą, sagą ar padavimą. Toji „Saga 
apie Šventąją“ galėtų būti perteikiama šokiu, mimika 
bei gestais su trumpomis remarkomis. Tai, kad negaliu 
jos papasakoti baleto kalba, o noriu tiksliai perteikti 
prasmę, mane verčia vartoti sudėtingus žodžius, bet 
pabandysiu išvengti banalių, tuščių, nieko nesakančių 
ir bespalvių frazių. 

Kuo svarbi man ši istorija? Atgaivindamas savo gy- 
venimą, vėl eidamas jo vaga, noriu pripildyti kamerą 
malonumo, tapti tuo, kuo vos netapau, susigrąžinti tas 

akimirkas, kai klaidžiojau painiais ir pavojingais pože- 
minio dangaus tuneliais, į juos noriu vėl save nublokšti 
tarsi į juodąsias skyles. Iš lėto sujudinti pridvokusio oro 
mases, sutraukyti siūlus, ant kurių puokštėmis kabo 
mano jausmai, regėti, kaip nežinia koks žvaigždžių ku- 
pinas srautas staiga išneša čigoną, kurio tikriausiai ir 
ieškau, sušlapusį, putotais plaukais, smuiku griežiantį 
čigoną, velniškai gerai slėptą raudono aksomo portje- 
ros naktiniame kabarete. 

Pasakodamas apie Šventąją pagal nuotaiką kartais 
sujungsiu vyriškąją ir moteriškąją stichijas, bet jei jau 
atsitiks taip, jog pasakojant man prireiks pacituoti ko- 
kią moterį, rasiu būdų, kaip išsisukti, kad nekiltų pai- 
niavos. 


Šventoji atvyko į Paryžių ir čia pragyveno apie dvi- 
dešimt metų iki pat mirties. Ji visą laiką buvo liesa ir 
vikri, nors gyvenimo pabaigoje pasidarė kiek kampuo- 
ta. Antrą valandą nakties ji atėjo į Monmartro kavinę 
„Graff“. Lankytojai buvo iš drėgno beformio molio. 
Šventoji buvo iš tyro vandens. Didžiulėje kavinėje su 
uždarytais langais, su užtrauktomis ant tuščiavidurių 
strypų užuolaidomis, perpildytoje ir skendinčioje dū- 
muose patalpoje ji buvo šviežias gūsis, toks pat šviežias 

kaip rytinio vėjo gaiva, toks pat stebėtinai švelnus kaip 
sandalų šlepsėjimas žengiant per šventyklos akmenis, 
ir kaip vėjas ima pašiaušęs sukti lapus, taip ji privertė 
atsigręžti staiga netekusias svorio (ir proto) bankinin- 
kų, komersantų, alfonsų, padavėjų, valdytojų, pulkinin- 
kų, baidyklių galvas. 

Ji atsisėdo prie stalo ir užsisakė arbatos. 

- Būtų gerai kiniškos, mano berniuk. 

Tarė su šypsena. Lankytojams jos šypsena pasirodė 
užgauliai pašaipi. O mes tik kraipom galvas. Poetui ir 
skaitytojui jos šypsena pasiliks paslaptinga. 

Tą vakarą ji dėvėjo šampano spalvos šilko palaidinę, 
mėlynas iš vieno jūreivio vogtas kelnes, avėjo odinius 
sandalus. Ant vieno jos piršto, tikriausiai ant mažojo, 
lyg pūlinga opa pūpsojo akmuo. Arbatą gėrė tarsi sėdėtų 
namie - mažyčiais gurkšneliais (kaip balandė), vis kils- 
telėdama ir vėl padėdama puodelį, atkišusi mažąjį pirš- 
telį. Štai ir jos portretas: kaštoniniai garbanoti plaukai; 
tos garbanos krito ant akių ir skruostų taip, kad šukuo- 
sena priminė bizūną, vadinamą katinų su devyniomis 
uodegomis. Kakta lygi, kiek iškili. Akys, nepaisant jose 
glūdinčios nevilties, dainuoja, jų melodija persiduoda 
dantims ir šiuos atgaivina, o nuo dantų smelkiasi į vi- 
sus judesius, iki paties menkiausio krustelėjimo, tasai 

akių spinduliuojamas žavesys banguodamas nusirita 
iki pat basų pėdų. Kūnas subtilus kaip gintaras. Bė- 
gant nuo vaiduoklių jos kojos pasidaro labai vikrios; iš 
siaubo prie kulnų išauga sparneliai ir ją nuskraidina. 
Ji labai greita, nes norėdama suklaidinti vaiduoklius, 
turi lėkti greičiau už savo pačios mintis. Ji gėrė arbatą 
stebint trisdešimčiai porų akių, prieštaraujančių tam, 
ką kalbėjo niekingos, nusivylusios, liūdnos ir blankios 
burnos. 

Šventoji buvo žavinga ir vis dėlto panėšėjo į visus 
tuos šventiškus valkatas, nekasdieniškų reginių ir me- 
niškų vizijų medžiotojus, gražuolius lošėjus, tempian- 
čius paskui save visą neišvengiamą magiškųjų miestų 
šlamštą. Jie vos krusteli,- pasitaiso kaklaraištį ar nukra- 
to cigaretės pelenus, - o, rodos, į darbą paleidžia lošimo 
automatą. Šventoji į mazgą rišo miego arterijas. Jos ža- 
vesys buvo nenumaldomas. Jei viskas priklausytų nuo 
manęs, paversčiau ją lemtinguoju herojumi, tokiu, koks 
man labai patinka. Lemtingasis reiškia sprendžiantis li- 
kimus tų, kurie į jį žiūri apstulbę. Jos klubai būtų akme- 
niniai, skruostai lygūs ir žvilgantys, akių vokai sunkūs, 
o pagoniški keliai tokie vaiskūs, kad juose atsispindėtų 
mąslūs nusiminusių mistikų veidai. Iš jos atimčiau visą 
jausmingumą. Tebūnie jinai ledinė statula. Bet aš pui- 

kiai Žinau, kad vargšas Demiurgas yra priverstas kurti 
pagal savo paveikslą ir kad Liuciferio jis nesukūrė. Savo 
kameroj pamažu turiu perteikti kūno virpulį granitui. 
Aš ilgam pasiliksiu vienas su juo ir priversiu jį justi 
mano kvėpavimą ir mano bezdalus, iškilmingus arba 
saldžius bezdalus. Ir visą tą laiką, kol rašysiu šią kny- 
gą, kad nesuakmenėtų po truputėlį maitinčiau Šventąją 
savo kančiomis, palengva ją vaduočiau iš blogio ir ga- 
liausiai paėmęs už rankos nuvesčiau į šventumą. 

Aptarnavęs padavėjas norėjo iš jos pasišaipyti, bet 
drovumas nugalėjo ir jis neišdrįso. O valdytojas, jai bai- 
gus gerti, priėjo prie staliuko ketindamas ją išprašyti ir 
duoti užuominą, jog čia nėra pageidaujama. 

Galop ji gėlėta nosinaite nusišluostė sniego baltumo 
kaktą. Paskui užsikėlė koją ant kojos: prie kulkšnies ant 
grandinėlės kabojo medalionas, kuriame, kaip žinoma, 
laikoma plaukų sruoga. Ji visiems nusišypsojo, o jie nie- 
ko neatsakė ir nusigręžė, bet tai ir buvo atsakymas. Ka- 
vinėje įsitvyrojo tokia tyla, kad buvo girdėti mažiausias 
krepštelėjimas. Visa kavinė pagalvojo, jog toji šypsena 
(pulkininkui pasirodė, kad šypsojosi homoseksualas, 
komersantams - gėjus, bankininkui ir padavėjams - 
pedalas, alfonsams - „toji“ ir t. t.) bjauri. Šventoji nieko 
nereikalavo. Iš mažytės juodo atlaso piniginės ištraukė 

keletą monetų ir padėjo ant stalo. Kavinė išnyko, ir 
Šventoji buvo paversta į vieną iš tų ant sienų piešiamų 
padarų - chimerą ar grifoną - mat vienas lankytojas su- 
šnabždėjo burtažodį: 

— Pederastė. 

Tą vakarą jinai pirmą kartą Monmartre dairėsi kli- 
entūros, bet nieko neišėjo. Pas mus ji pasirodė be per- 
spėjimo; kavinės lankytojai neturėjo laiko, o ypač šalta- 
kraujiškumo apsaugoti savo ir savo patelių reputacijų. 
Šventoji išgėrė arbatą ir abejinga (iš pažiūros taip at- 
rodė), linguodama lyg didelė gėlių puokštė, šiurenda- 
ma ir barstydama nematomos puošmenos blizgučius, 
išsinešdino. Ir štai pagaliau nusprendusi grįžti namo, 
dūmų stulpo pakylėta ji atsiduria priešais savosios 
palėpės duris, ant kurių prikalta milžiniška išblukusio 
muslino rožė. 

Šventosios kvepalai skleidžia stiprų vulgarų kvapą. 
Jie išduoda jos potraukį vulgarybei. Šventosios skonis 
užtikrintas, geras, ir nieko nuostabaus, kad ją, tokią 
gležną, gyvenimas stumia atsiduoti vulgarybei, daryti 
visokias niekšybes. Ji brangina tą vulgarybę, nes pati 
didžiausia jos meilė buvo juodaodis bastūnas. Būdama 
ant jo ar po juo, kai lūpas priglaudęs prie josios burnos 
jis dainuodavo velniškas, visą kūną persmelkiančias 

dainas, ji išmoko vertinti žavesį tokių vulgarių audinių 
kaip šilkas ir auksu siuvinėtos juostelės, puikiai pritin- 
kančios begėdiškoms personoms. Monmartras degė. 
Šventoji perėjo įvairiaspalves ugnis ir nepaliesta įžen- 
gė į Kliši bulvaro naktį, slepiančią nuvargusius, senus ir 
bjaurius veidus. Buvo trečia valanda ryto. Ji pasuko Pi- 
galio aikštės link. Su šypsena žvelgė į kiekvieną vienišą 
praeivį. Jie nedrįso prie jos prieiti arba ji pati nieko ne- 
nutuokė apie įprastinį kliento elgesį: jis nekart atsigręš, 
suabejos, artėdamas prie geidžiamo berniuko pristigs 
savikliovos. Nusikamavusi atsisėdo ant suoliuko, ir ją, 
nors nuvargusią, pasigavo, apsvaigino švelni naktis; ji 
iškart pajuto stiprų širdies bilstelėjimą ir taip išsiaiški- 
no savo susijaudinimą: „Naktys pamišo dėl manes kaip 
sultono žmonos. Dieve mano, jos man merkia akį. Ak, 
jos savo pirštais suka mano plaukus (naktų pirštai kaip 
vyrų lazdelės!). Jos glosto mano skruostus, glamonėja 
sėdmenis.“ Štai kaip ji mąstė, bet nei skrajojo, nei nardė 
po poezijos, atšlijusios nuo žemiškojo pasaulio, vande- 
nis. Poetinės metaforos niekada nepakeis jos būsenos. 
Ji visą laiką bus uždarbio ieškanti plaštakė. 

Kiekvienas vyras ryte drauge su nuovargiu bus 
patyręs jaudulingą švelnumo antplūdį. Vieną rytmetį 
mane apėmė toks meilės poreikis, kad Bertos gatvė- 

je priglaudžiau lūpas prie apledėjusių laiptų turėklų, 
kitą sykį pabučiavau sau ranką, o kartais, negalėdamas 
sulaikyti emocijų, trokšdavau labai plačiai pražiojęs 
burną praryti save patį, paskui Visatą ir tapti tuo viską 
surijusiu kamuoliu, vis mąžtančiu ir pamažu išnykstan- 
čių - tokią aš įsivaizduoju pasaulio pabaigą. Šventoji 
atsidavė nakčiai, kad šioji ją švelniai prarytų ir nieka- 
da nebeišvemtų. Ji alkana. O aplinkui nykuma. Tuščios 
viešosios išvietės, pustuštis bulvaras. Tik iš pasilinks- 
minimų grįžtantys būreliai jaunų darbininkų, kurių 
jaunatvišką netvarką išduoda neužrišti maskatuojantys 
batų raišteliai, dideliais žingsniais traukia į savo būstus. 
Švarkai išplatintais pečiais tarsi šarvai ar nestoras kiau- 
tas saugo paikus jų kūnus; jų vyriškumas dar toks pat 
lengvabūdis, kaip ir viltis, todėl Šventoji jų nelies. 

Šią naktį jau nieko nenuveiks. Ji baisiai nustebusi, 
kad reali klientūra taip ir nesusizgribo. Į savo palėpę 
turės grįžti su alkio pojūčiu pilve ir širdy. Atsistojo ir 
patraukė namo. Grįždama sutiko svirduliuojantį vyru- 
ką. Tasai ją užkliudė alkūne. 

— Oi, atleiskit, - atsiprašė jis. 

Nuo jo tvoskė vynu. 

- Nieko tokio, - atsakė pedalas. 

Tasai praeivis buvo Meilutis Mažoji Pėdelė. 

Meilučio duomenys: ūgis 1,75 m, svoris 75 kg, vei- 
das ovalus, plaukai šviesūs, akys melsvai žalios, oda 
blyški, dantys tobuli, nosis tiesi. 


Jis taip pat buvo jaunas, beveik kaip Šventoji, tad 
norėčiau, kad toksai ir išliktų iki pat šios knygos pabai- 
gos. Kiekvieną dieną budėtojai atidaro kameros duris, 
išleidžia mane į vidinį kiemą įkvėpti gryno oro. Per ke- 
letą akimirkų koridoriuose bei laiptinėse prasilenkiu su 
vagimis ir banditais, kurių veidai įsiskverbia į manąjį, o 
jų kūnai jau iš tolo mane verčia iš kojų. Aš geidžiu juos 
apkabinti - visgi nė vienas iš jų nekursto tokios aistros 
kaip Meilutis Mažoji Pėdelė. 

Kai susipažinau su Šventąja Freno kalėjime, jinai 
daug apie jį pasakojo, nors nuolat prisimindavo ir vi- 
same kalėjime ieškojo jo pėdsakų, bet aš taip ir nesusi- 
dariau tikslaus vaizdo, koks buvo jo veidas, užtai dabar 
turiu žavią progą savo vaizduotėje supinti jo ir Rožė 
veidą bei stotą. 

Iš šio korsikiečio išvaizdos mano atmintis išsaugojo 
nedaug ką: ranką, žaidžiančią nediduku tuščiaviduriu 
rakteliu, su labai stambiu nykščiu ir blankų šviesia- 
plaukio berniuko, žingsniuojančio Kanebjer gatve, pa- 
veikslą; dar grandinėlę, auksinę, žinoma, kabančią ties 

kelnių prakarpa, kurią toji, rodos, užsega. Regiu jį būry 
patinų, artėjančių prie manęs negailestingai ir didingai 
kaip atžengiantis miškas. Tose svajose aš jam suteikiau 
Rožė vardą, tokį vaikišką ir drauge smarkų, drąsą nusa- 
kantį vardą. Rožė buvo labai drąsus. Aš ką tik išėjau iš 
Šavo kalėjimo ir visą laiką stebėjausi, kad tenai jo nesu- 
tikau. Ką būčiau turėjęs padaryti, kad tapčiau vertas jo 
grožio? Man net trūko drąsos juo žavėtis. Neturėdamas 
pinigų nakvodavau tamsiose kertėse už akmens an- 
glies krūvų, dokuose, ir kiekvieną vakarą jį pasiimda- 
vau su savimi. Paskui atsiminimas apie jį užleido vietą 
atsiminimams apie kitus vyrus. Bet štai jau dvi dienos 
aš vėlei savo svajose pinu jo (išgalvotą) gyvenimą su 
savuoju. Troškau, kad jis mane mylėtų, ir jis tai darė 
atsidėjęs, bet jo elgesyje greičiausiai buvo ir iškrypė- 
liškumo, antraip jis būtų manęs nemylėjęs. Dvi dienas 
paeiliui jo paveikslu aš maitinau savo svajas, kuriomis 
galėjau gėrėtis 4 ar 5 valandas, aš joms net paaukojau 
vieną berniuką - tokios nuostabios jos buvo. Dabar 
jau nebesugebu išsigalvoti naujų aplinkybių, kuriomis 
jis dar galėtų mane mylėti. Mane nukamavo visos tos 
iš piršto laužtos klajonės, vagystės, prievartavimai, įsi- 
laužimai, įkalinimai, išdavystės, kur abu įsiveldavome, 
veikdami vienas dėl kito, bet niekada ne dėl savęs, kur 

visi nuotykiai įkūnydavo tik mudu, ir nieko daugiau. 
Taip nusikamavau, kad mano riešą tampo mėšlungis. 
Malonumas išseko iki paskutinio lašo. Tarp savo ketu- 
rių plikų sienų gyvenau su juo, gyvenau juo, ir per tas 
dvi dienas dvidešimt kartų atgaivinta buvimo drauge 
siekiamybė taip iškerojo, kad tapo tikresnė už pačią ti- 
krovę. Atsisakiau svajų, kur buvau mylimas. Atsisakiau 
jų, kaip lenktynininkas atsisako kovos „Tour de France“ 
lenktynėse, visgi prisiminimas apie jo akis ir jų nuvar- 
gusį žvilgsnį, kurį sugaunu kito jaunuolio, išeinančio iš 
bordelio, veide, kaip ir jo apvalainas šlaunis, jo galingą 
varpą, tokią kietą, kad norėčiau pasakyti - gumbuotą, ir 
tą veidą, vienintelį tokį atvirą, ieškantį prieglobsčio tar- 
si klajojantis riteris, - taigi šis prisiminimas neblanks- 
ta taip, kaip paprastai išblanksta kitų mano išsigalvotų 
bendrų paveikslai. Jis plūduriuoja. Jis nebe toks ryškus 
kaip anksčiau, bet many tebegyvas. Kai kurios detalės 
atkaklesnės ir iki šiol lieka ryškios: tasai tuščiaviduris 
raktelis, kuriuo, jei tik užsimano, jis gali sušvilpti, jo 
nykštys, megztinis, mėlynos akys... Jei tik užsigeidžiu, 
jis vėl pasirodo, prisėlina ir įsigauna į mane taip, kad 
lieka stigmos. Aš nebegaliu jo savy išturėti. Tad paver- 
čiu personažu, kurį saviškai pakankinsiu - tai bus Mei- 
lutis Mažoji Pėdelė. Jis visuomet liks dvidešimtmetis, 

nors jam bus skirta būti Gėlių Dievo Motinai ir tėvu, ir 
meilužiu. 


Šventajai jis tarė: 

- Atleiskite! 

Per apgirtimą Meilutis nepastebėjo praeivio keistu- 
mo, o šis su maloningu agresyvumu paklausė: 

— Na tai ką, draugeli? 

Šventoji sustojo. Jie apsikeitė šmaikščiomis begė- 
diškomis replikomis, o paskui viskas vyko, kaip ir rei- 
kėjo tikėtis: Šventoji parsivedė Meilutį į savo namus 
Kolenkūro gatvėje. Į tą pačią palėpę, kurioje ji mirė, 
iš kurios tarsi jūra nuo laivo apžvalgos aikštelės at- 
siveria kapinės ir kapai. Dainuojantys kiparisai. Snū- 
duriuojantys vaiduokliai. Kiekvieną vakarą Šventoji 
per langą purtys skudurą ir linkės labos nakties vai- 
duokliams. Kartą ji per binoklį pamatys jauną duob- 
kasį ir sušuks: „Teatleidžia man Dievas, ant laidojimo 
rūsio matau butelį vyno!“ Tasai duobkasys, kaip ir ji, 
pasens, o paskui ją palaidos, taip nieko apie ją ir nesu- 
žinojęs. 

Taigi su Meilučiu ji užkilo į viršų. Uždariusi palėpės 
duris jinai jį nurengė. Be kelnių, švarko ir marškinių jis 
buvo baltas ir gležnas tarsi į krūvą susimetęs sniegas. 

Vakare jie atbudo įsipynę drėgnuose suveltuose pata- 
luose. 

— Nori šlamančių?! Tau galvoj negerai? Vakar gi bu- 
vau prisprogęs. 

Jisai nenatūraliai nusikvatojo ir apsidairė kur esąs. 
Tai buvo po pat stogu įrengtas kambarys. Grindis Šven- 
toji buvo išklojusi nutrintais kilimais, o ant sienų kabėjo 
prismeigti žudikai iš mano kameros bei tos nuostabios 
gražuolių vyrukų nuotraukos, pažymėtos pragariškos 
galios ženklais, nuotraukos, kurias ji buvo nukniaukusi 
iš fotoateljė vitrinų. 

— Tai bent parodėlė! 

Nedideliame burlaivyje ant židinio buvo padėta 
fenobarbitalio tūbelė, ir šios pakako, kad kambarys at- 
siskirtų nuo pastato mūro ir kaip narvas pakibtų tarp 
dangaus ir žemės. 

Iš to, kaip Meilutis kalbėjo, užsidegė ir užsirūkė ci- 
garetę, Šventoji suprato, kad jis suteneris. Iš pradžių net 
išsigando - juk jis ją gali išplūsti, apkulti ar apiplėšti. 
Bet netrukus ji jau didžiavosi, kad pavyko suvilioti tokį 
tipą. Daug negalvodama, kas jos laukia, greičiau nesą- 
moningai, panašiai kaip pelė, lendanti žalčiui į Žiotis, 
apžavėta ištarė: „Pasilik“ ir kiek abejingai pridūrė: „Jei 
nori.“ 

- Ką, rimtai, ar tik neužkibai už manęs? 

Meilutis pasiliko. 

Į šią erdvią Monmartro mansardą, kur pro stoglan- 
gio užuolaidėlių, pasiūtų jos pačios rankomis iš roži- 
nio muslino, plyšelį Šventoji mato, kaip mėlyna ramia 
jūra plaukia balti lopšiai, praplaukia taip arti, kad juo- 
se ji gali įžiūrėti gėles ir iš jų išnyrančią elegantiškai 
šokyje išlenktą koją, į šią mansardą Meilutis tuojau 
pat atitemps jo naktiniuose žygiuose vilkimą mėlyną 
švarką, visrakčių ryšulį, savo įrankius ir ant nedidelės 
krūvelės, sukrautos ant grindų, užmes gumines baltas, 
galima sakyti, ceremonijų pirštines. Taip šiame vogto 
radiatoriaus, vogto radijo imtuvo ir vogtų lempų laidų 
priraizgytame kambaryje prasidėjo jų bendras gyve- 
nimas. 

Jie pusryčiauja popiet. Dieną miega arba klausosi 
radijo. Vakare pasidažo ir išeina. Tada Šventoji papras- 
tai pluša Blanšos aikštėje, o Meilutis eina į kiną. Ilgą lai- 
ką Šventajai seksis. Globojama ir patariama Meilučio ji 
žinos, kaip kurį apvogti, kurį tipą pašantažuoti. Kokaino 
migla skandina jų gyvenimo kontūrus, plukdo jų kūnus, 
ir jie tampa nesugaunamaisiais. 

Nors Meilutis ir banditas, jo veidas šviesus. Tasai 
gražus patinas, nuožmus ir švelnus, užgimęs būti sąva- 

dautoju, tokio didingo stoto, jog visada man apsireikš- 
davo nuogas; tik vienas judesys buvo juokingas ir jau- 
dinantis: kai prisieidavo nusimauti kelnes ir apatines 
kelnaites, jis atsistodavo ant vienos kojos, paskui ant 
kitos ir smarkiai išriesdavo nugarą. Prieš gimimą, kai 
dar plūduriavo šiltame motinos pilve, Meilutis buvo pa- 
krikštytas, taip pat palaimintas, beveik įtrauktas į šven- 
tuosius. Dėl tokio krikšto po mirties jis bus nusiųstas 
ne į pragarą, o į sielų, neinančių nei į dangų, nei į skais- 
tyklą, buveinę; trumpai kalbant, toje uždaroje bendruo- 
menėje vyks gana trumpas, bet paslaptingas ir ypač 
dramatiškas ritualas, prašmatni ceremonija, į kurią bus 
sušaukti Angelai, sulėks Dievybės pakalikai, pasirodys 
ir pati Dievybė. Meilutis tai žino, bet labai miglotai, nes 
per visą jo gyvenimą jam niekas to garsiai ir aiškiai ne- 
pasakė, bet tas paslaptis kažkas jam nuolat kužda. Tasai 
krikštas jo gyvenimą nukloja aukso smiltimis, karū- 
nuoja vos įžiūrima, švelniai švytinčia aureole ir šio su- 
tenerio gyvenimui stato gėlėmis apipintą pjedestalą - 
taip gebenėmis apipinamas mergaitės karstas - masy- 
vų ir drauge lengvą pjedestalą, ant kurio stovėdamas 
jisai nuo penkiolikos metų šlapinasi jam būdinga poza: 
kojos praskėstos, keliai šiek tiek sulenkti, o srovė tokia 
stipri, lyg jis būtų aštuoniolikmetis. Reikia pabrėžti, kad 

labai švelnus nimbas jo gyvenimą apsaugo nuo perne- 
lyg smarkaus susidūrimo su jo paties aštriais kampais. 
Jei jis sako: „Aš paleidau perlą“ arba „Perliukas iškrito“, 
vadinasi, nori pasakyti, kad pirstelėjo be jokio garso. 
Tai žavu, nes jo kalba primena matinį perlą, mat tą tykų, 
vadinasi, beveik negirdimą dujų išsiveržimą rega mes 
suvokiam kaip balzganą - toks blyškus ir yra perlas. 
Tuo Meilutis panašus į išrankų alfonsą, indą, princesę, 
perlų garbintoją. Kameroje tykiai pasklidęs kvapas, ma- 
tinis it perlas, jį apgaubia nuo galvos iki kojų nelyginant 
nimbas ir atskiria nuo aplinkos, bet ne tiek kaip frazė, 
kurios jo grožis nesibaido ištarti. „Aš paleidau perlą“ 
reiškia, kad pirstelėjimas begarsis. Bet garsus pirstelė- 
jimas jam vulgarus, ir jei taip padaro koks nors valkata, 
Meilutis sako: 

— Nair šiknaskylė, net mano kotas vysta! 

Kažkaip stebuklingai, savo šviesaus ir didelio grožio 
burtais Meilutis mums atveria savaną, valdingai perke- 
lia į pačią juodojo žemyno šerdį, į tokias gilumas, kurių 
man neatvers net pats negras žudikas. Dar priduria: 

- Bet ir dvokia, negaliu būt šalia... 

Savo gėdą jis nešioja kaip įkaitinta geležimi išde- 
gintą Ženklą, bet tasai brangus įspaudas jam suteikia 
didingumo nelygu senais laikais ant nusikaltėlio peties 

išdegintas lelijos žiedas. Mėlynės paakiuose nuo kumš- 
čių sąvadautojui daro gėdą, bet Meilutis apie jas sako: 

- Tai dvi mano žibuoklių puokštelės. 

O užsimanęs šikti taria: 

- Tuoj man iš burnos iškris cigaras. 

Draugų jis turėjo nedaug. Šventoji draugus pra- 
randa, o jis savuosius parduoda farams. Šventoji apie 
tai dar nieko nežino: jis mėgsta išduoti, ir išdaviko pa- 
veikslą saugo vien sau. Kai Šventoji jį sutiko, kaip tik tą 
vakarą, trumpai pasėdėjęs už vagystę ir vogtų daiktų 
laikymą, jis buvo paleistas iš kalėjimo, mat šaltu veidu 
įdavė savo bendrus ir net draugus, nors šie nebuvo jo- 
kie bendrininkai. 

Vieną vakarą, prieš jį paleidžiant iš policijos nuo- 
vados, kur buvo atsidūręs po gaudynių, inspektorius 
niurzgiu balsu, duodančiu suprasti, kad nepersistengia, 
pareiškė: „Tai nežinai, kuo užsiimt, a? Turi dirbt mums, 
ir viskas bus švaru gražu. Išgirdęs tai, jisai pajuto, kaip 
pasakytumėt, niekingą savimeilę, kuri pasidarė dar 
saldesnė, nes ir pačiam pasirodė niekinga. Apsimes- 
damas, jog jaučiasi laisvas ir nepriklausomas, jis at- 
sakė: 

- Kažkaip rizikinga. 

Visgi pajuto kalbąs tyliau nei paprastai. 

51 


Jean Genet 


- Dėl to gali būt ramus, jokios rizikos. Kiekvieną 
kartą gausi po šimtą frankų, - neatlyžo inspektorius. 

Meilutis sutiko. Pardavinėti kitus jam patiko, nes tai 
jame naikino žmogiškumą. Nusižmoginti - tai mano gi- 
luminis siekis. Pirmajame vakarinio laikraščio puslapy- 
je pamatęs to paties jau minėto karinio laivo leitenanto, 
sušaudyto už išdavystę, nuotrauką ir į ją įsistebeilijęs 
pamanė: „Mano senas bičiuli! Broli mano!“ 

„Aš netikras žetonas“, - šioji viduje užgimusi pai- 
kystė jam teikė stiprybės. Apsvaigęs nuo užslėptos pui- 
kybės, tarsi būtų radęs lobį, apsvaigęs nuo niekšybės 
(jei jau nenorim, kad jos galia mus žudytų, tegu ji mus 
girdo), eidamas žemyn Dankūro gatve, žvilgterėjo į par- 
duotuvės vitriną ir joje išvydo slapta didybe spindintį, 
nuo jos tiesiog žėrintį Meilutį. Jis išvydo Meilutį, dėvin- 
tį Velso princo kostiumu, ant ausies užgulusia minkšta 
fetrine skrybėle, tiesiais pečiais, kurių jis bando žings- 
niuodamas nejudinti, kad būtų panašus į Pjero Topolie- 
tį!, o Pjero jų nejudina, kad būtų panašus į Polą lia Karvę, 
o Polas taip daro, kad panėšėtų į Tiju ir taip toliau: visa ši 
grynų, nepriekaištingų sutenerių virtinė baigiasi Meilu- 
čiu Mažąja Pėdele, netikruoju žetonu, ir, atrodo, pasitry- 


1 Topolis - Sevastopolio bulvaro Paryžiuje trumpinys; bulvaras žinomas 
dėl klestinčios prostitucijos. 

nęs tarp jų visų, nugvelbęs stotą, jis juos, kaip sakoma, 
suteršė savo paties niekšybe, bet man tai teikia džiaugs- 
mą, ir aš noriu, jog jis būtų su kaspinėliu ant riešo, lanks- 
čiu kaip ugnies liežuvis kaklaraiščiu ir tais nepaprastais 
batais, nešiojamais tik sutenerių - ryškiai geltonais, 
siaurais ir smailianosiais. Nes Šventosios dėka Meilutis 
visus tuos kameroje nudrengtus drabužius po trupu- 
tėlį pakeitė į dailius vilnonus kostiumus ir iškvėpintus 
apatinius baltinius. Šie pasikeitimai jį sužavėjo, juk iš 
pradžių jis tebuvo sąvadautojas mažylis. Maištinga ne- 
naudėlio siela iškeliavo su išmestais drabužiais. Dabar 
jis kišenėje jaučia ir glamonėja ne peilį, o šalia varpos 
pūpsantį 6/35 kalibro revolverį. Paprastai rengiamės 
ne dėl savęs, tad Meilutis rengiasi dėl kalėjimo. Kiekvie- 
ną kartą pirkdamas drabužius, jis galvoja, kokį įspūdį 
padarytų galimiems savo bičiuliams Freno ar Santė ka- 
lėjime. Ir kas gi tokie pagal jus jie turėtų būti? Du ar trys 
kietuoliai, niekada jo nematę, jį palaikytų savu, keletas 
vyrukų apniukusiais veidais jam ištiestų ranką arba iš- 
eidami į pasivaikščiojimą ar iš jo grįždami žvilgtelėtų 
į jį ir pro lūpų kamputį sumiauksėtų: „Čiau, Meiluti.“ 
Bet dauguma jo bičiulių būtų lengvai apmulkinami val- 
katos. Kalėjimas yra panašus į Dievą, tai toks pat bar- 
baras, kuriam nešami auksiniai laikrodžiai, parkeriai, 

žiedai, nosinaitės, kaklaskarės, batai. Jis mažiau svajo- 
ja apie tai, kaip su savo naujais švytinčiais drabužiais 
sužibės kokiai moteriai ar laisvėje sutinkamiems pra- 
eiviams, jam labiau rūpi, kaip jis ant šono pakreipta 
skrybėle, atlaisvinta balto šilko marškinių apykakle (ka- 
klaraištį neva jam atėmė per kratą), prasagstytu ang- 
lišku reglanu įžengs į kamerą. Ir kaip vargšai kaliniai 
iš karto į jį pažvelgs su pagarba. Vos pasirodęs iš karto 
juos užvaldys. „O kas per marmūzės bus!“ - pagalvotų 
jis, jei tik mokėtų galvoti apie savo troškimus. 

Kalėjime jis sėdėjo du kartus, ir tie du kartai jį taip 
paveikė, kad likusį laiką jis gyveno dėl jo. Kalėjimas 
nubrėžė jo vaidmenį, ir tai, kad šis neišvengiamas, vei- 
kiausiai bus supratęs, nors ir labai miglotai, kai vienos 
bibliotekos knygos puslapy perskaitė tokį įrašą: 


Nepasitikėkit: 

Primo: Žanu Klemenu, pravarde Geniukas, 
Secundo: Robertu Martinu, pravarde Pedalas, 
Tercio: Rožė Falgu, pravarde Kmynas, 
Geniukas kalena Farui (jis ne kalinys), 
Kmynas - Šachtininkui ir Drimbai, 

Pedalas - Pikčiurnai. 

Vienintelė priemonė pabėgti nuo baimės - jai at- 
siduoti. Jis užsigeidė, kad ten būtų ir jo vardas. Galop 
kiekvienas gali pavargti nuo tokio įtempto, įstatymo 
persekiojamo herojaus gyvenimo ir susidėti su polici- 
ja, kad vėl terptųsi tarp mūsų pačių apvogtų Žmonių. 
Apie šią Meilučio sielos pusę Šventoji nieko nežinojo. 
Bet jei Žinotų, jinai dar stipriau jį mylėtų, nes jai meilė 
tolygi nusivylimui. O tuo tarpu jie geria arbatą, ir Šven- 
toji puikiai supranta gurkšnojanti ją kaip balandė tyrą 
vandenį. Lygiai taip pat gertų Šventoji Dvasia, jei būtų 
balandė. Meilutis, rankas sugrūdęs į kišenės, šoka Javos 
šokį. Paskui atsigula, ir Šventoji glaustydamasi jį laižo. 

Su kuo nors kalbėdama apie Meilutį Šventoji mąs- 
liai sudeda rankas ir sako: 

— Aš jį dievinu. Matydama gulint nuogą trokštu ant 
jo krūtinės aukoti mišias. 

Meilučiui reikėjo laiko, kad priprastų kalbėti apie 
„ją“ ir kreiptis kaip į moterį. Galų gale apsiprato, bet ne- 
galėjo leisti, kad ji bendrautų su juo kaip su drauguže, 
paskui po žingsnelį nusileido, ir Šventoji išdrįso jam pa- 
sakyti: 

- Tu esi graži. 

Ir pridūrė: 

— Kaip dešrelė. 

Po naktinių ir dieninių Meilučio ekspedicijų palė- 
pėje vis daugėja likerio butelių, šilkinių kaklaskarių, 
kvepalų flakonėlių, padirbtų brangenybių. Kiekvienas 
daiktas spinduliuoja greitos kaip žvilgsnis vagystės Ža- 
vesį. Meilutis vagia nuo didžiųjų parduotuvių prekysta- 
lių, iš automobilių, vagia iš savo negausių draugų, vagia 
iš visur, kur tik gali. 

Sekmadieniais Šventoji su juo eina į mišias. Dešinėje 
rankoje ji nešasi mišiolą su paauksuotu fermuaru. Kai- 
riąja, pirštinėta, siaustosi lietpalčio apykakle. Jie trau- 
kia nesidairydami. Įžengia į Šv. Magdalenos bažnyčią ir 
atsisėda tarp pamaldžiųjų. Jie tiki vyskupais su auksu 
išsiuvinėtais arnotais. Mišios žavi Šventąją. Viskas čia 
jai labai natūralu. Kiekvienas šventiko judesys aiškus 
ir prasmingas, bet kas galėtų jį atlikti. Kai šventąsias 
mišias aukojantis kunigas per konsekraciją sudeda abi 
perpus perlaužtos ostijos dalis, šių kraštai tiksliai nesu- 
sieina, o kai abiem rankomis ją iškelia, nė nesistengia, 
kad kiti įtikėtų stebuklu. Nuo to Šventoji visa suvirpa. 

Meilutis meldžiasi: 

— Motina mūsų, kuri esi danguje... 

Kartais jie priima komuniją iš šventiko bjauriu vei- 
du. Šis įgrūda į burnas jiems ostiją kaip koks pikčiurna. 

Meilutis į mišias eina ir dėl bažnyčios prabangos. 

Grįžę į palėpę jie glamonėjasi. 

Šventoji myli savo vyriškį. Jinai jam kepa pyragus, 
ant skrudintos duonos tepa sviestą. Ji svajoja apie jį, net 
jei jis tualete. Jinai dievina jį bet kokia poza. 

Tyliai pasukus raktą atsidaro durys, ir siena įtrūks- 
ta - taip prasiskiria dangus, norėdamas atverti Vyrą, 
panašų į tą, kurį nuogą nutapė Mikelandželas savo Pas- 
kutiniajame Teisme. Paskui durys užsisklendžia taip 
švelniai, lyg būtų krištolinės, Meilutis sviedžia fetrinę 
skrybėlę ant sofos, o nuorūką kur papuolė, paprastai į lu- 
bas. Šventoji pašoka, puola prie savo vyro, prisiglaudžia 
ir apkabinusi laižo, o jis išlieka ramus ir nepajudinamas 
tarsi suakmenėjusi jūrų pabaisa, pasiųsta nužudyti An- 
dromedos. 

Kadangi draugai jo vengia, Meilutis kartais vedasi 
Šventąją į „Roxy“ klubą. Tenai jie žaidžia pokerį. Meilu- 
čiui patinka stebėti, kaip elegantiškai išmetami žaidimo 
kauliukai. Jis taip pat mėgaujasi grakštumu pirštų, su- 
kančių cigarą ar nuimančių parkerio kamštelį. Jam taip 
jaukiai tirpsta tos sekundės, tos minutės ir valandos. Jo 
gyvenimas - tai požeminis dangus, kupinas barmenų, 
sutenerių, mezgėjų, naktinių plaštakių, pikų damų. Jo 
gyvenimas - tai Dangus. Vieni malonumai. Jis žino visas 
Paryžiaus kavines su sėdimaisiais tualetais. 

— Kad galėčiau gerai nusilengvint, turiu būt atsisė- 
dęs, - jis sako. 

Dėl to itin rūpestingai viduriuose puoselėjamo noro 
jaukiai nusišikti jis gali sukarti ne vieną kilometrą, kad 
jį su prideramu didingumu patenkintų sėdėdamas vio- 
letinėmis mozaikomis išgražintame tualete Sen Lazaro 
stotyje. 

Apie jo kilmę žinau labai nedaug. Kartą Šventoji man 
pasakė jo vardą, kiek pamenu, Polis Garsija. Be abejo, jis 
gimė viename iš tų kvartalų, kurie dvokia į laikraščius 
įvyniotais ekskrementais, išmetamais pro langus, 0 po 
tais langais kabo gėlių vazonai. 

Meilutis! 

Jam purtant garbanotą galvą sužvilga ausyse ka- 
baluojantys auksiniai žiedai, tokius kadaise nešiojo jo 
protėviai plėšikai. Jo žingsnio mostai, banguojantys kel- 
nių klešnę, tokie patys kaip moteriško batelio kulniuko 
judesiai, kilnojantys suknelės raukinukus šokant valsą. 

Taigi porelė gyvena nesivaržydama. Tą jų laimę pa- 
stebi ir po laiptais įsikūrusi raktininkė. O vakarais jų 
kambarį iššluoja ir sutvarko angelai. Angelai Šventa- 
jai - tai savaime vilnijantys jos pačios judesiai. 

Ak, kaip saldu man apie juos kalbėti! Tuo tarpu iš- 
tisi legionai kareivių storomis mėlynomis ar upės spal- 

vos milinėmis, geležimi pakaustytais batais pyškina 
į dangaus žydrynę. Gaudžia lėktuvai. Aplinkui panika. 
Visas pasaulis miršta iš siaubo. Pabūklams pasistoja, 
jie iššauna, ir tuojau pat miršta penki milijonai įvairia- 
kalbių jaunuolių. Nors jie išlieka žmonės, bet krenta it 
musės. Tie kritę kūnai pasidaro iškilmingi. O aš sėdžiu 
ir su didžiausiu malonumu galvoju apie gražuolius va- 
kardienos, šiandienos ir rytdienos numirėlius. Svajoju 
apie įsimylėjėlius iš palėpės. Čia įvyko pirmas rimtas ki- 
virčas, bet jį išsprendė meilės gestas. Kartą man Šven- 
toji pasakojo, jog vieną vakarą Meilutis prabudo toks 
patižęs, kad net nesugebėjo praplėšti akių, ir išgirdęs ją 
kažin ką kambary veikiant paklausė: 

- Ką ten darai? 

Šventosios motina Ernestina žluginamus skalbinius 
vadindavo kubilu, tad kiekvieną šeštadienį ji „žaisdavo 
su kubilu“. Taigi Šventoji atsakė: 

- Žaidžiu su kubilu. 

O kad jau Meilutis vonios neturėjo, prausdavosi 
žlugto kubile. Šiandien ar kokią kitą dieną, bet, man 
rodos, šiandien savo sapne jis įsilipo į tą patį kubilą. 
Analizuoti savo minčių jis nemoka, o ir neturi tam jokio 
polėkio, bet likimo išdaigoms jis taip pat jautrus, kaip ir 
siaubo teatro triukams. Kai Šventoji atsakė: „Žaidžiu su 

kubilu“, jis pamanė ją pasakius: „Žaidžiu, kad aš - kubi- 
las.“ (Ji lygiai taip pat galėjo pasakyti: žaidžiu su garve- 
žiu.) Nuvokdamas, kad sapne įsiskverbė į Šventąją, jis 
staiga susijaudino. Tada jo sapno organas įsiskverbė į 
Šventosios sapnuojamą Šventąją, ir jis ją tvarkė, pava- 
dinkim, dvasinėje orgijoje. O jo sąmonėje šmėstelėjo 
frazės: „Iki pat širdies, per šikinę, iki pat kiaušų, pilna 
gerkle. 

Meilutis „įsimylėjo“. 

Man patinka išsigalvoti būdus, kuriais meilė užval- 
do žmones. Ji ateina kaip Jėzus į karštai tikinčiųjų širdis, 
įslenka taip slaptai, kaip tegali vagis. 

Čia vienas banditas man papasakojo kažką pana- 
šaus į žinomą alegoriją apie tai, kaip du varžovai susi- 
pažįsta su Erosu. Jis man taip išdėstė: 

— Kaip aš įsikliopinau? Tai buvo kaliūzėj. Vieną va- 
karą turėjom opero akyse nusimest visus skudurus ir 
parodyt, kad po jais nieko neslepiam (nei virvučių, nei 
dildės, nei geležtės). Tai stovėjom prieš jį nuogi - aš ir 
dar vienas mažutis. Aš mečiau akį jo pusėn, galvoju, 
pažiūrėsiu, ar jis toks jau raumeningas, kaip sakė. Bet 
neturėjau laiko gerai apsižiūrėt. Buvo šalta, ir jis ant 
smūgio apsirengė. Bet vis tiek spėjau pamatyt, koks jis 
kietas. Ojė! Prieš mano akis vyras - visas kaip iš rožių 

žiedlapių nulipdytas! Net užpavydėjau. Duodu žodį! Aš 
savo gavau (ši frazė nenuginčijamai nuskambėjo kaip 
„aš gavau per snukį“). Ir tas reikalas truko keturias ar 
penkias dienas... 

Kas buvo toliau, mūsų nebedomina. Meilė įvilioja ir 
į blogesnes pinkles. Ne tokias kilnias. Dar keistesnes. Ji 
pasinaudoja sutapimais. Tereikia kokiam vaikiui įsikišti 
du pirštus į burną ir veriamai sušvilpti būtent tą aki- 
mirką, kai mano siela be galo įsitempusi ir kaip tik lau- 
kia to šaižaus ženklo, kad nuo jo visa sueižėtų. Bet koks 
turėtų būti sutapimas, kad dvi būtybės įsimylėtų viena 
kitą iki begalybės? „Tu esi saulė mano nakties. Mano 
naktis - tai saulė tavo nakties. Tada mes susitinkam 
kaktomuša. Iš tolumų mano kūnas kiaurai prakošia ta- 
vąjį, o tavasis iš tolumų - manąjį. Mes kuriame pasaulį. 
Viskas mainosi... ir taip gera! 

Norėtųsi mylėti vienas kitą kaip dviem dar neat- 
skirtiems jauniems boksininkams, kurie kovoja (o nesi- 
kauna), plėšia vienas nuo kito sportinius marškinėlius, 
o likę nuogi apstulbsta, kokie jie gražūs, ir tarsi regė- 
dami vienas kito atspindį, akimirką pastovi išsižioję ir 
jau purto (iš siuto, kad sustingo) susipynusius plaukus, 
keičiasi drėgnomis šypsenomis, paskui kaip du graikų- 
romėnų imtynių kovotojai apsikabina, savo raumenis 

tiksliai įguldydami į kito raumenų išlinkius, tada griū- 
va ant kilimo ir į viršų iššauna šiltą sėklą, paskleisdami 
danguje Paukščių Taką su naujai atsiradusiais Žžvaigž- 
dynais, kuriuos aš nesunkiai galiu atpažinti - tai Jūri- 
ninko, Boksininko, Dviratininko, Smuiko, Raitininko, 
Durklo žvaigždynai. Taip ant Šventosios sienos atsiran- 
da naujas Žvaigždėlapis. 

Po pasivaikščiojimo po Monso parką Šventoji grįžta 
į palėpę. Ir staiga vazoje pamato styrančią juodą vyšnios 
šaką, aplipusią raudonais žiedų pumpurais. Šventoji 
pasijunta įskaudinta. Kaime valstiečiai ją išmokė gerbti 
vaismedžius ir jų žiedų nelaikyti puošmena, todėl ji ne- 
gali jais gėrėtis. Nulaužta šaka ją žeidžia taip, kaip jus 
Žeistų merginos nužudymas. Ji išsako savo nuoskaudą 
Meilučiui, o tas juokiasi, net dantys blizga. Jam, tikram 
didmiesčio vaikiui, tos valstiečių kvailystės tevertos pa- 
šaipos. Ir Šventoji, užsigeidusi, kad tatai būtų išniekinta 
iki galo, net tam tikra prasme užsispyrusi tai pranokti, o 
gal tiesiog iš nervų, ima ir nudrasko tuos pumpurus. Pa- 
sipila antausiai. Pasigirsta riksmai. Galop visiška meilės 
sumaištis, nes pakanka jai prisiliesti prie patino ir visi 
jos gynybiniai judesiai virsta glamonėmis. Smūgiui iš- 
keltas kumštis atsigniaužia, pirštai išsitiesia ir švelniai 
ima glostyti. Stipraus patino neįveikti silpniems mez- 

gėjams. Pakakdavo Sekui Gorgiui tik patrinti, atrodo, 
net nepriliečiant, ir kelnėse iškildavo gumbas, išpūstas 
jo milžiniško organo, nuo kurio negalėdavo atsitraukti 
nei vieni, nei kiti, - pats nenorėdamas, jis visus traukė 
kaip magnetas metalo pjuvenas. Būdama fiziškai stipri, 
ji galėtų kaip reikiant suduoti, jei nebijotų atsakomųjų 
judesių - šie juk vyriški - ir jei nesidrovėtų veido išraiš- 
kos ir kūno judesių, išduodančių raumenų įtempimą. 
Ji to gėdijosi, kaip gėdijosi jai taikomų vyriškų epitetų. 
Žargonu, kaip ir jos draugės Pamišėlės, ji nekalbėjo. Tai 
jai būtų buvę tas pats, kaip ir chuliganiškai švilptelėti 
įspraudus liežuvį tarp dantų, kaip susibrukti rankas į 
kišenes (ypač į priekį atkišant atsegioto švarko skver- 
nus) ar sugriebus už diržo kilstelėti kelnes ir pakraipyti 
dubenį. 

Minėtieji mezgėjai kalbėjo savita kalba. Žargonas 
skirtas vyrams. Tai patinų kalba. Karibuose egzistuoja 
vyrų kalba, taip ir žargonas tapo antriniu lytiniu požy- 
miu. Panašiai kaip paukščių patinų plunksnų spalvos ar 
margaspalviai šilkiniai drabužiai, kuriuos nešioti teisę 
turi tik genties kariai. Kalba tapo ir skiautere, ir penti- 
nais. Visi ją supranta, bet kalbėti gali tik vyrai, mat šie iš 
prigimties gavo savitus gestus, savitus klubus, kojas, ran- 
kas, akis, krūtinę, visa tai jiems ir suteikė teisę ja kalbėti. 

Kartą viename mūsų bare į savo sakinį Mimozai išdrį- 
sus įterpti frazę: „..jis tik smegenis kruša... vyrai iš kar- 
to suraukė antakius, o kažkuris iš jų grasinamai tarė: 

- Šita mažulė nori kieta pasirodyt, ką? 

Iš jų vyrų lūpų sklindantis žargonas dirgino ir jau- 
dino mezgėjus, bet išgalvoti, šiai kalbai pritinkantys 
žodžiai, tokie kaip pižonas, striukonas, skankinti, juos 
jaudino ne taip, kaip iš įprastinės aplinkos atėję posa- 
kiai, pasisavinti ir iškraipyti sutenerių, kurie juos įmetė 
į savo terpę ir į savo lovas bei pritaikė savo paslaptin- 
goms, ištvirkėliškoms, iškrypėliškoms reikmėms. Pa- 
vyzdžiui, jie sakydavo: „Vikriai“ arba „Kelkis ir eik“. Ši 
iš Evangelijos pasisavinta frazė skriedavo iš lūpų, ant 
kurių matydavai prilipusį kramtomojo tabako šapą. Ji 
būdavo ištariama ištempiant. Ja užbaigdavo pasakoji- 
mą apie kokį nors nuotykį, kuris jiems buvo laimingai 
pasibaigęs: 

- Kelkis ir eeeik... - nutempdavo suteneriai. 

Ir staigiai dar pridėdavo: 

- Nukirsta. 

Paskui dar sakydavo: „Ramiai. Bet Meilučiui tasai 
posakis reiškė ne tą patį kaip Gabrieliui (tai kareivis, jis 
pasirodys vėliau, jį nusako žavi ir vien jam, mano gal- 
va, priskirtina frazė: „Aš įsodinu“). Meilutis jį suprato: 

reikia ištempti ausis. Gabrielis manė: reikia užtilti. Ar 
ką tik du suteneriai mano kameroj nepasakė: „Darysim 
pažą'? Jie norėjo pasakyti ketiną klotis lovas, o man 
keistai sušvito, kad pavirtau tvirtu kojas pražergusiu 
sargybiniu ar dvaro žirgininku, kuris, kaip tam tikri jau- 
nuoliai tvarko kekšaites, doroja rūmų pažus. 

Besiklausydama tų tuštybių Šventoji svaigo iš malo- 
numo, kaip ir lukštendama prilipintus skiemenis - tuo 
metu jai rodėsi, kad atsisagsto prakarpą ir kiša ranką po 
marškiniais - nuo vieno tokio žargono žodžių, perkrau- 
tų kaip kai kurie papuošalai ar transvestitų išvaizda. 

Žargonas pasiuntė savo slaptuosius emisarus į 
Prancūzijos kaimus, jo žavesį jau spėjo pajusti ir Er- 
nestina. 

Pačiai sau jinai sakydavo: „Pūtalas, cizas, morka.“ 
Ji smukdavo į savo fotelį ir murmėdavo šiuos žodžius, 
traukdama sunkius cigaretės dūmus. Norėdama nu- 
slėpti malonumą, ji užsklęsdavo durų velkę ir ramiai 
rūkydavo. Kartą vakarą grįžusi namo, tamsoje išvydo 
žioruojant cigaretę. Išsigando lyg į ją būtų nukreiptas 
pistoletas, tačiau toji baimė greit sumišo su viltimi. Pa- 
maniusi, kad kambary slepiasi patinas, ji žengė keletą 
žingsnių, sudribo į gilų fotelį, ir ugnelė iš karto dingo. 
Pagaliau suprato, kad tik įžengusi į kambarį priešais 

duris stovinčios spintos veidrody išvydo žibančią ir 
tamsos nuo viso vaizdo atskirtą cigaretės švieselę, ku- 
rią pati ir įžiebė džiaugsmingai čirkštelėjusi degtuką 
tamsiame koridoriuje. Galima sakyti, jog tą vakarą įvy- 
ko jos tikrosios jungtuvės. Jos sutuoktiniu tapo visus 
vyrus vienijantis „cizas“. 

Cigaretė jai dar iškrės ir piktą pokštą. Kartą eidama 
pagrindine kaimo gatve ji pamatė priešais ateinant vie- 
ną jauną padugnę, vieną iš tų dvidešimties, kurių veidus 
išsirėžiau iš Žurnalų, o tasai pešė lūpų kamputy pūpsan- 
čią nuorūką. Priartėjęs prie Ernestinos, jis pakreipė gal- 
vą, lyg slapčiomis ją nužiūrinėtų, o Ernestina pagalvojo, 
kad jis spokso „įžūliai ir kupinas susidomėjimo“, nors iš 
tikrųjų jam akis ėmė graužti vėjo pakeltas cigaretės dū- 
mas. Negana to, jis prisimerkė, iškreipė lūpas, ir atrodė, 
kad išspaudė šypseną. Bet Ernestina staigiai atsitiesė, 
susiėmė ir nieko nepratarė, tad taip nieko ir neįvyko, 
nors tuo pačiu akimirksniu tasai kaimo chuliganas, net 
nepastebėjęs praeinančios Ernestinos, pajuto burnos 
kamputy švelnią šypsenėlę bei primerktą akį, tada ne- 
naudėliškai kilstelėjo kelnes, lyg parodydamas, kad toji 
laikysena ir veido išraiška buvo ne šiaip sau. 

Buvo ir kitų ją Žžavėjusių posakių, nors šiaip jau jie 
gali erzinti ir kartu gluminti keistais žodžių deriniais: 

„Kalnai ir stebuklai“, o dar labiau: „Nusitempti už kiau- 
šų į Tartarą“ Šį posakį ji norėjo iššvilpauti ar sušokti 
kaip Javos šokį. Galvodama apie savo kišenę ir apie save 
pačią ji sau tardavo: „Mano gelmė“ 

Besisvečiuodama pas draugę ji sakydavo: „Prikąsk 
liežuvį, „Jinai paragavo bizūno“ Apie gražų praeivį: 
„Jam nuo manęs stojasi. 

Tik nepagalvokit, kad Šventoji meile žargonui užsi- 
krėtė būtent nuo jos. Ne, Ernestina niekad neišsidavė 
juo kalbanti. Vos tik kieno graži burnytė neviltingai iš- 
tardavo fraze „užkniso negyvai“, toji būtybė motinos ir 
sūnaus akyse iškart pavirsdavo kresnu ir nepatenkintu 
neūžauga priplotu buldogo snukiu, toks snukis buvo 
jauno boksininko Krano, tarp kitų dvidešimties veidų 
jis kabo ant mano sienos. 

Meilutis išblyškęs. Jis kaip reikiant primušęs apvo- 
gė vieną rausvaskruostį olandą. Užtai dabar jo kišenės 
pilnos guldenų, o palėpė išgyvena pasiturimo gyvenimo 
teikiamas saugumo ir džiaugsmo akimirkas. Šventoji ir 
Meilutis naktimis miega. Dienomis nuogi užkandžiauja, 
riejasi, pamiršta pasimylėti, įsijungia radiją, tasai čirš- 
kia, jie rūko. Meilutis plūstasi, o Šventoji, norėdama būti 
panaši, dar panašesnė į šventąją Kotryną Sienietę, pra- 
leidusią naktį vienoje kameroje su nuteistuoju myriop, 

padėjusi galvą ant jo koto skaito detektyvų žurnalą. 
Lauke vėjuota. Palėpėj jauku, nes iš elektrinių radiato- 
rių sklinda šiluma, o aš noriu idealiai porai suteikti tru- 
putį atgaivos ir netgi laimės. 

Langas praviras į kapinių pusę. 

Penkios valandos ryto. 

Šventoji girdi skambat varpus (mat ji nemiega). Tai 
ne vilnijančios natos, tai dūžiai, penki dūžiai, krintan- 
tys ant grindinio, ant to paties šlapio grindinio parkrin- 
ta ir Šventoji, kuri prieš trejetą ketvertą metų tą pačią 
valandą klaidžiojo miestelio gatvėmis, šiukšlių dėžėse 
tarp atliekų ieškodama duonos kriaukšlės. Visą naktį ji 
praleido beklaidžiodama iš vienos gatvės į kitą, merkė 
lietus, kad mažiau sušlaptų, ji glaustėsi prie namų sie- 
nų, laukdama rytinio varpų skambėjimo (štai varpas 
skamba, kviečia rytinei maldai, ir Šventoji prisimena 
beglobių dienų liūdesį, varpo dienas), skelbiančio, kad 
bažnyčios jau atviros senmergėms, tikriesiems nusidė- 
jėliams, benamiams. Net ir čia, kvepiančioje palėpėje, 
aidint rytiniams varpams ji vėl pavirsta valkata šlapiais 
skarmalais, tuo vargšu, atėjusiu pasiklausyti mišių ir 
priimti komunijos, vien kad pailsintų nuvargusias kojas 
ir šiek tiek apšiltų. Šiltas miegančio Meilučio kūnas pri- 
glunda prie josios. Šventoji užsimerkia, ir tuo akimirks- 

niu, kai nusileidus vokams ji atsitveria nuo aušros pa- 
gimdyto pasaulio, pratrūksta lietus, į ją staiga padvel- 
kia tokia neišpasakyta laime, kad ji giliai atsidūsėdama 
garsiai ištaria: „Kokia aš laiminga“ Jinai jau grimzta į 
miegą, bet dar stipriau patvirtindami jos ištekėjusios 
moters laimę, šįkart be apmaudo sugrįžta atsiminimai, 
kai ji buvo Kiulafrua ir kai pabėgusi iš namų skalūnų 
dengtu stogu atsidūrė viename miestelyje, kur auksi- 
niais, rožiniais ar miglotais rytais susiburia benamiai iš 
pažiūros naiviomis lėlių sielomis ir vienas kitam laido, 
sakytum, broliškus gestus. Jie ką tik nubudo ir pakilo 
nuo suolų alėjose, nuo suolų Ginklų aikštėje, ar pakirde 
sugužėjo nuo viešojo parko vejos. Jie vienas kitam pati- 
ki paslaptis apie nakvynės namus, kalėjimus, vagystes 
ir raitąją policiją. Pienininkas jiems netrukdo. Jis savas. 
Per keletą dienų Kiulafrua irgi tapo savas. Tomis die- 
nomis jis turėdavo tenkintis keliais duonos kriaukšliais, 
apsivėlusių plaukais jų rasdavo šiukšlių dėžėse. Vieną 
vakarą buvo toks alkanas, kad net norėjo nusižudyti. 
Savižudybė tapo jo didžiuoju rūpesčiu - fenobarbitalio 
giesme! Dvasinė neviltis jį ne kartą buvo pastūmėjusi 
taip arti mirties, kad aš net nelabai suprantu, kaip jos 
išvengė, ir kokia nepastebima, nežinia iš kur kilusi jėga 
jį nuo jos atbloškė. Kartą į mano rankas pakliuvo nuodų 

buteliukas, kurį būtų pakakę pridėti prie lūpų ir pas- 
kui tik laukti. Su nepakeliamu nerimu laukti neįtikėtino 
poveikio ir žavėtis beprotišku nebeištaisomo veiksmo 
stebuklu, jam išsipildžius ateina pasaulio pabaiga. Ma- 
nęs niekada nejaudino tai, kad pats mažiausias neatsar- 
gumas - kai kada net smulkesnis nei judesys, nebaigtas 
gestas, kurį norėtum sustabdyti ir pradėti iš naujo, at- 
sukęs laiką, toks nekaltas ir toks pasiekiamas, dar te- 
bevykstantis, kad rodos, galėtumei jį sunaikinti - bet 
neįmanoma! - gali atlydėti, pavyzdžiui, iki giljotinos, sa- 
kau, manęs tai nejaudino iki pat tos dienos, kai aš pats 
po vieno tokio nejučiom išsprūdusio neatšaukiamo ju- 
desio išvydęs savo sielvartaujančią sielą ūmai pajutau 
sielvartą tų nelaimėlių, kuriems nebelieka nieko kito, 
tik save išpažinti. Ir laukti. Laukti ir ramintis, nes siel- 
vartas ir neviltis įmanomi tik tada, jei egzistuoja aiškus 
ar paslaptingas siekis pasitikėti mirtimi, kaip Kiulafrua 
kadaise pasitikėjo bejausmėmis gyvatėmis. 

Kol kas nuodų buteliuko ar aukštos įtampos laidų 
gundymai nesutapo su beprotiško sąmyšio atkarpo- 
mis, bet Kiulafrua, vėliau tapęs Šventąja, prisibijos tos 
akimirkos ir jiedu abu Likimo valia bus pasirengę su ja 
susidurti labai greitai, kad mirtį būtinai pakurstytų jų 
pačių apsisprendimas arba pasibodėjimas gyvenimu. 

Tai buvo betiksliai klaidžiojimai miesto gatvėmis 
juodomis bemiegėmis naktimis. Jis stabtelėdavo ties 
langais, žvilgsnį patraukdavo paauksuoti interjerai, 
prasišviečiantys pro užuolaidų gipiūrą su kruopščiai 
išsiuvinėtais motyvais: gėlėmis, akantų lapais, ginkluo- 
tais amūrais, nėrinių elnėmis, ir tie interjerai jam at- 
rodė panašūs į milžiniškuose tamsiuose altoriuose už 
užuolaidėlių įrengtus tabernakulius. Priešais langus ir 
jų šonuose - ant bazilikos altoriaus laiptų - žibintai tar- 
si žvakės ėjo garbės sargybą tarp medžių, o šių lapijo- 
je skleidėsi emaliuotos, metalinės ar audeklinės lelijų 
puokštės. Benamiai vaikai vaizdavosi pasaulį įsuptą į 
stebuklingą tinklą, kurį jie patys audžia ir mezga aplink 
Žemės rutulį tokiais pat vikriais ir tvirtais pirštais kaip 
Pavlovos. Šie valkatėlės kitiems nematomi. Kontrolie- 
rius jų nepastebi vagonuose, policininkas - krantinėse, 
net į kalėjimus jie prasprūsta slapta kaip tabakas, ra- 
šalas tatuiruotėms, mėnulio ar saulės spinduliai, gra- 
mofono garsai. Smulkiausias judesys, smūgis kumščiu 
į krištolinį veidrodį išraizgant jį sidabro gijomis, jiems 
tampa įrodymu, kad tas veidrodis nuo jų atitveria visą 
pasaulį su namais, šviestuvais, lopšiais, krikštais, visą 
žmonių pasaulį. Vaikas, apie kurį kalbam, buvo taip toli 
nuo viso to, jog po pabėgimo iš namų jis veikiausiai 

teprisiminė: „Gedulą nešiojančios miesto moterys gra- 
žiai apsitaisiusios“ Bet jo vienatvė jam teikė progų 
graudintis dėl smulkių nesėkmių: atsitūpusi senutė, 
staiga pasirodžius vaikui, apsišlapino juodas medvilni- 
nes kojines; stovėdamas priešais restoraną, tvieskiantį 
šviesomis, krištolu ir sidabru, dar belaukiantį vakarie- 
niautojų, jis apstulbęs stebėjo, kaip frakuoti padavėjai 
vaidina tragediją, keičiasi oriomis replikomis, disku- 
tuoja dėl pirmumo teisės, bet pirma pasirodžiusi ele- 
gantiška pora visą tą dramą nutraukia; pederastai jam 
tesumokėjo penkiasdešimt santimų ir paspruko pilnom 
kelnėm laimės, kurios jiems pakaks visai savaitei; nak- 
timis didžiulėse geležinkelio stotyse iš keleivių salės 
jis stebėjo, kaip begales bėgių kerta liūdnais žibintais 
nešini vyrų šešėliai; jam skaudėjo kojas ir nugarą. Jam 
buvo šalta. 

Šventoji vis prisimena pačias skaudžiausias valka- 
tavimo akimirkas: kartą naktį ją apšvietė pravažiuo- 
jantis automobilis ir staiga vairuotojui bei jai pačiai 
prikišamai parodė jos varganus skudurus. 

Meilučio kūnas karštas. Jinai įsikniaubia į jį. Neži- 
nau, ar ji jau sapnuoja, ar tebeprisimena: „Kartą rytą 
(vos auštant) pasibeldžiau į tavo duris. Nebeturėjau 
jėgų nei klaidžioti gatvėmis, nei trainiotis tarp driskių 

ir šiukšlių. Ieškojau tavo lovos, skendinčios nėriniuose, 
nėriniuose, nėrinių vandenyne, nėrinių visatoje. Iš pa- 
čios tolimiausios pasaulio kertės boksininko kumštis 
mane pasiuntė į siaurutį nuotėkų griovį.“ Kaip tik tuo 
metu gaudė varpai. Dabar ji užmiega nėriniuotuose pa- 
taluose, ir susituokę jų kūnai plaukia. 


Tą rytą, po nakties, kai visaip glamonėjau savo myli- 
mą porelę, mane pažadino durų velkė, ją atšovė šiukšlių 
atėjęs kalėjimo prižiūrėtojas. Atsistoju ir nusvirduliuo- 
ju iki išmatų puskubilio, dar neišbridęs iš sapno, kuria- 
me sulaukiau savo aukos atleidimo. Sapnuodamas iki 
kaklo buvau pasinėręs siaube. Siaubas įsigavo į mane. 
Aš jį čiaumojau. Buvau juo visas užpildytas. Mano jau- 
noji auka sėdėjo šalia manęs, jo kairioji nuoga koja, 
rodos, galėjusi likti užmesta ant dešiniosios, nuslydo 
šiosios šlaunimi. Jis tylėjo, bet aš tiksliai Žinojau, ką 
mąsto: „Aš viską pasakiau teisėjui, tau atleista. Be to, aš 
dalyvausiu teismo posėdy. Tu gali prisipažinti. Ir viskuo 
pasitikėti, nes tau atleista.“ Staiga, kaip labai paprastai 
nutinka sapne, jis pavirto lavonėliu - ne didesniu nei 
kalėdinio pyrago statulėlė, ne didesniu nei išluptas 
dantis, - gulinčiu šampano taurės dugne graikiškame 
peizaže su apgriuvusiomis spiralinėmis kolonomis, o 

aplink jas tarsi serpentinai vyniojasi ir plevėsuoja ilgi 
balti kaspinuočiai, ir visa tai skendi tik sapnui būdingo- 
je šviesoje. Tiksliai nepamenu, ką dariau, tik Žinau, jog 
tikėjau, ką jis sako. Kai nubudau, jausmas, kad man iš 
tiesų atleido, buvo gyvas. Bet pabandyti įsigyventi į ti- 
kroviškų pojūčių, į kameros pasaulį nebuvo jokio noro. 
Ir aš vėl guluosi iki duonos dalijimo valandos. Nakties 
atmosfera ir iš uždengto, bet šūdais ir geltonu skysčiu 
perpildyto išmatų puskubilio sklindantis tvaikas tarsi 
kurmiai juodžemį iškelia vaikystės atsiminimus. Vienas 
jų neišvengiamai prišaukia kitą, ir štai visas tasai, kaip 
maniau, požeminis ir amžiams užkastas gyvenimas iš- 
lenda į paviršių, nuo oro ir liūdnos saulės ima pūti ir pa- 
skleidžia smarvę, kuria aš mėgaujuosi. Labiausiai širdį 
dilginantys atsiminimai - apie išvietę prie namo skalū- 
no stogu. Tai buvo mano prieglobstis. Gyvenimas, kurį 
prisiminiau kaip labai tolimą ir miglotą, bet dilgsintį dėl 
jos unksmės ir kvapo - jaudinančio kvapo su vyraujan- 
čiu šeivamedžių ir derlingos žemės aromatu, mat išvie- 
tė stovėjo pačiame sodo pakraštyje, prie gyvatvorės, - 
tasai gyvenimas man iškyla kaip ypač švelnus, meilus 
ir lengvas, netgi visiškai besvoris. Aš kalbu apie išvietės 
ribas peržengiantį gyvenimą, apie pasaulio dalį, neta- 
pusią būdele iš kirvarpų suvarpytų lentų. Jis plazdeno 

beveik kaip spalvoti sapnai, o tuo tarpu aš, tarsi lerva 
tūnodamas savo skylėje, pasinerdavau į nakties rimtį 
ir kartais man pasirodydavo, kad iš lėto tarsi į sapną 
ar ežerą, į motinos įsčias ar net į kraujomaišą grimztu 
į Žemės dvasinį centrą. Mano laimės valandos niekada 
nebuvo nutviekstos šviesos, o manoji ramybė niekada 
nebuvo ta, kurią literatai ir teologai vadina „dangiškąja 
ramybe“, ir tai nuostabu, nes, jei būčiau palytėtas Dievo, 
jei būčiau jo išrinktasis, mane kaustytų begalinis siau- 
bas. Puikiai Žinau - jei mane, sunkiai sergantį, išgydytų 
stebuklas - aš to neištverčiau. Stebuklas yra pigus, o ra- 
mybė, kurios ieškojau išmatų puskubily ir kurios ieško- 

siu jo sukeltuose atsiminimuose - švelni ir guodžianti. 
Kartais lydavo, girdėdavau, kaip lietaus lašai bar- 
bena į cinkuotą stogelį; tada mano liūdnoji palaima, 
mano niūrus malonumas prisipildydavo dar ir gedulo. 
Praverdavau duris, ir šlapio sodo, plakamų daržovių 
vaizdas man keldavo širdgėlą. Ištisas valandas sėdėda- 
vau susirietęs tame mediniame soste, o mano siela ir 
kūnas, pasiaukoję prietemai ir kvapui, buvo pasinėrę į 
mistinį jaudulį, mat čionai skleidėsi pati slaptingiausia 
žmogaus dalis, panašiai kaip klausykloje, o tuščia klau- 
sykla man visada keldavo tuos pačius saldžius jausmus. 
Toje išvietėje mėtėsi seni madų žurnalai su 1910 metų 

moterimis, kurios visos turėjo movas, skėčius ir vilkėjo 
sukneles su turniūru. 

Man prireikė daug laiko, kol išmokau naudotis tų 
žemųjų jėgų magija, jėgų, kurios traukė mane savęsp 
už kojų, mosavo aplink mane juodais sparnais, besi- 
plakančiais kaip vampyrų blakstienos, ir nardino savo 
buksmedžio pirštus man į akis. 

Kaimyninėje kameroje nuleido vandenį. Kadangi 
mūsų išmatų puskubiliai sujungti, vanduo manajam 
sujuda, ir į mane padvelkia svaigus kvapas, o mano su- 
kietėjusi varpa, paliesta rankos ir išlaisvinta iš apatinių 
kelnių, įsiremia į antklodę, ir šioji išsipučia. Meilutis! 
Šventoji! O aš čia vienas. 

Meilutį ypač myliu, tuo neabejokit, nes galiausiai 
savo likimą, tikrą ar sumeluotą, kaip skarmalus ar tei- 
sėjo mantiją aš užmetu ant Šventosios pečių. 

Lėtai, bet užtikrintai siekiu ją atitolinti nuo bet ko- 
kios laimės, kad paversčiau šventąja. Nors ją naikinanti 
ugnis sudegino saitus su pasauliu, jau ima pančioti nau- 
jieji - Meilė. O šioji gimdo moralę, tiesa, ne įprastinę (ji 
atitinka Šventosios dvasinį lygį), bet vis dėlto tai moralė 
su savuoju Gėrio ir Blogio supratimu. Šventoji nėra už 
gėrio ir blogio ribų, kur turėtų gyventi šventas žmogus. 
O aš, geresnis už puolusį angelą, vedu ją už rankos. 

O štai jums „Šventosios paveikslai“. Kadangi noriu 
pateikti keletą lengva ranka pasirinktų paveikslėlių, 
skaitytojui teks pačiam nustatyti jų trukmę ir laiką, tik 
noriu pasakyti, kad pradedant šiuo pirmuoju skyrium, 
jai bus nuo dvidešimties iki trisdešimties metų. 


ŠVENTOSIOS PAVEIKSLAI 
Šventoji Meilučiui: „Tu manoji Beprotybė.“ 


Šventoji drovi. Ji atpažįsta prabangą tik dėl šioje glū- 
dinčios paslapties, kurios pati bijo. Prabangos rūmai lyg 
raganų buveinės prikausto savo belaisvius vaidingais 
apžavais, ir vien žygdarbis juos gali išlaisvinti iš mar- 
muro, kilimų, aksomo, juodmedžio, krištolo karalijos. 
Vos praturtėjusi vieno argentiniečio dėka Šventoji labai 
greitai susiviliojo prabanga. Prisipirko odinių, muskusu 
atsiduodančių, plienu apkaustytų lagaminų. Septynis 
ar aštuonis kartus per dieną ji sėsdavo į traukinį, įli- 
pusi į vagoną išdėliodavo savo bagažą, įsitaisydavo ant 
pagalvėlių ir, likus keletui sekundžių iki išvykimo švil- 
puko, staiga pašaukdavo du ar tris nešikus, išsikraus- 
tydavo, išsikviesdavo automobilį ir liepdavo ją nuvežti 

į geriausią viešbutį, kuriame apsistodavo bent tiek, kad 
spėtų pajusti prabangos skonį. Visą savaitę jinai atli- 
kinėjo žvaigždžių mėgstamus triukus ir dabar puikiai 
moka žingsniuoti kilimais, kalbėtis su liokajais, elgtis su 
prabangiais baldais. Ji prisijaukino apžavus ir nuleido 
prabangą ant žemės. Dabar Liudviko XV stiliaus baldų, 
rėmų bei medžio apdailos išlinkiai ir voliutos jos prakil- 
niam gyvenimui, panėšėjančiam į pagrindinius išsiša- 
kojančius rūmų laiptus, teikia nepaprastos elegancijos. 
Na o tada, kai išsinuomotas automobilis pravažiuoja 
pro geležines grotas ar gatvėje išpiešia žavingą kilpą, ji 
tampa infante. 


Mirtis - tai ne smulki afera. Šventoji jau bijo būti jos 
užklupta. Ji nori mirti garbingai. Kaip ir tas jaunesnysis 
aviacijos leitenantas, susirengęs į mūšį su paradine ap- 
ranga, kad į lėktuvą netikėtai įsiveržusi mirtis jį aptiktų 
ir užregistruotų kaip karininką, o ne kaip mechaniką, 
taip ir Šventoji nuolatos nešiojasi savo pilką riebaluotą 
aukštojo mokslo diplomą. 


- Jis kvailas kaip guzikas... (Mimoza pasakys: nuo 
batelio.) 
Šventoji švelniai pridurs: iš kelnių prakarpos. 

Rankovėj ji nešiojasi nedidukę gazo ir dramblio 
kaulo vėduoklę. Tardama kokį ją verčiantį raudonuoti 
žodį, staigiai kaip iliuzionistas iš rankovės išsitraukda- 
vo vėduoklę, išskleisdavo, ir štai, žiūrėk, tasai spurdan- 
tis sparnas jau dengia apatinę jos veido dalį. Šventosios 
vėduoklė visą gyvenimą plazdens aplinkui ją. O įšven- 
tinta ji bus pas paukštienos pardavėją Lepiko gatvėje. 
Šventoji su savo sesute užsuko nusipirkti vištos. Paskui 
jas į parduotuvę įėjo savininko sūnus. Žiūrėdama į jį 
Šventoji sukudakavo, pasikvietė sesutę, ir įkišusi smi- 
lių į suraišiotos ant prekystalio gulinčios vištos skylu- 
tę sušuko: „O! Tik pažiūrėkit, Gražiausia iš gražiausių“, 
ir vėduoklė tuojau pat suplazdeno prie jos raustančių 
skruostų. Ji dar kartelį drėgnomis blizgančiomis akimis 
nužvelgė savininko sūnų. 


Policininkai bulvare suėmė šiek tiek įkaušusią 
Šventąją. Ji spigiu balsu gieda Veni creator, ir kiekvienas 
praeivis priešais save išvysta sutuoktinių poreles, ap- 
sigobusias baltu tiuliu, besiklaupiančias ant gobelenu 
apmušto klaupto, o du seržantai pasijunta esą pabroliai 
pusseserės vestuvėse. Vis dėlto jie toliau veda Šventąją 
į skyrių. Pakeliui ji trinasi į juos, o šie įkaitę ją pasičium- 
pa dar stipriau ir tyčia ima klupinėti, kad josios šlaunys 

įsipintų tarp jų šlaunų. Jų milžiniški organai atgyja, bel- 
džia ir desperatiškai mykia, bandydami pastumti storų 
mėlynų kelnių duris. Jie reikalauja jas atidaryti kaip ku- 
nigai, užgulę uždarytas bažnyčios duris Verbų sekma- 
dienį. O bulvare išsirikiavę seni ir jauni mezgėjai stebi, 
kaip užburta tos iškilmingos vestuvinės giesmės Veni 
creator pro juos praeina Šventoji: 

- Jai uždės antrankius! 

— Kaip kokiam jūreiviui! 

- Kaip katorgininkui! 

- Kaip kokiai gimdyvei! 


Miestiečiai sustoja, jų jau visa minia, bet jie nieko 
nemato, nieko nesupranta, ir vargu ar jų romią ir pati- 
klią laikyseną gali sudrumsti toks menkniekis kaip už 
rankų vedama Šventoji ir jos gailinčios sesutės. 

Paleista ji kitą vakarą ir vėl savo poste bulvare. Jos 
paakys mėlynas ir patinęs: 

- O Dieve, meilutės mano, aš vos neapalpau. Žan- 
darai mane krentančią sugavo. Jie mane apspito ir ėmė 
vėduoti savo languotomis nosinėmis. Jie tapo gailestin- 
gosiomis seserimis, jie šluostė man veidą, mano Dieviš- 
kąjį Veidą. Atsigaukit, Šventoji! Atsigaukit, atsigaukit, 
atsigaukit, - šaukė. Jie man dainavo. 

Jie mane nuvedė į tamsų karcerį. Ant baltos sienos 
kažkas (o, tasai kažkas! Tasai piešėjas! Aš jo ieškosiu 
testiniuose romanuose tarp smulkių laikraštinių eilu- 
čių, tarp sunkių puslapių, kupinų stebuklingai gražių 
pažų ir chuliganų. Vienam iš jų, lydinčių Juodųjų Kaspi- 
nų Joną, atrišu liemenę, atsegu kelnes ir nuo jo atsitrau- 
kiu; vienoj jo rankoj siaubingas peilis, kitoj suspaustas 
kietas organas; jis stovi prie baltos sienos - štai koks 
jaunas ir Žiauriai nekaltas kalinys. Jis prispaudžia 
skruostą prie sienos. Pabučiuoja ir palaižo jos pavir- 
šių, godus tinkas geria jo seiles. Paskui bučiniai tiesiog 
pasipila. Jo visi judesiai apibrėžia nematomo jį apkabi- 
nančio kavalieriaus, kurio nepaleidžia bejausmė siena, 
kontūrus. Galop išsekintas sielvarto ir meilės pažas 
piešia...) buvo nupiešęs, ponios, tikrų tikriausių... ach!... 
farandolą!“ Taip, taip, mano mielosios, pagalvokit apie 
tai ir prisigerkit, kad ten patektumėt, tai buvo kažkas 
neapsakoma: su sparnais, išsipūtę, didžiuliai, orūs kaip 
angelėliai, tviskantys ir mieli kaip cukriniai saldainiai. 
O aplink, ponios, tuos sutvėrimus, kurie tiesesni ir tvir- 
tesni nei kiti, vyniojosi raganės, vijokliai, kapucinai, 
taip pat ir sukti mažyčiai sąvadautojai. Ak! Tos kolonos! 

2 Earandola prancūzų liaudies ratelis, kilęs iš Provanso; tempas greitas, 
žingsniai nesudėtingi, svarbiausios figūros - gyvatėlė, spiralė, kamuolys. 

Kamera sukosi visu greičiu: aš pamišau, pamišau, pa- 
mišau! 

Tos mielos kalėjimo kameros! Po siaubingai bjau- 
raus arešto, po visų skirtingų areštų, iš kurių kiekvienas 
atrodo pirmasis, apsireiškęs žaibišku ir neišvengiamu 
vidiniu regėjimu, skelbiančiu, kad aš nebepataisomas, 
po mano rankų surakinimo plieniniame kabriolete, 
tviskančiame tarsi brangenybė ar teorema, kalėjimo 
kamera, kurią dabar myliu kaip nedorybę, tapo mano 
guodėja. 


Kalėjimo kvapas - tai šlapimo, formalino ir dažų kva- 
pas. Aš jį atpažindavau visuose Europos kalėjimuose ir 
galiausiai supratau, kad tasai kvapas taps mano likimo 
kvapu. Kiekvienąkart, kai vėl tenai pakliūnu, ant sienų 
ieškau savo buvusių įkalinimų, tai yra mano buvusių 
nusivylimų, apgailestavimų, troškimų ženklų, kuriuos 
man bus palikęs kitas kalinys. Tyrinėju sienos paviršių, 
ieškau broliškų draugo paliktų žymių. Nors niekada ne- 
turėjau supratimo, kas ta tikra draugystė; kokių žymių 
dviejų vyrų draugystė vienas kitam gali palikti širdyje, 
o gal ir ant odos, kalėjime aš kartais trokštu patirti bro- 
liškus, draugiškus jausmus, bet skirtus tik vyrui, mano 
bendraamžiui, kuris būtų gražus, kuriuo visiškai pasiti- 

kėčiau ir jis visada mane lydėtų mano meilės žygiuose, 
būtų mano vagysčių ir kriminalinių aistrų bendrinin- 
kas; kol kas toji aistra man neatveria suvokimo apie 
tokią draugystę, apie vieno ar kito draugo kvapą, net 
pačių intymiausių vietų, nes aš paprastai deduosi vyru, 
žinančiu, kad jis ne toks. Ant sienų tikiuosi rasti kažką 
panašaus į siaubingą paslaptį - nužudymą, ypač vyrų 
nužudymą, ar draugystės sulaužymą, mirusiųjų išnie- 
kinimą - paslaptį, kuriai aš tapčiau švytinčiu kapu. Bet 
visą laiką terasdavau ant tinko su smeigtuku išgremž- 
tus pavienius Žodžius, meilės ar maišto formules, o 
dažniausiai nuolankumo likimui frazes: „Žožo iš Basto- 
šos mylės savo žmonelę visą gyvenimą“, „Mano širdis 
priklauso jo motinai, mano dešra - kekšėms, mano 
galva - Deibleriui.' Tie įrašai ant sienų - beveik visada 
pagarbios dedikacijos kuriai nors moteriai ar kažkas 
iš tos eiliuotos rašliavos, kurią žino visos Prancūzijos 
būrai: 


Kada anglis vėl taps balta 

Ir rankų nebeteps mums suodis, 
Kalėjimas tiktai tada 

Manosios atminties nenuodys. 

Ak, tos Pano fleitos, apdainuojančios praėjusias die- 
nas! 

Galų gale štai įstabus įrašas, išgraviruotas marmure 
prie paradinio įėjimo po stogeliu: „Kalėjimas atidarytas 
1900 metų kovo 17 dieną.“ Jis žadina mano vaizduotę: 
aš regiu, kaip vyriausybės ponų kortežas iškilmingai at- 
veda pirmąjį šios įstaigos kalinį. 


Sventoji: „Savo širdį laikau ant delno, o šis perver- 
tas, mano ranka maiše, o šis užrištas, vadinas, mano šir- 
dis įkliuvo.“ 


Šventosios gerumas. Jinai visiškai, beatodairiškai 
pasitikėjo taisyklingų, griežtų veido bruožų vyrais veš- 
liais plaukais, krentančiais ant kaktos, ir veikiausiai 
pasitikėjo vien dėl to, kad negalėjo atsispirti tų veidų 
žavesiui. Ją, nors ir kritišką, dažnai apmulkindavo. Stai- 
ga ar pamažu tai supratusi, ji nutarė pakeisti laikyseną, 
tuomet kovoje su jausminiu paslaugumu viršų paėmė 
ir joje įsitvirtino intelektualinis skepticizmas. Bet ji 
ir toliau apgaudinėjama, mat jai pasimaišė protas dėl 
jauniklių, jaučia jiems nenumaldomą trauką. Jų meilės 
prisipažinimus ji sutinka su šypsena ar mestelėdama 
kokį ironišką žodelį, bet tai nepaslepia nei jos silpnybės 

(mezgėjų silpnybės gumbui Gorgio kelnėse), nei jos pa- 
stangų atsispirti jų kūniškam grožiui (jų nepasiekiamų- 
jų laikysenai), o tą šypseną, išspindusią iš Šventosios 
dantų, tik jau žiauresnę, jie tuojau pat jai sugrąžina: ji 
atšoka nuo jų aštresnių, šaltesnių, ledinių, taigi, jos po- 
žiūriu, gražesnių dantų. 

Bet norėdama save nubausti už pyktį ant pikčiurnų, 
Šventoji atsisako ankstesnių ketinimų ir ima žemintis 
prieš sutenerius, kurie nieko čia nesupranta. Kartais jos 
gerumas tampa tiesiog smulkmeniškas. Kartą grįždama 
iš teismo, mat ji dažnokai ten atsidurdavo, dažniausiai 
dėl kokso, kalinių mašinoje vieno senio ir klausia: 

— Kiek davė? 

Jis atsako: 

— Gavau trejetą metelių. O tu? 

O ji, nuteista tik dviem mėnesiams, atsako: 

- Ir aš tiek pat. 


Liepos keturioliktoji: visur vien mėlyna, balta ir 
raudona. Šventoji apsirengia visai kitomis spalvomis, 
taip pamalonindama paniekintąsias ir užmirštąsias. 


Šventoji ir Meilutis. Mano galva, tai ideali meilužių 
pora. Palindęs po šiurkščiu pledu, prakaituota nosimi, 

išpūstomis akimis, likęs vienas su jais, regiu juos iš savo 
dvoklios juodos skylės. 

Meilutis - milžinas, jo aštriaskliautės pėdos užima 
puse Žemės rutulio, jis stovi išsižergęs su išsipūtusio- 
mis šilkinėmis dangaus žydrynės spalvos kelnaitėmis. 
Jis drožia. Taip stipriai ir taip užtikrintai, kad išangės 
ir vaginos maunasi ant jo koto kaip žiedai ant piršto. 
Jis drožia. Taip stipriai ir taip užtikrintai, kad dangaus 
platybių stebimas jo vyriškumas įvertinamas kaip ne- 
sustabdoma brovimosi jėga, būdinga šviesiaplaukių 
karių batalionams, kurie mus išbarškino per subinę 
1940 metų birželio 14 dieną, kai lėtai ir oriai, pasken- 
dę dulkėse, nualinti kaitros, jie žingsniavo nudelbtomis 
akimis. Bet jie tėra įsitempusio ir išsilenkusio Meilučio 
iliustracija. Jų granitas jiems neleidžia tapti viliokais są- 
vadautojais. 

Užmerkiu akis. Šventoji - tai tūkstantis gundan- 
čių formų, išplaukusių iš mano akių, burnos, iš mano 
alkūnių, iš kelių, iš net nežinau kur. Jos man sako: „Ža- 
nai, kaip gera būti Šventąja ir gyventi drauge su Mei- 
lučiu.“ 

Užmerkiu akis. Šventoji ir Meilutis. Meilučiui Šven- 
toji - mažytė dingstis, pasitaikiusi proga. Vos apie ją 
pagalvoja, papurto pečius, lyg norėtų nusikratyti min- 

ties, tarsi į nugarą nagais įsikibusio drakono. Bet Šven- 
tajai Meilutis - viskas. Ji rūpinasi Meilučio peniu. Jinai 
jį glamonėja gausiai ir su didžiausiu švelnumu, žaisda- 
ma palyginimais, kuriuos vartoja padorūs žmonės, kai 
būna linksmai nusiteikę: mažylis, vaikelis lopšyje, Jėzus 
ėdžiose, šiltučiukas, tavo mažasis broliukas. Šių palygi- 
nimų ji nepasako ir jie įgauna jai tiesioginę prasmę. Tai 
jos jausmai juos ištaria žodis po žodžio. Meilučio var- 
pa jai visas Meilutis - grynas jos prabangos objektas, 
grynos prabangos objektas. Jei Šventoji ir gali matyti ne 
tik karštą violetinį savo vyro organą, tai reiškia, kad ji 
moka pratęsti to organo kietus kontūrus iki pat išan- 
gės, pamatyti, kaip jis išsiplėtoja po visą kūną, kad jis ir 
yra Meilučio kūnas, susijaudinęs, užsibaigiantis išblyš- 
kusiu, išvargusiu veidu su akimis, nosimi, burna, lygiais 
skruostais, banguotais plaukais, su prakaito lašeliais 
ant kaktos. 

Aš užmerkiu akis po savo utėlėtu užklotu. Šventoji, 
prasegusi Meilučio kelnaites, užbaigė savo paslaptin- 
gas apeigas. Jo plaukai ir varpa apraišioti kaspinėliais, 
prakarpos kilpelės apkaišiotos gėlėmis (taip išpuoš- 
tas Meilutis išeina vakarais su ja pasivaikščioti). Išva- 
da: Šventajai Meilutis ne kas kita kaip nepaprastasis 
pasiuntinys žemėje, gyvas reiškinys, galų gale - būties 

(galbūt Dievo) ar danguje pasilikusios idėjos simbolis. 
Jie nebendrauja. Šventoji panaši į Mariją Antuanetę, 
kuri įkalinta, kiek žinau iš Prancūzijos istorijos, norom 
nenorom turėjo išmokti XVIII amžiuje suvešėjusį žargo- 
ną ir juo kalbėti. Vargšė miela Karalienė! 


Kai Šventoji kleketuoja: „Jie mane nutempė į teismą“, 
tuojau pat imi įsivaizduoti senobine suknele su nėri- 
niuota valktimi dėvinčią pagyvenusią grafienę Solanž, 
kurią sukniubusią ant kelių už surištų rankų kareiviai 
tempia teisingumo rūmų koridorių marmuro plokštė- 
mis. 


— Mirštu iš meilės, - sako ji. 

Jos gyvenimas apmirė, bet aplinkui ją visa judėjo 
pirmyn, jai rodėsi, jog eina prieš laiko tėkmę, galiausiai 
rankas kojas pakirsdavo mintis, kad taip greitai tekant 
laikui ji pasieks ištakas, visa ko Pradžią, ir ji imdavo da- 
ryti judesius, priverčiančius stipriau plakti širdį. 


Dar kartelį apie šios pamišėlės gerumą. Ji užduoda 
klausimą jaunam žudikui, su kuriuo susipažinsime vė- 
liau (tai Gėlių Dievo Motina). Tuščias klausimas sukelia 
žudikui tokį skausmą, kad jo veidas bemat persikreipia. 

Tada paknopstom vydamasi jam suteiktą skausmą, no- 
rėdama jį pasivijus sustabdyti, mikčiodama ir springda- 
ma seilėmis, kurios dėl jausmų proveržio tapo panašios 
į ašaras, ji šaukia: 

— Ne, ne, tai aš kalta! 

Iš visų mano pažįstamų labiausiai pamišusi viena 
šeimos draugė. Tai Mimoza II. Mimozą Didžiąją, kitaip 
tariant Pirmąją, dabar išlaiko vienas senis. Sen Klode ji- 
nai turi vilą. Ji mylėjo Mimozą II, kai šis dar buvo berniu- 
kas pienininkas, todėl jam ir paliko savo vardą. Mimoza 
II nėra graži, bet ką jau padarysi. Šventoji ją pakvietė iš- 
gerti arbatos. Į palėpę jinai užsuko penktą valandą. Vie- 
na kitai jos pabučiavo į žanduką, labai stengdamosi, kad 
kūnai nesusiliestų. Meilučiui vyriškai paspaudė ranką 
ir štai jau sėdi ant kanapos šalia prigulusios Šventosios. 
Meilutis išvirė arbatos - toks jau jo koketavimo stilius. 

— Kaip miela, kad užbėgai, Mimo, mes taip retai ma- 
tomės. 

— Ką padarysi, kalta, mieloji. Bet tavo pirkia man la- 
bai patinka. Jinai panaši į kleboniją su vaizdu į parką. Tik- 
riausiai miela turėti tokius kaimynus kaip numirėliai. 

Iš tiesų vaizdas pro langą buvo puikus. 

Virš kapinių pakibdavo mėnulis. O mėnulio šviesoje 
Šventajai, gulinčiai lovoje, kapinės atrodydavo šviesios 

ir gilios. Toji šviesa būdavo tokia ryški, kad aiškiausiai 
galėjai matyti, kaip po kapų žole ir marmuru vaiduok- 
liškai juda numirėliai. Kapinės pro lango keturkam- 
pį atrodė kaip vaiski akis, švytinti pro dailiai išrėžtus 
vokus arba dar tiksliau: mėlyna stiklinė akis - tokios 
būna šviesiaplaukių neregių akys - negro delne. Ka- 
pinės šoko, tai yra vėjas lingavo žolę ir kiparisus. Jos 
šoko, tai reiškia, kad buvo muzikalios, jų kūnas virbė- 
jo kaip medūza. Kapinės įsiskverbė į Šventosios sielą, 
kaip kai kurios frazės įnyra į tekstą - raidė po raidės. 
Kapinės drauge su ja buvo kavinėj, bulvare, cypėj, lovoj, 
tupykloj. Ir dar, jei jau taip norit, kapinės joje gyveno 
panašiai kaip Meilučio viduje gyveno mielas, ištikimas 
ir klusnus šuva, kuris sutenerio žvilgsniui kartais su- 
teikdavo švelnumo ir šuniško liūdnumo. 

Mimoza persisveria pro langą Mirusiųjų užutekio 
link ir ištiesusi pirštą ieško kapo. Radusi sukranksi: 

— Aha! Tai pagaliau padvėsei, šlykštyne, šavalka tu! 
Tai ką, guli sau ištiesus kojas po šaltų marmuru? O aš 
vaikštau kilimais, kekše! 

— Gal tu visai trenkta, - sumurmėjo Meilutis, vos jos 
neišplūdęs (savo paslaptinga šnekta). 

- Meiluti, aš, matyt, visai pakvaišau iš meilės tau, 
siaubingas Meiluti, o ten, kape, Šarlotė. Šarlotė ten! 

Tai prajuokino, nes žinojom, kad Šarlotė - tai jos se- 
nelis, palaidotas kapinių pakrašty su privilegija ta vieta 
naudotis amžinai. 

— Kaip einasi Luizai (tai Mimozos tėvas)? O Liusi 
(jos motina)? - paklausė Šventoji. 

— Ak! Šventoji, nekalbėk man apie jas, jos laikosi kur 
kas geriau, nei manai. Tokios kvaišos nedvesia. Šliun- 
dros. 

Meilutis mėgo klausytis, ką šneka mezgėjai. Jam 
ypač patiko, kai jie pasakodavosi glaudžioje draugi- 
joje. Virdamas arbatą jis įdėmiai klausėsi, o jo lūpose 
tarsi valtelė nė akimirkai nesustingdama malėsi šyp- 
sena. Panašu, kad ją nuolat virpuliuoti vertė ir šioks 
toks nerimas. Šiandien jis sunerimęs labiau nei įpras- 
tai, mat šį vakarą turės palikti Šventąją. Dėl to Mimoza 
jam atrodo bjauri, klastinga plėšrūnė. Šventoji nieko 
nenutuokia. Paskui ji iš karto sužinos, kokią kiaulys- 
tę jai iškrėtė Mimoza ir kad ją paliko. Nes afera buvo 
suregzta vikriai. Mat Rožė, Mimozos vyriškis, išvyko į 
Grivą. 

- Ta Rožė išvyko kariauti. Ji įsivaizduoja esanti ama- 
zonė. 

Taip Mimoza kartą prasitarė Meilučiui, na o šis žais- 
damas pasisiūlė pakeisti Rožė. Toji sutiko. 

Mūsų šeimos gyvenimas, mūsų Namų taisyklės ne 
tokios kaip jūsų. Mes mylim be meilės. Čia nėra šven- 
tų dalykų. Pedalai baisiai amoralūs. Po šešerių bendro 
gyvenimo metų per vieną mirksnį, nejausdamas jokio 
prisirišimo, negalvodamas, kad blogai elgiasi, kad daro 
skriaudą, Meilutis nutarė palikti Šventąją. Be jokios 
graužaties, tik šiek tiek sunerimęs, kad galbūt toji ne- 
benorės su juo matytis. 

0 Mimoza - ji padarys skriaudą savo varžovei ir jau 
laiminga. 

Taigi du žydriukai čiauškėjo, o jų šnekos, palyginti 
su akių Žžaisme, buvo visai įprastinės. Jie nemirksėjo, an- 
takiai nesikilnojo, tik akių obuoliai slankiojo iš dešinės į 
kairę, iš kairės į dešinę, visaip ridenosi, ir jų žvilgsniai, 
atrodė, buvo judinami visos guolių sistemos. Na o dabar 
pasiklausykime, apie ką jie ten šnabždasi, - prisiartinęs 
prie jų storaodis Meilutis milžiniškomis pastangomis 
bando tai suprasti. Mimoza dudena: 

- Mieloji mano, kai Jie dar kelnėse, man labai patin- 
ka. Tu į Juos žiūri, ir Jie kietėja. Eina sau, gali išprotėt! 
Jie padaro klostę, begalinę, ji nusitęsia iki pat pėdų. Tu 
ją lieti, švelniai vedi ranka, ir taip iki kojų pirštų - saky- 
tum, per patį Gražuolį. Va dėl ko aš tau rekomenduoju 
jūreivius. 

Meilutis švelniai šypsosi. Jis žino. Vyrų Stambusis 
Gražuolis jo nejaudina, bet jam visai nenuostabu, kad 
jis taip jaudina Šventąją ir Mimozą. 

Mimoza taria Meilučiui: 

- Tu vis šeimininkauji. Turbūt nori nuo mūsų pa- 
bėgti. 

Jis atsako: 

- Verdu arbatą. 

Tartum susipratęs, kad toks atsakymas jos nepaten- 
kins, priduria: 

— Turi naujienų iš to tipo Rožė? 

— 0, ne. Aš Visiškai Viena, - atsako Mimoza. 

Jinai dar buvo bepridurianti: „Aš esu Visiškai Nu- 
kankinta“ Norėdami išreikšti jausmus, kurie paprastai 
ištraukia labai emocingą gestą ar balsą, mezgėjai tiesiog 
pasako „Aš esu Visiškai Visiškai“ ir tai ištaria konfiden- 
cialiu tonu, beveik pašnibždomis, žodžius užtvirtinda- 
mi žieduotos rankos judesiu, numaldančiu nematomą 
audrą. Jei kas dar didžiosios Mimozos laikais gerai paži- 
no pakvaišusius riksmus, įžūlius gestus, išprovokuotus 
troškimų, nuo kurių persikreipia burnos, užsiplieskia 
akys, šiepiasi dantys, galėjo savęs paklausti, koks gi 
mistinis švelnumas pakeitė visas tas pašėlusias aistras. 
Kai jau Šventoji pradėdavo savo litaniją, liaudavosi tik 

visiškai nusikamavusi. Pirmą kartą ją išgirdęs Meilu- 
tis tik žiūrėjo suglumęs ir tylėjo. Kambary jam visa tai 
nuskambėjo linksmai. Bet kai Šventoji tą patį užtraukė 
gatvėj, jis neapsikentė: 

- Ei, tu mergše, užsičiaupk. Nedaryk gėdos prieš 
chebrą. 

Jo balsas buvo toks šaltas, jame suskambo tokie 
aiškūs ketinimai, kad Šventoji atpažino savąjį Šeimi- 
ninką. Ji užtilo. Bet kuo puikiausiai žinoma, kad nieko 
nėra baisesnio už emocijų slopinimą. Vieną vakarą prie 
prekystalio Kliši aikštės bare, kur renkasi suteneriai 
(atsargumo dėlei Meilutis paprastai ten eidavo be jos), 
Šventoji mokėjo už gėrimus ir atsiimdama grąžą pamir- 
šo palikti arbatpinigių. Tai pastebėjusi ėmė taip klykti, 
kad, rodės, sutrupės veidrodžių ir lempų stiklai, suplyš 
sąvadautojų rūbai: 

— 0, Dieve, aš Visiškai Pamišusi! 

Ją nutildė du negailestingai staigūs antausiai iš de- 
šinės ir iš kairės, ji susitraukė sulig kale, tad jos galva 
nebesiekė prekystalio. Meilutis buvo įtūžęs. Neoninėj 
šviesoj atrodė žalias. „Dink“, - teištarė, o pats pasiliko 
dažyti savo konjako. 

Tie klyksmai (Meilutis sako: „Ji paleidžia klyksmus“, 
tarsi galvotų „paleidi mėnesinių kraujus“ arba „užkali- 

nėji pinigus“) buvo vienas iš įpročių, kuriuos Šventoji 
perėmė iš Mimozos I. Kai mezgėjai susispiesdavo kur 
nors gatvėj ar mėgstamoj kavinėj, jų pokalbiai (jų lūpos 
ir gestai) dėliodavo tikras gėlių puokštes, o tarpais jie 
lyg niekur nieko aptarinėdavo eilinius namų ūkio rei- 
kalus: 

- Taip, taip, taip, žinoma. Aš Visiškai Pasileidusi. 

— Ak, ponios, kokia aš kekšė. 

- Tu žinai (skiemenį ži nutęsdavo taip, kad jis truk- 
davo ilgiau už visą frazę), tu Ži-i-i-i-nai, aš Išsekinta 
Sielvarto. 

- Žiūrėkit, žiūrėkit, kokia Visiškai Šlamanti. 

Vieno jų bulvare priėjęs inspektorius ir paklausė: 

— Kas būsit? 

- Aš esu Graudinanti. 

Pamažu jie vienas kitą ėmė suprasti iš pusės saki- 
nio: „Aš Visiškai Visiškai“, galų gale iš mažiau nei pusės 
žodžio: „Aš V. V.“ 

Tas pats ir su gestais. Vienas Šventosios gestas buvo 
išskirtinis: traukdama iš kišenės nosinaitę ji ore nu- 
brėždavo milžinišką kreivę ir tik tada pridėdavo prie 
lūpų. Jei kas būtų norėjęs įspėti to Šventosios mosto 
prasmę, būtų garantuotai apsigavęs, nes į vieną buvo 
sulieti du judesiai. Pirmasis buvo atitolęs nuo pradinės 

užmačios, o antrasis prisišliedavo kaip tik pirmajam 
pasibaigus, šį pratęsdavo ir užbaigdavo. Taigi iš kiše- 
nės traukdama ranką Šventoji norėdavo ją ištiesti ir 
dar papurtyti išskleistą nėriniuotą nosinaitę. Papurtyti, 
geisdama su kažkuo atsisveikinti ar nusviesti tariamai 
nosinaitėje buvusią pudros dėžutę ar kvepalus, nors ne, 
tai buvo dingstis. Šis platus gestas jai buvo reikalingas 
išsakyti gniuždančiai dramai: „Aš vieniša. Gelbėkit, kas 
galit“ Meilučiui nepavyko visiškai išgyvendinti to gesto, 
visgi jis tapo kuklesnis, bet nesubanalėjęs, o susikryž- 
minęs pasidarė nepaprastas. Pažeistas jis virto įspū- 
dingu. Turėdama galvoje Meilučio suvaržymus Mimoza 
pasakė: 

— Mūsų patinai iš mūsų nori padaryti paralitikes. 

Mimozai išėjus Meilutis bandė ieškoti priekabių su- 
sikivirčyti su Šventąja ir ją palikti, bet nepavyko. Tai jį 
įsiutino, galop išvadinęs ją kekše išėjo. 

Ir štai Šventoji liko viena visam pasauly. Kokį gi 
meilužį jai pripiršti? Tą mano ieškomą čigoną, kurio fi- 
gūra dėl aukštų pompastiškų marselietiškų batų kulnų 
panaši į gitarą? Tą, kurio jūreiviškos kelnės plaikstosi 
aplink kojas ir abejingai apkabina jo sėdmenis? 

Šventoji viena. Su manimi. Už Santė kalėjimo sie- 
nų budintis pasaulis nieko nežino, o ir nenori žinoti 

apie sumaištį mažytėje kameroje, pasimetusioje tarp 
daugybės tokių panašių kamerų, kad aš, puikiai ją pa- 
žįstantis, dažnai supainioju su kitomis. Laikas man ne- 
duoda atsikvėpti: aš jaučiu jo tėkmę. Ką man daryti su 
Šventąja? Jei Meilutis sugrįš, tai tik trumpam. Jis pamė- 
go skyrybas. O Šventajai būtinai reikia sukrėtimų, kad 
šie ją pričiuptų, sudarkytų, suklijuotų ir vėl sudaužytų, 
galiausiai man paliktų truputėlį jos esencijos, kurios 
aš taip noriu išgauti. Štai dėl ko ponas Rokloras (Duė 
gatvė 127, Paryžiaus municipaliteto viešojo transporto 
įstaigos tarnautojas) maždaug septintą valandą ryto ėjo 
pirkti pieno ir laikraščio Petit Parisien sau ir poniai Ro- 
klor, besišukuojančiai virtuvėje plaukus, ir savo namo 
siaurame koridoriuje pamatė ant žemės gulint sutryptą 
vėduoklę. Galalitinis jos kotas buvo inkrustuotas dirbti- 
niais smaragdais. Jis valiūkiškai išspardė visas tas nuo- 
laužas iki šaligatvio, paskui ir iki nuotėkų griovelio. Tai 
buvo Šventosios vėduoklė. Kaip tik tą naktį Šventoji vi- 
sai atsitiktinai susitiko Meilutį ir nė žodeliu neprikišusi 
pabėgimo nuėjo su juo. Jis klausėsi jos pašvilpiniuo- 
damas ir veikiausiai šiek tiek susigėdęs. Juos užklupo 
Mimoza. Šią pasisveikindama Šventoji nusilenkė iki pat 
žemės, bet Mimoza vyrišku balsu, tokį Šventoji girdėjo 
pirmą kartą gyvenime, suriko: 

— Nešdinkis iš čia, purvina kekše, subine susmir- 
dusi! 

Tai išrėkė berniukas pienininkas...Visai nieko naujo, 
kad antroji prigimtis, neatsilaikiusi beprotiško pykčio 
akimirkomis, leidžia prasiveržti pirmajai. Apie tai ne- 
užsimintume, jei nebūtų reikalo atskleisti biseksualios 
mezgėjų prigimties. Su ja dar susidursime kalbėdami 
apie Šventąją. 

Žodžiu, situacija pasidarė rimta. Meilutis kaip nuos- 
tabus bailys (manau, kad bailumas - tai aktyvumo ap- 
raiška, kuri, pasiekusi atitinkamą intensyvumą, kaip 
blyški aušros šviesa dailius baikščius paauglius panar- 
dina į regėjimų pasaulį ir šie juda jame tarsi jūros du- 
gne) nesiteikė kištis. Rankas buvo susibrukęs į kišenes. 

— Galit nudobt viena kitą, - nusijuokė šaipydamasis. 

Kadaise taip tiesiai man į akis nusikvatojo vienas 
šešiolikmetis, tas juokas iki šiol skamba ausyse. Iš tokio 
juoko galite suprasti, kas yra satanizmas. Šventoji ir Mi- 
moza susimušė. Atsirėmusi į namo sieną Šventoji ban- 
dė spardytis, mosikavo kumščiais iš apačios į viršų, bet 
tuščiai. Mimoza buvo tvirtesnė ir smūgiavo gana kietai. 
Šventajai pavyko ištrūkti, bet dar nespėjusią pribėg- 
ti pravirų durų Mimoza vėl pričiupo. Kova, nebe tokia 
triukšminga ir arši, prasitęsė koridoriuje. Gyventojai 

miegojo, o durininkė nieko negirdėjo. Šventoji galvojo: 
„Durininkė neturi nieko girdėti, nes ji juk - ponia Kurti- 
nė.“ Gatvėj nė gyvos dvasios. Meilutis, neištraukęs ran- 
kų iš kišenių, stovėjo ant šaligatvio ir šiukšliadėžėje ati- 
džiai apžiūrinėjo šiukšles. Galop apsisprendė ir nuėjo: 

- Žąsys. 

Eidamas pagalvojo: „Jei Šventoji bus gavusi lempon, 
aš jai kalsiu į snukį. Tie mezgėjai - tikri liurbiai.“ Bet pas 
Šventąją jis sugrįžo. 

Taip Šventoji atgavo savo sąvadautoją ir savo drau- 
gę Mimozą, atgaivino palėpėje gyvenimą, kuris turi 
tęstis dar penketą metų. Palėpė virš numirėlių. Mon- 
martras naktį. Beprotybė ir gėda. Artėjam prie jos tris- 
dešimtmečio... Mano galva vis dar po užklotu, pirštai 
užspaudę akis, mintys išsilaksčiusios, teliko apatinė 
mano kūno dalis, kurią nuo sutižusios galvos atskyrė 
akis užspaudę pirštai. 

Nebepastėbiu praeinančio prižiūrėtojo nei kapelio- 
no, užėjusio ir nekalbančio apie Dievą, - jaučiuosi nebe- 
sąs Santė kalėjime. O vargšas Santė visaip bando mane 
sulaikyti. 

Meilutis myli Šventąją vis giliau ir giliau, bet šito ne- 
suvokia. Kalbant tiesiai šviesiai - jis prie jos prisiriša. 
Tačiau dėmesio jai rodo vis mažiau. Palėpėje jinai lieka 

viena, tad savo meilę ir skausmą atveria Dievui. Juk Die- 
vas, kaip sako jėzuitai, turi tūkstantį būdų įsigauti į sie- 
14: aukso lietumi, gulbinu, jaučiu, balandžiu ir kas žino 
kaip dar. Į išvietę atėjus alfonsui, galbūt jis pasirinktų 
dar teologų neužfiksuotą būdą, pavyzdžiui, pasiverstų 
unitazu. Beje, būtų įdomu žinoti, kokią šventumo išraiš- 
ką turėtų Šventoji ir visi kiti šventieji (aš jau nekalbu 
apie sielos išganymo kelią), jei nebūtų Bažnyčios. Mes 
jau žinome, kad Šventoji gyvena ne savo valia. Ji besą- 
lygiškai priima gyvenimą tokį, kokį jai suteikia Dievas, 
gyvenimą, kuris veda pas Jį. Deja, Dievas ne aukso vil- 
na. Priešais jo mistinį sostą beprasmiška reikštis graiko 
akiai mielomis plastinėmis pozomis. Šventoji save degi- 
na. Ne prasčiau nei ji man pats galėčiau papasakoti, jog 
panieka, kuriai antrinu besišypsodamas ar besikvato- 
damas, kol kas nekyla - ar kada kils? - iš paniekos pa- 
niekai, ją renkuosi norėdamas, kad niekas negalėtų ma- 
nęs pajuokti ar pažeminti labiau nei aš pats, jau spėjęs 
save sumaišyti su žemėmis. O kaipgi kitaip galėčiau elg- 
tis. Kai pareiškiu, kad esu supersta kekšė, niekas negali 
užrėžti dar aštriau, tad įžeidimas būna nukenksmintas. 
Taigi niekas man nebegali spjauti į veidą. O Meilutis Ma- 
žoji Pėdelė toks pats kaip jūs - jis tiesiog trokšta mane 
niekinti. Ištisomis naktimis žaisdavau žaidimą: iššau- 

kiu raudą, pajuntu akimis jos proveržį, bet neleidžiu 
išsilieti ašaroms, tad paryčiais mano akių vokai būna 
suakmenėję, kieti, skaudulingi lyg po saulės smūgio. 
Rauda galėdavo išsilieti ašaromis, bet pasilikdavo aky- 
se ir užguldavo vokus lygiai kaip nuteistasis kameros 
duris. Tomis akimirkomis ypač stipriai jusdavau, koks 
aš nelaimingas. Tada ateidavo eilė kitai raudai, paskui 
dar vienai. O aš visa tai vėl nuryju ir atsikrenkščiu juo- 
kais. Toji mano šypsena, kurią kiti galėtų pavadinti gie- 
dra varguose, išreiškia ne ką kita kaip patį didžiausią 
poreikį sujudinti raumenis ir išlaisvinti emociją. Galų 
gale gerai pažįstame dramatiškas situacijas, kai tam ti- 
krą jausmą privalu išreikšti kaip visiškai priešingą, kad 
suklaidintume priešininkus. Tada tasai jausmas persi- 
rengia varžovo drabužiais. 

Žinoma, Šventosios nelaimę įveiktų didi žemiška 
meilė, bet Meilutis kol kas nėra Išrinktasis. Kad Šventoji 
gautų šiokį tokį atokvėpį savo žlungančiame gyvenime, 
pasirodys Kareivis. Meilutis tėra apgavikas („žavingas 
apgavikas“, kaip jį vadina Šventoji), tegu toks ir lieka, 
taip reikia mano pasakojimui. Tik toks jis man gali pa- 
tikti. Apie jį kalbu kaip apie visus savo meilužius, už ku- 
rių užkliūnu ir susitrenkiu: „Lai jis paskęsta abejingu- 
me, lai aklas abejingumas jį paverčia akmeniu.“ 

Šventoji pavartos šią frazę kalbėdama apie Gėlių 
Dievo Motiną. 

Tasai abejingumas Šventajai sukelia sielvartingą 
juoką. Patsai Gabrielius papasakos, kaip karininkas, 
nieko geresnio nesugalvodamas, iš meilės jį bausdavęs. 


Ir štai pro nusikaltimo duris, slaptas duris, atsive- 
riančias į juodus, bet prabangius laiptus, iškilmingai 
įžengia Gėlių Dievo Motina. Jis kopia laiptais, kaip kito- 
mis pakopomis kilo kiti žudikai. Dievo Motina pasiekia 
laiptų aikštelę, jam šešiolika metų. Pastuksena į duris 
ir laukia. Širdis daužosi - jis apsisprendęs. Jis žino, jog 
pildosi likimas, ir veikiausiai suvokdamas (Dievo Moti- 
na tai žino ar atrodo, kad žino geriau nei bet kas), jog 
likimas pildosi kiekvieną akimirką, yra kupinas misti- 
nės nuojautos, kad toji žmogžudystė per kraujo krikštą 
jį pavers Gėlių Dievo Motina. Jisai stovi priešais duris ir 
jaudinasi tarsi sužadėtinis baltomis pirštinėmis... Iš už 
medinio skydo pasigirsta balsas: 

- Kas ten? 

- Čia aš, - sušnabžda paauglys. 

Durys patikliai atsidaro ir jam įžengus užsiveria. 

Nužudyti paprasta: aukos širdis kairėje pusėje, kaip 
tik ties ginkluota žudiko ranka, o dviejų rankų pirštai 

kuo puikiausiai sugniaužia kaklą. Senuko lavonas, vie- 
no iš tų tūkstančių senukų, kuriems likimas skyrė mir- 
ti būtent taip, guli ant mėlyno kilimo. Dievo Motina jį 
nužudė. Žudikas. Jis nepratarė nė žodžio, bet drauge su 
juo girdžiu jo galvoje skambant karilioną, veikiausiai 
iš pakalnučių varpelių, iš pavasario gėlių varpelių, iš 
porcelianinių, stiklinių, vandeninių bei oro varpelių. 
Jo galva - skambantis atžalynas. Jisai pats - kaspinais 
padabintos vestuvės, lekiančios klampiu pavasario ke- 
liu, jų priešaky smuikininkas, o juoduose švarkuose 
po apelsinmedžio pumpurą. Jis, paauglys, jaučiasi šo- 
kinėjąs nuo vienos gėlėtos kalvelės prie kitos, kol pri- 
šoka prie čiužinio, kuriame senis slėpė savo lobį. Jis jį 
pasuka, apverčia, išskrodžia, ištuština, bet taip nieko ir 
neranda, nes nieko nėra sunkiau, kaip po tyčinės žmog- 
Žudystės surasti pinigus. 

— Tai kurgi tas gaidys slepia savo šlamančius, - gar- 
siai sako. 

Tie žodžiai, net neištarti, tik pajausti, susimalę į krū- 
vą išgūra pro gerklę. Kaip karkalai. 

Jis šokinėja nuo baldo prie baldo. Nervinasi. Apsilau- 
žo nagus. Plėšo baldų apmušalus. Stabtelėjęs atsipūs- 
ti bando nusiraminti, galop tyloje, apsuptas reikmenų, 
praradusių prasmę, kai nebeliko šeimininko, staiga 

pasijunta esąs siaubingam pasauly, kupinam baldų ir 
daiktų, ir jį ištinka baisi panika. Jis išsipučia kaip balio- 
nas, tampa didžiulis didžiulis, rodos, galėtų praryti ap- 
linkinį pasaulį ir patį save, paskui subliūkšta. Jis trokšta 
išsigelbėti. Neskubom, be panikos. Jis nebegalvoja nei 
apie aukos kūną, nei apie nerastus pinigus, nei apie 
sugaištą laiką, nei apie perniek nuėjusį darbą. Policija, 
matyt, jau sėlina čionai. Reikia dingti. Staiga alkūne už- 
kliudo ant komodos stovinčią vazą. Šioji krenta ir jam 
po kojomis maloningai sugula dvidešimt tūkstančių 
frankų. 

Jis ramiai atveria duris, išeina į laiptų aikštelę ir 
pasilenkęs pasižiūri: tylaus šulinio, jungiančio butus, 
apačioje žaižaruoja briaunotas krištolinis kamuolys. 
Naktiniu kilimu ima leistis žemyn ir tykioje kaip kos- 
minės erdvės naktyje laiptelis po laiptelio nukulniuoja 
į Amžinybę. Gatvė. Gyvenimas nebe bjaurus. Pralinks- 
mėjęs nubėga iki nediduko viešbučio, pasirodo, tai pa- 
simatymų namai, ir išsinuomoja kambarį. Geisdama jį 
užmigdyti, pamažu atslenka tikra, žvaigždėta naktis. 
Ji pykina: tokį fizinį pasišlykštėjimą žmogžudys jaučia 
savo aukai pirmą valandą po nužudymo, apie tai man 
nemažai pasakojo vyrukai. Jis persekioja jus, ar ne? La- 
vonas nepaleidžia. Jūsų lavonas lindi jumyse: įsimaišęs 

į kraują teka jūsų venomis, sunkiasi per jūsų poras, o 
jūsų širdis juo minta taip, kaip lavonais minta kapinių 
gėlės... Jis veržiasi pro jūsų akis, ausis, burną. 

Gėlių Dievo Motina norėtų išvemti savo lavoną. At- 
ėjusi naktis iš siaubo neišvaduoja. Kambarys atsiduoda 
kekšėmis. Ir dvokia, ir kvepia. 

Kaip jau sakėm, norint išvengti siaubo, reikia visiš- 
kai į jį pasinerti. 

Siaubo vedama žudiko ranka susiranda varpą, ta 
sustandėja. Jis glamonėja ją per antklodę, iš pradžių 
švelniai, lyg brauktų virpančiu paukščio sparnu, paskui 
pasičiumpa, stipriai suspaudžia ir greit išsilieja į bedan- 
tę užsmaugto senio burną. Tada užmiega. 

Mylėti žudiką. Norėti padaryti nusikaltimą išvien su 
jaunu metisu iš išplėšytos knygos viršelio. Aš trokštu 
apdainuoti žudymą, nes myliu žudikus. Apdainuoti be 
pagražinimų. Nesitikėdamas, kad, pavyzdžiui, sulauk- 
siu trokštamo atpirkimo, visgi norėčiau nužudyti. Kaip 
jau esu sakęs, labiau nei senį norėčiau nužudyti jauną 
šviesiaplaukį berniuką, kad po to, kai žudiką su nužu- 
dytuoju (jie tampa žudiku ir nužudytuoju vienas kito 
dėka) bus susiejęs verbalinis ryšys, liūdesio ir nevilties 
kupinomis dienomis bei naktimis mane lankytų žavus 
vaiduoklis, aš tapčiau jo pilimi. Bet lai mane aplenkia 

siaubas paversti numirėliu šešiasdešimtmetį ar kokią 
moterį, nesvarbu, jauną ar seną. Tačiau man pakanka 
ir slapčia patenkinti aistrą žudyti, besižavint karališkų 
saulėlydžių pompastika. Mano akys juose nardė daugy- 
bę kartų. Tad pereikim prie mano rankų, nes nužudyti, 
nužudyti tave, Žanai... Argi nėra svarbiausia žinoti, kaip 
elgčiausi, matydamas tave mirštantį nuo mano rankos? 

Labiau nei apie bet kurį kitą aš svajoju apie Piloržą. 
Jo veidas, išplėštas iš Dėtective žurnalo, užtemdo sieną 
lediniu švytėjimu, sklindančiu iš jo nužudyto meksi- 
kiečio, iš jo potraukio mirčiai, iš jo mirusios jaunystės, 
iš jo mirties. Jis aptaško sieną purvais, paženklintais 
sprogimo susidūrus dviem priešingoms ir viena kitą 
naikinančioms stichijoms: šviesai ir tamsai. Iš jo akių 
išslenka naktis ir užkloja jo veidą, tas veidas tampa 
panašus į pušis audringą vakarą, panašus į sodus, pro 
kuriuos aš praeidavau: į besvorius medžius, kiaurymę 
sienoje ir grotas, stulbinančias grotas, girliandomis pa- 
puoštas grotas. Ir į tuos besvorius medžius. O, Piloržai! 
Tavo veidas kaip vienišas nakties sodas begaliniuose 
pasauliuose su besisukančiomis saulėmis. O ant jo - 
neužčiuopiamas liūdesys tarsi besvoriai sodo medžiai. 
Tavo veidas niūrus, tarsi sielą būtų užgulęs didžiulės 
saulės šešėlis. Tikriausiai tu pajutai labai lengvą jo šal- 

tuką, tavo kūnas virpčioja dar mažiau apčiuopiamai nei 
gali pajusti besileidžiantį ant tavęs tiulio šydą, vadina- 
mą „iliuzijos tiuliu“, nes tavo veidą dengia tinklelis, su- 
megztas iš tūkstančių mikroskopinių, plonyčių, lengvu- 
čių, veikiau išpieštų nei išraižytų raukšlelių. 

Žudikas iškart įgyja mano pagarbą. Ne vien dėl iš- 
skirtinės patirties, bet dėl to, kad jis ūmai atsistoja vie- 
toj dievo ant pjedestalo, ar šis būtų iš klibančių lentų, 
ar iš žydro oro. Be abejo, kalbu apie sąmoningą ir net 
cinišką žudiką, kuris žudydamas išdrįsta pasikliauti 
vien savimi, neduodamas ataskaitos jokiai kitai jėgai, 
nepaklusdamas jokiam įsakymui, nes juk žudančiam 
kareiviui neužkraunama jokia atsakomybė, kaip ir pa- 
mišėliui, pavyduoliui ar tam, kuriam bus atleista; aš 
kalbu apie pasmerktąjį, vis dar svyruojantį, ar pažvelgti 
į šulinio dugną, į kurį jis, smalsus tyrinėtojas, pasida- 
vęs linksmos drąsos šuorui, suglaudęs kojas jau spėjo 
stryktelėti. Tikras pražuvėlis. 

Piloržai, mano mažyli, drauguži, mano saldybe, štai 
ir nusirito tavo graži veidmainio galva. Dvidešimt metų. 
Tau buvo dvidešimt ar dvidešimt dveji. Kaip ir man! Pa- 
vydžiu tavo šlovės. Kaip tą meksikietį, galėjai juk mane, 
kaip sakoma, nuleist į kapo duobę. Per tuos mėnesius 
kameroj ant mano atminties tu švelniai spjaudei visus 

107 


Jean Genet 


tirštus skreplius, susikaupusius nosiaryklėj. Būčiau 
be skrupulų ėjęs po giljotinos peiliu, ypač kai jį praėjo 
Piloržas, Vaidmanas, Saulės Angelas, Soklė. Nesu šven- 
tai įsitikinęs, kad nuo jo apsaugotas, nes sapnavau per 
daug nuostabių gyvenimų, o mano dvasia, trokšdama 
mane pamaloninti, man atvėrė galybę įstabių ir šlovin- 
gų nuotykių. Liūdniausia, kaip kartais pagalvoju, kad 
dauguma tų vaizdinių giliai nugrimzdo užmarštin, nors 
tai jie kūrė mano praeities dvasinę harmoniją. Net nebe- 
žinau, ar jų išvis būta, ir jei dabar susapnuoju vieną iš tų 
gyvenimų, man atrodo, kad jis dar nematytas, kad jame 
atsidūręs keliauju nauju laiveliu, net neateina į galvą, 
jog juo esu plaukiojęs prieš dešimt metų, paskui jis nu- 
grimzdo ir pradingo užmaršties jūroj. Kokie monstrai 
tebenardo po mano gelmes? Jų prakaito tvaikas, išma- 
tos ir puvėsiai many sunokina kažkokį siaubą ar grožį, 
nuvokiu, kad tai jų darbas. Jaučiu, kaip jie mane veikia, 
žaviuosi jų kerinčiomis kančiomis. Mano sąmonė ir to- 
liau kuria gražias chimeras, bet nė viena iki šios dienos 
neįgavo kūno. Niekada. Nė karto. Dabar pakanka man 
vėl panirti į svajas, gerklė iškart išdžiūsta, akis ima de- 
ginti neviltis, gėda mane verčia nunarinti galvą, ir mano 
svajos subyra į šipulius: žinau, jog laimė mane aplenkia 
ir vėl, aplenkia, nes aš ją prasvajojau. 

Paskui ateina nuovargis ir pasijuntu panašiai kaip 
laivo katastrofą patyręs žmogus, kuris išvydęs burę pa- 
tiki būsiąs išgelbėtas, bet ūmai prisimena, jog jo žiūro- 
no lęšis su yda, ta balta rasojanti dėmė ir virto bure. 

Taip jau išeina, jog man pildosi tik tai, apie ką ne- 
buvau svajojęs: kadangi niekad nesvajojau apie nelai- 
mes, tai tik jas man ir tenka patirti. O dėl mirties, galiu 
pasakyti, kad svajojau apie nepaprastą mirtį kare, apie 
mirtį didvyrišką ir garbingą, bet tik jau ne apie mirtį ant 
ešafoto. Vadinas, tokia man ir teks. 

Ir ką gi turiu padaryti, kad ją užsitarnaučiau? Ogi 
beveik nieko. 

Gėlių Dievo Motina neturėjo nieko bendra su tais 
žudikais, apie kuriuos kalbėjau. Jis buvo - galima saky- 
ti - nekaltas žudikas. Grįžtu prie Piloržo, kurio veidas ir 
mirtis mane nuolat persekioja. Norėdamas pasiglemžti 
vargingus grašius, jis, dvidešimtmetis, nužudė Esku- 
derą, savo meilužį. Stojęs prieš teismą iš jo pasišaipė; 
pažadintas budelio pasišaipė ir iš jo; pažadintas šiltu 
krauju kvepiančios meksikiečio vėlės nusijuokė jai į 
akis; pažadintas motinos šmėklos švelniai pasišaipė ir 
išjos. Taip iš mano meilės Piloržui gimė Gėlių Dievo Mo- 
tina su šypsena širdyje ir melsvai baltuose dantyse, su 
šypsena, kurios nenušluos net siautulingiausia baimė. 

Vieną dieną Meilutis bedykinėdamas gatvėje sutiko 
keturiasdešimtmetę moterį, kuri ūmai jį beprotiškai įsi- 
mylėjo. Nekenčiu moterų, įsimylėjusių mano meilužius, 
tad atskleisiu, kad savo raudoną išpurtusį veidą ji buvo 
nupudravusi ryžių pudra. Ir dėl to pudros debesėlio jos 
veidas panėšėjo į permatomą miegamojo lempos gaub- 
tą iš rožinio muslino. Jos patrauklumas, kaip ir lempos 
gaubto, buvo išlaižytas, intymus ir miesčioniškas. 

Tuo metu Meilutis rūkė, ir štai šalimais pasitaikė 
moteriška siela, pro kurios išorinį nejautrumo luobą 
švietėsi vienišumas, tuojau pat kimbantis už įvairaus 
plauko apsimetėlių jauko. Pakanka jums nerūpestingai 
užsisagsčius atlapoti švelnumo skverną ir, žiūrėk, jus 
jau pričiupo. Jis laikė cigaretę ne tarp pirmųjų smiliaus 
ir bevardžio narelių, o spaudė tarp nykščio ir smiliaus, 
pridengdamas kitais pirštais, panašiai kaip besišlapi- 
nantys vyrai ar net berniukai laiko savo kotą slėpda- 
miesi po medžiu ar tamsoje. Toji moteris (kalbėdamas 
su Šventąja jis ją vadino „šavalka“ o Šventoji sakė „ta 
moteris“) nieko nesuprato apie šios manieros esmę nei 
apie jos detales, nei apie ją pačią, bet jos žavesys ją pri- 
gavo dar smarkiau. Ji iš karto susivokė, net nežinodama 
kaip, kad Meilutis yra banditas, o jai banditas pirmiau- 
sia yra patinas, kuriam gerai stovi. Dėl to jinai ir pametė 

galvą. Bet ji pasirodė per vėlai. Jos apvalainos formos 
ir moteriškas minkštumas Meilučio nebejaudino, jis jau 
buvo papratęs susidurti su standžia varpa. Į moteris jis 
nebereagavo. Bedugnė jį gąsdino. Visgi jis pasistengė 
peržengti savo pasibjaurėjimą ir tą moterį pririšo prie 
savęs dėl jos pinigų. Jis elgėsi galantiškai ir labai paslau- 
giai. Bet išaušo diena, kai viso to nebeišgalėjo pakęsti 
ir prisipažino, kad myli vieną - kiek anksčiau jis būtų 
pasakęs berniuką, bet dabar jau privalu pasakyti vyrą, 
nes Šventoji yra vyras - taigi, myli vieną vyrą. Dama įsi- 
žeidė ir jo adresu pasakė: „pedikas“. Meilutis skėlė jai 
antausį ir išėjo. 

Tačiau nenorėdamas netekti savojo deserto, jeigu 
Šventąją laikysim bifšteksu, vieną dieną jis atkiūtino 
pasitikti į Sen Lazaro stotį, į kurią ši kasdien atvykdavo 
iš Versalio. 

Sen Lazaro stotis - tai kino žvaigždžių stotis. 

Gėlių Dievo Motina, apsivilkęs lengvu, kadaruo- 
jančiu, jaunatvišku ir beprotiškai plonu, galima sakyti, 
vaiduoklišku, pilkos flanelės kostiumu, kurį jis dėvė- 
jo nusikaltimo dieną ir dėvės mirties dieną, atsibeldė 
čionai nusipirkti bilieto į Havrą. Vos įžengus į peroną 
jam išslydo piniginė su dvidešimt gabalų. Pajutęs, kad 
ji iškrito, atsisuko ir kaip tik tuo akimirksniu pamatė ją 

keliantį Meilutį. Ramiu ir lemties paženklintu žvilgsniu 
Meilutis įvertino radinį, nes, kad ir būdamas tikras va- 
gis, jis nežinojo, kaip tokioje neįprastoje situacijoje jam 
pasielgti, tad mėgdžiojo Čikagos ar Marselio gangste- 
rius. Šis paprastas pastebėjimas, be kita ko, mums leis 
nusakyti svajonių svarbą jaunam nusikaltėliui, bet ta 
proga noriu jums pabrėžti, kad aplink save telksiu tik 
neklaužadas, tai yra per daug niekuo nepasižyminčius 
asmenis, neturinčius nei didvyriškumo, nei kilniašir- 
diškumo. Mano mylimieji bus tie, kuriuos jūs pavadin- 
tumėte pačios baisiausios veislės chuliganais. 

Meilutis suskaičiavo banknotus. Dešimt gabalų pa- 
siėmė sau ir įsidėjo į kišenę, o likusius ištiesė sumišu- 
siam Dievo Motinai. Jie tapo draugais. 

Palieku jums laisvę sukurti dialogą. Pasirinkite tai, 
kas labiausiai patinka. Pabandykite įsivaizduoti, tarkim, 
kad jie išgirdo kraujo balsą arba kad vienas kitą pamilo 
iš pirmo žvilgsnio, o gal kad Meilutis iš nenuginčijamų, 
bet įprastam žvilgsniui nepastebimų bruožų demaska- 
vo vagį... Išsigalvokit labiausiai neįtikėtinų ir pačių be- 
protiškiausių dalykų. Tegu alpsta jų slaptosios esybės, 
vienam į kitą prabilus Žžargonu. Staiga priglauskit juos 
vieną prie kito - lai apsikabina ar broliškai pasibučiuo- 
ja. Darykit viską, kas tik patinka. 

112 


Gėlių Dievo Motina 


Meilutis buvo laimingas radęs tokius pinigus, tačiau 
visiškai nežinodamas, ką apie juos pasakyti, pro sukąs- 
tus dantis iššvokštė: „Ramiai, bičiuli“ Dievo Motina įsiu- 
to. Bet ką padarysi? Jis buvo įgijęs pakankamai patirties 
Pigalio ir Blanšos aikštėj ir žinojo, kad per daug skery- 
čiotis prieš tikrą sutenerį neverta. Meilutis turėjo aki- 
vaizdžių sąvadautojo bruožų. „Reikia laikyt arklius“, - 
suprato Dievo Motina. Taigi, jis pametė piniginę, o Mei- 
lutis ją pastebėjo. O štai ir tęsinys: Meilutis nusivedė 
Gėlių Dievo Motiną pas siuvėją, batsiuvį ir kepurininką. 
Pas juos užsakė jiedviem visus tuos menkniekius, dėl 
kurių vyrai atrodo stiprūs ir be galo Žžavingi: zomšinį 
diržą, minkštą kepurę, languotą kaklaraištį ir t.t., pas- 
kui jiedu nuėjo į Vagramo aveniu ir užsisakė kambarį 
viešbuty. Vagramas - boksininkų laimėta kova! 

Jiedu gyveno be rūpesčių. Pirmyn atgal vaikštinė- 
dami po Eliziejaus laukus artimai susidraugavo. Šne- 
kučiavosi apie moterų kojas, bet dėl sąmojo stokos jų 
apkalbos toli gražu nebuvo subtilios. Jų niekas netrik- 
dė, jie tiesiog slydo stangiu poezijos dugnu. Tai buvo 
tikri nenaudėliai dykūnai, kuriuos lemtis apibėrė auk- 
su, net ir man pačiam buvo smagu juo apdovanoti, kaip 
ir pasiklausyti kokio perėjūno amerikiečio, o stebukle, 
tariančio žodį „doleris“ ir kalbančio angliškai. Nuvargę 

jie grįždavo į viešbutį ir ilgam išsidrėbdavo ant didžiu- 
lių odinių fotelių hole. Jau tada iš jų artimos draugystės 
ėmė rastis sava alchemija. Didingi marmuriniai laiptai 
vedė į raudonais kilimais išklotus koridorius. Čia buvo 
vaikščiojama tyliai. Kartą per sumą Šv. Magdalenos baž- 
nyčioj Meilutis matė, kaip tylint vargonams kunigai žen- 
gia kilimais, ir tuojau pat pajuto, kaip toji kurčia ir akla 
paslaptis jį sujaudino, o dabar jis ją lytėjo žingsniuoda- 
mas viešbučio koridoriumi: lėtai eidamas minkštu ki- 
limu jis tikro vagišiaus žodžiais pagalvojo: „Čia turbūt 
kažkas yra.“ Didelių viešbučių koridorių gilumoje vyks- 
ta sakytinės mišios, jose žvakes uždega raudonmedis, 
o užpučia marmuras. Čia nuolat slapta vyksta ir gedu- 
lingos pamaldos, ir vestuvės tuo pat metu. Čia visi juda 
kaip vaiduokliai. Ar reikia sakyti, kad mano, vagišiaus, 
siela, apimta ekstazės, neatsisakys patirti tikro transo? 
Pajusti, kaip skrendi, vos liesdamas žemę pirštų ga- 
liukais, nors pėdos prie jos lipte prilipusios! Netgi čia, 
Freno kalėjime, nepaisant griežto, matematinio sienų 
tvirtumo, ilgi dvokūs koridoriai, kandžiojantys sau uo- 
degas, man įpučia tą viešbučių vagišiaus, kuriuo noriu 
būti, dvasią. 

Jie matė praplaukiant daugybę turtingų klientų. Nu- 
sivilkę kailinius, nusimovę pirštines, nukėlę skrybėles 

jie gėrė portveiną, rūkė „Craven“ ir Havanos cigarus. 
Pirmyn atgal siuvo liokajai. Draugužiai jautėsi esą filmo 
personažai. Ir taip toje svajonėje savo gestais raizgyda- 
mi vienas kitą Meilutis ir Gėlių Motina nežiniomis audė 
brolišką draugystę. Man labai sunku, bet turiu susilai- 
kyti ir neleisti jiems tapti dar glaudesne pora, neleisti, 
kad Meilutis vienu dubens judesiu, sklidinu natūralaus 
polėkio ir tyrumo, mirdamas iš laimės, panardintų savo 
sunkų ir glotnų kotą, žvilgantį ir šiltą it kolona saulėj, į 
O raide pravertą dėkingą paauglio žudiko burną! 

Žinoma, taip galėtų būti, bet nebus. Meiluti ir Die- 
vo Motina, jūsų lemtis, kad ir kokią negailestingą ją pa- 
vaizduočiau, nepaliaus niūriai jūsų kankinusi dėl to, jog 
kažkas galėjo būti ir kitaip, bet nebus per mane. 

Visai suprantama, kad pagaliau Dievo Motina pri- 
sipažino apie savo žmogžudystę. Meilutis pasipasakojo 
apie Šventąją. Dievo Motina prasitarė, kad jį vadina Gė- 
lių Dievo Motina. Norint išsisukti iš žabangų, paspęstų 
jų tarpusavio pagarbai, jiedviem prireikė parodyti retą 
lankstumą. Šioje situacijoje Meilučio taktas buvo tie- 
siog žavus. 

Gėlių Dievo Motina gulėjo ant sofos. Meilutis sėdėjo 
prie jo kojų ir žvelgdamas į jį klausėsi išpažinties. Kal- 
ba ėjo apie žmogžudystę. Meilutis tapo teatro scena, 

kurioje vyko kurčnebylė drama. Joje grūmėsi baimė 
būti bendrininku, meilė tam vaikiui ir polinkis, netgi 
aistra skųsti. Teliko sužinoti pravardę. Galop pamažu jis 
to pasiekė. Prieš pasigirstant tam paslaptingam vardui 
buvo taip graudu žiūrėti, kaip persimaino didysis žudi- 
ko grožis, kaip išjuda ir įsiaudrina bjaurios nejudrios 
marmurinės gyvačiukės ant jo apsnūdusio veido, kad 
Meilučiui toji išpažintis pasirodė tokia sunki, jog jis net 
pagalvojo, ar tik Dievo Motina tuojau neapsivems? Jis 
abiem rankomis paėmė nukarusią berniuko ranką. 

- Supranti... mane draugeliai taip pavadino... 

Meilutis laikė jo ranką. Akimis siurbė prisipaži- 
nimą: 

— Būna, būna. 

Per visą tą procesą jis įdėmiai žiūrėjo draugui į akis. 
Galų gale nežymiai šyptelėjo, bet šypsena sustingo jo 
lūpose, nes pajuto, kad mažiausia emocija, mažiausias 
ženklas, pūstelėjimas viską sugriautų... Kad tai palaužtų 
Gėlių Dievo Motiną. 

Kai kambary nuskambėjo jo vardas, atsitiko štai 
kas: po sutrikusio žudiko atsivėrimo pasklidusios gai- 
liaširdės jo dalelytės susiliejo į spindulingą kaip Šlovė 
altorių, ant kurio paskendusi rožių žiedlapiuose gulėjo 
moteris šviesos kūnu. 

Altorius liūliavo ant gėdos purvo, į kurį buvo pa- 
niręs žudikas. Meilutis, trumpai pasigalynėjęs, jį prisi- 
traukė prie savęs, kad galėtų stipriau apkabinti. Aš taip 
norėčiau juos abu įsivaizduoti kitomis pozomis, jei tik 
užmerkus akis regėjimai pasiduotų mano valiai; bet 
dieną juos išblaško nerimas dėl mano bylos, o vakare 
miego prieškambariuose nuo manęs pasislepia dienos 
įspūdžiai ir daiktai, pasilieku vienišas ir apleistas mie- 
go pariby tarsi būtybė, užklydusi temstant prasidėjus 
audrai į tuščią smėlėtą lygumą. Meilutis, Šventoji ir 
Dievo Motina didžiuliais šuoliais pabėga nuo manęs, 
su savimi nusinešdami paguodą, kurią suteikia jų gy- 
venimas manyje, bet jie nepasitenkina vien pabėgę, 
jie susinaikina, praskysta ir susilieja su siaubingai liu- 
lančiais mano sapnais ar netgi su mano miegu, virsta 
miegu; jie įsiskverbia į pačius miego audinius ir juos 
užpildo. Tyloje aš kviečiu į pagalbą mosuodamas abiem 
savo sielos rankomis, nebylesnėmis nei dumbliai, kvie- 
čiu ne kokį tvirtai stovintį ant žemės draugą, o kažką 
panašaus į susikristalizavusį švelnumą, kuris man at- 
rodo toks tvirtas, toks patikimas, kad imu tikėti jo am- 
žinybe. 

Aš šaukiu: „Laikyk mane! Nepaleisk manęs!“ Ir nu- 
gūru į siaubingą sapną, kuris skrodžia kamerų naktį, 

prakeiktųjų naktį, prarajas, prižiūrėtojų burnas, teisėjų 
krūtines, kol mane neskubom ima ryti milžiniškas kro- 
kodilas iš dvokiančio kalėjimo oro srovių. 

Tai teismo baimė. 

Mano vargšus pečius slegia siaubingas mantija ap- 
sisiautusio teisingumo svoris ir mano lemties svoris. 

Kiek jau visokiausių policijos agentų ir inspekto- 
rių, kaip sakoma, plėšėsi iš paskutiniųjų, dieną ir nak- 
tį įnirtingai bandydami prisikasti prie mano užmintos 
mįslės? Jau maniau, jog byla baigta, o jie toliau visą 
laiką knaisiojosi, tyrinėjo mane taip, kad apie tai nie- 
ko nenutuokiau, toliau nagrinėjo Ženė medžiagą, sekė 
švytinčiais lyg fosforas Ženė poelgių pėdsakais, plušo 
tamsumoje. 

Man puikiai pavyko egoistišką masturbaciją iškelti 
į kulto aukštumas! Kai atlieku šį veiksmą, bjaurus ir ne- 
tikras persimainymas iškraipo visą tiesą. Viskas mano 
viduje darosi verta pasigėrėjimo. Mano troškimai mane 
atbloškia labai toli nuo išorinio pasaulio. 

Vienišiaus malonumas - tai vienatvės veiksmas, 
suteikiantis galimybę pasitenkinti savimi, intymiai už- 
valdant kitus, kurie nė neįtardami tarnauja tavo malo- 
numui, kai bemiegėmis valandomis pasidarai kitiems 
visiškai abejingas, o elgsena negrabi, tad jei kartą į lovą 

pasiguldai kokį berniuką, tau pasirodo, kad kakta atsi- 
trenkei į granito plokštę. 

Ilgą laiką savo pirštus verčiau vogti! Visai neblogai 
gauti dešimt metelių! Mano geroji, mano švelnioji drau- 
guže, manoji kamera! Man vienam paskirtoji, kaip tave 
myliu! Jei visiškai laisvas gyvenčiau kitame mieste, pir- 
miausiai nukakčiau į kalėjimą pas saviškius, manosios 
rasės atstovus, tenai susirasčiau ir tave. 

Vakar mane iškvietė tardytojas. Nuo kvapo kalinių 
mašinoje važiuojant iš Santė į Teismo rūmus ir nuo kar- 
cerio tvaiko man pasidarė bloga; teisėjo akivaizdon sto- 
jau baltas kaip drobė. 

Tik įžengęs į jo kabinetą pajutau stiprią širdgėlą, 
kurią, nors čia buvo daugybė apdulkėjusių paslaptin- 
gų nusikaltimų bylų, man sukėlė sulaužytas smuikas, 
tą smuiką matė ir Šventoji. Tasai Nukryžiuotąjį prime- 
nantis daiktas sužadino viltį, kad manęs pasigailės. Šį 
jausmą dar labiau sustiprino regėtas sapnas, kuriame 
pasirodė man atleidžianti auka. Teisėjas iš tiesų labai 
geranoriškai nusišypsojo. Ir toje šypsenoje atpažinau 
savo aukos iš sapno šypseną, prisiminęs ar tik dabar 
supratęs, kad toji auka ir taps teisėju per teismą, aš vei- 
kiausiai tyčia ją sumaišiau su tardytoju, na o tardytojui - 
žinodamas, jog auka man atleido, ramus, užtikrintas, 

nors ir ne blaiviu protu, o trokšdamas ramybės, norė- 
damas sugrįžti į normalų gyvenimą (dėl šio troškimo 
Meilutis ėmė dirbti policijai, kad įsilietų į žmoniją, jai 
pasitarnautų, tuo pat metu peržengdamas padorumo 
ribas ir krėsdamas niekšybes), užtikrintas, kad viskas 
pasimiršo ir užhipnotizuotas atleidimo, - patikliai pri- 
sipažinau. 

Raštininkas užregistravo prisipažinimą, aš jį pasira- 
šiau. 

Mano advokatas buvo nustebintas, jis buvo pri- 
blokštas. Ką gi aš padariau? Kas mane paviliojo? Dan- 
gus? Dangus, Dievas ir jo Teismas. 

Atgal grįžau tais pačiais požeminiais Teismo rūmų 
koridoriais ir atsidūriau savo mažytėje šaltoje kame- 
roje Surisjero kalėjime. Ariadnė labirinte. Pats gyviau- 
sias pasaulis, patys švelniausi žmonės - marmuriniai. 
Praeidamas aš viską naikinu. Naikinančiu žvilgsniu nu- 
žvelgiu miestus su suakmenėjusiais žmonėmis. Jokios 
išeities. Neįmanoma atsiimti prisipažinimo, patraukti 
už laiko siūlo, iš kurio jis buvo suverptas, išvynioti jį ir 
sunaikinti. Bėgti? Kokia mintis! Bet juk labirintas pai- 
nesnis nei teisėjų sprendimų motyvai. 0 mane vedantis 
prižiūrėtojas? Jis iš sunkios bronzos, aš prirakintas prie 
jo riešo. Man kyla mintis jį suvedžioti, atsiklaupus kaktą 

priglausti prie šlaunies, pamaldžiai prasegti jo mėlynas 
kelnes... Kokia beprotybė! Man galas. Ir kodėl gi aš, kaip 
norėjau, iš vaistininko nepavogiau strichnino tūbelės? 
Būčiau ją nuslėpęs apieškos metu. Ir štai vieną dieną, 
pavargęs nuo Chimerų šalies - vienintelės gyventi ver- 
tos vietos, dėl to, kad „žmogaus tvarka tokia menkaver- 
tė, jog, išskyrus sau pačiai egzistuojančią būtį, gražu 
tėra tai, ko nėra“ (Popas), būčiau be jokių šio veiksmo 
pagražinimų ėmęs ir nusinuodijęs. Nes juk, mano bran- 
gieji bičiuliai, aš pasmerktas Katorgai. 

Ateina laikas, kai staiga supranti anksčiau nesuvok- 
tų posakių prasmę. Mes juos išgyvenam ir sušnabždam. 
Pavyzdžiui: „Pajutau, kaip iš po kojų slysta žemė.“ Šią 
frazę esu perskaitęs ir pasakęs tūkstantį kartų, nors ne- 
buvau išgyvenęs. Bet kai nubudus mane lanko atsimini- 
mas apie areštą (nakties košmaro tąsa), pakanka su tąja 
fraze, išstumta paviršiun atitinkamų sapno jausenų, pa- 
gyventi dešimt sekundžių, ir manyje vėl atsiveria gili 
vidinė tuštuma, toji praraja, į kurią beatodairiškai įkren- 
tam naktį. Aną naktį taip ir kritau. Ir jokia gailestinga 
ranka nenorėjo manęs sulaikyti. Keletas uolų galbūt 
bandė ištiesti akmeninę ranką, bet būčiau nepasiekęs 
už jos nusitverti. Aš kritau. O trokšdamas atitolinti pas- 
kutinį smūgį - mat kritimo pojūtis man kėlė svaigulį, 

krintant apima ir visiška neviltis, ir džiaugsmas, dar ir 
baimė nubusti bei noras atitolinti smūgį prarajos dug- 
ne, smūgį, nuo kurio pabudęs susidurčiau su siaubinga 
savižudybės ar katorgos grėsme - aš bedugnės verti- 
kalėje šaukiausi katastrofų, kursčiau nelaimingus atsi- 
tikimus, kūriau siaubingas kliūtis, kad tik atitolinčiau 
kritimo baigtį. Netgi rytojaus dieną, kai dar neišsikvėpęs 
sapnas many buvo gajus, aš vis kaupiau ir kaupiau visas 
vienodai reikšmingas jo detales, nes miglotai vyliausi, 
kad jos atitolins atpirkimo pradžią. Ir iš lėto klimpau. 

Vis dėlto grįžęs į savo 426 kamerą pajuntu, kaip 
saldus mano darbo vaisius mane užburia. Žengiu pir- 
muosius žingsnius: mano rankos gula ant linguojančių 
klubų ir pajuntu, kaip į mane skverbiasi iš paskos atsekęs 
Meilutis. Ir štai aš vėl guodžiamai maloningam Viešbu- 
ty, kurį vis dėlto teks apleisti, nes dvidešimt tūkstančių 
frankų juk ne amžini. 

Kol buvo apsistojęs viešbuty, palėpėj Meilutis ne- 
silankė. Šventoji, nesulaukdama iš jo jokių naujienų, 
kamavosi nerimu. Jis pagalvojo apie sugrįžimą tik tada, 
kai abu su Dievo Motina nebeturėjo pinigų. Apsirengę 
kaip apsišaukėliai karaliai, jiedu galop pasirodė palė- 
pėj, žudikui buvo sutaisytas guolis, ant kilimo patiesus 
iš automobilių pavogtus apklotus. Jis miegojo visai šalia 

Šventosios ir Meilučio. Jiedviem pasirodžius Šventoji 
pamanė, kad ji užmiršta ir jos vietą užėmė kitas. Anaip- 
tol. Vėliau mes išvysim kažką panašaus į dviejų bičiukų 
rezgamą incestą. 

Šventoji darbavosi abiem vyrams, vienas iš jų buvo 
josios. 

Lig šiolei ji buvo mylėjusi tik už save stipresnius, 
kiek vyresnius ir raumeningesnius vyrus. Bet pasirodė 
Gėlių Dievo Motina, savo fizinėmis ir dvasinėmis savy- 
bėmis - tikras gėlės žiedas, ir jinai įsimylėjo jį. Šventojoj 
išaugo (tarsi augalas, želmuo) kažkas nauja, kažkas pa- 
našaus į savosios jėgos pojūtį. Ji pasijuto suvyriškėjusi. 
Pamišėliška viltis ją pavertė stipria, tvirta, drąsia. Ji juto, 
kaip pučiasi raumenys, o pati jautėsi iškalta iš akmens 
kaip Mikelandželo vergo skulptūra. Nejudindama rau- 
menų, vien įsitempdama ji kovojo su savimi kaip pa- 
baisą smaugiantis Laokoonas. Paskui, pajutusi, kad jos 
rankos ir kojos turi jėgos, įsidrąsino ir pabandė muštis, 
bet labai greitai bulvare paragavo tikrų smūgių, o kaipgi 
kitaip, juk ji apie savo smūgius sprendė ne kovos veiks- 
mingumo, bet estetiniu požiūriu, todėl iš jos tegalėjo 
išeiti labiau ar mažiau galantiškas chuliganėlis. Jude- 
siai, 0 ypač smūgiai į juosmens sritį, įspėjamieji smū- 
giai Šventąją bet kokia kaina turėjo paversti žaviuoju 

123 


Jean Genet 


kovotoju, kartais - daugybe nepaprastų kovotojų vie- 
nu metu. Ji mokėsi vyriškų judesių, kuriuos retas vyras 
naudojo. Ji švilpdavo, susibrukdavo rankas į kišenes, 
bet visas šitas cirkas buvo atliekamas taip nerangiai ir 
nemokšiškai, kad atrodė, per vieną vakarą ji gali įkūnyti 
keturis ar penkis asmenis. Užtai ji pasiekė tikrų asme- 
nybės įvairiapusiškumo aukštumų. Čia ji būdavo mer- 
gaitė, čia berniukas, bet persikūnydavo iš vieno į kitą 
gana negrabiai - dėl to, kad tai jai buvo visiškai nauja. 
Virtusi berniuku šokuodavo ant vienos kojos. Ji visuo- 
met pradėdavo Didžiosios Lengvabūdės gestais, paskui 
ūmai prisiminusi, kad norėdama suvilioti žudiką turi 
pasirodyti vyriška, tuos judesius nuleisdavo juokais, ir 
toji dvilypė logika ją pavertė gyvu šedevru - baikščiu 
miesčionišku pajacu ar kažkokia nuprotėjusia įkyruo- 
le. Galų gale, norėdama vainikuoti savąjį persikūnijimą 
iš moters į vyrą, ji susikūrė draugystę tarp dviejų vyrų, 
kad toji ją suartintų su tobuluoju suteneriu, apie kurį 
tikrai negalėtum pasakyti, jog jo gestai dviprasmiai. O 
kad būtų labiau užtikrinta, išsigalvojo Marketį. Kaipmat 
jam suteikė išvaizdą: slaptingoje vienišos mergaitės 
vaizduotėje, naktiniuose jos užkaboriuose slypėjo išti- 
sos šlaunų, rankų, torsų, veidų, plaukų, dantų, pakau- 
šių, kelių atsargos, ji kuo puikiausiai iš jų mokėdavo 

sunerti gyvą vyrą ir suteikti sielą - kaskart tokią pačią, 
kokios ji ir pati norėtų. Išgalvotasis Marketis kartu su 
ja slapčiom patyrė keletą nuotykių. Paskui vieną naktį 
jinai jam prasitarė, kad jai jau gana Gėlių Dievo Moti- 
nos, mielai perleistų jam. Sutarimas buvo užtvirtintas 
vyrišku rankų paspaudimu. Štai jos regėjimas: Marketis 
atkiūtina į kaliūzę, rankos kelnių kišenėse, ir pažvelgęs 
į Šventąją taria: 

- Sveika, mažyte. 

Jis prisėda, jiedu vyriškai šnekučiuojasi apie ūkį ir 
apie bites. Ateina Dievo Motina. Paspaudžia ranką Mar- 
kečiui. Dėl šio mergiško snukelio Dievo Motinai šiek 
tiek susijaukia galva. O aš (slapčia sau šnabžda Šven- 
toji) apsimetu, kad to nepastebiu. Bet tikrai žinau, kad 
mano dėka Gėlių Dievo Motina dabar patirs laimę su 
Markečiu. (Jo pavardė pernelyg graži, kad dar reiktų 
duoti ir vardą.) Po trijų minučių jie pasijunta kaip na- 
mie. Kad jiems netrukdyčiau, atsuku nugarą. Atsigręžęs 
matau: jie bučiuojasi, o Marketis jau atseginėja kelnių 
prakarpą. Meilė įsibėgėja. 

Šventoji ne suvyriškėjo - paseno. Dabar ją jaudino 
paauglys - dėl to ji pasijuto sena, ir tasai įsitikinimas 
jos sieloje išsiskleidė tarsi didžiuliai šikšnosparnio 
sparnai. Tą patį vakarą viena pasilikusi palėpėje ji nauju 

žvilgsniu nužvelgė savo baltą kūną - beplaukį, glotnų, 
sausą, vietomis su išsišovusiais kaulais. Jai pasidarė 
gėda ir ji suskubo išjungti šviesą, nes tai buvo XVIII am- 
žiuje iš dramblio kaulo išskaptuotas Jėzaus kūnas ant 
kryžiaus, o bet kokie sąryšiai, panašumai su dievybe ar 
jos paveikslu jai kėlė šleikštulį. 

Bet drauge su šiuo sielvartu joje užgimė ir naujas 
džiaugsmas. 

Džiaugsmas, nuvilnijantis prieš savižudybę. Kasdie- 
nis gyvenimas ją gąsdino. Jos kūnas ir siela kankinosi. 
Atėjo verksmų sezonas, kaip ateina liūčių sezonas. Pa- 
sukusi šviesos jungiklį ji susikūrė naktį ir už nieką pa- 
sauly dabar nebesikels iš savo patalų, kur jaučiasi saugi, 
lygiai kaip savo kūne. Kūno šiluma ją saugo. Išorėje 
viešpatauja siaubas. Vis dėlto kartą naktį ji išdrįso at- 
verti palėpės duris ir žengti į tamsoje skendinčią laiptų 
aikštelę. Laiptinėje skambėjo sirenų raudos, jos viliojo 
leistis žemyn. Bet iš tiesų tai nebuvo nei raudos, nei 
giesmės ir juo labiau ne sirenų, o paprasčiausias kvieti- 
mas į pamišimą ar mirtį šokant žemyn. Ištikta beprotiš- 
ko siaubo ji grįžo į savo palėpę. Tai buvo valanda prieš 
suskambant rytiniams varpams. Baimė jos pasigailėjo, 
bet dieną jos laukė nauja kančia: ji raudonavo. Dėl visiš- 
kų niekų ji tapdavo Visiškai Raudona, Purpurinė, Ryški. 

Bet nevertėtų galvoti, jog ji gėdijosi savo profesijos. Ji 
pernelyg gerai ir dar būdama jauna pažino neviltį, kad 
dabartiniam amžiuj mirtų iš gėdos. Save ji vadino sena 
supersta kekše ir taip norėjo nukenksminti kitų pašai- 
pas ar įžeidimus. Bet ji raudonuodavo dėl menkniekių, 
atrodytų, visai neužgaulių ir nieko ypatingo nereiškian- 
čių, jai tereikėdavo į juos įsiklausyti ir kaipmat išpilda- 
vo raudonis; žinojo, kad taip nutinka tada, kai ją žemina 
tiesiog iš neatsargumo. Taigi, Šventąją galėjo pažemin- 
ti menkniekis. Iš visų tų pažeminimų, kai ji dar buvo 
Kiulafrua, vien žodžio galia ją versdavo lįsti skradžiai 
žemėn. O dabar jai skirti žodžiai vėl įgaudavo skrynių 
žavesį, galų gale tapdavo tušti ir nieko neturintys, išsky- 
rus paslaptį. Uždaryti, užplombuoti, hermetiški žodžiai, 
jei tik prasiveria, jų prasmė akimirksniu iššoka ir suglu- 
mina savo šuoliu. Su raganyste susijęs žodis „apdavai“ 
mane atvedė pas vieną seną mergą, kuri virdama kavą 
įmaišo cikorijos ir visokių stebuklingų žolelių. Ji buria 
iš kavos tirščių (čia toks triukas). Mitridatas - šį žodį 
Šventoji staiga aptinka vieną rytą. Jis vienąkart atsivė- 
rė, atskleidė Kiulafrua savo galias, tad vaikas, lėkdamas 
atgal per laiką, pasiekė šešioliktąjį amžių ir pasinėrė į 
pontifikų Romą. Na, o dabar pažvelkime į Šventosios 
gyvenimą toje epochoje. Vienintelis nuodas, kurį jisai 

galėjo gauti, buvo kurpelė, tad kiekvieną naktį, apsivil- 
kęs ilgu chalatu su standžiomis klostėmis, jis atidaryda- 
vo savo kambario duris į kiemą, perlipdavo - įsimylėjėlio, 
vagies, šokėjos, lunatiko, juokdario judesiu - per turė- 
klus, įšokdavo į daržą, atitvertą šeivamedžių, šilkme- 
džių, kryklių gyvatvore, ir štai tame darže, tarp daržovių 
lysvių, šalia rezetų ir medetkų, tą kurpelę ir buvo galima 
surasti. Kiulafrua tame atvašyne skynė mėlynosios kur- 
pelės lapus, juos išmatuodavo liniuote ir vis didindavo 
dozę, tada suvyniojęs prarydavo. Bet nuodai turėjo dve- 
jopą poveikį - jie žudė ir kėlė iš mirusiųjų tuos, kuriuos 
patys buvo pražudę, o veikė jie greitai. Tad Atgimimas 
užvaldydavo vaiką per burną kaip Dievažmogis užvaldo 
mergaitę, kuri nuolankiai iškišusi liežuvį praryja ostiją. 
Jį nuogą ant savo kietų kelių po šilkiniu apdaru glaus- 
davo Bordžijos, Astrologai, Pornografai, Princai, Abatės, 
Kondotijerai, jis švelniai skruostu prisiliesdavo prie su- 
standėjusios varpos, akmeninės varpos po šilkiniu ap- 
daru, varpos iš nepajudinamo akmens, tokia turėtų būti 
džiazuojančių negrų krūtinė po atlasiniu perlamutriniu 
švarku. 

Visai tai vykdavo žalioje alkovoje, skirtoje šven- 
tėms, kurios baigdavosi mirtimi, pasirodančia durklo, 
iškvėpintų pirštinaičių ir klastingos ostijos pavidalu. 

Šviečiant mėnuliui Kiulafrua įkūnydavo visą tą nuody- 
tojų, pederastų, sukčių, magų, karių, kurtizanių pasaulį, 
0 supanti gamta su medžiais ir daržu, neprarasdama 
savasties, jį palikdavo vienatvei, ir jis, epochos valdovas 
ir vergas, braidydamas basomis mėnulio šviesoje aplin- 
kui kopūstų ir salotų lysves, kur numesti gulėjo grėblys 
ir kastuvas, buvo laisvas išdidžiai kilstelėti ir nešti iš- 
taigingą brokatą. Jo vizijose neslypėjo jokie juokingi 
pasakojimai iš istorijos ar iš romanų; tik sušnabždėjus 
keletą burtažodžių, tamsa sutirštėdavo, o iš jos išnirda- 
vo koks nors pažas ar riteris, gražuolis gašlūnas, įjauk- 
tas nakties į plonyčius drobinius patalus... Datura fas- 
tuosa, Datura stramonium, Belladona... 

Kai nakties vėsa prasismelkdavo pro jo ilgą baltą 
drabužį ir imdavo kelti drebulį, jis prisiartindavo prie 
didelio plačiai atverto lango, pralįsdavo pro turėklus, 
užverdavo langą ir guldavosi į milžinišką lovą. Išaušus 
rytui jis vėl tapdavo droviu blyškiaveidžiu mokinukų, 
sulinkusiu nuo sunkaus knygų nešulio. Bet negali būti, 
kad diena neišsaugotų magiškų nakties pėdsakų, jie 
įsirėžia sieloje kaip mėlyni ratilai paakiuos. Ernestina 
jį rengdavo trumpomis mėlynomis saržos kelnaitėmis, 
ant jų ilga juoda mokykline palaidine, užsegama nuga- 
roje pūpsančiomis baltomis porcelianinėmis sagomis. 

Apaudavo jį juodomis medinėmis klumpėmis ir juodo- 
mis medvilninėmis kojinaitėmis, kurios slėpė jo plonas 
vos išsigaubusias blauzdas. Jis nieko negedėjo, bet re- 
gėti jį visą juodai aprengtą buvo graudu. Jis priklausė 
pastumdėlių ir karštakošių vaikų tipui, tiems žmonėms, 
kurie anksti ima raukšlėtis. Mat emocijos niokoja vei- 
dus, nušluoja nuo jų ramybę, išpučia lūpas, raukšlėmis 
išrašo kaktą, priverčia nuolat virpčioti ir kilnotis anta- 
kius. Draugai jį vadino Šikniuku ir tasai vardas, ištartas 
žaidimo įkaršty, skambėdavo kaip antausis. Bet tokio 
tipo vaikai, kaip ir valkatos, žino daugybę žavingų ar 
siaubingų suktybių, atveriančių jiems duris į šiltas jau- 
kias slėptuves, kur geriamas raudonas svaiginantis vy- 
nas ir paslapčiom mylima. Kaip persekiojamas vagis 
Kiulafrua sprukdavo nuo visų, užsiropšdavo ant kaimo 
mokyklos stogo ir viršum nieko nenutuokiančių vaikų 
per savo slaptus pasilinksminimus (vaikas - tai dan- 
gaus ir žemės atkūrėjas) susitikdavo su Juodųjų Kaspi- 
nų Jonu. Po pamokų jis grįždavo į arčiausiai mokyklos 
esančius savo namus ir taip išvengdavo vudu apeigų, 
kurias atlikdavo mokiniai, ketvirtą valandą ištrūkda- 
vę ir nuo tėvų, ir nuo mokytojų. Jo kambarys - tai rau- 
donmedžio baldais apstatytas nuošalus kambariukas 
su spalvotomis graviūromis, vaizduojančiomis rudens 

peizažą, į kurį jis nežiūrėdavo, nes jame, išskyrus tri- 
jų žalių nimfų veidus, jokio kito veido nebuvo. Vaikystė 
nemėgsta jai peršamo mito sąlygiškumo; ji šaiposi iš 
ryškiaspalvių fėjų, dekoratyvių pabaisiukų, o man fėja 
buvo lieknas mėsininkas su nusmailėjančiais ūsais, 
džiovininkė mokytoja, vaistininkas; fėja man buvo visas 
pasaulis, atskirtas šviesos ratilu nuo nepasiekiamos ir 
nepaliečiamos būties, o žvelgdamas pro tą ratilą atpa- 
žindavau tik gestus, kurių tąsa, tai yra logika ir visa, kas 
ją palaiko, man išsprūsdavo iš rankų, ir kiekvienas jų 
fragmentas užduodavo naujų klausimų, vadinasi, man 
kėlė nerimą. 

Kiulafrua įžengia į savo kambarėlį, ir štai jis jau Ro- 
mos popiežius savajam Vatikane. Padėjęs ant šiaudinės 
kėdės knygų ir sąsiuvinių prigrūstą kuprinę, iš po lo- 
vos išsitraukia dėže. Joje sukrauti seni žaislai, suplėšyti, 
suglamžyti albumai, nušiuręs pliušinis meškiukas, ir iš 
to šešėlių gulto, iš to teberūkstančio ir spinduliuojančio 
šlovės kapo jis ištraukia pilkšvą smuiką, kurį pats ir pa- 
sidirbo. Ima dvejodamas ir dėl to išrausta. Išgyvena pa- 
žeminimą, dar stipresnį nei natūrali gėda gavus spjūvį 
į nugarą, tokį pažeminimą patyrė ir jį dirbdamas - bet 
ne tada, kai sumanė jį pasidaryti, - vos prieš aštuonetą 
dienų meistraudamas jį iš albumo viršelio kartono, iš 

šepečio koto ir keturių baltų siūlgalių - šie tapo stygo- 
mis. Tas smuikas buvo plokščias ir pilkas, dvimatis, iš 
dekos ir grifo, per kuriuos geometriškai ir tuo pačiu ab- 
surdiškai tiksliai ištemptos keturios balto siūlo stygos - 
tikra smuiko šmėkla. Strykas - riešutmedžio šakelė nu- 
lupta žieve. Kai Kiulafrua pirmą kartą paprašė nupirkti 
smuiką, motina krūptelėjo ir sustingo. Tuo metu ji sūdė 
sriubą. Priešais jos akis ėmė plaukti vaizdiniai - upė, 
ugnys, herbais pasipuošusios oriflamos, Liudviko XV 
stiliaus kulniukas, pažas mėlynu triko, gudri ir sukta 
pažo siela, - nors jie nebuvo ryškūs, bet ją taip sujaudi- 
no, lyg netikėtai būtų panirusi į juodo rašalo pelkę, lyg 
akimirksniui būtų nublokšta tarp gyvybės ir mirties, ir 
kai po kelių sekundžių ji atgavo amą, apėmė nervinis 
drebulys, jai ėmė tirtėti druską bėrusi ranka. Kiulafrua 
nežinojo, kad smuiko išlinkiai jautriai motinai gali su- 
kelti nerimą ir kad jis pats vaikštinėja jos sapnuose švel- 
nių kačių lydimas, landžioja po įvairiausius užkaborius, 
po balkonais, kur vagišiai dalijasi nakties grobį, šlais- 
tosi gatvėmis, kur kiti chuliganai tupi susispietę aplink 
dujų degiklį, lekioja laiptais, virkaujančiais lyg smuikai, 
tarsi jiems būtų gyviems diriama oda. Ernestina pravir- 
ko pagauta įsiūčio, kad negali užmušti savo sūnaus, nes 
Kiulafrua buvo ne tas, kurį galima užmušti, veikiau pa- 

stebėkime, kad viskas, kas jame numiršta, įgauna nau- 
ją gyvenimą: rykštės, bizūnai, pyla, antausiai netenka 
galios arba savybių. Žodis „smuikas“ ištartas daugiau 
nebuvo. Norėdamas mokytis griežti, tai yra atlikinėti 
tuos pačius judesius kaip koks nors gražutis berniukas 
iš žurnalo, Kiulafrua pats pasidirbo instrumentą, o Er- 
nestinos akivaizdoje jis niekada nebenorėjo ištarti jo- 
kio žodžio, prasidedančio skiemeniu „smu“, juo labiau - 
„smui“. Darbavosi jis didžiausioje paslaptyje, naktimis. 
Dienomis jį slėpdavo dėžėje po senais žaislais. Vakarais 
išsiimdavo. Prislėgtas jis pats mokėsi laikyti kairiosios 
rankos pirštus ant baltų siūlų taip, kaip buvo parašyta 
viename palėpėj rastam senam vadovėly. Kiekviena tyli 
pamoka jį iškamuodavo. Nuo tariamo čirpimo, kurį jis 
išgaudavo braukdamas stryku per stygas, siela ėjo pa- 
gaugais. Jo širdis nuo irzlių tylos pauzių, tų garso šmė- 
klų, tąsėsi ir brizgo. Tasai dirglus susivaržymas, kaip ir 
neslūgstanti gėda, jo nepaleisdavo visą pamoką, visą 
tą laiką jis būdavo užsisklendęs ir susigūžęs, panašiai 
mes jaučiamės Naujųjų metų išvakarėse. Savo slaptus 
troškimus išsakom pašnibždom, veikiausiai taip daro 
išdidūs tarnai ir raupsuotieji. Kadangi kalba eina apie 
ponams būdingus gestus, mus dažnai aplanko jausmas, 
kad norėdami įsitvirtinti naudojamės jų garderobu. Tie 

gestai mus varžo, kaip turėtų varžyti frakas be šilkinio 
atvarto, tokį fraką dėvi metrdotelio mokinys. Vieną 
vakarą Kiulafrua atliko platų, beribį tragiko gestą. Jis 
peržengė kambario sienas, pasidavė į naktį ir pasiekė 
žvaigždes, pasisukiojo aplink Mažuosius ir Didžiuosius 
Grįžulo ratus, nuskriejo dar toliau, paskui, panašiai 
kaip savo uodegą griebianti gyvatė, apsigręžęs ir pada- 
ręs lankstą, sugrįžo į kambario tamsą ir į joje panirusį 
berniuką. Jis perbraukė stryku nuo viršaus iki pat apa- 
čios - lėtai ir didingai, ir tasai paskutinis kankinimas 
pribaigė jo sielą: tyla, tamsa bei viltis atsitverti nuo vis- 
ko, kas jį iš visų pusių slėgė, ėmė ir sugriovė jo statytą 
rūmą. Jis nusvarino rankas, numetė smuiką su stryku 
ir gailiai, kaip vaikas, pravirko. Jo glotniu veideliu liejo- 
si ašaros. Dar kartą suprato, kad nieko negali padaryti. 
Magiškas tinklas, kurį jis pabandė suplėšyti, vėl įsitem- 
pė ir jį apraizgė. Nusikamavęs priėjo prie tualetinio sta- 
liuko su veidrodžiu ir nužvelgė savo veidą, kuriam jautė 
tokį pat švelnumą, kokį jaučiame mažam ir ne itin gra- 
žiam, bet užtat savam šunyčiui. Nežinia iš kur smelkėsi 
tamsa. Kiulafrua tam neteikė jokios svarbos. Jį domino 
vienintelis dalykas - veidrodyje atsispindįs veidas ir jo 
pakitimai: švytinčių vokų obuoliai, tamsūs ratilai, juo- 
da burnos dėmė, visuomet apšviestas smilius, kuriuo 

prilaikydavo nuleistą galvą. Galva buvo nuleista, todėl 
norėdamas save matyti, jis turėjo pakelti akis ir į save 
žiūrėti iš padilbų, kaip žiūri aktoriai filme: „Aš galė- 
čiau tapti didžiu aktoriumi.“ Tos minties jis tiksliai sau 
neišreiškė, vis dėlto su ja švystelėjusi didybė privertė 
dar šiek tiek nuleisti galvą. „Lemties našta“, - pagalvo- 
jo sau. Ant tviskančio tualetinio staliuko palisandrinio 
paviršiaus išvydo šmėstelint sceną, panašią į daugelį 
tų, kurios jį dažnai lankydavo: priešais grotuotą langą 
tamsiame kambaryje klūpi berniukas, o šalia, rankas 
susikišęs į kišenes, vaikštinėja jis pats. 

Jo smėlėtoje vaikystėje dygo didžiosios raidės. Tarsi 
kaktusai atokaitoj. Tie kaktusai kaip žalios saulės su dy- 
giais spinduliais buvo sutepti nuodingąja kurare. Jo vai- 
kystė lyg Sachara, visai nedidukė ar neaprėpiama - kas 
žino - buvo globojama šviesos, kvapų ir apžavų, atvilni- 
jančių nuo milžiniškos žydinčios magnolijos, kuri kilo į 
gilų tarsi grota dangų pro nematomą ir visa apimančią 
saulę. Kai akimirkomis, mikliomis kaip strėlės, plono- 
mis kaip linijos, siauromis kaip rojus, atsiveriantis pro 
Mongolo vokus, jis regėdavo tą nematomą ir visa apglė- 
biančią magnoliją, jo vaikystė džiūdavo nuo deginančio 
smėlio; tos akimirkos buvo labai panašios į aprašytą- 
sias poeto: 

Išvydau dykumoj aš kartą 
Tavo dangų atvertą... 


Ernestina su sūnumi gyveno vieninteliame kai- 
mo name, kuris, kaip ir bažnyčia, buvo dengtas skalū- 
nu. Masyvų, stačiakampį statinį iš stambių akmenų į 
dvi dalis dalijo koridorius, atsiveriantis lyg herojiškas 
įtrūkis uoloje. Ernestina gaudavo gana didelę rentą, ją 
paliko nuo netolimos pilies viršaus į žalius griovos van- 
denis nušokęs ir taip sau gyvybę atėmęs vyras. Ji galė- 
jo gyventi prabangoje, apsupta patarnaujančių liokajų, 
vaikštinėti tarp milžiniškų veidrodžių, tysančių nuo 
kilimais išklotų grindų iki pat paauksuotų lubų. Bet ji 
atsisakė prabangos ir viso to grožio, nes tai žudo sva- 
jones. Kaip ir meilė. Kadaise meilė ją parbloškė ir pri- 
spaudė prie žemės kaip tvirtas kovotojas, įpratęs tokiu 
būdu dorotis su kitais stipruoliais. Dvidešimties metų ji 
pagimdė legendą: kai tik užeis kalba apie ją, valstiečiai 
nebegalės neprisiminti pas tėvą vartyti šieno atvyku- 
sios būtybės apmuturiuotu veidu, tarsi šis veidas būtų 
sužeisto lakūno ar to paties Vaidmano, veidas, kuriame 
tematyti burna ir akys, o marlės tvarstis slepia storą 
sluoksnį specialaus tepalo, saugančio odą nuo karštų 

saulės spindulių ir šieno dulkelių. Bet apnikes kartėlis 
tarsi rūgštis pagraužė jos džiaugsmą. Dabar ji bijojo vis- 
ko, apie ką neįmanoma kalbėti lengvai ir paprastai, su 
šypsena. Jau vien toji baimė piršo mintį, kaip pavojinga 
vėl pulti į Besočio (Grožio) glėbį. Ji beveik prie nieko ne- 
buvo prisirišusi, visgi kartais likimas ją nublokšdavo ir 
atiduodavo galioms, prie kurių prisilietusi ar vien prisi- 
artinusi ji patirdavo sukrėtimą. Tos galios - tai menas, 
religija, meilė - spinduliuoja šventumu (juk iš šventu- 
mo, kurį, deja, tapatinam su dvasingumu, nesijuokiama 
ir nesišaipoma, nes jis liūdnas. O jei jis siejasi su Dievu, 
vadinasi, Dievas yra liūdnas? Taigi Dievas - tai skaus- 
mas? Jei taip, tai jis blogis?) ir prie jų prisiliečiama su 
sergstinčia pagarba. Be visų kitų įžymybių, kaime buvo 
sena feodalinė pilis, supama apsauginės griovos - tikro 
varlyno, dar kapinės, vienišos motinos namas ir pati 
vieniša motina, tiltas su trimis akmeninėmis arkomis, 
atsispindinčiomis skaidriame vandeny, kurį kiekvieną 
rytą nuguldavo tirštas rūkas, palengva kildavęs iki tilto 
papuošimų, čia jį pasičiupusi saulė suplėšydavo į gaba- 
lus ir tais skarmalais tarsi čigoniukus aprengdavo lie- 

sus juodus medžius. 
Nuo išorinio pasaulio Kiulafrua skyrė mėlyno aš- 
traus skalūno čerpės, namo granitas, aukštų langų 

stiklas. Jam buvo nesuprantami už upės gyvenančių 
berniukų žaidimai, pernelyg sudėtingi dėl matematinių 
ir geometrinių skaičiavimų. Jie žaidė prie gyvatvorių, 
o patys akyliausi stebėtojai buvo ožiai ir pievose besi- 
ganantys kumeliukai. Patys žaidėjai, iš mokyklos ir iš 
miestelio ištrūkę vaikai aktoriai, vėl tapdavo kaimo pa- 
daužomis, jaučių vaikytojais, strazdų lizdų ardytojais, 
laipiotojais, rugių kirtėjais, slyvų vagišiais. Kiulafrua, 
kurio jie aiškiai nematė, tik nujautė jo buvimą, jie buvo 
demonai gundytojai,ojis pats jiems kėlė keistą pagarbą - 
dėl atsiskyrėliškumo, gražių manierų, dėl Ernestinos 
legendos ir dėl jų namo skalūno stogo. Visi jo nemėgo, 
bet nebuvo nė vieno berniuko, kuris nebūtų pavydėjęs 
jam plaukų kirpimo ar odinio mokyklinio krepšio dai- 
lumo. Name su skalūno stogu turėjo glūdėti pasakiški 
turtai, tarp kurių Kiulafrua buvo įgavęs išskirtinę tei- 
sę judėti iš lėto, teise daryti nevaržomus gestus: tarsi 
į būgną barbenti į baldo paviršių, šliaužioti po parketą 
tarp karališkų puošmenų, šypsotis kaip dofinui, netgi 
žaisti kortomis. Atrodė, kad Kiulafrua skleidžia kara- 
lišką paslaptį. Bet tarp vaikų per daug princų, kad tie 
kaimo mokinukai visa tai priimtų už gryną pinigą. Jie 
manė jį padarius nusikaltimą, kad išviešino savo kilmę, 
kurią visi jie kruopščiai slapstė, ir taip įžeidė jų pačių 

Didenybes. Nes karališka idėja šiam pasauliui nesveti- 
ma; ir jei jau Žmogus jos neįkūnija pagal paveldimumo 
teise, privalo ja užsikrėsti ir puikuotis slapčia, kad bet 
kokia kaina išsaugotų savigarbą. Vaikų svajonės ir sap- 
nai naktimis susipindavo, kiekvienas jų valdė kitus 
šiems nežinant, užvaldydavo žiauriai (tai buvo tikri 
prievartavimai) ir kone visiškai. Kaimas, kurį jie per- 
kūrė pagal savo reikmes ir kuriame, kaip jau sakėme, 
jie buvo valdovai, buvo apipančiotas jiems natūraliais 
keistų naktų kaimo įpročiais; ten vakarais buvo laido- 
jami mirę naujagimiai, į kapines siaurose ir lakuotose 
pušinėse dėžėse, primenančiose smuiko dėklus, juos 
nešdavo seserys; kiti vaikai ten bėgiojo po laukymes, 
prispausdavo nuogus, tik mėnulio šviesos pridengtus 
pilvus prie'skroblų ir ąžuolų kamienų (tokių pat tvirtų 
kaip suaugėlių kalniečių trumpos ir išsipūtusios šlau- 
nys, plėšiančios odines kelnes), prie tų vietų, kur buvo 
nulupta žievė, kad švelnia baltų pilvukų oda pajustų 
tekančius pavasarinius syvus; viena italė ten atsėlinda- 
vo apžiūrėti senių, ligonių, paralitikų, ir pasiklausius jų 
mirties (šios balsas, mirštant seniams, buvo toks pat, 
kaip ir gimstant kūdikiams), iš jų akių išraškyti sielų, 
prilaikyti jų savo rankomis, nors šiose nebuvo jokio 
gailestingumo; ten dienos buvo ne mažiau keistos nei 

naktys; ten per Eucharistijos šventę ar per Šeštines, 
tvieskiant vidudienio saulei, vykdavo eitynės, ištisos 
procesijos, o jose dalyvaudavo baltomis suknelėmis ap- 
rengtos mergaitės porcelianinėmis galvomis, vainikuo- 
tomis dirbtinėmis gėlėmis, bažnytinio choro berniukai, 
švytruojantys vėjy patamsėjusius varinius smilkytuvus, 
įsitempusios moterys, gobiamos juodo ar žalio muaro, 
vyrai juodomis pirštinėmis, laikantys iš pažiūros rytie- 
tišką, stručio plunksnomis papuoštą baldakimą, o po 
juo žingsniuodavo monstrancija nešinas kunigas. Po 
saule, tarp rugių, pušų ir liucernų, atsispindėję kūdrose, 
jie visi apsiversdavo aukštyn kojomis į dangų. 


Tai buvo Šventosios vaikystės dalis. Kaip ir daugelis 
kitų dalykų, apie kuriuos papasakosiu vėliau. O dabar 
reiktų vėl nukreipti žvilgsnį į ją pačią. 

Jau laikas pasakyti, kad dėl savo meilių ji niekada 
nebijojo Dievo rūstybės, Jėzaus paniekos ar saldaus 
Švenčiausiosios Mergelės pasibjaurėjimo, niekada, kol 
su ja apie tai neprašneko Gabrielius, mat tada Šventoji 
apčiuopė savy tos baimės - dieviškos rūstybės, panie- 
kos ir pasibjaurėjimo - sėklų ir iš savųjų meilių susikū- 
rė dievą, aukštesnį už Dievą, Jėzų ir Švenčiausiąją Mer- 
gelę, dievą, kuriam šie paklusdavo kaip visi žmonės, o 

Gabrielius, nors ir ugningo būdo, dėl kurio nuolat raus- 
davo veidas, bijojo Pragaro, mat nemylėjo Šventosios. 

O kas ją, be Meilučio, dar mylėjo? 

Gėlių Dievo Motina dainuodavo šypsodamas. Jis 
dainuodavo kaip Eolo arfa, kaip melsvas vėjelis, švelniai 
košiantis jo kūno gijas; jis dainuodavo savo kūnu ir ne- 
mylėjo. Policija jo neįtarinėjo. Jis neįtarinėjo policijos. 
Buvo viskam toks abejingas, kad net nepirko laikraščių: 
jis gyvavo sava melodija. 

Šventoji manė, kad Meilutis kine, o Dievo Motina 
kokioj nors didžiulėj parduotuvėj švarina prekystalius, 
bet... Amerikietiški batai, minkšta skrybėlė, auksinė 
grandinėlė ant riešo - tikrų tikriausias suteneris Meilu- 
tis vakare leidosi laiptais žemyn iš palėpės ir... akis į akį 
susidūrė su kareiviu. Iš kur jis išdygo? Ėjo gatve ir užsu- 
ko į barą, kur sėdėjo Šventoji? Sukamosios durys sulig 
kiekvienu sūkiu tarsi Venecijos varpinės mechanizmas 
atverdavo čia tvirtą farą, čia jukų pažą, čia Aukštosios 
Pederastijos egzempliorių, vieną iš tų sutenerių, kurio 
protėviai globojo panelės Adna lindynes ir nešiojo žie- 
dus ausyse, iš jų tarpkojo, kai jie šiandien žingsniuoja 
bulvaru, sklinda šaižūs švilpesiai. 

Gabrielius pasirodė. Dabar regiu, kaip jis leidžiasi 
beveik vertikalia gatve, skuodžia pagrindine gatve tarsi 

apsvaigęs, kaime atsidūręs šuo ir veikiausiai mąsto 
apie tai, kaip jis susidūrė su Šventąja, išeidamas iš ba- 
kalėjos, į kurią buvo atėjęs nusipirkti gardaus ragelio, 
ir tuo metu du kartus sutilindžiavo stiklinių durų var- 
pelis. Aš labai noriu jums papasakoti apie susitikimus. 
Manau, kad juos pakurstęs ar kurstantis akimirksnis 
slypi už laiko ribų, kad nuo susidūrimo apsitaško vis- 
kas aplinkui, ir erdvė, ir laikas, bet galbūt klystu, mat 
noriu kalbėti apie tuos susitikimus, kuriuos aš pats ir 
pakurstau bei primetu savo knygos veikėjams. Galbūt 
jis išdygo iš tų akimirksnių, kurie nugulė ant popie- 
riaus, kaip ir Žmonių pilnos gatvės, į kurias atsitikti- 
nai nukrypsta mano žvilgsnis: saldumas ir švelnumas 
jas nukelia už akimirksnio ribos; aš esu apžavėtas ir 
nežinau kodėl, toji grūstis mano akims tarsi medus. 
Nusigręžiu ir pasižiūriu vėl, bet nebejaučiu nei saldu- 
mo, nei švelnumo. Gatvė suniūra kaip rytas po bemie- 
gės nakties, protas pašviesėja ir man sugrąžina poezi- 
ją, kurios buvo netekusi šioji poema: kažkoks niekuo 
neišsiskiriantis paauglio veidas apšviečia visą minią 
ir pranyksta. Taip prie manęs priartėja Dangus. Tai- 
gi Šventoji sutiko Gabrielių. Jis praėjo pro ją ir atsuko 
nugarą tarsi sieną ar uolą. Toji siena nebuvo itin plati, 
bet alsavo tokia didybe, tai yra romia jėga, kad Šven- 

tajai jis atrodė išlietas iš bronzos. Tai buvo tamsybių 
siena, iš kurios plačiai išskleidęs sparnus išnyra juodas 
erelis. 

Gabrielius buvo karys. 

Armija - tai raudonas kraujas, tekantis iš artileris- 
to ausų; tai ant savo slidžių nukryžiuotas nedidukas 
sniegynų šaulys; kavaleristas, kurio eiklusis žirgas su- 
stabdytas sustingo ant Amžinybės krašto; tai kaukėti 
princai ir broliški Legiono žudikai; tai antkišenis vietoj 
prakarpos gašlūnų jūreivių kelnėse, kad, sakau visų at- 
siprašydamas, per manevrus jie neužsikabintų už take- 
lažo; galų gale tai patys jūreiviai, kurie apsiviję stiebus 
tarsi kekšės sąvadautojus, gundo sirenas; įsisupę į bu- 
res jie garsiai kvatodami žaidžia su jomis kaip ispanės 
su vėduoklėmis arba susikišę abi rankas į kišenes tie- 
siai stovėdami ant siūbuojančio denio švilpiniuoja tikrų 
tikriausią žydrųjų apykaklių valsą. 

— O sirenos leidžiasi sugundomos? 

- Jos svajoja apie tą vietą, kurioje jūreivių ir jų kūnai 
jau bus nebepanašūs. „Kur prasideda paslaptis?“ - klau- 
sia jos savęs. Ir būtent tada jos uždainuoja. 

Gabrielius buvo eilinis pėstininkas dangaus žydry- 
nės uniforma iš storos pūkuotos gelumbės. Vėliau, kai 
mes jį geriau pažinsim ir mums liks mažiau paslapčių, 

pateiksim jo portretą. Suprantama, Šventoji jį vadina 
Arkangelu. Ir dar „mano saldėsiu“. O jis visai ramiai 
leidžiasi garbinamas. Jam tai patinka. Bijodama Meilu- 
čio, bijodama, kad šį nuliūdins, Šventoji taip ir nedrįso 
kareivio atsivesti į palėpę. Ji susitinka su juo vakarais 
bulvare, jis pasakoja apie savo gyvenimą, nes daugiau 
nieko ir nežino. O Šventoji jam sako: 

— Tu pasakoji ne apie savo gyvenimą, Arkangele, o 
apie mano gyvenimo požemius, apie kuriuos nieko ne- 
žinojau. 

Ir dar priduria: 

— Myliu tave taip, tarsi būtum mano pilve. 

Na arba dar: 

— Tu nesi mano draugas, tu - tai aš. Mano širdis arba 
mano lytis. Manoji šaka. 

O Gabrielius, sujaudintas, bet išdidžiai šypsodama- 
sis atsako: 

— 0, kekšių motule! 

Jam šypsantis burnos kamputy suputodavo keletas 
delikačių seilių burbuliukų. 

Kartą naktį jie sutiko Princą Monsinjorą, šis, sudė- 
jęs pirštus žiedu kaip pamokslaujantis kunigas, užmetė 
akį į Šventąją ir švystelėjo: „Na ir paukštelį susiradai!“, 
paskui pradingo palikęs juodu vienus. 

Visi kiti nuo Blanšos iki Pigalio aikštės jų porą vi- 
saip iškoneveikė ir tokiu būdu palaimino. 

Šventąją kaip senstančią moterį kamuoja nerimas. 
Ji, vargšelė, savęs klausinėja: „Ar pamils jis mane? Ak, 
susirasti kitą draugą! Garbinti jį parpuolus ant kelių, 
kad tai matytų ir man tiesiog atleistų. Svajoju gudru- 
mu prisivilioti jo meilę. Esu girdėjęs, kad šunį galima 
prisijukinti kiekvieną dieną į jo srėbalą varvinant šei- 
mininko šlapimo - pabando ir Šventoji. Kiekvieną kartą 
pakvietusi Arkangelą vakarienei suranda būdų, kaip į jo 
maistą įmaišyti savo šlapimo. 

Privilioti meilę. Lėtai lydėti jį, nieko nenutuokiantį, 
tos meilės link, tarsi į užgintą, slaptingą miestą, juodą ir 
baltą Timbuktu,juodą ir baltąirjaudinantį kaip meilužio 
veidas, ant kurio gula kito veido šešėlis. Išmokyti Arkan- 
gelą, išmokyti jį šuniško prieraišumo. Apčiuopti pasyvų 
ir vis dėlto aistringą vaiką, paskui glamonėmis jį dar 
smarkiau jaitrinti ir pajusti, kaip po pirštais jis pučiasi, 
didėja ir pašoka kaip patys žinote kas. Šventoji mylima! 

Ji guli palėpėje ant kanapos ir rangosi, riečiasi tarsi 
iš po obliaus sprūstanti skiedra. Ji grąžo, suneria ir palei- 
džia jautrias baltas rankas, smaugia jomis vaiduoklius. 
Seniai buvo laikas čionai atsivesti Gabrielių. Ir štai užuo- 
laidos užtrauktos, jis skendi tirštesnėje tamsoje nei toji, 

kuri čia kaupėsi metų metus, kaip ir sustingęs smilkalų 
kvapas, neapčiuopiama pasklidusių bezdalų esencija. 

Taigi Šventoji žydro šilko pižama su baltais pakraš- 
tėliais gulėjo ant kanapos. Plaukai krito ant akių, barzda 
nuskusta, burna švari, veidas padailintas ochros vande- 
niu. Ji dėjosi mieguista. 

- Sėskis. 

Viena ranka ji parodė vietą šalia savęs ant kanapos, 
ištiesė kitos rankos pirštų galiukus. 

— Na, kaip einasi? 

Gabrielius dėvėjo savo dangaus žydrynės uniformą. 
Ant pilvo karojo prasegtas odinis kardašaitis. 

Tokia stora gelumbė ir tokia subtili žydra spalva - 
Šventąją tai jaudino. Vėliau ji pasakys: „Man nuo jo milo 
stojosi.“ Plona žydra gelumbė ją būtų mažiau sujaudi- 
nusi nei stora juoda, mat šią dėvi kaimo dvasininkija, 
taip pat Ernestina, o storą pilką gelumbę nešioja vaikai 
iš prieglaudos. 

— Ar šita vilna tau nekanda? 

— Visai trenktas. Taigi aš su marškiniais ir su apati- 
nėm kelnėm, vilna nesiliečia prie odos. 

Ar ne keista, Šventoji, kad jis, vilkėdamas tokią žy- 
drą uniformą, drįsta turėti tokias juodas akis ir tokius 
juodus plaukus? 

— Klausyk, yra chereso, žodžiu, imk ką nori. Ir man 
šliūkštelk. 

Gabrielius šypsodamasis įsipila gėrimo. Geria. Vėl 
sėdi ant kanapos krašto. Jie vienas kito šiek tiek var- 
ŽOSi. 

- Čia kažkaip tvanku, galiu nusivilkt švarką? 

- Oi, nusivilk ką nori. 

Jis nusisega kardasaitį, nusivelka švarką. Segant 
kardasaitį pasigirdę garsai palėpę paverčia iš manevrų 
grįžusių prakaituotų kareivių miegamąja patalpa. Kaip 
jau sakiau, Šventoji taip pat apsirengusi žydrai. Ji blon- 
dinė, šiaudiniai plaukai paryškina veido raukšles. Kaip 
sako Mimoza, ji susiglamžiusi (Mimoza tai sako piktai, 
norėdama užgauti Šventąją), bet tasai veidas Gabrieliui 
mielas. Šventoji, trokšdama tuo įsitikinti, virpčioja kaip 
Žvakės liepsna ir klausiamai taria: 

— Aš senstu, man tuoj bus trisdešimt. 

0 nesąmoningai taktiškas Gabrielius, nenorėda- 
mas jai meilikauti melu „apie tave nepasakytum, at- 
sako: 

— Bet tai pats geriausias amžius. Mes viską žymiai 
geriau suprantam. 

Ir priduria: 

- Tai tikras amžius. 

Šventosios akys ir dantys švyti ir tasai švytėjimas 
persiduoda kareiviui. 

— Bet iš to nieko gero, ar ne? 

Jis juokiasi. Jaučiu, kad jis šiek tiek suglumęs. 

Ji laiminga. Gabrielius dabar suglebęs ir visas prie- 
šais ją žydrai pablyškęs: jie - du pavargę skraidyti an- 
gelai, kuriuos, nutūpusius ant telegrafo stulpo, vėjas 
nupūtė į dilgėlių prižėlusią daubą ir dabar jie nebe- 
skaistūs. 

Vieną naktį Arkangelas tapo faunu. Jis laikė Šventą- 
ją atsukęs veidu į savąjį, ir jo organas, po jos kūnu staiga 
pajutęs jau šį tą galįs, užsigeidė įsiskverbti. Kai surado 
kur, šiek tiek išsirietė ir įsiskverbė. Gabrielius buvo pa- 
siekęs tokį virtuoziškumą, kad pats visiškai nejudėda- 
mas sugebėdavo sukelti tokį savosios varpos virpesį, 
jog, rodės, virpčioja įniršęs eržilas. Jis įsigavo su įprasti- 
niu įsiūčiu ir pajuto tokią galingą jėgą, kad iš gerklės ir 
nosies išsiveržė pergalingas žvengimas, toks audringas, 
jog Šventoji pamanė, kad Gabrielius į ją įsiskverbė visu 
savo kentauro kūnu; ji alpo iš meilės kaip medy pasislė- 
pusi nimfa. 

Tie žaidimai dažnai atsikartodavo. Šventosios akys 
ryškiau švytėjo, jos oda tapo švelnesnė. Arkangelas la- 
bai rimtai ėmėsi dulkintojo vaidmens. Jį atlikdamas jis 

giedodavo „Marselietę“, nes ėmė didžiuotis esąs pran- 
cūzas ir galų gaidys - kuo vien vyrai ir gali didžiuotis. 
Paskui jis žuvo kare. Vieną vakarą jis atėjo į bulvarą su- 
sitikti su Šventąja: 

— Gavau leidimą išeit. Paprašiau dėl tavęs. Einam 
užkrimsim, turiu šlamančių. 

Šventoji pakėlė į jį akis: 

- Vadinas, tu mane myli, Arkangele? 

Gabrielius gyvai subangavo pečiais: 

— Tau reikėtų duot per ausį, - iškošė pro sukąstus 
dantis. - Ką, nematai? 

Šventoji užsimerkė. Šypsodamasi murmėjo: 

— Dink, Arkangele. Dink, aš jau su tavimi prisibuvau. 
Tu man suteiki per daug džiaugsmo. 

Kalbėjo lyg lunatikė, tiesi ir griežta, o jos veide spin- 
dėjo šypsena. 

— Dink, aš pulsiu tau į glėbį. Ak, Arkangele! 

Sušnabždėjo: 

— Ak, Arkangele. 

Gabrielius nuėjo su šypsena veide, plačiais ir lėtais 
žingsniais - mat jis avėjo aulinius. Jis žuvo kare už Pran- 
cūziją, ir vokiečių kariai jį palaidojo žūties vietoje - prie 
Tureno pilies vartų. Prie jo kapo galėjo ateiti ir prisėsti 
Šventoji ir su Džimiu surūkyti po cigaretę. 

Ir mes jau regim, kaip ji tenai sėdi sukryžiavusi ilgas 
kojas ir ties lūpom laiko cigaretę. Ji šypsosi ir jaučiasi 
beveik laiminga. 


Įėjusi į kavine „Graff“ Šventoji pastebėjo Mimozą, 
šioji ją irgi pamatė. Jos pasiuntė viena kitai vos pastebi- 
mus pasisveikinimo gestus, na tokius gestų niekučius, 
pirštų krustelėjimus: 

— Sveika! Ir kaipgi tavo Dievo Motina, brangute?.. 

— Oi, neklausinėk. Ji pradingo. Dievo Motina išėjo, 
išskrido. Ją nusinešė angelai. Ją iš manęs pavogė. Mimo, 
aš dabar Visiškai Ašarota. Melskis už mane devynias 
dienas, ketinu užsivilkti vienuolės abitą. 

— Tai tavo Dievo Motina dėjo į kojas? Išnešė mėsas, 
tas tavo Dievo Motina? Bet tai juk siaubinga. Tikra fu- 
rija! 

— Ai, užmirškim, užmirškim. 

Mimoza panoro, kad Šventoji prisėstų prie jos sta- 
liuko. Ji pasakė, kad visą vakarą bus laisva, neturės kli- 
entų. 

— Man mažutė sekmadienio iškyla, taip, taip. Išgerk 
džino, mergaite mano. 

Šventoji jautėsi nejaukiai. Ji nemylėjo Dievo Moti- 
nos taip, kad kankintųsi nuo minties, jog jį kažkas ga- 

lėtų įskųsti, jei jau prisidirbo, bet dažnai prisimindavo, 
kaip Mimoza tarsi kokią ostiją prarijo jo nuotrauką ir 
kaip kadaise stipriai įsižeidė, kai Dievo Motina jai pasa- 
kė: „Tu suskretėlė.“ Visgi Šventoji nusišypsojo, prinešė 
savo šypseną visai prie pat Mimozos veido, tarsi ketin- 
tų bučiuotis, ir jų veidai staiga atsidūrė taip arti vienas 
kito, kad joms pasirodė, jog dalyvauja savo pačių vestu- 
vėse. Ir vienam, ir kitam mezgėjui tai sukėlė siaubą. Vis 
dar dieviškai besišypsanti Šventoji sušnabždėjo: 

- Aš tavęs nekenčiu. 

Ji to nepasakė. Toji frazė susitelkusi pasiliko ger- 
klėje ir tuojau pat jos veidas užsisklendė kaip dobi- 
lo žiedas temstant. Mimoza nieko nesuprato. Šventoji 
visą laiką slėpė tą faktą, kokią ypatingą Mimoza tąsyk 
priėmė komuniją, nes bijojo, kad Dievo Motina sužino- 
jęs bus sužavėtas ir pradės koketuoti su jos varžove. 
Dievo Motina buvo dar didesnis koketuotojas nei bet 
koks mezgėjas. Jis buvo ir kekšė, ir alfonsas. Sau pa- 
čiai Šventoji tą poelgį aiškino kaip norą padėti Dievo 
Motinai išvengti didybės nuodėmės, nes Šventoji, kaip 
mes žinome, turėjo labai stengtis, kad būtų amorali, jai 
prireikdavo daugybės skausmą keliančių gudrybių. Jos 
persona buvo supančiota tūkstančio jausmų ir jų prieš- 
priešų, ir visi jie tarpusavy maišydavosi ir atsimiešdavo, 

susinarpliodavo ir atsinarpliodavo, kildavo visiškas 
chaosas. Ji save tramdė. Jos pirmas troškimas buvo toks: 
„Mimoza turi nieko nežinoti; nekenčiu tos šavalkos.“ Tai 
grynas ir tiesmukas troškimas. Visgi Šventosios pojū- 
čių pasauly jis reiškėsi kiek kitaip, iš Dangaus ją tylomis 
stebėjo šventieji ir šventosios; jie gąsdino Šventąją ne 
dėl to, kad baisūs, tai yra baudžia už blogas mintis, o dėl 
to, kad jie iš gipso, jų pėdos skendi nėriniuose ar žie- 
duose, ir nepaisant visko, jie visažiniai. Mintyse ji kal- 
bėdavo: „Dievo Motina toks pasipūtęs. Ir toks kvailas“ 
Viską duodavo suprasti jau pirmas sakinys, po kurio 
sekė dar ir natūrali išvada. Bet jos moralinė nuostata 
suteikdavo jai teisę išsisakyti. Tik save pergalėjusi ir 
įsidrąsinusi Šventoji sugebėdavo pasakyti: „Ji nieko ne- 
sužinos, ta sutrina kekšė“ (Mimoza), bet ir tada ji savo 
neapykantą slėpdavo po žaismės šydu, nes apie Mimo- 
zą sakydavo „ji“. Jei Šventoji būtų sakiusi „jis“, tai būtų 
įgavę kur kas rimtesnę prasmę. Mes tai dar pamatysim. 
Šventoji nebuvo tokia lengvabūdė, kad būtų patikėjusi, 
jog Mimoza pasiūlė jai atsisėsti, norėdama pasidžiaugti 
jos draugija. Nepasitikėdama Mimoza, ji garsiai pasakė: 

- Čia mano mistinė kalba. 

- Kas tokia? - paklausė Mimoza. 

Šventoji pratrūko juoku: 

— A! Tai reiškia, kad aš Kvaila Mergšė. 

Be abejo, Rožė, Mimozos vyras, užuodė kažką įtar- 
tino. Jis norėjo, kad ji pasiaiškintų. Šventosios patirtis 
sakė, jog nėra ko kibti Mimozai II į atlapus, vis tiek jos 
neįveiks. Nors nežinojo, kada gi apsireiškia jos draugu- 
žės įžvalgumas, jos uoslės įrodymų ji turėjo begales. „Ta 
Mimo, ji gauna žinių iš nieko.“ Ir niekas kitas geriau už 
ją pačią negalėjo tą nieką atpažinti ir priversti prabilti: 

— Tai ką, išeini? Ir pasiimi Dievo Motiną? O tu pik- 
čiurna. Ir egoistė. 

— Klausyk, mano angele, pasimatysim vėliau. Dabar 
skubu. 

Šventoji pabučiavo savo delną ir pūstelėjo bučinu- 
ką Mimozai (nors šypsena nenyko, Šventosios veidas 
tuojau pat tapo rimtas kaip Larousse viršely pavaiz- 
duotos damos, kuri stipriai pūstelėjusi nužydėjusią 
pienę paskleidžia pūkus) ir spruko visa apsunkusi ir 
pavargusi, tarsi ją prilaikytų ir vestų nematomo draugo 
ranka. 

Sakydama, kad Dievo Motina pasipūtęs, ir manyda- 
ma, jog sužinojęs, kad Mimoza surijo jo fotografiją, jis 
taps labiau jai prieinamas, Šventoji klydo. Dievo Motina 
nebuvo pasipūtęs. Jis net nesišypsojo, kilstelėjo pečius 
ir paprasčiausiai pasakė: 

— Mergšė smulkiai nemala. Tegu sau ryja tą po- 
pierių. 

Reagavo abejingai, matyt, dėl to, kad Dievo Motina, 
skirtingai nei Mimoza, nieko panašaus nejuto ir nega- 
lėjo įsivaizduoti, kaip įmanu susilieti tiesiogine žodžio 
prasme su geidžiamos būtybės atvaizdu jį prarijus. Jam 
buvo sunku suprasti, kad visa tai daroma pagerbiant jo 
vyriškumą ar grožį. Prieiname išvadą, jog jis to anaip- 
tol netroško. Visgi vėliau pamatysim - garbinimas jam 
patiko. O dėl Šventosios, tai pažymėsim, kad ji kartą 
Mimozai atsakė: „Dievo Motina pasipūtimo niekada ne- 
stokos. Noriu jį paversti pasipūtimo statula“, galvoda- 
ma: „Lai jis nuo to pasipūtimo suakmenėja', paskui dar: 
„Lai įkūnija pasipūtimą.“ Švelni Dievo Motinos jaunystė, 
mat švelnumas jį kartais apimdavo, negalėjo išpildyti 
Šventosios poreikio paklusti brutaliam viešpatavimui. 
Idėjos apie pasipūtimą ir statulą viena su kita derėjo, o 
prie jų puikiausiai šliejosi idėja apie nepajudinamą tvir- 
tumą. Bet mes žinome, kad Dievo Motinos pasipūtimas 
tebuvo dingstis. 

Kaip jau sakiau, Meilutis Mažoji Pėdelė palėpėj 
nebesilankė ir netgi nebesusitikinėjo su Dievo Motina 
Tiuilri sode. Neabejojo, kad Dievo Motina žino apie jo 
niekšybes. Šventoji savo palėpėj buvo gyva tik arbata su 

širdgėla. Ji ir valgė, ir gėrė širdgėlą - tas aitrus maistas 
išdžiovino jos kūną, pagraužė sielą. Grožio salonai ir vi- 
sos kitos priemonės nepadėjo atsikratyti liesumo, pa- 
skaistinti lavono blyškumo odos. Ji nešiojo peruką, kurį 
tvirtindavo labai išmoningai, bet ties smilkiniais vis 
tiek matėsi išlindęs tiulio pagrindas. Pudra ir kremas 
ant kaktos odos gulė ne itin glotniai. Galėjai pamanyti, 
jog jos galva dirbtinė. Dar tuo metu, kai gyveno palėpėj, 
iš visų tų teplionių Meilutis būtų galėjęs smagiai pasi- 
juokti, jei tik būtų buvęs paprastas sąvadautojas, bet jis 
buvo suteneris, girdėjęs balsus. Jis nei juokdavosi, nei 
šypsodavosi. Jis buvo gražus ir savo grožį saugojo, su- 
prasdamas, kad jį praradęs prarastų viską, o išmoningi 
triukai bandant jį prikaustyti prie savęs jo nejaudino 
ir išlikdamas šaltas jis nerodė jokios, net ir žiaurios, 
šypsenos. Tai buvo natūralu. Jo akivaizdoj gražinosi 
tiek pasenusių meilužių, kad jis kuo puikiausiai žinojo, 
jog grožio trūkumai šalinami ne burtais. Pasimatymų 
kambariuose jis matė, kaip sumaniai atkuriama pa- 
traukli išvaizda, kaip dvejoja moteris, laikanti prie lūpų 
lūpdažį. Daugybę kartų jis padėjo Šventajai užsidėti 
peruką. Jo judesiai buvo vikrūs ir, jei galima taip pasa- 
kyti, natūralūs. Jis išmoko mylėti Šventąją tokią, kokia 
ji buvo. Jis persisunkė visa ta nuo jos neatskiriama 

bjaurastimi, kuo atidžiausiai viską apžiūrėjo: pernelyg 
baltą ir sausą odą, prakaulumą, įdubusias akis, nupu- 
druotas raukšles, sulipusius plaukus, auksinius dantis. 
Nepraleido nieko. Tiesiog tarė sau, kad visa tai yra, ir 
toliau dulkino. Pažino malonumą ir visas į jį pasinėrė. 
Stipruolis Meilutis, raumeningas ir apaugęs šiltais gau- 
rais, dėl dirbtinio gaidžiuko pametė galvą. Šventosios 
gudravimai čia buvo niekuo dėti. Meilutis audringai 
pasinėrė į ištvirkavimo liūną. Paskui po truputėlį per- 
sisotino. Šventoji pasidarė nebeįdomi ir jis pametė ją. 
Likusi viena palėpėj Šventoji puolė į baisią neviltį. Sena- 
tvė ją stūmė į karstą. Galų gale ji ėmė stigti ryžto ir ryš- 
kesniam gestui, ir ankstesnėms manieroms, tuo metu 
pirmą kartą ją sutikę žmonės kalbėjo, kad ji stengiasi 
būti nepastebima. Visgi ji siekė malonumų, kuriuos jai 
teikė lova ir bažnyčia; ji nardė po išvietes, bet savo kli- 
entams dabar jau turėjo mokėti pati. Besimylėdama ji 
pakliūdavo į beprotiškas, siaubą keliančias situacijas, 
pavyzdžiui, kartą jai klūpint vienas įsiaudrinęs ber- 
niukas gal per smarkiai įsikibo į jos plaukus, o gal per 
grubiai priplakė jos galvą prie savęs ir atknojo peruką. 
Jos malonumą jaukė daugybė smulkmenų. Ji lindėjo pa- 
lėpėj ir smaukėsi. Ištisas dienas ir naktis gulinėjo kam- 
bary užtrauktomis užuolaidomis, dengusiomis langą į 

Mirusiųjų Slėnį. Gėrė arbatą, valgė pyragėlius. Paskui, 
pakišusi galvą po antklode, įsivaizduodavo pačias ne- 
įtikimiausias orgijas, kuriose dalyvaudavo du, trys ar 
keturi partneriai, ir visi jie drauge turėdavo ant jos, joje 
ir dėl jos patirti malonumą. Regėdavo siauras tvirtas 
strėnas, ją veriančias plieno grąžtu. Nekreipdama dė- 
mesio į partnerių įgeidžius, ji versdavo juos tarpusavy 
poruotis. Ji sutikdavo būti vieninteliu visų tų rujojimų 
taikiniu ir stengdavosi pajusti vienu metu iš visų pusių į 
ją suplaukiančias malonumo sroves. Jos kūnas virpėda- 
vo nuo galvos iki kojų. Ji jusdavo, kaip ją skrodžia nepa- 
žįstami asmenys. Jos kūnas šaukdavo: „Dievas, štai kur 
dievas!“, galop išvargusi susmukdavo. Malonumas iš- 
sekdavo. Tada Šventoji prisiimdavo patino kūną; staiga 
tapusi stipri ir raumeninga, ji regėdavo save kietą kaip 
geležis, rankas susikišusią į kišenes, švilpiniuojančią. Ji 
regėdavo save atliekant aktą su pačia savimi. Galop ji 
pajuto, kaip tvirtėja jos šlaunų, nugaros, rankų raume- 
nys, kaip ir tada, jai bandant tapti vyriška, ir susikrimto. 
Toji ugnis taip pat užgeso. Ji džiūvo. Nebeliko net ratilų 
po akimis. 

Būtent tada ji prisiminė Albertą ir juo pasiguodė. 
Tai buvo tikras nenaudėlis. Visas kaimas jo vengė. Jis 
buvo vagišius, storžievis ir nepraustaburnis. Minint jo 

vardą, merginos raukydavosi, bet naktimis ar sunkaus 
darbo valandomis jas ūmai užklupdavo regėjimai, jos 
matė jo tvirtas šlaunis ir sunkias rankas, pučiančias ki- 
šenes ir glostančias šonus, sustingusias rankas, kurios 
nejučiom sujuda ir atsargiai kilsteli įsitempusią ar iš- 
sipūtusią kelnių medžiagą. Jo plaštakos buvo plačios ir 
stambios, su trumpais pirštais, su nepaprastu nykščiu, 
įspūdinga, masyvia Veneros kalva, jo plaštakos karojo 
tarsi velėnos. Vieną vasaros vakarą vaikai - tie įpras- 
tiniai netikėtų naujienų išnešiotojai - kaimui apskelbė, 
kad Albertas gaudo gyvates. „Gyvačių gaudytojas - tai 
jam tinka“, - galvojo senės. Tai buvo dar viena priežas- 
tis jam linkėti bloga. Mokslininkai pasiūlė viliojančią 
premiją kiekvienam sugavusiam gyvą gyvatę. Albertas 
kažkaip atsitiktinai, žaisdamas, vieną pagriebė, atnešė 
ir gavo žadėtąją premiją. Taip įgijo naują statusą, kuris 
jam patiko ir kartu jį siutino. Jis nebuvo nei antžmogis, 
nei pasileidėlis faunas - tai buvo berniukas, kupinas ba- 
nalių minčių, bet geidulingumui jis suteikdavo grožio. 
Atrodė, kad jis pasinėręs į nesibaigiantį malonumą ar 
amžinai apgirtęs. Kiulafrua neišvengiamai turėjo jį su- 
tikti. Kažkaip vasarą jis slampinėjo keliukais ir kai iš to- 
lėliau išvydo jo siluetą, suprato, kad jo pasivaikščiojimo 
tikslas yra būtent ten. Albertas stovėjo sustingęs kelio 

pakrašty, beveik rugiuose, tarsi kažko būtų laukęs, jo 
abi gražios pražergtos kojos stūksojo Rodo koloso poza 
arba laikysena, kurią mums demonstruodavo labai iš- 
didūs ir tvirti šalmuoti vokiečių sargybiniai. Kiulafrua 
jis labai patiko. Eidamas pro jį berniūkštis laikėsi abe- 
jingai ir drąsiai, tačiau galop išraudęs nuleido galvą, tuo 
tarpu Albertas su švelniu šypsniu lūpose tiesiog jį ste- 
bėjo. Albertas buvo aštuoniolikos metų, Šventoji jį laikė 
suaugusiu vyru. 

Rytojaus dieną Kiulafrua vėl sugrįžo. Albertas buvo 
čia pat, stovėjo kaip sargybinis ar statula kelio pakrašty. 
„Laba diena!“ - ištarė jis su lūpas iškreipusia šypsena. 
(Toji šypsena išreiškė Alberto savitumą, ji buvo jis pats. 
Bet kas galėjo turėti ar įgauti jo plaukų šiurkštumą, jo 
odos spalvą, jo eiseną, tik ne šypseną. Kai dabar Šven- 
toji užsigeidžia pražuvusio Alberto, ji stengiasi jį nusi- 
piešti ant savęs, bandydama savo lūpomis atkartoti jo 
šypseną. Ji įtempia ir tinkamai, kaip ji mano, suklosto 
raumenis, tikėdama, kad ji - pajutusi, kaip persikreipia 
lūpos, - dabar panaši į Albertą, tikėdama iki tos dienos, 
kai sumaniusi tai atkartoti priešais veidrodį pamato, 
jog jos grimasos neturi nieko bendra su tuo juoku, kurį 
mes jau esame pavadinę žvaigždėtuoju.) „Laba diena“, - 
sušnabžda Kiulafrua. Jie tiek vienas kitam ir tepasakė, 

o Ernestina nuo tos dienos turėjo susitaikyti, kad jis 
nuolat pradingsta iš skalūnu dengto namo. Vieną dieną 
Kiulafrua išgirdo: 

— Nori žvilgtelėt į mano krepšį? 

Ir Albertas jam parodė karklo vytelių pintinę, apriš- 
tą ir užsegtą perpetiniu diržu. Tądien joje buvo viena 
daili pikta angis. 

- Tai atidengiu? 

— One, ne, nereikia, - tarė jis, nes visą laiką baisiai 
bjaurėjosi ropliais. 

Albertas neatidengė pintinės, bet uždėjo kietą ir 
švelnią, gervuogių apdraskytą ranką Kiulafrua ant pa- 
kaušio ir tasai vos neatsiklaupė. Kitą dieną tenai rangė- 
si jau trys gyvatės. Ant jų galvų buvo užmauti ir raište- 
liais užrišti tvirtos odos gobtuvėliai. 

— Gali paliest, jos tau nieko nepadarys. 

Kiulafrua nejudėjo. Nelygu išvydęs vaiduoklį ar an- 
gelą ir ištiktas siaubo, jis negalėjo bėgti. Jis net negalėjo 
pasukti galvos - taip jį prikaustė gyvatės, nors juto, kad 
tuoj apsivems. 

— Tai ką, išsigandai? Nagi, sakyk, ir man iš pradžių 
taip buvo. 

Tai buvo netiesa, jis tiesiog norėjo nuraminti vaiką. 
Tada Albertas oriai, ramiai ir drąsiai įkišęs ranką į gyva- 

čių raizgalynę ištraukė vieną, ilgą ir ploną, o jos uode- 
ga tarsi botago virvė tuojau pat tykiai apsivijo jo nuogą 
ranką. „Paliesk!“ - tarė jis, kaipmat pačiupęs pritraukė 
vaiko ranką prie Žžvynuoto šalto kūno, bet Kiulafrua 
spėjo sugniaužti kumštį ir prie gyvatės prisilietė krum- 
pliais. To net nepavadintum prisilietimu. Bet jis pajuto 
šaltį. Šaltis įsismelkė į jo venas, iniciacija įvyko. Uždan- 
galas nukrito, bet Kiulafrua dar nežinojo, koks didingas 
paveikslas prieš jį atsivėrė, žvilgsnis negalėjo jo suvokti. 
Albertas išėmė kitą gyvatę, ją uždėjo ant nuogos Kiulaf- 
rua rankos, ir toji lygiai taip pat apsivijo aplink ją kaip 
ir pirmoji. 

— Matai, jos tau nieko blogo nedaro. 

Būdamas jautrus, kaip ir nuo palytėjimo standė- 
janti jo varpa, Albertas juto, kad vaiką užlieja emocijų 
banga, nuo kurios jis įsitempė ir ėmė tirtėti. Taip per 
gyvates užsimezgė slapta jų draugystė. Tačiau Kiulafrua 
dar nebuvo jų palietęs, nebuvo net užkliudęs tikraisiais 
lytėjimo organais, tai yra pirštų galiukais, tais išsipū- 
tusiais jautriais gumbeliais, kuriais skaito neregiai. Al- 
bertui teko atlenkti jo pirštus ir leisti plaštakai praslysti 
lediniu atgrasiu kūnu. Tai buvo tikras atradimas. Nuo 
tos akimirkos jam ėmė rodytis, kad jei gyvatės jį apipul- 
tų, ant jo užšliaužtų ir imtų į jį skverbtis, jis nepajustų 

nieko kita, tik draugiškumą ir kažką panašaus į mei- 
lumą, o tuo tarpu valdinga Alberto ranka nepaleido jo 
rankos, jo šlaunys nesitraukė nuo jo šlaunies, galiausiai 
jis pajuto kažką savy persimainius. Kiulafrua ir Švento- 
ji, turėdami delikatų skonį, visuomet bus priversti my- 
lėti tai, ko nepakenčia, o taip iš dalies reiškiasi jų šven- 
tumas, nulemtas išsižadėjimo. 

Albertas išmokė jį gaudyti gyvates. Reikia palaukti 
vidudienio, tada jos šildosi prieš saulę gulėdamos ant 
akmenų. Tykiai prisėlinti, griebti už kaklo, prie pat gal- 
vos, suspausti ją tarp smiliaus ir didžiojo piršto kauliu- 
kų, pirštus išriesti taip, kad gyvatė negalėtų nei išslysti, 
nei įgelti; tada greitai, kol sutrikusi šnypščia, ant gal- 
vos užmesti gobtuvą, suveržti raištį ir įmesti į krepšį. 
Albertas dėvėjo velvetines kelnes, getrus ir marškinius 
iki alkūnių atraitotoms rankovėmis. Jis buvo gražus, 
kaip ir visi šios knygos patinai, galingi ir švelnūs, nesu- 
vokiantys savojo žavesio. Jo plaukai buvo šiurkštūs ir 
neklusnūs, krito ant akių, iki pat burnos, - jau vien jų 
pakako, kad silpno ir uždaro vaiko akyse jis taptų auto- 
ritetinga karališka persona. Paprastai jie susitikinėdavo 
maždaug dešimtą ryto prie granitinio kryžiaus. Trupu- 
tėlį pasiplepėdavo apie merginas ir patraukdavo į žygį. 
Derlius dar nebuvo nuimtas. Kieti lyg metaliniai rugiai 

ir kviečiai kitiems buvo neįžengiami, o jiems tapo tikru 
prieglobsčiu. Jie įsmukdavo, šliauždavo išsisukinėdami 
nuo kietų stiebų ir varpų ir tuojau pat atsidurdavo lau- 
ko vidury. Išsitiesę po atviru dangumi laukdavo vidu- 
dienio. Kiulafrua iš pradžių žaidė su Alberto rankomis; 
kitą dieną - su kojomis; dar kitą dieną jau su visu likusiu 
kūnu - tasai prisiminimas keri Šventąją, tame regėjime 
jos skruostai įdumba tarsi švilpiniuojančiam berniukui. 
Albertas prievartaudavo berniuką iš visų įmanomų pu- 
sių, kol pats krisdavo iš nuovargio. 

Kartą Kiulafrua tarė: 

- Aš einu namo, Bertai. 

— Eini, na tai iki vakaro, Lu. 

Kodėl „iki vakaro“? Toji frazė iš Alberto lūpų išlėkė 
taip spontaniškai, kad Kiulafrua ji pasirodė visai natū- 
rali, ir jis atitarė: 

- Iki vakaro, Bertai. 

Šiaip ar taip, diena jau buvo pasibaigusi, jie tesusi- 
tiks rytoj, ir Albertas tai žinojo. Pagalvojęs, kad paleido 
tokią sau pačiam netikėtą frazę, jis kvailai nusiviepė. 
Kiulafrua savo ruožtu nesigilino į šio atsisveikinimo 
prasmę. Toji frazė jį tiesiog sujaudino, panašiai kaip su- 
jaudina tam tikri nuoširdūs eilėraščiai, kurių prasmė ir 
gramatinė logika mums išryškėja tik po to, kai būnam 

pasimėgavę jų žavesiu. Kiulafrua buvo apkerėtas. Na- 
muose su skalūno stogu buvo skalbimo diena. Sodo 
džiovykloje kabojo skalbiniai, iš jų buvo susidaręs labi- 
rintas, kuriame slampinėjo vaiduokliai. Savaime aišku, 
kad Albertas tenai jo ir lauks. Tik kelintą? Jis nieko ne- 
sakė apie valandą. Vėjas siūbavo baltus skalbinius, kaip 
aktorės ranka - ištapytą drobinę dekoraciją. Naktis tirš- 
tėjo su įprastiniu romumu ir iš plačių plokštumų kūrė 
savo griežtą šešėlių pripildytą architektūrą. Kai dangu- 
je sušvito rutuliškas padūmavęs mėnuo, Kiulafrua išėjo 
pasivaikščioti. Tada ir turėjo įvykti drama. Albertas ateis 
jų apiplėšti? Jam juk reikėjo pinigų „savo vištytei“, kaip 
jis sakė. Jis turėjo vištytę, vadinas, buvo tikras gaidys. 
Kad apiplėš, visai įmanoma, juk kartą jis klausinėjo, ko- 
kių baldų yra skalūnu dengtame name. Toji mintis Kiu- 
lafrua patiko. Jis vylėsi, kad Albertas kaip tik to ir ateis. 
Mėnuo kilo į dangų su gudriu iškilmingumu, tikėdamas, 
kad nemiegantys žmonės bus pakerėti. Aplink berniuką 
spietėsi tūkstančiai nakties rimtyje skendinčių garsų, 
tarsi tragedijos choras, kurio jėga gaudžia lyg pučia- 
mieji, o jo paslaptingumas atklysta iš namų, kuriuose 
daromi nusikaltimai, kaip ir iš kalėjimų, kur - o siau- 
be - niekada nesigirdi raktų ryšulio žvangėjimo. Kiulaf- 
rua vaikštinėjo basomis tarp išdžiaustytos patalynės. 

Jis išgyveno lengvumo kupinas minutes tarsi nerūpes- 
tingai ir jaukiai šoktų menuetą. Jis netgi išdrįso atkar- 
toti šokio žingsnį ant puantų, bet kabančias užtvaras ir 
koridorius sudarančios paklodės, nejudančios ir klas- 
tingos kaip lavonai, galėjo pulti, jį įkalinti ir uždusinti 
kaip kai kurių šiltųjų kraštų medžių šakos susidoroja su 
neatsargiais laukiniais, besiilsinčiais jų paunksmėj. Ka- 
dangi jis prie žemės vos lietėsi nesąmoningai įtempda- 
mas keltį, galėjo nuo jos atplyšti ir nuskrieti į pasaulių 
gelmes, iš kur jau niekada nebesugrįžtų, į tokias erdves, 
kur jo polėkio niekas nebesustabdytų. Kad pasijustų 
saugiau, prisispaudė prie žemės abiem padais. O šokti 
jis mokėjo. Iš Cinėmonde žurnalo buvo išsiplėšęs nuo- 
trauką, kurioje pozavo grakščiai virš galvos iškėlusi 
rankas nedidukė balerina su standaus tiulio suknele, 
su puantais, kurie tarsi geležiniai strypai buvo sulindę į 
žemę. O virš atvaizdo parašyta: „Gracingoji Keti Raplėj, 
12 metų“ Berniukas, niekada nematęs šokėjo, niekada 
nemates scenos ir jokio aktoriaus, su stebėtina nuojau- 
ta suprato ilgą straipsnį, kuriame buvo kalbama apie 
figūras, antreša, žetė, balerinų sijonėlius, puantus, de- 
koracijas, rampas, baletą. Pagal tai, kaip užrašytas žodis 
Nijinsky (pakilusi N, žemyn nuleista j uodegėlė, k šuolis 
į viršų ir y kritimas žemyn - toji žodžio grafinė išraiška, 

atrodo, norėjo perteikti visą pašokusio ir sklendžiančio 
šokėjo, nežinančio, ant kurios kojos nusileis, polėkį), 
jis suprato, kaip lengvai gali skristi tasai žymus baleto 
šokėjas; vėliau panašiu būdu jis sužinos, kad Verlenas 
tegali būti poeto muziko vardas. Jis pats išmoko šokti, 
kaip pats išmoko smuikuoti. Taigi jis šoko taip pat, kaip 
griežė. Visi jo poelgiai su įvairiausiais gestais tenkino 
ne poreikį judėti, o prisidėjo prie choreografijos, kuri 
jo gyvenimą pavertė amžinuoju baletu. Jis greitai išmo- 
ko vaikščioti ant puantų ir taip vaikščiojo visur: malki- 
nėj, rinkdamas malkas, tvartely, po vyšnia... Nusispyręs 
klumpes su juodomis vilnonėmis kojinėmis šokdavo 
ant žolės, rankomis kliudydamas apatines medžių ša- 
kas. Jis nusėjo lauką šokėjų su balto tiulio sijonėliais 
statulėlėmis, o pats liko pablyškęs mokinukas juoda 
prijuoste, renkantis grybus ir kiaulpienės. Labiausiai 
jis bijojo būti užtiktas šokant - ypač Alberto. „Ką gi aš 
jam pasakyčiau?' Svarstydamas, kokiu būdu nusižudyti 
gelbstintis, jis nusprendė, kad geriausia pasikarti. Bet 
grįžkime į tą naktį. Jis stebėjosi ir gąsdinosi mažiau- 
sių šakų siūbtelėjimų, menkiausio vėjo dvelktelėjimo. 
Mėnuo išmušė dešimtą valandą. Tada užklupo skaus- 
mingas nerimas. Vaikas širdimi ir visa krūtine pajuto 
pavydą. Dabar jis buvo tikras: Albertas nepasirodys, jis 

eis prisigerti - ir toji mintis apie Alberto išdavystę buvo 
tokia gaiži, taip despotiškai įsigraužė į jo sielą, kad Kiu- 
lafrua pratarė: „Mano neviltis begalinė“ Paprastai bū- 
damas vienas neturėjo poreikio kalbėti balsiai, tačiau 
šiandien gilus tragizmo pojūtis iš jo pareikalavo laikytis 
ypatingo protokolo, tad jis pratarė: „Mano neviltis bega- 
linė. Jis sušnarpštė, bet nepravirko. Aplinkinis dekoras 
neteko stebuklingos išvaizdos. Nors niekas nepasikeitė: 
ant įlinkusios nuo svorio vielos kabėjo tos pačios bal- 
tos patalynės klostės, žaižaravo tas pats dangus, bet jų 
prasmė jau buvo nebe ta. Ten vaidinama drama pasiekė 
kulminaciją ir ėjo atomazgos link - tad aktoriui teliko 
tik mirti. Kai rašau, kad dekoracijų prasmė pakito, ne- 
noriu pasakyti, jog visą laiką tos dekoracijos Kiulafrua, 
o paskui ir Šventajai buvo kažkas kita nei bet kuriam 
žmogui, suvokiančiam, kad tai tik ant vielos džiūs- 
tantys skalbiniai. Kiulafrua puikiai suvokė, kad jis - 
tik paklodžių belaisvis, ir aš jūsų prašau čionai pama- 
tyti kažką stebuklinga: juk jį mėnulio šviesoje įkalino 
nors ir sukietėjusios, bet įprastinės paklodės; Ernesti- 
na, priešingai, būtų įsivaizdavusi brokato apmušalus 
ar marmurinių rūmų koridorius, ji, negalėdavusi dėti 
kojos ant laiptelio nepagalvodama „laiptelis“, tomis pa- 
čiomis aplinkybėmis būtų nepasidavusi giliai nevilčiai 

ir suteikusi dekoracijoms kitą paskirtį, paversdama jas 
balto marmuro antkapiu, pašlovindama jas savuoju 
skausmu, tokiu pat gražiu kaip tasai antkapis; tuo tar- 
pu Kiulafrua niekas nepasikeitė, ir tai, kad dekoracijos 
jam buvo abejingos, dar labiau išryškino jų priešišku- 
mą. Kiekvienas dalykas, kiekvienas daiktas radosi per 
stebuklą, kurio įsikūnijimas jį kerėjo. Kaip ir kiekvienas 
gestas. Jis nesuvokė tiesioginės savo kambario, sodo 
ar kaimo paskirties. Jis nesuprato nieko, netgi to, kad 
akmuo - tai tiesiog akmuo, ir tasai sumišimas dėl to, 
kad dekoracijos vien dėl savo buvimo galų gale ima 
ir pradingsta, jį pavertė primityvių ir įprastų emoci- 
jų - skausmo, džiugesio, stiprybės, gėdos - kankinama 
auka. 

Jis užmigo ant žolės ryškiai šviečiant mėnuliui, tarsi 
teatre į kadaruojančias rankoves susisukęs girtas Pjero. 
Rytojaus dieną Albertui jis nieko nesakė. Ir vėl gaudy- 
nės ir poilsis rugiuose - kaip ir kasdien. Naktį Albertui 
buvo ūmai šmėstelėjusi mintis paslampinėti aplink ska- 
lūnu dengtą namą, rankas susikišus į kišenes ir švilpi- 
niuojant (jis švilpavo nuostabiai, skleisdamas metalinį 
šaižumą, o jo virtuoziškumas toli gražu nebuvo nesvar- 
bi jo žavesio dalis. Tasai švilpavimas buvo užburiantis. 
Jis kerėjo merginas. Suvokdami jo galias, kiti berniukai 

jam pavydėjo. Greičiausiai jis kerėjo ir gyvates), bet jis 
neatėjo, nes miestelis jam buvo priešiškas, ypač jei jis, 
puolęs angelas, pasirodydavo naktį. Tad nutarė miegoti. 

Jie ir toliau mėgavosi meile gyvatyne. Šventoji pri- 
simena tai. Ji mano, kad tai buvo pats gražiausias jos 
gyvenimo tarpsnis. 


Vieną naktį bulvare ji sutiko Seką Gorgį. Didysis 
negras švytinčiu veidu, nors tebuvo Arkangelo Gabrie- 
liaus šešėlis, ieškojo nuotykių. 

Jis dėvėjo pilką glotnios vilnos kostiumą, ankštą 
per pečius ir per šlaunis, jo švarkas išrodė nepadoriau 
už siaurą triko, kuriuo baleto šokėjas Žanas Borle- 
nas apsitempdavo apvalius kiaušus. Kreminės spalvos 
marškiniai, raudonas kaklaraištis, pirštai apmaustyti 
auksiniais žiedais su tikrais ar dirbtiniais (jokio skir- 
tumo) deimantais, nagai neįtikėtinai ilgi, juodi, o pus- 
mėnulis prie jų pagrindo šviesus kaip išgliaudytas 
pernykštis riešutas. Šventoji kaipmat pavirto aštuonio- 
likmete Šventąja, nes naiviai užsisvajojo, kad būdamas 
juodas ir gimęs šiltuose kraštuose Gorgis nepastebės 
jos senatvės, nepamatys jos raukšlių ir peruko. Ji tarė: 

- Žiūrėk tu man. Kokie žmonės! Kaip malonu. 

Sekas nusijuokė: 

— O taip, kaip tu laikaisi? 

Šventoji prie jo prisiglaudė. Jis stovėjo orus, tiesus, 
nors ir kiek atsilošęs, nepajudinamas ir tvirtas, taip 
stovi berniukas su kadaruojančiu ant pečių mokykliniu 
krepšiu ir nervingai virpčiojant pakinkliams taikosi nu- 
sišlapinti lygioje vietoje arba Albertas - taip pamatė jį 
Lu, - tai Rodo Koloso stovėsena, pati vyriškiausia sar- 
gybinių poza: kojos, apautos ilgaauliais batais, pražerg- 
tos, o tarp jų į Žemę įbestas burną siekiantis ir stipriai 
abiem rankom laikomas šautuvas su durtuvu. 

— Ką veiki? Groji saksu? 

— Ne, su tuo baigta. Aš išsiskyriau, mečiau Bandžio! 

— Ak, ir kodėl? Juk ji buvo visai miela, toji Bandžio. 

Ir čia Šventoji, šiek tiek prasilenkdama su savo ge- 
rumu, pridūrė: 

— Na kiek apkūni, apvalutė, bet gero būdo. O dabar 
kaip? 

Tą naktį Gorgis buvo laisvas. Jis tiesiog taisė sveika- 
tą. Jam reikėjo pinigų. Šventoji visai ramiai tai sutiko. 

- Kiek reikia, Gorgi? 

- Penkių luidorų. 

Aišku. Jis gavo savo šimtą frankų ir nusekė paskui 
Šventąją į palėpę. Negrai neturi amžiaus. Panelė Ade- 
lina mus apšviestų, kad norėdami jį sužinoti negrai su- 

sinarplioja skaičiuose, mat težino, jog gimė bado, trijų 
jaguarų mirties ar migdolmedžio žydėjimo metu, ir tos 
aplinkybės, sumišusios su skaičiais, juos visai paklai- 
dina. Gorgis, mūsų negras, buvo gyvybingas ir stiprus. 
Nuo vienintelio judesio juosmeniu sudrebėdavo visas 
kambarys, tas pats dėdavosi ir su kalėjimo kamera, kai 
sujudėdavo Viliažas, juodasis žudikas. Aš vėl užsigei- 
džiau šioje kameroje, kur šiandien rašau, užuosti mai- 
tos kvapą, kurį lyg aromatą išdidžiai skleidė negras, ir jo 
dėka Seko Gorgio gyvenimą galiu pavaizduoti gyvesnį. 
Esu jau sakęs, kaip man patinka kvapai. Stiprūs Žemės, 
puskubilių, arabų klubų ir ypač mano bezdalų kvapai 
(tik ne išmatų, to tai nemėgstu) man taip patinka, kad 
palendu po antklode, sugaunu dujas ir delnu, susuktu į 
ragelį, prinešu prie nosies. Jos man atveria palaidotus 
lobius ir laimę. Įkvepiu. Nuryju. Jaučiu, kaip jos, tokios 
tirštos, veržiasi pro mano šnerves. Bet mane keri tik 
manųjų bezdalų kvapas, o atsklidęs nors ir nuo paties 
gražiausio berniuko man yra siaubingas, netgi pakanka 
suabejoti, jis mano ar kito, ir aš nebetenku jokio noro 
juo mėgautis. Taigi, kai susipažinau su Klementu Vilia- 
žu, kamerą jis buvo pripildęs stipresnio už pačią mirtį 
kvapo. Vienatvė saldi. Ir karti. Manoma, jog galva vie- 
natvėje turi progą atsikratyti visų praeities įrašų, jog 

po išsekimo seka apsivalymas, bet jūs, mane skaityda- 
mi, kuo puikiausiai suprantate, kad nieko panašaus čia 
nėra. Būdavau susikrimtęs. Negras mane šiek tiek at- 
palaidavo. Atrodė, kad ypatingos jo seksualinės galios 
pakanka mane nuraminti. Jis buvo stiprus kaip jūra. Jo 
spinduliavimas malšindavo nerimą geriau nei vaistai. 
Jo buvimas man buvo kaip globa. Aš miegojau. 

Tarp pirštų jis vartaliodavo kareivėlį, kurio akys te- 
buvo du fermatos taškai, nupiešti mano plunksna ant 
lygaus rožinio veido; nuo tada aš visą laiką regėdavau, 
kaip dangaus žydrynės spalvos kareivėlis guli ant negro 
krūtinės ir mane tuojau pat suerzindavo visoje kamero- 
je dvokusios jo dujos. Tai buvo kitame Prancūzijos kalė- 
jime, kur tokie pat ilgi kaip karališkųjų rūmų koridoriai 
savo tiesiomis linijomis rezgė ir audė savą geometriją, 
o pojąslampinėjo mažyčiai, palyginti su koridorių mas- 
tais, į veltinius įsispyrę ir susisukę kaliniai. Praeidamas 
pro kiekvienas duris perskaitydavau lentele, nurodan- 
čią kalinčiojo kategoriją. Ant pirmosios durų eilės buvo 
užrašai: „Įkalinimas“, ant kitos eilės - „Tremtis“, dar ki- 
tos - „Katorgos darbai". Ir štai čia aš patyriau šoką. Prie- 
šais mane materializavosi katorga. Ji nebebuvo žodis, ji 
tapo kūnu. Niekada nesu priėjęs koridoriaus galo, nes 
man tai buvo tolygu pasaulio pakraščiui, visa ko pabai- 

gai, visgi jis man siuntė ženklus, visaip masino ir kvietė, 
tad nebeliko abejonių, jog aš iki ten nusigausiu. Tikiu, 
nors ir Žinau, kad tai nesąmonė, jog ant durų tenai gali 
perskaityti: „Mirtis“, o galbūt kažką dar baisesnio: „Mir- 
ties bausmė“. 

Tame kalėjime, jo neįvardinsiu, kiekvienam kaliniui 
buvo paskirtas nedidelis kiemas, kuriame ant kiekvie- 
nos plytos buvo po žinutę kokiam nors draugeliui: „P. Į. 
Š. Sebastjanui - Žakas Topolietis Liusjenui de la Šapel 
perduoda: E. T. N“, po padrąsinimą, padėką motinai ar 
gėdos stulpą: „Polo iš „Gyp's Bar“ - genys.“ Būtent tame 
kalėjime vyresnysis prižiūrėtojas kiekvienam kaliniui 
Naujųjų metų proga įteikdavo popierinę tūtelę su rupia 
druska. 

Kai įėjau į kamerą, didysis negras žydrai dažė savo 
mažuosius alavinius kareivėlius, kurių pats didžiausias 
bus mažesnis už jo mažąjį pirštą. Jis laikė juos už kojos, 
kaip kadaise Lu-Šventoji sučiupdavo varles, ir visą jų 
kūnelį dengė tąja spalva, paskui juos statė ant grindų, 
jie džiūvo baisinėj netvarkoj ir nervingoj miniatiūrinėj 
makalynėj, prie kurios negras vis pridėdavo naujų ka- 
reivėlių, šiuos gašliai glaudė vieną prie kito, nes ir jo 
geiduliai buvo paaštrinti vienatvės. Mane jis pasitiko 
su šypsena ir suraukta kakta kilstelėjus antakiams. Jis 

grįžo iš Klervo centrinio kalėjimo, kur praleido penke- 
rius metus, o čia, išsėdėjęs metus, laukė katorgos. Jis 
užmušė savo moterį, paskui pasodinęs ant geltonos su 
žaliomis puokštelėmis šilkinės pagalvėlės, ją užmūrijo 
suolo formos mūriny. Jam buvo skaudu, jog neprisimi- 
niau tos istorijos, kurią jūs būsite skaitę spaudoje. Kad 
jau toji nelaimė sugriovė jo gyvenimą, lai suteikia jam 
šlovę, nes nieko nėra blogiau, kaip būnant Hamletu ne- 
būti princu: 

- Aš Klementas, - tarė Klementas Viliažas. 

Jo stambios rankos rausvais delnais, man rodės, 
tuos alavinius kareivėlius kankino. Jo iškili kakta be 
jokios raukšlelės tarsi vaiko (moteriška, būtų pasakęs 
daktaras Galis?) palinkdavo prie pat jų. 

— Darau eilinius pėstininkus. 

Aš išmokau juos dažyti. Jų buvo pilna kamera. Šiais 
miniatiūriniais kariais, šaltais ir kietais kaip lavonai, 
buvo nusėtas stalas, etažerė, grindys, jų buvo tiek daug 
ir jie buvo tokie nežmoniškai mažučiai, kad jų skleidžia- 
ma dvasia rodėsi tikrai ypatinga. Vakare juos prastum- 
džiau koja, pasitiesiau čiužinį ir užmigau apsupty. Jie 
tarsi Liliputijos gyventojai mane surišo ir norėdamas 


3 Francas Fozefas Galis (Franz Joseph Gall, 1758-1828) - vokiečių medi- 
kas, frenologijos pradininkas. Frenologija - teorija apie žmogaus gebėjimų, 
psichikos savybių ir kaukolės formos ryšį. 

išsivaduoti turėjau padovanoti Šventąją Arkangelui Ga- 
brieliui. 

Dienomis negras ir aš darbuodavomės tylėdami. Vis 
dėlto buvau tikras, kad vieną dieną jis papasakos savo 
istoriją. Tokio tipo pasakojimai man nepatinka. Nors 
ir nenoriu, bet vis viena galvoju, kiek kartų toji istorija 
buvo pasakojama kitiems ir tada man atrodo, jog ji pas 
mane atkeliauja tarsi drabužis, nunešiotas taip, kad... 
Galų gale aš turiu savų istorijų. Tų, kurios sunkiasi iš 
mano akių. Savo tykias istorijas turi kalėjimai, taip pat 
prižiūrėtojai, net tuščiaviduriai alaviniai kareivėliai. 
Tuščiaviduriai! Kai sudužo vieno kareivėlio koja, jo bi- 
gėje atsivėrė skylė ir pasirodė, kad vidus tuščias - tai 
mane sužavėjo ir nuvylė. Mūsų namuose stovėjo gipsi- 
nis karalienės Marijos Antuanetės biustas. Penkerius ar 
šešerius metus gyvenau šalia, nekreipdamas į jį jokio 
dėmesio, galiausiai stebuklingai sudužo jos šinjonas ir 
aš pamačiau, jog biustas tuščiaviduris. Tada man pri- 
reikė šokti į tuštumą, kad ją pamatyčiau. Kas man tos 
negrų žudikų istorijos, kai ženklus siunčia ir atsiveria 
„niekio“ ir „ne“ paslaptis - tokios paslaptys, kokios kai- 
me atsiverdavo Lu-Šventajai. Bažnyčia tenai atliko siur- 
prizų dėžutės vaidmenį. Pamaldos pripratino Lu prie 
puošnumo, nes jis regėjo, kaip iš tam tikrų slaptaviečių 

išdygsta paauksuoti kandeliabrai, balto emalio lelijos, 
auksu siuvinėtos staltiesės, iš zakristijos išnyra Žali, 
violetiniai, balti, juodi, šilkiniai ar aksominiai arnotai, 
kamžos, standžios albos, šviežios ostijos. Skambėjo ne- 
paprasti, negirdėti himnai, iš kurių labiausiai jaudino 
Veni creator, giedamas per vestuvines mišias. Veni crea- 
tor žavesys buvo tolygus dražė, vaškinių apelsinmedžio 
pumpurų ir balto tiulio žavesiui (prie viso to šliejasi dar 
vienas žavesys, kurį šauniausiai išsaugojo ledų parda- 
vėjai, bet apie tai mes dar pakalbėsim), taip pat kutuotų 
raištelių, skirtų Pirmajai Komunijai, baltų kojinių Žžave- 
siui; tai buvo visa, ką aš esu linkęs vadinti vestuviniu 
šarmu. Apie tai svarbu kalbėti, nes būtent šitai berniu- 
ką Kiulafrua pakylėdavo į pačias didžiausias aukštybes. 
Tik negaliu pasakyti kodėl. 


Virš auksinio žiedo, gulinčio ant balta drobe išklo- 
to padėklo, laikomo priešais jaunavedžius, kunigas ore 
piešdamas kryžių keturis kartus kresteli šlakstykle, ir 
ant žiedo užtyška keturi lašeliai. 


Ant šlakstyklės visuomet kabo mažas lašelis, kaip ir 
ant ką tik nusišlapinusio Alberto stovinčio koto. 

Švč. Mergelės koplyčios skliautai ir sienos išbalin- 
tos kalkėmis, o Mergelės prijuostė žydra kaip jūreivio 
apykaklė. 

Tikinčiųjų pusėn altorius gražiai sutvarkytas; Dievo 
pusėn - apdulkėjusios, voratinkliais apaugusios lentos. 


Aukų rinkėjų kapšeliai pasiūti iš Alberto sesers ro- 
žinės šilkinės suknelės skiaučių. Tačiau bažnyčioje vis- 
kas Kiulafrua jau tapo įprasta. Tik kaimyninio miestelio 
bažnyčia dar gali jam pateikti naujų reginių. Betartinan- 
tis šiam vaikui ir ją apleido dievai. Po paskutinio jiems 
užduoto klausimo jis sulaukė šaižaus kaip pliaukštelėji- 
mas delnu atsakymo. Vieną vidudienį mūrininkas taisė 
koplyčios prieangį. Užsilipęs ant aukščiausio kopėčių 
skersinio jis Kiulafrua nepasirodė esąs arkangelas, nes 
šis vaikis niekada rimtai nežiūrėjo į dailininkų pavaiz- 
duotus stebuklus. Mūrininkas tiesiog buvo mūrininkas. 
Dailus vyrukas, beje. Jo aksominės kelnės puikiausiai 
išryškino sėdmenis ir plaikstėsi aplink kojas. Iš po at- 
sagstytos marškinių apykaklės kaklo pusėn stiebėsi 
vešlūs plaukai tarsi ant pamiškės medžių kamienų be- 
sivejanti švelni žolė. Bažnyčios durys buvo atviros. Lu 
pralindo pro kopėčias, nunarinęs galvą ir akis po dau- 
somis su velvetinėmis kelnėmis, ir prasmuko iki choro. 

Mūrininkas jį pamatė, bet nieko nesakė. Jis pamanė, kad 
berniūkštis taikosi ką nors iškrėsti klebonui. Kiulafrua 
klumpės kaukšėjo akmens plokštėmis, kol pasiekė ki- 
limais išklotas grindis. Jis stabtelėjo po sietynu ir itin 
ceremoningai priklaupė ant kilimu apmušto klaupto. 
Tasai priklaupimas ir kiti jo gestai, galima sakyti, buvo 
kopija tos ceremonijos, kurią kiekvieną sekmadienį ant 
to paties klaupto atlikdavo Alberto sesuo. Jis svaiginosi 
gestų grožiu. Taigi veiksmai įgauna moralinę ir estetinę 
vertę tik tada, kai atliekami su atitinkama talento galia. 
Aš vis pagalvoju, ką tai reiškia, kad išgirdus kokią nors 
kvailą dainušką mane užplūsta lygiai tos pačios emo- 
cijos, kaip ir susidūrus su pripažintu šedevru. Tą galią 
mes gana ryškiai pajuntame savo vidumi, ir dėl to visai 
pakenčiama tampa pasilenkti lipant į automobilį, mat 
tuo akimirksniu, kai pasilenkiam, neryškus atminties 
šuoras mus paverčia žvaigžde, karaliumi ar valkata (tai 
dar vienas karalius), kuriuos matėm lygiai taip pat pasi- 
lenkiant gatvėje ar ekrane. O kai aš dešine koja pasistie- 
biu ir ištiesiu dešinę ranką, norėdamas nuo sienos nu- 
sikabinti veidrodėlį ar iš etažerės nusigriebti katiliuką, 
šis gestas mane paverčia princese T..., kurią kartą ma- 
čiau dedant atgal į vietą man parodytą piešinį. Simboli- 
nius gestus atliekantys kunigai jaučia, kaip jie persiima 

ne simbolio, o pirmojo vykdytojo savybėmis; Šventąją 
laidojęs kunigas, per mišias nejučiom atkartodamas 
vagiliavimo ir įsilaužimo gestus, puikavosi tais gestais 
tarsi jam atitekusiais nukirsdinto plėšiko palaikais. 

Po to, kai Kiulafrua prie įėjimo pasisėmė keletą lašų 
iš indo su šventintu vandeniu, prie jo kūno priaugo Žer- 
menos sėdmenys ir standžios krūtys, lygiai kaip vėliau 
priaugs raumenys ir juos jis turės nešioti pagal tų dienų 
madą. Paskui užėmęs atitinkamą pozą jis pakuždomis 
meldėsi, tolydžio linkčiodamas galva ir lėtai išdidžiai 
žegnodamasis. Iš visų choro pakampių, iš visų altoriaus 
stalių jį šaukė šešėliai. Švietė mažytė lemputė; vidu- 
dienį ji ieškojo Žmogaus. Po skliautais švilpiniuojantis 
mūrininkas buvo iš šio pasaulio, iš Gyvenimo, o Lu, čia 
būdamas vienas, jautėsi esąs didelio turgaus valdytojas. 
Atsiliepti į trimitų šauksmą, visiškai pasinerti į didin- 
gą šešėliuotą tamsą... Jis tykiai pakilo, pirma jo paties 
judančios klumpės su nepaprastu atsargumu jį vedė 
minkšta kilimų vilna, o įsigėręs smilkalų kvapas, nuo- 
dingas kaip seno tabako dvokas, sklindantis iš ilgai nau- 
dojamos pypkės, nuodingas kaip mylimojo iškvepiamas 
oras, sulig kiekvienu judesiu kėlė naujų įkyrių būgšta- 
vimų. Jis lėtai judino pavargusius, suglebusius kaip 
naro raumenis, atbukintus kvapo, kuris taip atitolino 

akimirką, jog jis pasijuto nesąs nei čia, nei dabar. Staiga, 
tarsi Lu nejučiom būtų žengęs milžino žingsnį, altorius 
atsidūrė ištiestos rankos atstu, ir jis pajuto šventvagys- 
te. Ant akmeninio stalo gulėjo Apaštalų laiškai. Tyla 
buvo ypatinga, tvirta, jos negalėjo sujaukti jokie iš lauko 
atklystantys garsai. Atsimušę į storą bažnyčios sieną jie 
subliūkšdavo kaip vaikigalių svaidomi papuvę vaisiai, o 
jei tie garsai ir pranikdavo, tai niekaip netrikdė tylos. 

— Kiulia! - šūktelėjo mūrininkas. 

- Ša! Mes bažnyčioj. 

Tos dvi replikos padarė milžinišką įtrūkį tylos sta- 
tiny, toje tylos viloje, į kurią įsilaužė plėšikai. Tarp ta- 
bernakulio užuolaidėlių, užtraukiamų iš abiejų pusių, 
vėrėsi plyšys, toks pat begėdiškas lyg prasegiota kelnių 
prakarpa, o iš plyšio kyšojo nedidelis durelių raktas. 
Kiulafrua ranka jau buvo ant rakto, ir kaipmat persmel- 
kė postūmis jo neliesti. Stebuklas! Iš ostijų pradės bėgti 
kraujas, jei vieną paimsiu! Tą siaubingą akimirką priar- 
tino neapdairiai papasakotos istorijos apie šventvagius 
judėjus, kandžiojusius Dievo kūną, istorijos apie stebu- 
klus, kai ostijos, nuslydusios nuo vaikų liežuvių, iškru- 
vindavo akmens plokštes ir staltieses, pasakojimai apie 
bažnyčių plėšikus. Negalima būtų sakyti, kad Lu širdis 
daužėsi stipriau, priešingai - lyg būtų palytėjus rusme- 

nės vainikėliui, kurią tose vietose vadina Švč. Mergelės 
piršteliu, jo širdies dūžiai aprimo, ausyse nebuvo jo- 
kio gaudimo: iš jų vilnijo tyla. Jis pasistiebė ir čiuopė 
raktą. Nekvėpavo. Stebuklas. Jis tikėjosi išvysti, kaip iš 
savo nišų krenta ir ant žemės bloškiasi gipsinės statu- 
los; buvo tikras, kad taip ir atsitiks; jam pačiam rodėsi, 
kad tai jau netgi įvyko. Susitaikęs it nuteistasis myriop 
jis laukė prakeiksmo: suvokdamas, jog bausmės neiš- 
vengs, laukė jos visiškoje ramybėje. Taigi jis veikė jau 
po neregimai išsipildžiusio akto. Tyla (ji įsitempė kva- 
dratu, kubu) buvo pasirengusi susprogdinti bažnyčią, 
užsirūstinti kaip Dievas, pratrūkti fejerverkais. Priešais 
stovėjo komuninė. Atidarė ją. Tasai veiksmas jam pasi- 
rodė toks neįprastas, kad būtų mielai pasižiūrėjęs į save 
iš šalies. Jo vos neištiko regėjimas. Lu-Kiulafrua pasičiu- 
po tris ostijas ir švystelėjo ant kilimo. Jos leidosi labai 
pamažu, sklęsdamos tarsi ramiu oru krentantys lapai. 
Tyla puolė ant berniuko ir jį parvertusi nelygu stambus 
boksininkas prispaudė pečius prie grindų. Komuninė 
išsprūdo jam iš rankų ir dunkstelėjo ant vilnonio kilimo 
kaip tuščiaviduris daiktas. 

Ir įvyko stebuklas. Iš tikrųjų nebuvo jokio stebuklo. 
Dievas pasirodė subliūškęs. Dievas buvo tuščiavidu- 
ris. Tiesiog skylė, apgaubta nežinia ko. Tokia pat graži 

forma kaip gipsinė Marijos Antuanetės galva, kaip maži 
kareivėliai; tebuvę plono švino sluoksnio apgaubtos 
skylės. 


Taigi gyvenau daugybės žmogaus pavidalo skylių 
apsupty. Įsitaisiau ant grindų, ant čiužinio, nes kameroj 
tebuvo viena lova, kurioj miegojo Klementas, ir iš apa- 
čios stebėjau jį gulintį tarsi ant suolo, tarsi ant akmeni- 
nio altoriaus stalo. Per visą naktį jis pasijudindavo tik 
kartą - kad nueitų prie puskubilio, ir visą šią ceremo- 
niją atlikdavo pačioje didžiausioje paslaptyje. Slapta ir 
tyliai. Tai štai jo papasakota istorija. Jis kilęs iš Gvade- 
lupos ir nuogas šoko kabarete „Caprice viennois“. Gyve- 
no jis su meiluže olande, vardu Sonia, mažyčiam bute 
Monmartre. Jų gyvenimas buvo toks, kaip ir Šventosios 
su Meilučiu, tai yra nuostabus ir lengvas, tokį gyveni- 
mą gali sužlugdyti menkas dvelktelėjimas - taip mano 
miesčionys, puikiai jaučiantys poezijos kūrėjų - negrų 
šokėjų, boksininkų, prostitučių, kareivių - gyvenimo 
poeziją, bet jie nemato, jog tie gyvenimai prispausti 
prie žemės ir dėl to kupini siaubo. 1939 metų gegužę 
švintant tarp jų kilo vienas tų barnių, kurie paprastai 
kyla tarp sąvadautojo ir kekšės, mat derlius buvo men- 
kas. Sonia baudėsi išeiti. Jis jai skėlė antausį. Toji ėmė 

staugti. Ji visaip jį vokiškai koneveikė, bet name gyveno 
taktiški kaimynai, tad dėjosi nieko negirdį. Ji išsitrau- 
kė iš palovio lagaminą ir tylėdama bet kaip grūdo į jį 
drabužius. Didysis negras priėjo prie jos. Laikydamas 
rankas kišenėse tarė: 

— Baik, Sonia. 

Veikiausiai jo burnoje smilko cigaretė. Ji ir toliau 
grūdo į lagaminą šilkines kojines, sukneles, pižamas, 
rankšluosčius. 

— Baik, Sonia. 

Ji tęsė savo darbą. Lagaminas gulėjo ant lovos. Jis 
stumtelėjo ant jo meilužę, ši susverdėjo ir neišlaikiusi 
pusiausvyros griuvo, savo sidabriniais bateliais žieb- 
dama jam panosėn. Olandė negarsiai riktelėjo. Negras 
pačiupo ją už kulkšnių ir, kilstelėjęs kaip manekeną, 
svaiginančiu, spindulingu judesiu, staigiai pasisukęs 
puslankiu, tėškė jos galvą į nedidelės varinės lovos galą. 
Tą situaciją Klementas man nupasakojo savo minkšta 
kreoliška šnekta, kurioje netariama r, ištempdamas fra- 
zių pabaigas. 

- Supjanti, pone Žanai. Aš tjenkiau jos galvą, jos gal- 
va sutjupėjo į tą vajinę lovą. 

Jis laikė kareivėlį, kurio simetriškas veidas buvo pa- 
prasčiausiai kvailas, išrodė liguistai - tokį įspūdį palieka 

primityvūs piešiniai, tie patys piešiniai, kuriais kali- 
niai išgražina kalėjimo sienas, kurių prikeverzoja bib- 
liotekos knygose, ant savo krūtinių, norėdami daryti 
tatuiruote; jų profilius nupiešia su akimi, pavaizduota 
iš priekio. Galų gale Klementas man prasitarė apie dra- 
mos tąsoje jį užklupusį siaubą: saulė, tarė jis, įsliūki- 
no pro nedidelio kambarėlio langą, ir jis patyrė tai, ko 
anksčiau niekada nebuvo pastebėjęs - ji buvo piktavalė. 
Ji buvo vienintelis gyvas daiktas. Būdama toli gražu ne 
vien aksesuaras, saulė tapo triumfuojančiu liudininku, 
klastingu ir svarbiu dalyviu, koks ir jaučiasi esąs liudi- 
ninkas (liudininkai paprastai būna kaltinimo liudyto- 
jais), pavydus kaip žvaigžde netapusi aktorė. Klementas 
pravėrė langą ir jam pasirodė, kad jis ką tik viešai pri- 
sipažino apie savo nusikaltimą; gatvė visa jėga ėmė 
brautis į kambario vidų, jaukė dramos tvarką ir netvar- 
ką, norėdama pati joje dalyvauti. Taip kurį laiką kam- 
baryje tvyrojo neįtikėtina atmosfera. Negras išlindo pro 
langą ir pačiame gatvės gale pamatė jūrą. Nesu tikras, 
ar bandydamas atkurti sielos būseną, kai nusikaltėlis 
įveikia savo pražūtingą siaubą po padaryto nusikalti- 
mo, aš slapčia nesistengiu pasitikrinti, koks būtų pats 
geriausias būdas (labiausiai pritinkantis mano natū- 
rai) taip pat nepasiduoti baimei, jei pakliūčiau į tokias 

pačias aplinkybes. Paskui staiga jam apsireiškė visos 
įmanomos atsikratymo Sonia galimybės - sugrupuotos, 
supakuotos, sudėliotos ir pateiktos pasirinkimui kaip 
ant prekystalio. Jis neprisiminė girdėjęs apie užmūrytą 
lavoną, tačiau jo nepaleido nuojauta, jog tasai būdas jau 
buvo panaudotas anksčiau nei pats jį pasirinko. „Tai- 
gis, aš užjakinau dujis. Įsidėjau jaktą į kišenę. Nukėliau 
lagaminą nuo lovos, paklojau lovą. Paguldžiau Sonią. 
Buvo kvaila, pone Žanai, guldyt ją ten. Jos skjuostu tekė- 
jo kjaujas.“ Prasidėjo ilgas herojaus gyvenimas, trukęs 
ištisą dieną. Didžiulėmis valios pastangomis jis išsiva- 
davo iš banalybės gniaužtų: dabar jo dvasia buvo paky- 
lėta į Žmogaus galimybes pranokstančias erdves, kur jis 
buvo dievas, vienu mostu kuriantis savo nepaprastą pa- 
saulį, tame pasaulyje jo veiksmai buvo nepriklausomi 
nuo jokios moralės. Jis tapo grynuoliu. Tapo generolu, 
kunigu, aukotoju, celebrantu. Jis įvedė tvarką, atkerši- 
jo, paaukojo, dovanojo, jis Sonios nenužudė. Jis instink- 
tyviai naudojosi ta stulbinančia gudrybe savo poelgiui 
pateisinti. Liguistos vaizduotės Žmonės, matyt, mainais 
būna apdovanoti dideliu poetiniu talentu neigti mūsų 
pasaulį ir jo vertybes, kad galėtų karališkai lengvai 
jį keisti. Jisai giliai įkvėpė kaip Žmogus, turintis van- 
dens ar tuštumos baimę ir ketinąs pirmąkart tą baimę 

įveikti, pasiryžo atsiduoti visiškam abejingumui, tapo 
bejausmis ir apatiškas. Įvykus tam, kas nebepataisoma, 
jis susitaikė ir prisitaikė, paskui jau ėmėsi to, kas pa- 
taisoma. Krikščionišką sielą jis nusimetė lyg paltą. Savo 
veiksmams jis suteikė malonę, nieko bendra neturinčią 
su žmogžudystę smerkiančiu Dievu. Jis prieš viską už- 
simerkė. Visą dieną jo kūnas tarsi automatiškai klau- 
sė anapusinių įsakų. Jam baimę kėlė ne tiek padaryta 
žmogžudystė, kiek pats lavonas. Baltaodė numirėlė jam 
kėlė sąmyšį, tuo tarpu su juodaode viskas būtų buvę pa- 
prasčiau. Taigi jis išėjo iš buto, rūpestingai jį užrakino ir 
pirmą valandą dienos nulėkė į statybų aikštelę pasiieš- 
koti dešimties kilogramų cemento. Dešimties jam paka- 
ko. Atokiam kvartale, Sevastopolio bulvare, nusipirko 
mūrmentę. Gatvėje jis vėl atvirto žmogumi, elgėsi kaip 
žmogus, suteikdamas savo poelgiams įprastinę prasmę: 
jam reikėjo sumūryti nedidelę užtvarą. Nusipirko pen- 
kiasdešimt plytų, jas nutempė iki kaimyninės gatvės ir 
paliko išnuomotame karutyje. Buvo jau pusiaudienis. 
Teliko tas plytas suvilkti į butą. Nuo karučio iki buto 
suvaikščiojo dešimt kartų: kiekvieną sykį paslėpęs po 
lietpalčiu nešė po penkias šešias plytas. Kai visos me- 
džiagos buvo suneštos į kambarį, jis vėl atsidūrė savo 
viešpatijoj. Atklojo numirėlę; buvo vienas. Pastatė ją 

prie sienos, prie židinio, mat norėjo užmūryti stačią, bet 
lavonas buvo susirietęs; jis pabandė praskėsti jos kojas, 
bet šios buvo sumedėjusios ir nepasidavė nė iš vietos; 
kaulai sutarškėjo kaip petarda. Galop jis paliko ją susi- 
rietusią sienos ir grindų sankirtoje ir ėmėsi darbo. Ge- 
nialus kūrinys labai priklauso nuo aplinkybių ir meis- 
tro sąveikos. Pabaigęs darbą, Klementas pastebėjo, kad 
savo kūriniui jis suteikė nuostabiai tikslią suolo formą. 
Tai jį tenkino. Jis dirbo kaip lunatikas - apatiškai ir ne- 
varžomai; jis atsisakė žvilgtelėti į bedugnę, norėdamas 
išvengti beprotiško galvos svaigulio, to paties svaigulio, 
kuriam vėliau, maždaug po šimto puslapių, neatsispirs 
Gėlių Dievo Motina. Jis suprato, kad jei pasiduos, tai yra 
atsisakys šio sumanymo, tvirto tarsi plieninis strypas, 
kurio jis bandė įsitverti, pražus. Pražus - reiškia nubėgs 
į policijos komisariatą ir puls į ašaras. Jis tai suvokė, tad 
besidarbuodamas sau kalbėjo čia padrąsinimus, čia 
maldas. Visą laiką jam pasakojant alaviniai kareivėliai 
mikliai švytravo tarp jo stambių ir judrių pirštų. Aš ati- 
džiai klausiausi. Klementas buvo gražus. Iš Paris-Soir 
jūs žinote, jog jis buvo nužudytas per maištą Kajenoje*. 
Bet jis buvo gražus. Turbūt tai buvo pats gražiausias 


4 Kajena - Prancūzijos Gvianos administracinis centras, 1848-1945 m. 
Prancūzijos kalinių trėmimo vieta. 

negras, kokį tik esu sutikęs. Ir kai savo atsiminimuose 
glamonėsiu paveikslą, kurį jo dėka paversiu Seko Gor- 
gio paveikslu, - aš noriu, kad šis būtų lygiai toks pat 
gražus, nervingas ir vulgarus! Jo likimas veikiausiai jį 
padarė dar gražesnį, kaip tas banalias daineles, kurių 
čia klausausi vakarais - pas mane skriedamos pro ka- 
meras ir katorgininkų kameras, jos darosi dar graudes- 
nės. Jo tolima gimtinė, jo naktiniai šokiai, galų gale jo 
nusikaltimai jį apgobė poetiniu šydu. Kaip jau sakiau, jo 
kakta buvo iškili ir lygi, jo akys - jukios, su ilgomis ries- 
tomis blakstienomis. Jis buvo švelnus ir išdidus. Eunu- 
cho balsu jis niūniuodavo senąsias salų dainas. Galop aš 
nežinau, kokiomis aplinkybėmis jis buvo suimtas. 

Kareivėlių invazija tesėsi, o kartą meistras atnešė 
dar vieną kareivį, be kurio buvo galima ir apsieiti. Vilia- 
žas verkšlendamas man tarė: 

— Man jau jų gana, pone. Žiūjėkit, Žanai, da vienas 
eilinis. 

Nuo tos dienos jis tapo tylesnis. Žinojau, kad jis ma- 
nęs nekenčia, nors ir negalėjau suvokti dėl ko, be to, tai 
mūsų draugiškiems santykiams nekenkė. Vis dėlto jis 
pradėjo atvirai reikšti neapykantą, kaip ir susierzinimą 
dėl įvairiausių menkniekių, ir aš nieko negalėjau pada- 
ryti, nes jis buvo neįveikiamas. Vieną rytą nubudęs jis 

atsisėdo ant lovos, apžvelgė kambarį ir išvydo jame išsi- 
sklaidžiusias kvailas figūrėles, bejausmes ir klastingas 
kaip gemalai, kaip kinų budeliai. Būrys pasibjaurėtinai 
kilo į ataką prieš milžiną. Šis pasijuto nesaugiai. Svirdu- 
liuodamas grimzdo į absurdo jūrą ir savo nevilties sūku- 
riais mane traukė į skenduolių dramą. Pačiupau vieną 
kareivėlį. Ant žemės, visur, jų buvo tūkstantis, dešimt 
tūkstančių, šimtas tūkstančių! Nors laikiau jį suspaudęs 
šiltame delne, jis buvo šaltas, be gyvybės. Visas kamba- 
rys pasidarė žydras: buza puodynėj, dėmės ant sienų, ant 
mano nagų. Žydras kaip Nekaltojo pradėjimo prijuostė, 
žydras kaip emalis, žydras kaip karo vėliava. Kareivė- 
liai taip įsisiūbavo, kad ėmė siūbuoti visas kambarys: 

- Apsaugok mane. 

Klementas sėdėjo ant lovos ir čaižiai klykavo. Jo il- 
gos suglebusios rankos kilo ir dribo ant kelių (taip daro 
moterys). Jis verkė. Jo gražios akys tino nuo ašarų, rie- 
dančių iki pat burnos. „Ai! Ai!“ Bet dabar, kai esu vie- 
nas, labiausiai prisimenu tik tą elastingą raumenį, kurį 
jis nardindavo nepadėdamas rankomis, aš prisimenu tą 
gyvastingą organą, kuriam norėčiau pastatyti šventy- 
klą. Jo užvaldyti buvo ir kiti. Taip Šventąją užvaldė Se- 
kas Gorgis, taip kitus užvaldė Diopas, N'golas, Smailas, 
Dianė. 

Būdama su Gorgiu, Šventoji labai greitai pasiekė 
viršūnę. Jis žaidė su ja kaip katė su pele. Jis buvo žiau- 
rus. 

Priglaudusi skruostą prie juodos krūtinės - jos pe- 
rukas laikosi tvirtai - Šventoji susimąsto apie jo kietą 
liežuvį - josios tai minkštas. Viskas Šventosios minkšta. 
O juk tai audinių klausimas, minkšti jie ar kieti, priklau- 
so nuo to, kiek į juos priteka kraujo, bet Šventoji juk ne 
mažakraujė. Ji tiesiog minkšta. Tai yra jos būdas minkš- 
tas, skruostai minkšti, liežuvis minkštas, o varpa lanks- 
ti. Gorgio visa tai kieta. Šventoji stebisi, kaip tarp tokių 
skirtingų minkštų dalykų gali būti ryšys. Kadangi kie- 
tumas tolygus vyriškumui... jei Gorgis turėtų tik vieną 
kietą daiktą... o kadangi tai audinių klausimas... Šventoji 
susipainioja ir galvoja tik viena: „Aš Visiškai Minkšta“ 

Gorgis apsigyveno palėpėj, plevenančioj ant kapų 
sparnų, virš antkapinių kolonų. Atsinešė savo patalynę, 
gitarą ir saksofoną. Jis valandų valandas iš atminties gro- 
jo primityvias melodijas. Kiparisai už lango jo atidžiai 
klausėsi. Šventoji jam nejuto jokių ypatingų jausmų, ji 
plikė jam arbatą be meilės, o kai baigėsi santaupos, vėl 
ėmėsi uždarbiauti gatvėje ir taip kratėsi nuobodulio. Ji 
dainavo. Iš jos lūpų sklido neišdailintos melodijos, jose 

švelnumas pynėsi su jausmingumu, tarsi pirmykštėse 
dainose, vienintelėse galinčiose sukelti jaudulį, kaip ir 
tam tikros maldos, giedamos psalmės, taip pat kūno 
laikysenos, didingos, paklūstančios senosios liturgijos 
kanonui, kur nėra vietos atviram ir piktdžiugiškam juo- 
kui, laikysenos su vis dar kunkuliuojančiu dieviškų ais- 
trų pradu: Krauju, Baime, Meile. Meilutis kadaise gėrė 
pigius aperityvus, o Gorgis geria kokteilius iš brangių 
gėrimų, bet užtai jis mažai valgo. Vieną rytą, matyt, apie 
aštuntą, į palėpės duris pabeldė Dievo Motina. Šventoji 
buvo susisukusi kvapioje jaukiai ant nugaros užmigu- 
sio negro paunksmėje, lyg kokioje savanoje. Beldimas į 
duris ją pažadino. Kaip jau žinom, kurį laiką naktimis ji 
dėvėdavo pižamą. Gorgis parpė toliau. Ji peršliaužė per 
jo nuogą karštą pilvą, pasirėmusi į drėgnas tvirtas šlau- 
nis, ir paklausė: 

— Kas ten? 

- Čia aš. 

— Kas aš? 

- O! Velnias, nepažįsti, ką? Įleisk, Šventoji. 

Ji atidarė duris. Negro kvapas Dievo Motiną paveikė 
stipriau nei pats vaizdelis. 

— Nu ir dvokia! Turi nuomininką. Neblogai. Leisk 
man atsigult. Esu nusivaręs. Turėsi vietos? 

Gorgis nubudo. Jis sumišo, pamatęs, kad jo organas, 
kaip paprastai rytais, stačias. Iš prigimties jis buvo dro- 
vus, bet baltieji jį išmokė begėdystės, ir jis, pasiutusiai 
trokšdamas neatsilikti, juos pranoko. Pabijojęs, kad jo 
gestas atrodys juokingas, jis neužsitraukė antklodės. 
Tiesiog ėmė ir atkišo ranką Dievo Motinai, kurį matė 
pirmą kartą. Šventoji juos supažindino. 

— Gersi arbatos? 

— Kaip nori. 

Dievo Motina prisėdo ant lovos. Jis pratinosi prie 
kvapo. Kol Šventoji rūpinosi arbata, jis bandė atlaisvin- 
ti susimazgiusius batų raištelius. Galėjai pagalvoti, kad 
apsiaudavo ir nusiaudavo visiškoje tamsoje. Nusirengė 
švarką ir sviedė jį ant kilimo. Vanduo tuojau užvirė. Vie- 
nu ypu su batais jis pabandė nusimauti ir kojines, mat 
bijojo, kad nuo prakaituotų kojinių po kambarį pasklis 
dvokas. Jam ne visai pavyko, bet kojos nedvokė. Jis tvar- 
dėsi, kad nepažvelgtų į negrą, ir galvojo: „Tai ką, turėsiu 
gulėt šalia šito Senio Besmegenio? Tikiuosi, jis išsirio- 
glins iš lovos?“ Šventoji nebuvo tikra dėl Gorgio. O gal 
jis koks vienas iš tų daugybės policijos šnipų? Ji nieko 
neklausinėjo Dievo Motinos. Iš esmės Dievo Motina 
buvo toks kaip visada. Nei akyse, nei lūpose nesimatė 
jokio nuovargio, tik plaukai kiek susivėlę. Viena kita 

sruoga krito ant akių. Atrodė lyg po nedidelio šėliojimo. 
Jis sėdėjo ant lovos krašto, alkūnėmis pasirėmęs į ke- 
lius, šiaušė savo ševeliūrą ir laukė: 

— Vanduo jau užvirė? 

- Taip, jau verda. 

Ant elektrinės viryklėlės užvirė vanduo. Šventoji 
užplikė arbatą. Padėjo tris puodelius. Gorgis jau sėdėjo. 
Jis budo, iš lėto pranikdamas į aplinkinius objektus ir 
būtybes, o pirmiausia į patį save. Pasijuto gyvas ir iš- 
spinduliavo keletą kuklių minčių: šiluma, nepažįstamas 
bičas, man stovi, arbata, žymės ant nagų (amerikietės, 
nenorėjusios paspausti rankos vienam jo draugužiui, 
veidas), aštuonios valandos dešimt minučių. Jis nepri- 
siminė, kad Šventoji būtų kalbėjusi apie šį nepažįstamą 
bičą. Jį pristatydama Šventoji vadino tiesiog „draugu“ 
nes žudikas jai buvo pataręs niekada nepažįstamojo 
akivaizdoje jo nevadinti Gėlių Dievo Motina. Galop tai 
neturi jokios reikšmės. Gorgis dar kartą į jį žvilgteli. Jis 
mato šiek tiek nusisukusį jo profilį ir pakaušį. Tai ta pati 
galva, prisegta prie sienos anglišku smeigtuku. Bet gy- 
vai jis atrodo gražesnis, ir Dievo Motina, vos pasisukęs 
į jį taria: 

- Sakyk, bičiuli, gal padarysi man šiek tiek vietos. 
Visą naktį neparpiau. 

- 0, taip! Žinoma, seni. Jau keliuosi. 

Mes žinom, kad Dievo Motina niekada neatsipraši- 
nėdavo. Ne dėl to, kad jautėsi, jog kiti jam kažką įsipa- 
reigoję, bet dėl to, kad viskas turėjo vykti savaime (pagal 
atitinkamą tvarką ir įvykdavo), kad jam niekas nėra 
privalu, nei rodyti ypatingą dėmesį, nei reikšti pagar- 
bą, - galop viskas klostydavosi pagal vienintelę įmano- 
mą tvarką. 

- Nagi, Šventoji, pametėk man kelnes,- tarė negras. 

— Lukterk, išgerk dar arbatos. 

Šventoji jam padavė puodelį, kitą puodelį - Dievo 
Motinai. Štai taip ir vėl prasidėjo gyvenimas trise palė- 
pėj, pakibusioj virš numirėlių, skintų gėlių, girtų duob- 
kasių ir saulės plėšomų pasalūniškų vaiduoklių. O vai- 
duokliai nėra nei rūkas, nei tirštas ar persišviečiantis 
garas: jie skaidrūs kaip oras. Dieną mes pro juos perei- 
nam kiaurai, ypač dieną. Kartais jie subtiliai išryškėja 
mūsų pačių bruožuose, ant mūsų kojų, įspraudžia savo 
šlaunį tarp mūsiškių, apsireiškia viename iš mūsų ges- 
tų. Šventoji daugelį dienų pragyveno su tuo skaidriuoju 
bekūniu Markečiu, pabėgusiu drauge su Dievo Motina - 
šiam jis sudrumstė protą ir beveik jį pražudė; Dievo 
Motina persismelkdavo pro jo fantomą ir pasisavindavo 
jo žėrinčius skarmalus, nematomus nei Meilučiui, nei jo 

didžiajam draugui (greičiausiai norėdamas pasakyti 
„geras draugas“, jis kartą pasakė „mielas draugas“). Jis 
ima cigarete. Bet tai Marketis sprigteli į pakelį ir išjo iš- 
šoka cigaretė. Vaiduoklio Markečio skarmalai vis taiko- 
si pakibti ant Dievo Motinos. Dėl jų Dievo Motina tampa 
nebeatpažįstamas. Tie vaiduoklio skarmalai jam nepri- 
tinka. Ir iš tiesų jis atrodo kaip persirengėlis, o tokiais 
persirengėliais puikiausiai moka būti tik vargšai vals- 
tiečiai per karnavalą, apsitaisę savo sijonais, skaromis, 
kumštinėmis pirštinėmis, batais su sagomis ir Liudviko 
XV kulniukais, moteriškomis skrybėlaitėmis, skarelė- 
mis, slepiamomis senelių ir seserų spintose. Dievo Mo- 
tina skabo po vieną savo nuotykio vainiklapius. Tikro ar 
išsigalvoto? Ir vienaip, ir antraip. Drauge su Markečiu 
jis plėšė seifą, paslėptą stilingam rašomajam stale. Nu- 
pjovęs elektros laidą, sujungtą su budėtojo skambučiu, 
Marketis (gražus šviesiaplaukis trisdešimtmetis kor- 
sikietis, graikų-romėnų imtynių čempionas) prideda 
pirštą prie lūpų ir taria: 

— Na štai, dabar jis tylės. 

Gūžodami, be abejo, ant kilimo, jie ieškos šifro ir jį 
suras po ilgų ir beviltiškų klaidžiojimų po skaičių kom- 
binacijas, kurios sumaišė jų amžių, plaukus, glotnius 
jų meilių veidus, kartotinius ir daliklius. Galų gale toji 

raizgalynė išvirto į apvalų vitražą, ir stalelio durys at- 
sivėrė. Jie susigrūdo į kišenes tris tūkstančius frankų ir 
visą krūvą dirbtinių brangenybių. Automobily, riedan- 
čiam Marselio plentu (nes net jei ir nėra minčių išvykti, 
po panašių darbelių visada traukiama į uostą. O uos- 
tai stūkso pasaulio pakrašty), Marketis be jokios kitos 
priežasties, vien iš nervų, žiebė Dievo Motinai į smilkinį 
ir auksine signete jį prakirto. Galop (Dievo Motina tai 
sužinojo vėliau iš Markečio prisipažinimo vienam drau- 
geliui) jo draugui kilo mintis jį nukalti savo pistoletu. 
Marselyje po dalybų, Dievo Motinai atidavus jam visą 
grobį, Marketis paliko vaiką ir pabėgo. 

- Tikras niekšas, ką, Šventoji, nemanai? 

- Buvai jį beprotiškai įsimylėjęs,- atsakė Šventoji. 

- Visai kvaištelėjai, ką. 

0 Marketis buvo gražus. (Dievo Motina kalba apie 
megztinį, standžiai aptempusį jo juosmenį lyg aksomas, 
jis kuo puikiausiai jaučia, kad po juo slypi pavergian- 
tis žavesys. Geležinė ranka aksominėj pirštinėj.) Švie- 
siaplaukis korsikietis, kurio akys... žydros. Kova buvo... 
graikų-romėnų. Signetė... auksinė. Iš Dievo Motinos 
smilkinio bėgo kraujas. Galų gale jis buvo skolingas gy- 
vybę tam, kuris vos nužudęs jį prikėlė naujam gyveni- 
mui. Marketis per savo malonę jį vėl atvedė į pasaulį. 

Vėliau palėpėj Dievo Motina buvo ir liūdnas, ir linksmas 
vienu metu. Sakytum, jis atlieka mirties dainą menueto 
stiliumi. Šventoji klausosi. Jis sako, kad sučiuptas Mar- 
ketis bus ištremtas. Jis išeis į Tremtį. Dievo Motina tiks- 
liai nežinojo, kas ta Tremtis, nes tik kartą apie ją girdėjo 
iš vieno jaunuolio, kalbėjusio apie teisėjus: „Tie tai tre- 
mia kaip reikiant.“ Bet jis įtarė, kad tai kažkas baisaus. 
Šventoji, pažįstanti kalėjimus ir jų mąslius svečius, žino, 
kad Marketis ketina atlikti ritualą, kaip ji aiškina Dievo 
Motinai, tikriausiai tokį patį kaip vienas mirtininkas, 
kuris visą naktį, nuo sutemų iki aušros tądien, kai jo gal- 
va turėjo ristis į pjuvenas, traukė dainas, kokias tik mo- 
kėjo. Marketis atliks dainas Tino Rosio* balsu. Susikraus 
mantą. Pasiims pačių gražiausių meilužių nuotraukas. 
Taip pat ir savo motinos. Apkabins ją pasimatymų 
kambary. Ir iškeliaus. O paskui bus jūra, tiksliau velnio 
sala, tamsiaodžiai, romo daryklos, kokoso riešutai, ko- 
lonistai su panamomis. Gražuolis Pabėgimas! Marketis 
įgyvendins Pabėgimą! Jis taps Pažiba. Nuo šių minčių 
mane apima graudulys, o regėdamas tuos gražius rau- 
menis, paklūstančius kitų storžievių raumenims, aš 
vos neapsiverkiu nuo užplūdusios švelnumo bangos. 


5 Tino Rosis (Tino Rossi, 1907-1983) - išskirtinio žavesio, aksominio 
balso prancūzų dainininkas ir aktorius. 

Sąvadautojas, suvedžiotojas, širdžių ėdikas taps kator- 
gos perliuku. Kam pasitarnaus tie graikiški jo raumenys? 
Jį vadins Kibirkštėle, iki atvyks jaunesnis nenaudėlis. 
Bet šis neatvyks. Gal Dievas jo susimylėjo? Įsakymu 
uždrausta vykti į Kajeną. Katorgininkai iki pat mirties 
gyvens masyviuose Centriniuose Kalėjimuose. Jokio 
šanso, jokios vilties Pabėgimui. Jie mirs ilgėdamiesi pa- 
bėgimo, tikrosios tėvynės, kurios jie niekada nematė ir 
nepamatys. Jam trisdešimt metų. Iki pat pasaulio pa- 
baigos Marketis pasiliks tarp keturių baltų sienų ir, kad 
nepastiptų iš nuobodulio, dabar jau jam teks išsigalvoti 
gyvenimus, kurių niekada negyveno ir neturi vilties tai 
padaryti - taip mirs Viltis. Išsigalvoti prašmatnius gy- 
venimus, įkalintus žaidimo kauliukų formos kamerose. 
Man tai patinka. Lai šis arogantiškas ir gražus suteneris 
susiduria su kančiomis, kurias patiria nususėliai. Mes 
naudojamės savo gabumais, norėdami prašmatniuose 
gyvenimuose paskirti sau žavingus vaidmenis; mes jų 
tiek prisigalvojam, kad nebeturim jėgų visų atlikti, ir jei 
koks vienas netyčia tampa realus, nebepatiriam laimės, 
nes vaizduotėje jau spėjom išsemti visus įmanomus ma- 
lonumus ir daugybę kartų penėjom save jų iliuzijomis, 
tūkstančiais galimybių praturtėti ir patirti šlovę. Mes 
persisotinę. Mums po keturiasdešimt, penkiasdešimt, 

šešiasdešimt metų; mes apsiribojam vien varganu ve- 
getaciniu egzistavimu, nes mes persisotinę. Dabar tavo 
eilė, Marketi. Neieškok būdų praturtėti, neieškok pa- 
tikimo kelio kontrabandai, neišsigalvok naujų triukų 
(visi jie jau nuvalkioti, pernelyg nuvalkioti), norėdamas 
apgauti juvelyrus, apvogti mergužėles, užmigdyti dva- 
siškius, dalyti pažymėtas kortas, nes, jei tu neišdrįsi pa- 
bandyti pabėgti, susitaikyk su tuo, kad tave staiga ištiks 
sėkmė (nebus patikslinta kokia): ji tave visiems laikams 
išvaduos iš aferų gniaužtų, tad mėgaukis tuo savo kame- 
roje, kaip tik sugebi. Nes aš neapkenčiu jūsų iš meilės. 


ŠVENTOSIOS PAVEIKSLAI (tęsinys) 


Nepaisant pasibjaurėjimo, kurį galbūt jai jaučiate, 
Šventoji tebekaraliauja bulvare. Prastai apsirengusią 
naujokę (kokios penkiolikos metų), nekreipiančią dė- 
mesio į jai skirtus mirktelėjimus, suteneris stumtelės ir 
pasakys jai: 

- Ji - Šventoji, o tu - suskė. 


Šventąją matė turguje aštuntą valandą ryto. Su 
tinkleliu rankoj ji derėjosi dėl daržovių, žibuoklių, 

kiaušinių. Tą patį vakarą penkios draugės sėdėjo prie 
arbatos puodelio: 

- Žinot, mielosios, Šventoji susituokė su Dievu. Ji ke- 
liasi su gaidžiais, nes Visiškai Atgailaujanti nori priimti 
komuniją. 

Tada draugės choru: 

- Pasigailėčėk, pasigailėėėk Šventosios! 


Rytojaus dieną: 

- Girdėjai, Mažute, nuovadoje Šventąją privertė iš- 
sirengti nuogai. Ji parodė savo iškarštą kailį. Ji tiek yra 
gavus. Nuo savo Meilučio. 

Tada draugės choru: 

- Ū! Ū! Ū! Kiek Šventoji gauna lupt! 

O Šventoji ant nuogo kūno nešiojo ašutinę, apie ku- 
rią nieko nežinojo nei Meilutis, nei jos klientūra. 


Kažkoks tipas šnekasi su Šventąja (tai į tarnybą no- 
rintis grįžti kareivis): 

- Visai neturiu pinigų. Ką man daryti, Šventoji? 

Šventoji: 

- Dirbk. 

- Taip iškart darbo nesusirasi. 

Jis gundo Šventąją ir neatlyžta: 
200 


Gėlių Dievo Motina 


— Na tai ką? 

Jis tikisi, kad ji atsakys ar bent pagalvos: „Vok“ Bet 
Šventoji nesiryžo, nes įsivaizduodama save panašioje 
situacijoje, ji regėjo, kaip iš savo delnų maitina paukš- 
čius, tad pagalvojo: „Prašyk išmaldos.“ 


Šventoji: 

- Mes regėjom dviratininkus, kurie niūniavo dainas, 
o šios juos raizgė savo girliandomis, jie svaigulingai lei- 
dosi vakare nuo dangiškų atšlaičių, o mes jų laukėm slė- 
ny, ir į mus jie skriejo tarsi nedideli purvo gniužulėliai. 

Šventosios dviratininkai man kelia pirmykštę bai- 
mę. 


Man bet kokia kaina reikia susiimti, tiesiog labiau 
savimi pasitikėti. Aš norėjau sukurpti šią knygą iš per- 
keistų ir sutaurintų mano gyvenimo kalėjime detalių, 
nes bijau, kad ji gali išduoti mano manijas. Nors siekiu 
sauso, galima sakyti, kaulėto stiliaus, norėčiau iš kalėji- 
mo gelmių į jus kreiptis knyga, kupina gėlių, baltų kaip 
sniegas sijonų ir mėlynų kaspinų. Nėra geresnio būdo 
leisti laiką. 

Gyvųjų pasaulis nuo manęs ne per daug nutolęs. 
Aš pats jį atitolinu daugiau nei galiu, atitolinu visais 

įmanomais būdais. Tasai pasaulis taip nutolsta, kad iš 
jo telieka mažas auksinis taškelis, švytintis danguje, 
tokiame tamsiame, jog dėl prarajos, skiriančios mūsiš- 
kį ir tą kitą pasaulį, tikroviškas mums lieka tik kapas. 
Taigi jame aš pradedu gyventi tikrą numirėlio gyve- 
nimą. Iš šio gyvenimo iškerpu ir pašalinu vis daugiau 
įvairiausių faktų, visokiausių smulkmenų, kurios man 
iškart primintų, kad tikrasis pasaulis plyti jau už dvi- 
dešimties metrų, prie pat kalėjimo sienų. Iš kasdienių 
reikmių pirmiausia ištrinu tas, kurios man labiausiai 
primintų priklausomybę atitinkamai socialinei grupei: 
dvigubas batraiščių mazgas, pavyzdžiui, man perne- 
lyg aiškiai rodytų, jog esu šio pasaulio bastūnas, mat 
dvigubą mazgą rišdavau, kad žingsniuojant daugybę 
kilometrų batraiščiai neatsirištų. Neužsisegioju kelnių 
prakarpos. Jei užsisegčiau, nenorom save išvysčiau kaž- 
kur stovintį priešais veidrodį ar išeinantį iš išvietės. Dai- 
nuoju tai, ko niekada nedainuočiau tenai; pavyzdžiui, tą 
siaubingą dainušką: „Mes esam sukčiai, chuliganai ir 
banditai..“, kuri, nuo tada, kai ją penkiolikos metų už- 
dainavau Roketėje“, kaskart primena man sugrįžimus 
į kalėjimą. Skaitau tai, ko niekada neskaityčiau kitur 


6 Roketė (Roguette, Grande Roguette) - 1837-1900 m. veikęs Paryžiaus 
kalėjimas. Mažoji Roketė (Petite Roguette) - 1832-1974 m. veikes kalėjimas, 
iš pradžių paaugliams, paskui moterims. 

(ir tuo tikiu) - Polio Fevalio romanus. Tikiu kalėjimo 
pasaulį, jo smerktinus įpročius. Sutinku jame gyventi, 
kaip būdamas numirėlis sutikčiau gyventi kapinėse, jei 
tik galėčiau jose gyventi kaip tikras numirėlis. Tiesiog 
būtina dėmesį nukreipti ne į užsiėmimų skirtumus, bet 
į jų esmę. Nieko nedaryti švariai ir higieniškai: švara ir 
higiena būdingi žemiškam pasauliui. Reikia maitintis 
teismų paskalomis. Maitintis svajomis. Nebūti koketiš- 
kam ir nesigražinti jokiomis naujomis puošmenomis, 
tik kaklaraiščiu ir pirštinėmis, - svarbiausia atsisakyti 
koketavimo. Nenorėti būti gražiam - norėti kitko. Varto- 
ti kitokią kalbą. Ir tikrai manyti, kad esi nuteistas visai 
amžinybei. Tai reiškia „susikurti gyvenimą“: pamiršti 
sekmadienius, šventes, gryną orą. Pažintis su kalinių 
įpročiais man nesukėlė jokio sąmyšio, nors tie įpro- 
čiai - skaldyti degtukus, gamintis žiebtuvėlius, dešim- 
čiai pešti vieną cizą, sukti ratus kameroje ir t. t. - juos 
atskiria nuo gyvųjų pasaulio. Manau, kad tą gyvenimą 
iki tol slapčia nešiojausi savo viduje ir vos prie jo pri- 
siliečiau, jis kaipmat išsiveržė išorėn ir atsiskleidė visu 
grožiu. 

Bet dabar aš gyvenu baimėj. Mane persekioja žen- 
klai, ir aš juos kantriai seku. Jie bet kokia kaina trokšta 
mane pražudyti. Argi vykdamas į teismą aš nemačiau 

vienos kavinės terasoj aplink vienakojį apvalų ir ti- 
kriausiai besisukantį staliuką susispietusių septynių 
jūreivių, žvelgiančių pro septynis šviesaus alaus boka- 
lus į žvaigždes ir tenai ieškančių atsakymo? Argi ne- 
mačiau dviratį minančio berniuko, vežančio žinią nuo 
vieno dievo kitam ir dantyse už metalinio siūlo laikan- 
čio apvalaus degančio lampiono, kurio ugnis kaitino ir 
rausvino jo veidą? Toks grynas stebuklas, kad net pats 
nežinojo esąs stebuklas. Mane persekioja rato bei ru- 
tulio formos pavidalai: apelsinai, japoniškojo biliardo 
kamuoliukai, venecijietiški žibintai, žonglieriaus lankai, 
kamuolys vienmarškinio vartininko rankose. Man rei- 
kės surikiuoti ir pagrįsti visą vidinę astronomiją. 

Baimė? Ir kas gi gali atsitikti blogiau, nei atsitiks? 
Išskyrus fizinį skausmą, nieko nebijau. Moralė many 
laikosi tik už plonyčio siūliuko. Vis dėlto aš bijau. Argi 
teismo išvakarėse staiga nesusivokiau, kad šios aki- 
mirkos, net neįtardamas, laukiau ištisus aštuonis mė- 
nesius? O tiek nedaug akimirksnių, kai man pavyksta 
išvengti siaubo. Tiek nedaug akimirksnių be šiurpių 
regėjimų ir pojūčių, kuriuos sukelia žmonės ir įvykiai. 
Netgi tie, ir ypač tie, visuotinai vertinami kaip patys 
gražiausi. Vakar vienoje ankštoje Surisjero kameroje, 
kurioje laukiama, kada išmuš valanda eiti pas tardyto- 

ją, mūsų buvo dvylika, tad turėjom stovėti susispaudę. 
Aš stovėjau kameros gilumoje prie išmatų puskubilio 
ir vieno jauno italo, kuris pakikendamas pasakojo ba- 
nalius savo nuotykius. Bet tiems nuotykiams jo balsas, 
jo prancūzų kalba su akcentu suteikė polėkio. Pama- 
niau, kad jis yra žmogumi pavirtęs gyvūnas. Jutau, jog 
mano tikėjimas jo žodžiais jam suteikė galią bet kurią 
akimirką savo paprastu, kad ir neišreikštu noru mane 
paversti šakalu, lape ar perline višta. Greičiausiai toji 
jam patikėta privilegija mane hipnotizavo. Kažkuriuo 
momentu jis pasikeitė keliomis banaliomis žudikiško- 
mis replikomis su vienu jaunu suteneriu. Tarp kitų da- 
lykėlių jis pasakė: „Aš apiplėšiau vieną moterį“, ir toje 
ankštybėje jis staiga taip prisišpaudė prie manęs, kad 
man toptelėjo, jog jis nori mane pamylėti. Jis buvo toks 
laukinis, kad pamaniau, jog nori pasakyti: „Aš nudyriau 
jai kailį, kaip sakoma apie triušį: „Aš jam nudyriau kai- 
lį“, tai yra, išmėsinėjau, arba kaip sakoma: „Mesk lauk 
tą seną odą. Jis dar pasakė: „Direktorius pareiškė: jūs 
turite šelmio kiaušus. O aš atsakiau: atminkit, kad to- 
kie kiaušai kaip mano verti tiek pat kiek ir jūsų kiaušai.“ 
Aš mąstau apie Žodį coco (kiaušinis) vaiko lūpose. Tai 
siaubinga. Siaubas kūrė savuosius stebuklus: prisimin- 
damas tuos akimirksnius (tada jie kalbėjosi apie lošimą 

kauliukais), pamaniau, kad tie du vyručiai kybojo ore, 
be jokios atramos, kojomis atsiplėšę nuo Žemės, ir re- 
plikas vienas kitam šūkaliojo tyloje. Man rodos, aš taip 
gerai prisimenu juos kybančius ore, jog mano protas 
bando susivokti, ar tik jie neturėjo kokio nors dalykėlio, 
leidusio jiems pakilti, kokio nors paslėpto mechanizmo, 
nematomos spyruoklės po parketu ar dar kažko numa- 
nomo. Bet kadangi tai nerealu, vadinas, mano atmintį 
paklaidino šventas svajų siaubas. Ak, tie bauginantys 
akimirksniai - juk aš jų ieškau - tada negali nei į savo 
kūną, nei į savo širdį įsiklausyti be pasišlykštėjimo! 
Nors ir susiduriu su įprastiniais ir aiškiai nepavojingais 
veiksniais, bet jie mane panardina į patį bjauriausią 
siaubą: tarsi aš būčiau lavonas, persekiojamas lavono, 
taip pat paties savęs. Tai išmatų kvapas. Tai mirtinin- 
ko ranka su vestuviniu žiedu, aš matau, kaip ji išlenda 
pro savosios kameros langelį, norėdama paimti sriu- 
bos katiliuką, kurį duoda kalėjimo patarnautojas: pats 
mirtininkas lieka nematomas, o toji ranka tarsi dievu- 
ko ranka iš tariamos šventyklos, o toji kamera, kurioje 
dieną ir naktį negęsta šviesa, tarsi Erdvės ir Laiko ly- 
dinys mirties laukiamajame, kur slinks nemigo naktis 
prieš lemtingą akimirką, naktis, truksianti keturiasde- 
šimt penkis kartus po dvidešimt keturias valandas. Tai 

kelnes nusimoveęs Meilutis, sėdintis ant balto fajansinio 
klozeto. Veidas persikreipęs. Kai akimirksniui pakim- 
ba ir dribteli tie šilti lustai, pasklinda kvapas, ir aš imu 
įtarinėti, kad tasai šviesiaplaukis herojus visas aplipęs 
išmatomis. Ir mane visą pasiglemžia sapnas. Tai mane 
kandžiojančios blusos, kurios, žinau, yra piktos ir iš 
pradžių kandžiojasi su žmogiška, o paskui daugiau nei 
žmogiška nuovoka. 

Ar žinote kokį nors eilėraštį-sprogmenį, nuo kurio 
mano kalėjimas subyrėtų į neužmirštuolių žiedlapius? 
Kokį nors ginklą, kuris nužudytų manyje gyvenantį to- 
bulą jaunuolį, įpareigojantį mane suteikti prieglobstį 
visai gyvūnų priedermei? 

Po jo delnais įsikūrė kregždės. Iš sausos žemės jos 
sulipdė ten lizdą. Aksominiai tabako spalvos vikšrai 
landžioja po jo plaukų garbanas. Po jo kojomis spiečiasi 
bitės, o akiduobėse peri aspidai. Niekas jo nejaudina. Jį 
jaudina tik Pirmąją Komuniją priimantys vaikai, kurie 
sudėję delnus ir nuleidę akis atkiša liežuvį kunigui. Jis 
šaltas kaip sniegas. Žinau, jis klastingas. Pamatęs auksą, 
vos šypteli, bet jei jau šypsosi, tampa žavus kaip ange- 
las. Ar atsiras toks apsukrus čigonas, kuris vienu durklo 
dūriu padėtų man jo atsikratyti? Jam prireiks vikrių ju- 
desių, žvilgsnio, žavaus abejingumo. Ir jo vietą užims... 

žudikas. Šį rytą jis grįžo pasitrankęs po landynes, kur 
veikiausiai sutiko jūreivių, mergužėlių, o viena jų ant 
skruosto jam savo ranka paliko kruviną žymę. Jis gali 
iškeliauti labai toli, bet jis ištikimas kaip karvelis. Vieną 
vakarą sena aktorė į jo sagos kilpelę įsodino savo kame- 
liją; norėjau ją suglamžyti, ir jos žiedlapiai nukrito ant 
kilimo (kokio kilimo? Mano kamera juk išklota akmens 
plokštėmis) dideliais permatomais, abejingais vandens 
lašais. Dabar vos drįstu į jį pažiūrėti, nes mano akys 
skrodžia jo krištolinį kūną, o nuo tiekos rantytų kampų 
sumirga tiek vaivorykščių, kad aš pravirkstu. Viskas. 

Jums tai atrodys šiaip sau, bet po šio eilėraščio man 
palengvėjo. Vis dėlto jį išstenėjau. 


Šventoji: 
— Nuolat kartodama, kad negyvenu, susitaikau su 
mintimi, jog žmonės manęs nebepastebi. 


Meilutis dėl savo išdavysčių neteko daug pažįstamų, 
o Šventosios pažįstamų pagausėjo. Jos pagarsėjusioje 
keistoje užrašų knygelėje, kur kas antrame puslapy- 
je buvo chaotiškai pieštuku priraityta voliutų, kėlusių 
smalsumą Meilučiui iki tos dienos, kai Šventoji prisipa- 
žino, jog tie puslapiai kokaino vartojimo dienomis žy- 

mėjo skaičius, skolas, susitikimus, randame šiuos var- 
dus: tris Mimozas (Mimozų dinastija Monmartre vieš- 
patavo nuo Didžiosios Mimozos, šiuršentojos aukštam 
skrydy, triumfavimo laikų), Karalienę Orianą, Pirmąją 
Komuniją, Anties Snapą, Sonią, Kleretą, Storunką, Baro- 
nienę, Rumunijos Karalienę (kodėl ją vadino Rumuni- 
jos Karaliene? Kartą mums pasakė, kad ji neva mylėjusi 
karalių, slapčia mylėjusi Rumunijos karalių dėl jo čigo- 
niškos išvaizdos - dėl ūsų ir juodų plaukų. Kad būdama 
tvirkinama patino, atstovaujančio dešimčiai milijonų 
patinų, juto, kaip jos kūne kliuksi dešimties milijonų 
vyrų sperma, kad stiebo ilgio varpa ją iškeldavo tarp 
spindinčių saulių), Sierą, Moniką, Leo. Naktimis jos lan- 
kydavosi ankštuose baruose, kuriuose nebuvo nei gai- 
vių linksmybių, nei nuoširdaus bendravimo su pačiais 
įtartiniausiais tipais. Jos tenai mylėjo viena kitą, bet jų 
meilę gaubė baimė, kažkuo panaši į siaubą, apėmusį 
po paties žaviausio sapno. Mūsų meilė slepia kažkokį 
liūdesiu atmieštą linksmumą, ir jei mes spinduliuojam 
didesniu sąmoju nei sekmadieniniai įsimylėjėliai ant 
vandens telkinio kranto, tai mūsų sąmojis pritraukia 
nelaimę. Mūsų juokas kyla tik iš dramos. Tai skausmo 
šauksmas. Viename iš tų barų: kaip ir kiekvieną vakarą, 
Šventoji sėdi galvą pasidabinusi baronienės karūnėle iš 

dirbtinių perlų. Ji panaši į karūnuotą heraldinį erelį, o 
pro jos šerpės plunksnas persišviečia sausgyslės. Mei- 
lutis priešais ją. Prie kitų stalų sėdi Mimozos, Antinėja, 
Pirmoji Komunija. Jos kalbasi apie neatėjusias drauges. 
Įžingsniuoja Judita ir iki pat žemės nusilenkia Šventajai: 

- Laba diena, ponia! 

- Kvaiša, - sušunka Šventoji. 

— Die Puppe hat gesprochen, - taria vienas jaunas 
vokietis. 

Šventoji ima kvatotis. Perlų karūna krinta žemėn 
ir subyra į šipulius. Pasipila užuojautos šūksniai, kurių 
intonacijas praturtina piktdžiuga: „Šventoji nukarū- 
nuota!.. Štai ir Beteisė Princesė!.. Vargšelė tremtinė!..“ 
Mažyčiai perlai rieda per pjuvenomis nubarstytas grin- 
dis ir tampa panašūs į stiklinius karoliukus, kuriuos 
gatvės prekiautojai pardavinėja vaikams, o tie savo 
ruožtu panašūs į tuos stiklinius karoliukus, kuriuos 
mes kiekvieną dieną veriam ant kilometrinės žalvari- 
nės vielos, o iš šios kitoje kameroje daromi laidotuvių 
vainikėliai, panašūs į tuos, kuriais būdavo nuklotos ka- 
pinės mano vaikystėje - surūdiję, aplūžę, sudūlėję nuo 
vėjo ir lietaus jie vis dėlto ant žalvarinio pajuodavusio 
vielos galiuko išlaikydavo rožinio porceliano angeliuką 
mėlynais sparnais. Kabarete staiga visi mezgėjai puola 

ant kelių. Stati laikosi vien vyrukai. Tada Šventoji pra- 
pliumpa šaižiu juoku. Visi suklūsta - ji davė signalą. Iš 
pražiotos burnos ji išlupa dantų protezą, užsideda ant 
makaulės ir spurdančia širdimi, bet pergalingai pasikei- 
tusiu balsu sušunka: 

— Po velniais, ponios, aš vis viena būsiu karalienė! 

Kai sakiau, kad Šventoji sukurta iš tyro vandens, tu- 
rėjau patikslinti, jog iš ašarų. Bet tasai pirminis gestas 
buvo menkniekis palyginti su didybe, kurios jai prisi- 
reikė atliekant štai ką: ji nusiėmė tą dantų protezą nuo 
viršugalvio, jį sugrąžino į burną ir tenai įtvirtino. 

Parodijuoti karaliaus vainikavimą jai nebuvo men- 
kniekis. Kai ji gyveno su Ernestina skalūnu dengtame 
name: 

Priklausyti aukštuomenei buvo žavu. Net pats di- 
džiausias lygybės šalininkas, nenorintis to pripažinti, 
tam žavesiui pasiduoda ir paklūsta. Kilmės akivaizdoje 
galimos dvi laikysenos: nusižeminimas arba aroganci- 
ja-irviena, ir kita tampa akivaizdžiu jos viršenybės pri- 
pažinimu. Titulai yra šventi. Šventenybė mus apsupa ir 
pavergia. Ji yra kūno klusnumo kūnui pamatas. Bažny- 
čia yra šventa. Jos lėti, nuo aukso apsunkę tarsi ispaniški 
galionai ritualai, kupini senosios prasmės, yra toli gra- 
Žžu nedvasingi, ir tai jai padeda įsiviešpatauti žemėje, 

kaip viešpatauja grožis ir aukštuomenė. Lengvutis 
Kiulafrua, negalėdamas atitrūkti nuo tos galybės, jai 
geidulingai atsiduoda, tarsi atsiduotų Menui, jei tik jį 
pažintų. Aukštuomenės vardai gniuždantys ir keisti, 
kaip ir gyvačių vardai (tokie pat sudėtingi, kaip ir iš- 
nykusių dievybių vardai), keisti kaip ženklai ar herbai, 
garbinami gyvūnai, senųjų šeimų totemai, karo šūkiai, 
titulai, kailiai, emalio dirbiniai, - herbai, kurie pažen- 
klindavo šeimą paslaptimi, kaip antspaudu pažymimas 
pergamentas, epitafija, kapas. Aukštuomenė žavėjo 
berniuką. Jos palyda, išblėsusi laiko tėkmėje, bet tikra, 
sudaryta iš rūsčių karių, kurių įsikūnijimas, vadinas, 
jie patys, jis tikėjosi esąs, - palyda, egzistavusi vien dėl 
tokios išdavos: išblyškęs berniukas, gūdaus kaimo ka- 
linys, - jį labiau jaudino nei dabartinis matomas korte- 
žas iš įdegusių kareivių, kuriam jis neva vadovavo. Bet 
kilmingas jis nebuvo. Niekas kaime nebuvo kilmingas, 
šiaip ar taip niekas kilmingas neatrodė. Bet kartą tarp 
palėpės šlamšto jis rado seną Kapfigo istoriją. Ten buvo 
tūkstančiai riterių ir baronų vardų, bet jo akį patraukė 
vienas vienintelis: Pikinji. Ernestinos mergautinė pa- 
vardė taip pat buvo Pikinji. Ir jam neliko jokių abejonių - 
ji kilminga. Dabar mes pacituosime vieną ištrauką iš 
M. Kaptigo Konstitucinės ir administracinės Prancūzijos 

istorijos (447 puslapio): „..Parengiamasis slaptas šalių 
susirinkimas, vadovaujant Marseliui bei Paryžiaus ma- 
gistratams. Štai kaip jis vyko. Žanas de Pikinji su dau- 
geliu kitų karių atvyko į pilaitę, kurioje buvo įkalintas 
Navaros karalius. Žanas de Pikinji buvo Artua valdyto- 
jas, o kariai, Amjeno buržua, prie sienos pastatė kopė- 
čias ir užklupo sargybinius, kuriems nepadarė nieko 
blogo... Norėdamas sužinoti visas smulkmenas apie šią 
šeimą, jis perskaitė visą Kapfigo Istoriją. Jei būtų turė- 
nesuprantamus kūrinius, - štai kaip randasi eruditai, - 
bet jis teatrado šią salelę, supamą ištisos garbingų var- 
dų jūros. Kodėl gi Ernestinos pavardėje nėra jos kilmin- 
gumą žyminčios dalelytės de? Kur jos herbas? Ir koks 
tasai herbas? Ar Ernestina žino apie šią ištrauką kny- 
goje ir savo pačios kilmingumą? Jei Kiulafrua nebūtų 
buvęs toks jaunas ir toks svajoklis, jis būtų pastebėjęs 
447 puslapio kamputy paliktas pirštų žymes. Tą knygą 
skaitė Ernestinos tėvas. Toks pat stebuklas atvertė ją 
toje pačioje vietoje ir parodė jam vardą. Kiulafrua pa- 
tiko, kad tasai kilmingumas labiau susijęs su Ernesti- 
na nei su juo pačiu, ir jau vien iš to mes galime spręsti 
apie jo likimą. Galimybė mėgautis ir džiaugtis jos artu- 
mu, jos ypatingomis malonėmis jam patiko labiau, kaip 

būtų patikę verčiau būti princo favoritu nei pačiu prin- 
cu, dievo žyniu nei pačiu dievu, nes tokiu būdu veriasi 
šansas sulaukti Malonės. Kiulafrua negalėjo susilaikyti 
nepapasakojęs apie savo atradimą ir nežinodamas, kaip 
tai apsakyti, viską pasakė tiesiai šviesiai: 

- Tu esi kilminga. Tavo pavardę radau senojoje 
Prancūzijos istorijoje. 

Jis ironiškai šypsojosi, mat norėjo parodyti savo 
panieką visai tai diduomenei, apie kurios tuštybę iš- 
raiškingai kalbėdavo mokytojas kiekvieną kartą, kai tik 
buvo minimi rugpjūčio 4-osios įvykiai. Kiulafrua manė, 
kad panieka reiškia abejingumą. Vaikai, o pirmiau- 
sia savasis, trikdė Ernestiną maždaug taip, kaip mane 
trikdo tarnai; ji išraudo ir pagalvojo, kad jos paslaptis 
įspėta; arba pagalvojo, kad paslaptis įspėta ir išraudo, 
nežinau. Tokį patį klausimą jinai buvo uždavusi ir savo 
tėvui, kuris lygiai taip pat išraudo. Toji Istorija šeimos 
nuosavybė greičiausiai buvo jau ilgą laiką ir šiokiu to- 
kiu būdu atstojo kilmės dokumentą, tad gal būtent 
Ernestina, iškankinta pernelyg audringos vaizduotės, 
paverčiančios ją čia vargše grafiene, čia viena ar iš 
karto keliomis giminės herbų ar karūnų prislėgtomis 
markizėmis, ją ir užmetė palėpėj, toliau nuo savęs, kad 
tik pabėgtų nuo jos kerų; bet ji nesuprato, kad užme- 

tusi ją virš savo galvos, niekada negalės jos atsikraty- 
ti, nes vienintelis veiksmingas būdas tai padaryti - ją 
užkasti derlingoje žemėje, paskandinti ar sudeginti. Ji 
neatsakė, bet jei Kiulafrua būtų mokėjęs įsigauti į jos 
vidų, tenai būtų išvydęs nykumas, atsiradusias dėl tos 
nepripažintos aukštos kilmės, kuria ji pati nebuvo ti- 
kra, bet dėl jos, žiūrint berniuko akimis, Ernestina buvo 
aukščiau už kaimiečius ir iš miesto atvykusius turistus. 
Ji nupasakojo herbą. Nes dabar ji išmanė heraldiką. Ji 
buvo nuvykusi į Paryžių pasiknaisioti po Ozjė' raštus. 
Jinai susidomėjo Istorija. Kaip jau kalbėjom, mokslinin- 
kai retai kada veikia kitaip, vedami kitų paskatų. Filo- 
logas nenori pripažinti (kita vertus, jis to ir nesuvokia), 
kad jo potraukis etimologijai kyla iš poezijos (tiki jis ar 
ne, bet jį kursto kūniška galia), glūdinčios, pavyzdžiui, 
žodyje „klauptas“, kuriame susieina žodžiai „klupti“ ir 
„kelis“. Jaunas Žmogus entomologų tampa sužinojęs, 
kad skorpiono patelė suryja su ja susiporavusį patiną, 
o kitas - istoriku, jau vien sužinojęs, jog Prūsijos ka- 
ralius Frydrichas II reikalavo vaikus auklėti atskirty 
nuo pasaulio. Ernestina pabandė išsisukti nuo gėdingo 
prisipažinimo, kad troško būti kilminga, tad pripažino 


7 Pjeras d'Ozjė (Pierre d'Hozier, 1592-1660) - prancūzų genealogas, 
genealogiją pavertęs istorijos mokslo šaka. Sudarė milžinišką (150 tomų) 
veikalą Iškiliausių Prancūzijos šeimų genealogija. 

tik mažiau žeminančią nuodėmę. Dalinis prisipažini- 
mas - sena gudrybė. Prisipažįstu iš dalies, bandydamas 
nuslėpti tai, kas svarbiausia. Tardytojas mano advo- 
katui pareiškė, kad jei aš vaidinau komediją, tai ją at- 
likau puikiai: bet aš ją vaidinau ne visą laiką. Gynyba 
dėl mano veiksmų vis labiau klydo, ir tai buvo nuosta- 
bu. Teismo sekretorius, atrodo, galvojo, kad visas mano 
nuoširdumas ir iš to kylantis neapsukrumas tėra vai- 
dyba. Teisėjas, atrodo, mano nuoširdumu visgi buvo 
linkęs tikėti. Ir abu jie klydo. Iš tikrųjų aš pateikdavau 
kompromituojančių detalių, kurių jie anksčiau nežino- 
jo. (Dažnai kartojau: „Tai buvo naktį“, ir tai mano atveju 
buvo, kaip sakė teisėjas, sunkinanti aplinkybė, bet ma- 
nydamas, kad patyręs nusikaltėlis to neprisipažintų, aš 
siekiau pasirodyti esąs naujokas. Būtent teisėjo kabi- 
nete man ir atėjo į galvą pasakyti „tai buvo naktį“, nes 
turėjau nuslėpti tos pačios nakties įvykių detales. Jau 
buvau begalvojąs neigti kaltinimą nauju nusikaltimu, 
įvykdytu tą naktį, bet kadangi nepalikau jokių įkalčių, 
tam neteikiau svarbos. Paskui toji svarba išaugo - net 
nežinau kodėl - ir aš nevalingai pasakiau: „naktį“ pa- 
sakiau nevalingai, bet užtikrintai. Bet per kitą apklau- 
są staiga supratau, kad anksčiau per menkai painiojau 
faktus su datomis. Tada taip tiksliai viską apskaičiavau 

ir numačiau, kad teisėjas buvo išmuštas iš vėžių. Rodos, 
persistengiau. Man juk reikėjo rūpintis tik savo byla, o 
jis jų turėjo dvidešimt. Taigi teisėjas manęs klausinėjo 
ne apie tai, apie ką paklaustų, jei būtų nuovokesnis ar 
turėtų daugiau laiko, ir kam buvau numatęs atsakymus, 
o apie gana stambias detales, apie kurias net nebuvau 
susimąstes, nes neįsivaizdavau, kad teisėjas apskritai 
gali apie jas pagalvoti.) Ernestina neturėjo tiek laiko, 
kad išsigalvotų kokį nusikaltimą - ji nupasakojo her- 
bą: „Į dešimtį sidabrinių ir žydrų laukelių suskirstytoje 
plokštumoje pavaizduotas raudonas liūtas su auksiniu 
liežuviu ir auksiniais nagais. Šalmą puošia fėja Meliuzi- 
na. Tai buvo Liuzinjanų heraldiniai ženklai. Kiulafrua 
tie žodžiai skambėjo kaip žavingas eilėraštis. Ernesti- 
na iš panagių žinojo tos šeimos, iš kurios kilo Jeruza- 
lės karaliai ir Kipro princai, istoriją. Jų bretoniška pilis 
neva buvo pastatyta Meliuzinos, bet Ernestina tuo ne- 
apsiribojo: tai legenda, o jos protas, norėdamas kurti 
menamą pasaulį, reikalavo apčiuopiamos ir tvirtos me- 
džiagos. Legenda kaip vėjas. Ji netikėjo fėjomis, tomis 
būtybėmis, pasiųstomis iš tiesaus kelio išvesti didingus 
svajotojus, užtai ją giliai jaudino kiekvienas istorinių 
kronikų sakinys: „..Atšaka nuo užjūrių... Herbas, apdai- 
nuojantis...“ 

Ji puikiai suprato, kad meluoja. Norėdama pasidi- 
džiuoti priklausanti senai giminei, ji pasidavė nakties, 
žemės ir kūno šauksmui. Ji ieškojo savųjų šaknų. Troš- 
ko pajusti už jos plytinčią dinastinę - laukinę, vyrišką, 
apvaisinančią - jėgą. Galų gale heraldinės figūros ją gar- 
sino tiesiogine žodžio prasme. 

Kalbama, kad Mikelandželas Mozę pavaizdavo sė- 
dintį, nes tai padiktavo marmuro gabalas, kurį jis turėjo 
apdoroti. Visą laiką Šventajai pasitaikydavo keisti mar- 
muro gabalai, kurie ją versdavo kurti šedevrus. Toks 
šansas pasitaikys Kiulafrua, kai jis pabėgęs atsidurs 
miesto parke. Jis vaikštinėjo alėjomis ir, priėjęs vienos jų 
pakraštį, suprato, kad reikia gręžtis, kitaip teks lipti ant 
vejos. Ketindamas apsisukti jis pagalvojo: „Jis apsisuko 
aplink save“, ir tuojau pat pasigautas žodis „apsisuko“ 
jį paskatino atlikti lengvą pusinį sūkį. Jis jau būtų pra- 
dėjęs šokį, išaugantį iš santūrių, neišbaigtų judesių, dar 
tebeslypintį užmačioje, bet jo prasižiojusio bato pus- 
padis čiuožtelėjo per smėlį ir sukėlė nemaloniai vulgarų 
garsą (reikia dar kartą pabrėžti, kad Kiulafrua ar Šven- 
toji su savo subtiliu, tai yra įnoringu, galop miesčio- 
nišku skoniu - juk vaizduotėje mūsų herojai perteikia 
jaunų mergaičių potraukį pabaisoms - visada atsidurda- 
vo atgrasiose situacijose). Jis išgirdo čiuožtelint puspa- 

dį. Tasai raginimas grįžti prie tvarkos jį privertė nuleisti 
galvą. Jis tuojau pat tapo mąslus ir lėtai nužingsniavo 
atgal. Vaikščiojantys po parką žmonės jį nužvelginėjo, o 
Kiulafrua juto, kaip jie žiūri į jį, pablyškusį ir liesą, kaip 
jie žiūri į jo nuleistus akių vokus, sunkius ir apvalius 
kaip kamuoliukai. Jis dar labiau nuleido galvą ir pėdi- 
no dar lėčiau, taip lėtai, kad visas persismelkė karštu 
šauksmu, ir nespėjęs nė pagalvoti pusbalsiu ištarė: 

- Viešpatie, aš tarp tavo išrinktųjų. 

Taip jį žingsniuojantį Dievas nunešė savojo sosto 
link. 

Šventoji - grįžkime prie jos - stovėjo bulvare alkū- 
nėmis pasirėmusi į medį. Iš jaunimėlio čia nebuvo nė 
vieno jos nepažįstančio. Prie jos artinosi trys plevėsos. 
Iš pradžių jie iš kažko juokėsi, greičiausiai iš Švento- 
sios, paskui su ja pasisveikino ir paklausė, kaip reikalai. 
Šventoji laikė pieštuką, šiuo lyg niekur nieko paišaliojo 
ant nagų, iš pradžių nupiešė kažką netvarkinga, paskui 
sąmoningai nubrėžė rombą, rozetę, bugienio lapą. Tie 
niekšai iš jos šaipėsi. Jie paistė, kad tikriausiai labai ne- 
malonu visi tie kotai, kuriuos visokie seniai... kad mote- 
rys turi daugiau šarmo... kad jie patys yra suteneriai... 
ir t.t.; jie kalbėjo be jokio pykčio, bet tai žeidė Šven- 
tąją. Jos sumišimas augo. Jie jauni nenaudėliai, o jai - 

trisdešimt, tad ji vienu rankos mostu galėtų juos už- 
tildyti. Bet jie patinai. Dar visai jaunučiai, užtai jų rau- 
menys kieti ir žvilgsnis tvirtas. Ir visi trys - visiškai 
nenumaldomi kaip Parkos. Šventosios skruostai degė. 
Ji dėjosi rimtai piešianti ant nagų ir daugiau niekuo ne- 
sidominti. „Jau žinau, ką pasakysiu, kad jie patikėtų, jog 
aš visai nesumišusi“, - pagalvojo ji ir ištiesdama savo 
ranką su atkištais nagais šypsodamasi tarė: 

— Aš įvesiu naują madą. Taip, taip, naują madą. Pa- 
matysite, tai bus žavu. Mes, moterys, ir kitos moterys 
užsisakinėsime nėrinių piešinukus ant nagų. Dailinin- 
kai vyks iš Persijos, jie pieš miniatiūras, į kurias bus žiū- 
rima pro lupą! Ak! Dieve mano! 

Visi trys vaikigaliai sutriko, ir vienas jų už visus tris 
tarė: 

- Prakeikta Šventoji. 

Ir nuėjo. 

Būtent toje vietoje bei tuo metu ir kilo mada nagus 
puošti persiškomis miniatiūromis. 

Šventoji manydavo, kad Meilutis kine, o Dievo Mo- 
tina kokioj nors didžiulėj parduotuvėj švarina prekys- 
talius. Amerikietiški batai, minkšta skrybėlė, ant riešo 
auksinė grandinėlė - taip pasipuošęs Meilutis vakarais 
iš palėpės leisdavosi laiptais žemyn. Vos uždarius lau- 

kujes duris, iš jo veido išblukdavo melsvi plieno ats- 
palviai bei paminklinė tvirtybė. Akys taip sušvelnėda- 
vo, kad jose nebelikdavo žvilgsnio, jos tapdavo dviem 
duobėmis, į kurias pranikdavo dangus. Bet eidamas jis 
visada linguodavo. Atėjęs į Tiuilri sodą sėsdavosi į me- 
talinį krėslą. 

Nežinia iš kur atsiradęs, smagiai švilpiniuodamas, 
susitaršusiomis garbanomis atžingsniuodavo Dievo 
Motina ir atsisėsdavo į kitą krėslą. Tada prasidėdavo: 

— Tai kuo baigėsi? 

- Šiaip ar taip, laimėjau mūšį. Taigi mano siela šven- 
čia. Supranti, karininkai mano garbei kelia puotą. Ir yra 
dėl ko. Aš dalinu ordinus. O tu? 

— Na, aš... aš dar vis tebesu Vengrijos karalius, bet 
tu, tu padarysi taip, kad mane išrinktų Vakarų impe- 
ratorium. Pagavai? Tai juk faina, Meiluti. Aš lieku su 
tavim. 

- Žinoma, varliuk. 

Meilutis apkabino Dievo Motinos kaklą. Jau ketino 
jį pabučiuoti. Bet staiga iš Dievo Motinos iššoko aštuo- 
ni jauni laukiniai; plonučiai, lyg nuo jo atsilupę, išaugę 
iš jo masės, pačios kūno struktūros, kurios dalis patys 
buvo, jie puolė ant Meilučio, lyg norėdami jį nudobti. 
Tai buvo ženklas. Jis paleido Dievo Motinos kaklą, ir 

sodas iškart nurimo, jis (sodas) be jokio apmaudo at- 
leido. Imperatoriškas ir karališkas pokalbis atsinauji- 
no. Dievo Motina ir Meilutis vienas kitą painiojo savųjų 
vaizduočių raizgais, ir jos pynėsi lyg dviejų smuikų me- 
lodijos: panašiai Šventoji savo pramanais narpliodavo 
savųjų klientų melagystes, kai susidarius dar didesnei 
raizgalynei nei lianų tankumynai Brazilijos miškuo- 
se, nė vienas pasakotojas jau nebūdavo tikras - tęsia 
savąjį ar kito pasakojimą. Tie žaidimai buvo žaidžia- 
mi sąmoningai - ne norint apgauti, o apžavėti. Prasi- 
dėję medžių šešėlyje ar prie ataušusios baltos kavos 
jie tęsdavosi iki pat bordelių. Tenai kukliai ištariamas 
vardas ir atsargiai parodomi dokumentai, bet klien- 
tai visada pasineria į tą tyrą ir klastingą vandenį, koks 
buvo Šventoji. Ji pramanus atrišdavo be jokių pastan- 
gų - vienu žodžiu, peties kilstelėjimu ar akies mirksniu, 
taip sukeldama saldų susijaudinimą, kažką panašaus į 
jausmą, kurį patiriu skaitydamas knygą, žiūrėdamas į 
paveikslą, klausydamas melodijos, galų gale išgyven- 
damas poetinį pakylėjimą. Tada netikėtai, elegantiškai, 
šviesiai ir aiškiai išsprendžiu konfliktą savo gelmėse. 
Tai patvirtina į mano vidų atklydusi ramybė. Tą konf- 
liktą galima sulyginti su mazgu, kurį jūrininkai vadina 
bobmazgiu. 

Kaip paaiškinti, kad Šventajai dabar trisdešimt metų 
ir daugiau? Mat ji turi būti mano amžiaus, nes man galų 
gale reikia numalšinti savo poreikį kalbėti apie save, 
paprasčiausią poreikį dejuoti ir pasistengti, kad skai- 
tytojas mane pamiltų! Jau baigėsi tas laikas, kai Šven- 
tajai buvo nuo dvidešimties iki dvidešimt septynerių, 
kai ji retkarčiais šmėsteldavo tarp mūsų, pasidavusi su- 
dėtingam, painiam ir uždaram išlaikytinės gyvenimui. 
Tai buvo didelės prabangos metai. Balta jachta su mei- 
lužiu jaunu amerikiečiu, kukliai besididžiuojančiu savo 
turtais, ji buvo išplaukusi į kruizą po Viduržemio jūrą, 
paskui pasidavė toliau, aplankė Sundos salas. Grįžus ir 
prišvartavus jachtą Venecijoje, ją įsimylėjo vienas kino 
režisierius. Jiedu keletą mėnesių gyveno didžiulėse ap- 
griuvusios pilies menėse, kuriose puikiausiai jaustųsi 
sargybiniai milžinai ar nuo žirgų nenulipantys kavale- 
ristai. 

Paskui sekė Viena, prabangus viešbutis, besisle- 
piantis po išskleistais juodo erelio sparnais. Naktys an- 
glų milordo glėbyje, lovoje su užuolaidėle ir baldakimu. 
Paskui - pasivažinėjimai limuzinu. Grįžimas į Paryžių. 
Monmartras ir jos draugužės. Ir vėl išvyka į elegantiš- 
ką renesansinę pilį Gi de Robiurano draugijoje. Taigi 
ji tapo pilies savininke. Ji nepamiršo nei motinos, nei 

Meilučio. Šis iš jos gaudavo piniginių perlaidų, kartais 
papuošalų, kuriuos jis panešiodavo kokį vakarą ir tuo- 
jau pat parduodavo, kad apmokėtų bičiulių vakarienę. 
Paskui vėl - grįžimas į Paryžių ir vėl išvykos, ir taip visą 
laiką besimaudant jaukioje auksinėje prabangoje. To- 
kioje jaukioje prabangoje, kad man pakanka retkarčiais 
ją atgaivinti atmintyje su pačiais lepiausiais malonu- 
mais ir žeminantys kalinio gyvenimo vargai pranyksta, 
o aš nurimstu; nurimstu nuo minties, kad tokios pra- 
bangos esama. O kad jau man ji užginta, prisimenu ją su 
tokiu neviltingu įkarščiu, jog kartais (jau ne vieną sykį) 
spėjau patikėti: pakaks kažkokio menkniekio - smul- 
kaus, nepastebimo dienotvarkės pasikeitimo - ir toji 
prabanga mane apgaubs, taps tikra ir iš tiesų mano; pa- 
kaks nedidelio minties krustelėjimo ir atrasiu magišką 
formulę, atveriančią reikiamą sklendę. 

Štai taip sukuriu Šventajai pačius jaukiausius kam- 
barius, kuriais pats ir mėgaujuosi. 

Galop sugrįžusi ji vis labiau pasineria į mezgė- 
jų gyvenimą. Jos pilna visuose mažyčiuose baruose. Ji 
turškiasi, pasipurto, manydama, kad aplinkui mus ir 
aplinkui save ji barsto rožių, rododendrų ir bijūnų žied- 
lapius, kaip kaime mažos mergytės juos barsto ant kelio 
per Eucharistijos šventę. Jos didžioji draugė-priešė yra 

Mimoza II. Norint tai geriau suprasti, štai ištraukos iš 
„Mimozos paveikslų“. 


Šventajai: 

— Man patinka, kai mano meilužiai kreivomis kaip 
žokėjų kojomis - jas patogiau priglausti prie šlaunų, kai 
jie apsižergę ant manęs joja. 


Bare „Tavernacle“, mezgėjai. 

Viena, markizė de?..: 

- Mimoza II užsiprašė ant sėdmenų nupiešti grafo 
A... herbą. Trisdešimt šešios aukštuomenės kartos ant 
šiknos! Išpieštos spalvotu rašalu! 


Šventoji supažindino ją su Gėlių Dievo Motina. Kitą 
dieną jinai, gera mergaitė, parodė mažytę to žudiko 
nuotrauką. 

Mimoza paima nuotrauką, uždeda ant iškišto liežu- 
vio ir praryja. 

— Aš dievinu tavo Dievo Motiną, aš priimu jį kaip ko- 
muniją. 


Apie Šventąją, Pirmajai Komunijai: 
- Tik pagalvok, ji elgiasi kaip didžiosios tragikės, ji 

moka žaisti savąja korta. Jei iš priekio ji atrodo kaip ne- 
laimė, pasisuka profiliu, o jei ir nuo to arkliai baidosi, 
atsuka nugarą. Kaip Meri Gardenė ji pirsčioja užkuli- 
siuose. 


Visi mezgėjai iš „Tavernacle“ ir iš aplinkinių barų, 
apie Mimozą: 

- Ji - nelaimė. 

-— Piktžaizdė. 

- Šlerva, mano mielosios, šlerva. 

- Velnio išpera. 

— Nuodinga gyvatė. 


Šventajai visai patinka naktinės plaštakės gyveni- 
mas. Ji šiek tiek svaigsta nuo alkoholio ir neoninės švie- 
sos, bet ypač nuo svaiginančių mezgėjų gestų ir nuo jų 
garsių kalbų. „Tas velniškas gyvenimas mane varo iš 
proto“, - ji sakydavo „velniškas gyvenimas“ taip, kaip 
sakoma apie plaukus „gaurai, apgamėlis „maždaug 
Pompadūr stiliaus“, arbata „rusiška“. Bet palėpėj Mei- 
lutis rodydavosi vis rečiau. Kartais jo nebūdavo keletą 
naktų iš eilės. Jį paturėdavo visos moterys iš Šarbonjero 


8 Meri (Mary) Garden (1874-1967) - škotų dainininkė (sopranas), 
išgarsėjusi 1900 m. Paryžiaus „Opėra-Comigue“ pastatytoje Goustave'o Char- 
pentier operoje Luiza. 

gatvės, paskui jis pas vieną pasiliko. Mes jo dabar ilgai 
nesutiksim. Jis baigė vagiliauti nuo prekystalių ir leido- 
si būti išlaikomas. Jo masyvus kotas darė stebuklus, o 
jo nėrinių rankos tuštino kekšių motulės rankinę. Pas- 
kui atėjo eilė pradingti ir Dievo Motinai, bet su juo mes 
greitai susitiksim. 


Ir ko gi verti būtų man ir Šventajai nuostabiųjų Mar- 
kečių likimai, jei jie neprimintų man kančių, išgyventų 
per mano didingus žygius, jei Šventajai neprimintų jos 
bejėgiškumo. Iš pat pradžių pasakojimas apie Gėlių Die- 
vo Motiną prislopino laiko tėkmę, nes žudiko vartojami 
žodžiai tampa kerinčiais, jais lyg žvaigždėmis spjaudosi 
lygiai tokie pat gražūs chuliganai, tie neeiliniai niekšai, 
kurie taria žodį „doleris“ taisyklingai kirčiuodami. O ką 
jau sakyti apie vieną keisčiausių poetinių fenomenų: 
tebūnie šis visas pasaulis - ir tasai pats niūriausias, 
pats tamsiausias, suodinas, sausas lyg jansenizmas, 
rūstus apsinuoginusių gamyklos darbininkų pasaulis - 
apsuptas tikrų stebuklų, tai yra liaudies dainų, kurias 
pavėjui skristi paleido turtingi, auksiniai, deimantiniai, 
spindintys ar šilkiniai balsai, bet tose dainose yra fra- 
zių, apie kurias negaliu galvoti nesutrikęs, žinodamas, 
kad jos sklinda iš rūsčių darbininkų lūpų, paleidžiančių 

šiuos žodžius: pasiduodu... švelnumas... svaigulys... ro- 
žių sodas... dvaras... marmuriniai laiptai... meilužės... 
gražioji meilė... brangenybė... karūna... o manoji kara- 
liene... miela nepažįstamoji... prašmatni svetainė... gra- 
žioji linksmuolė... gėlių krepšys... kūno lobis... auksinis 
saulėlydis... mano širdis dievina tave... kupinas žiedų... 
vakaro spalvos... žavus rožinis..., pagaliau visus tuos 
žiaurios prabangos žodžius, kurie turėtų raižyti jų kū- 
nus lyg rubinais inkrustuoti durklai. Jie dainuoja tas 
frazes tikriausiai per daug nesusimąstydami, jie jas 
švilpiniuoja, rankas susikišę į kišenes. O aš, vargšas su- 
trikęs žmogelis, virpčioju, žinodamas, kad pats šiurkš- 
čiausias darbininkas nekart per dieną save vainikuoja 
viena ar kita iš šių gėlių - rezetų ar rožių - girliandų, su- 
pintų iš žiedų, prasiskleidusių tarp turtingų, auksinių, 
deimantinių balsų, tokių kaip mergaitės, paprastos ar 
išsipusčiusios, piemenaitės ar princesės. Tik pažiūrė- 
kit, kokie jie gražūs! Visi jų nuo mašinų sukumpę kūnai 
pasipuošia kaip lokomotyvas pirmajam reisui; lygiai 
kaip jaudinančiais posakiais pasipuošia šimto tūkstan- 
čių sutinkamų neklaužadų stiprūs kūnai, juk liaudies 
žodis, neužrašomas, lengvas kaip vėjas, eina iš lūpų į 
lūpas ir juos nusako: „Mano snukutis“, „Niekšelis“, „Mei- 
lus valkatėlė“, „Pikčiurniukas“ (norėčiau pabrėžti, kad 

mažybinis žodelis, jei jis taikomas man ar kažkam, kas 
man labai artima, mane varo iš proto; užtenka pasakyti: 
„Žanai, tavo plaukučiai“ ar „tavo pirščiukas“, ir aš susi- 
leidžiu). Tie posakiai iš tiesų turi melodinių sąsajų su 
jaunais žmonėmis, perteikia jų nežmonišką grožį, kurio 
žavesys išnyra iš nepadoraus sapno, tokio galingo, kad 
vienu mostu jis gaivališkai mus panardina į save, ir mes 
tuojau pat pajuntame, jog jį „užvaldėm“ (čia slypi dvi šio 
žodžio reikšmės: būti užpildytam jo ir iškilusiam virš 
jo), užvaldėm visiškai, taip, kad nebelieka nė mažiau- 
sios abejonės. Taip kai kurie gyvūnai vienu žvilgsniu 
mus priverčia užvaldyti jų visą būtį - tai gyvatės, šunys. 
Vienu mirksniu mums pasirodo: mes „juos pažįstam“ 
tiek, kad pamanom, jog tai jie pažįsta, ir dėl to patiriam 
kažką panašaus į nerimą, sumišusį su siaubu. Tie posa- 
kiai dainuoja. Ir visi tie niekšeliai, meilūs valkatėlės, pik- 
čiurniukai, saldūs snukeliai nelygu krištolą čiuopiantys 
pirštai puikiausiai pajunta visas muzikines subtilybes, 
kurias norint geriau perteikti reikėtų užrašyti natomis, 
ir kurios, kai jas matau įsiliejant į gatvių dainas, atrodo, 
iš jų išlėks nepastebėtos. Bet matydamas, kaip jų kūnai 
banguoja ir kraiposi, suprantu, kad jie šauniausiai tas 
intonacijas pagavo ir dėl to jų visa būtis liudija glaudų 
tarpusavio ryšį. 

Štai šioji siaubinga Lu-Šventosios vaikystės dalis 
buvo skirta numalšinti jos kartėlį. Nes pabėgusi iš ska- 
lūnu dengtų namų ji atsidūrė kalėjime. Atskleisti jos 
suėmimo detalių nėra reikalo. Pakako paprasto polici- 
jos patrulio, kad jai įvarytų baimę, tolygią mirtininkui, 
baimę, kurią patiria kiekvienas, kaip kiekvienas žmo- 
gus gyvenime patiria karališką egzaltaciją. Iš namų pa- 
bėgę vaikai suteikia daugybę dingsčių šiurkščiai su jais 
elgtis; jais niekas nepatikėtų, jei jie taip puikiai nemo- 
kėtų papuošti dingsties tokiomis originaliomis aplinky- 
bėmis, taip šauniai pritinkančiomis jiems patiems, jų 
vardui ir veidui, galų gale tokiomis išskirtinėmis, kad 
tuojau pat užklumpa atsiminimai apie romanus ir kro- 
nikas, kuriuose pasakojama apie pavogtus, įkalintus, 
išniekintus, parduotus, pamestus, išprievartautus, pa- 
žemintus, iškankintus vaikus, ir net tokie patys nepati- 
kliausi žmonės kaip teisėjai, klebonai ir žandarai, nieko 
nesakydami galvoja: „Nieko negali žinot“, tad sieros 
garai, lėtai kildami nuo populiarių romanų puslapių, 
juos užliūliuoja, sušvelnina, užglosto. Kiulafrua sugal- 
vojo istoriją apie pamotę. Taigi jis atsidūrė kalėjime - 
tai nulėmė ne piktumas, ne kietaširdiškumas, tiesiog 
įprastinė tvarka. Jo karceris buvo tamsus, ankštas ir jau 
apgyventas. Tamsioje pakampėje sujudėjo purvini ap- 

klotai ir išlindo nedidelė ruda, purvina, garbanota juo- 
kinga galvutė. 

— Na tai ką, drauguži? 

Kiulafrua nebuvo matęs nieko tokio purvino kaip 
šis karceris ir nieko tokio bjauraus kaip toji galva. Jis 
neatsakė, jam trūko oro. Tik vakaras, atnešęs ramybę, 
galėjo atrišti liežuvį ir sugrąžinti pasitikėjimą. 

— Dingai nuo savo senių? 

Tyla. 

- Ei, vyruk, pasakok. Manęs tau nėr ko bijot. Mes gi 
vyrai. 

Jis nusijuokė ir primerkė mažas akutes. Jam malan- 
tis rudų apklotų krūvoje pasigirdo geležinis girgžtelė- 
jimas. Ką galėjai pagalvoti? Buvo naktis. Per uždarytą 
langelį švietėsi ledinis dangus su laisvomis po jį judan- 
čiomis žvaigždėmis. Ir įvyko stebuklas - lyg siaubinga 
katastrofa. Visgi Lu nudžiugo, tarsi po išspręstos mate- 
matinės lygties būtų suglumęs nuo sprendimo tikslu- 
mo. Mažasis chuliganas koketiškai nusimetė apklotus 
ir paprašė: 

- Padėk man nusiimt koją, ką? 

Jo koja buvo medinė, diržų ir sagčių sistema pritvir- 
tinta prie bigės, nupjautos žemiau kelio. Bet kokio luo- 
šumo akivaizdoje Kiulafrua juto tą patį pasibjaurėjimą, 

kaip ir žiūrėdamas į roplius. Jį apėmė tas pats siaubas, 
neleidęs jam liestis prie gyvačių. Bet čia nebebuvo Al- 
berto, kad šis savo buvimu, žvilgsniu, savo didelių ran- 
kų palaiminimu jam įteigtų pasitikėjimą, kuris išjudina 
kalnus. Berniukas atsegė sagtis ir atlaisvino strampą. 
Didžiausiomis pastangomis Lu susitvardė. Jis ištiesė 
ranką prie medžio tarsi prie ugnies, truktelėjo į save, ir 
įtaisas staiga prisispaudė jam prie krūtinės. Dabar tai 
buvo gyvas organas, tarsi chirurginiu būdu nuo kūno 
atplėšta ranka ar koja. Visą naktį medinė koja be miego 
prastovėjo atremta į sienos kampą. Mažasis luošys dar 
paprašė Lu padainuoti, bet šis, galvodamas apie Alber- 
tą, atsakė, kad gedi, ir tasai pasiaiškinimas nei vieno, 
nei kito nestebino. Kiulafrua jį pasakė, kad taptų jam 
savotišku papuošalu, kad tarsi juodas muslinas jį sau- 
gotų nuo šalčio ir vienatvės. 

— Kartais man užeina noras varyt į Braziliją, bet kur 
tu su tokia kanopa. 

Tam šlubiui Brazilija buvo už jūrų ir saulių plytinti 
sala, kur plačiapečiai atletiški vyrai nugairintais veidais 
vakarais sutupia aplink milžinišką laužą lyg švenčian- 
tieji Jonines ir plonomis besiraitančiomis juostelėmis 
lupa didžiulius apelsinus, kuriuos laiko vienoje rankoje, 
o kitoje - didžpeilius, kaip senieji imperatoriai paveiks- 

luose - auksinį valdžios rutulį ir skeptrą. Šis regėjimas jį 
taip užbūrė, kad jis pasakė „saulių“. Tas žodis-eilėraštis 
iškrito iš jo regėjimo ir dėl to šio pavidalai ėmė akme- 
nėti; jis virto naktiniu kameros kubu, kur tarsi saulės 
aplink skraidė apelsinai, prišaukti žodžio „Brazilija“ 
(lygiai kaip saulės švysčiojo ir akrobato, vilkinčio žydru 
triko ir atliekančio „saulę“ ant skersinio, kojos). Tada 
Lu, leidęs prasikalti minties, jau kurį laiką rusenančios 
jame, daigui, pratarė: „Ko reikalauja liaudis?“ Šią frazę 
jis mintyse sušnabždėjo vieną vakarą numatydamas, 
kad atsidurs kalėjime. Bet ar jis tai numatė, žiūrėdamas į 
tualetinio staliuko raudonmedį, ar greičiau neįsisąmo- 
ninta pagava susiejo vietą (jo kambarį) su akimirka, 
kai buvo ištartas tasai žodis, bei su esamu momentu 
(bet kas tada prišaukė atsiminimą apie kambarį?) ir 
taip supynė abi mintis, kad jį privertė patikėti nuo- 
jauta? 

Vaikai užmigo. Vėliau jie buvo patikėti globos na- 
mams - arba kolonijai - pavadinimu „Ištaisyta vai- 
kystė“. Pataisos namuose Lu-Šventoji jau pirmą dieną 
buvo uždarytas į kamerą. Tenai pratupėjo visą dieną. 
Jis įdėmiai stebėjo viską, kas, kaip įtarė, skleidė pra- 
keiktų vaikų paslaptį (ant rankos jie tatuiruojasi „bė- 
džius“). Kieme labai lėtu žingsniu mažos ir, žinoma, 

dulkėtos kojos kilnojo sunkias klumpes. Galėjai pama- 
nyti, taip nubaustieji vaikai užčiaupę burnas žaidžia 
ratelį. 

Per vieną pauzę jis išgirdo: 

„pro šaltkalvės langą. 


- Tai Žermenas. 

— Taip, jei tik jį sutiksiu šį vakarą. 

— Pats supranti, toks darbas. 

Balsas buvo slopus tarsi valkatų senovinių žibintų 
šviesa ir nukreiptas į vieną tašką, delnus sudėjus gel- 
dele prie lūpų. Iš kiemo jis kreipėsi į kameroje esantį 
draugą, kurio atsakymų Kiulafrua negirdėjo. Greičiau- 
siai kalba ėjo apie vieną kalinį, pabėgusį iš centrinio 
kalėjimo, esančio visai netoliese vaikų kolonijos. Taigi 
kolonija gyvavo visų tų saulių - suaugusių vyrų, spin- 
dinčių pilkose kamerose, - spinduliuose, ir berniukai 
laukė brandos, suteiksiančios galimybę įsilieti į tų šau- 
nuolių, kuriuos jie garbino, gretas, įsivaizduodami, kaip 
jie, įžūlūs ir išdidūs, riečia nosis prieš kalėjimo prižiū- 
rėtojus. Vaikai laukė, kada gi pagaliau jie galės daryti ti- 
krus nusikaltimus, tapsiančius dingstimi eiti į pragarą. 

Toje kolonijoje mažieji nenaudėliai nepaprastai 
meistriškai atliko nutrūktgalvių atradėjų vaidmenį. Jų 
žodyną temdė užkeikimo formulės, jų gestai buvo tarsi 
faunų, tarsi žvėriukų, gestai, primenantys siauras ga- 
tveles, tamsos lopus, sienas, jų perliptas užtvaras. Po 
tą pasaulėlį, prižiūrėdamos jį bent jau tiek, kad neišsi- 
veržtų nieko kito, tik begėdiškos pašaipos, su pūstais 
tarsi balerinų sijonais vaikštinėjo vienuolės. Kiulafrua 
tuojau pat joms sukūrė groteskinį baletą. Pagal libretą 
jos visos išeina į aptvertą kiemą ir kaip Pilkosios Sese- 
rys, hiperborėjiškų naktų sergėtojos, apsvaigusios nuo 
šampano atsitupia, iškelia rankas ir kraipo galvas. Tylo- 
mis. Paskui sustoja ratu ir kaip mokinukės eina rateliu, 
galop tarsi dervišai ima suktis aplinkui save ir mirda- 
mos iš juoko krenta ant žemės, o tuo tarpu į jų vidurį 
išdidžiai įžingsniuoja monstrancija nešinas kapelionas. 
Šokio šventvagystė - jo įsivaizdavimo šventvagystė - 
jaudino Kiulafrua, kaip jį būtų jaudinęs buvimas vyru, 
žydės išprievartavimas. 

Labai greitai, nepaisant jo polinkio svajoti, o gal kaip 
tik dėl jo, iš pažiūros jis tapo panašus į kitus. Mokykloje 
klasės draugai jo nepriimdavo kartu žaisti, tad jis būda- 
vo priverstas Žaisti vienas skalūnu dengtuose namuose, 
kurie jį paversdavo princu. Bet čia kitų berniukų akimis 

jis tebuvo toks pat sučiuptas valkatėlė, kaip ir jie, nusi- 
kaltėlis, teturėjęs vienintelę, nors svarbią keistenybę, - 
buvo iš gana toli. Galiausiai siaubinga išvaizda, perdė- 
tai vulgarūs gestai ir kalba suformavo tokį jo įvaizdį, 
kad ir kandūs, ir atlapaširdžiai vaikai jį pripažino savu, 
o jis, norėdamas būti sąžiningas ir iki galo vaidinti įsi- 
vaizduojamą personažą, stengėsi kiek įmanoma būti į jį 
panašus. Jis nenorėjo apvilti. Jis prisidėdavo prie įžūlių 
poelgių. Kitiems vaikams iš nedidelio būrio, kuris buvo 
sukurtas pagal gaujos principus, jis padėjo įvykdyti ne- 
didelę vagystę pačioje kolonijoje. Ponia Viršininkė, anot 
sklindančių kalbų, buvo kilusi iš garsios šeimos. Norin- 
čiam jos prielankumo atsakydavo: „Aš tesu tarnaitė 
Dievo tarnaitei“ Toks didingas pjedestalas trikdo. Kai 
Lu paklausė, kodėl vogęs, šis tesugebėjo atsakyti: 

— Todėl, kad kiti mane laiko vagimi. 

Ponia Viršininkė apie tokį vaikišką jautrumą nieko 
nenutuokė. Jis buvo išvadintas veidmainiu. Beje, Kiu- 
lafrua šiai vienuolei juto keistomis aplinkybėmis kilusį 
pasibjaurėjimą: atvykimo dieną jinai nusivedė jį į savo 
nedidukę svetainę - tai buvo koketiškai išdabinta celė, - 
ten ji kalbėjo apie krikščionišką gyvenimą. Lu ramiai ją 
išklausė ir ketino jai atsakyti fraze, turėjusia prasidėti 
šitaip: „Mano Pirmosios Komunijos dieną..“, bet liežuvis 

susipynė ir jis pasakė: „Mano vestuvių dieną...“ Jis taip 
sumišo, kad žemė išsprūdo iš po kojų. Pasijuto iškrėtęs 
baisinę begėdystę. Išraudo, ėmė mikčioti, pabandė susi- 
imti, bet viskas veltui. Ponia Viršininkė žiūrėjo į jį, kaip 
ji pati vadino, su gailestingumo šypsena. Kiulafrua, išsi- 
gandęs, jog sukėlė tokį vandens sūkurį savosios sielos 
dumblėtame dugne, iš kurio jis iškilo aprėdytas suknele 
su balto satino šleifu ir karūnuotas oranžiniu peruku, 
ėmė nekęsti senės, kad šioji tapo paties gražiausio ir 
slaptingiausio nuotykio - „jo vestuvių!“ - priežastimi ir 
liudininke. 

Oštai kokios buvo naktys globos namuose, arba kolo- 
nijoje. Galvos slepiasi po antklodėmis nesiūbuojančiuo- 
se hamakuose bendrame miegamajame. Viršininkas 
savo kambariuką įsitaisęs miegamojo gale. Pusvalandį 
tvyro tyla, džiunglių tyla, kupina piktadarysčių ir akme- 
ninių pabaisų, tarsi įsiklausanti į tigrų atodūsius. Pagal 
ritualą vaikai atgimsta iš mirusiųjų. Pamažu iškyla ap- 
dairios tarsi gyvačių galvos, tokios pat protingos, klas- 
tingos, pagiežingos ir nuodingos, paskui iš hamakų taip 
atsargiai, kad net nesugirgžda kabliai, išlenda kūnai. 
Bendras miegamojo vaizdas, žiūrint iš viršaus, nesikei- 
čia. Išradingieji kolonistai moka taip suklostyti antklo- 
des, jog atrodo, kad po jomis guli kūnai. Viskas vyksta 

apačioje. Paskubomis šliauždami bičiuliai susirenka į 
krūvą. Kabantis miestas lieka tuščias. Į titnagą daužo- 
mi plieno gabaliukai užžiebia skiltuvo kempę, o nuo 
jos užsidega plonos kaip šiaudai cigaretės. Visi rūko. 
Išsislapstę grupelėmis po hamakais visi kuria tikslius, 
bet pasmerktus nesėkmei pabėgimo planus. Kolonistai 
gyvena. Jie žino, kad yra laisvi, kad jie - nakties šeimi- 
ninkai, kuriantys griežtai valdomą karalystę su savuoju 
despotu, perais ir žemakilmiais piliečiais. Virš jų kabo 
tušti balti supamieji gultai. Didysis naktinis užsiėmi- 
mas, skirtas užburti tamsą, - tai tatuiruočių darymas. 
Tūkstančių tūkstančiai bakstelėjimų smailia adatėle iki 
kraujo praduria odą, ir pačiose neįtikėčiausiose vietose 
atsiranda pačios ekstravagantiškiausios figūros. Rabi- 
nui lėtai išvyniojant Torą visą kūną ima virpinti paslap- 
tis - tas pats nutinka matant nusirengiantį kolonistą. 
Tasai mėlis, kerojantis ant baltos odos, berniukui, kurį 
jis dengia, suteikia nesuprantamo, bet ypač stipraus 
žavesio, - panašiai šalta švari kolona tampa šventa 
dėl įrėžtų hieroglifų. Kaip ir toteminis stulpas. Kartais 
būna ištatuiruoti jų akių vokai, pažastys, pakirkšniai, 
sėdmenys, peniai - visas kūnas iki pat pėdų. Ženklai 
barbariški, kupini prasmių, kokios ir dera patiems bar- 
bariškiausiems ženklams: posakiai, lankai, pervertos 

širdys, lašantis kraujas, veidai vienas ant kito, žvaigž- 
dės, pusmėnuliai, ietys, strėlės, kregždės, gyvatės, lai- 
vai, trikampiai durklai ir įrašai, šūkiai, įspėjimai, visa 
pranašiška ir siaubinga literatūra. 

Po hamakais magiškų užsiėmimų atmosferoje už- 
gimdavo, užsiliepsnodavo ir mirdavo meilė su visomis 
įprastinėmis jos apraiškomis: neapykanta, godumu, 
švelnumu, paguoda, kerštavimu. 

Kas kolonijos karalystę skyrė nuo gyvųjų karalys- 
tės - tai pasikeitę simboliai ir tam tikrais atvejais ver- 
tybės. Kolonistai turėjo savo šnektą, artimą kalinių 
žargonui, taigi jų moralė ir politika buvo išskirtinės. 
Valdymo režimas, sumišęs su religija, buvo jėgos - Gro- 
Žio užtarėjos - režimas. Jų įstatymų buvo laikomasi kuo 
rimčiausiai, jie buvo prieš bet kokį juoką, galintį juose 
sukelti sumaištį. Jie demonstruoja retą polinkį tragiškai 
elgsenai. Nusikaltimas prasideda nuo neteisingai užsi- 
dėtos beretės. Tie įstatymai neatsirado iš niekur nieko: 
juos perdavė vienas herojus, nusileidęs iš Jėgos ir Gro- 
Žio dangaus, to herojaus žemiškasis ir dvasinis pradas iš 
tiesų paženklintas dieviškąja teise. Be to, jiems ir nepa- 
vyksta išvengti herojų lemties, o kolonijos kieme jų gali 
sutikti kasdien tarp paprastų mirtingųjų - jie bus įgi- 
ję kepėjo ar šaltkalvio bruožų. Kolonistų kelnės teturi 

vieną kišenę - štai kas dar juos išskiria iš išorinio pa- 
saulio. Vienintelė kišenė - kairėje. Ši paprasta kostiumo 
detalė sutrikdo visą socialinę sistemą. Jų kelnėse tėra 
viena kišenė (aptemptose velnio trumpikėse jų visai 
nėra, o jūreivių kelnėse nėra prakarpos), ir be abejonės, 
jie yra pažeminti tarsi jiems būtų amputuotas vyriškas 
organas - štai apie ką eina kalba; juk kišenės, kurios 
atlieka tokį svarbų vaidmenį vaikystėje, yra mūsų pra- 
našumo prieš mergaites simbolis. Kolonijoje ar jūroje 
tokiu simboliu tampa kelnės, tad jei nori būti vyras - 
„Saugok savo pantalonus“. Mane žavi suaugusiųjų drąsa 
sukurti seminariją vaikams, besirengiantiems išsva- 
jotųjų herojų vaidmeniui, ir jų sugebėjimai atpažinti 
detales, dėl kurių vaikai pavirs tais piktais, žavingais, 
lengvabūdžiais, ryškiais, rūškanais, klastingais ar pa- 
prastais monstriukais. 

Seserų drabužiai Kiulafrua pametėjo mintį sprukti. 
Jam tereikėjo vykdyti planą, kurį patys drabužiai ir su- 
kurpė. Vienuolės savo drabužius naktį palikdavo kaboti 
džiovykloje, o kojines ir gobtuvus laikydavo bendrame 
kambaryje, šių patalpų duris Kiulafrua gerai ištyrinėjo 
ir žinojo, kaip atidaryti. Atsargiai lyg šnipas jis prasitarė 
apie savo planą vienam žvitriam berniukui. 

- Jei kas nors norėtų... 

- Tai ką, dingstam? 

- Jė! 

— Manai, toli nubėgsim? 

— Tai aišku. Toliau nei šitaip (jis parodė savo juokin- 
gą uniformą), o paskui galėsim kaulyt pinigų. 

Tik nesakykite garsiai, kad tai neįtikėtina. Tai, kas 
bus vėliau, netikra, ir niekas neturi priimti to už gryną 
pinigą. Tiesa - ne mano reikalas. Bet „jei nori, kad tavi- 
mi tikėtų, turi meluoti“. Ir netgi eiti toliau. Apie kokią 
tiesą noriu kalbėti? Jei iš tikrųjų esu kalinys, vaidinan- 
tis (vaidinantis sau) vidinio gyvenimo scenas, jūs nieko 
kito iš manęs ir nelauksite - tik žaidimo. 

Taigi mūsų vaikai sulaukė juos ramiai nuteikiančios 
nakties ir kiekvienas nugvelbė po sijoną, palaidinę ir 
gobtuvą; bet bateliai pasirodė per maži, tad jie apsia- 
vė savo klumpėmis. Pro prausyklos langą jie išlindo į 
tamsią gatvę. Buvo maždaug vidurnaktis. Prieangy jie 
turėjo paskubomis apsirengti; vienas kitam padėdami 
rūpestingai užsidėjo gobtuvus. Akimirksnį tamsą su- 
trikdė vilnonio audeklo šiugždesys, dantyse suspaustų 
smeigtukų grikšėjimas, šnabždami žodžiai: „Suveržk 
manvirvutę... Pasislink.' Siauroje gatvelėje po langu pasi- 
girdo atodūsiai. Persirengus tais drabužiais, miestas ta- 
po tamsiu vienuolynu, mirties miestu, Sielvarto slėniu. 

Matyt, kolonijoje drabužių vagystė buvo pastebė- 
ta ne iš karto, nes visą dieną niekas nieko nedarė, kad 
„bėgliai būtų sustabdyti“. O jiedu kiek įkabindami mynė 
pirmyn. Valstiečiai nelabai jais stebėjosi; jie greičiau Ža- 
vėjosi matydami, kaip tos dvi nedidukės seserys rimtais 
veidais eina keliu, viena kulniuoja su klumpėmis, kita 
šlubčioja, abi skuba, dviem plonais pirščiukais grakš- 
čiai keldamos tris sunkias pilkų sijonų klostes. Paskui jų 
skrandžius susuko alkis. Jiedu nedrįso iš nieko prašyti 
net kriaukšlelės duonos, o kadangi ėjo keliu, vedančiu į 
Kiulafrua kaimą, be jokios abejonės, būtų jį greitai pasie- 
kę, jei tą vakarą prie Pjero nebūtų pribėgęs apuostinėti 
vieno piemensvilkšunis. Jaunas dievobaimingas piemuo 
sušvilpė šuniui, bet šisai neklausė. Pjeras pamanė, kad jį 
aptiko ir iš baimės dėjo į kojas. Šlubčiodamas nuskuodė 
iki vienišos kelkrašty augančios pušies ir į ją įsiropštė. 
Kiulafrua greitai sumetė įsikabaroti į kitą artimiausią 
medį. Tai pamatęs šuo atsiklaupė po žydru dangumi va- 
karo vėsoje ir ėmė kalbėti maldą: „Dėl to, kad tos sese- 
rys kaip kokios šarkos suka savo lizdus pinijose, atleisk 
man už mano nuodėmes, Viešpatie“ Tada persižegnojęs 
pakilo ir nubėgo prie savo bandos. Apie pušų stebuklą 
jis papasakojo savo šeimininkui piemeniui, ir toji Žinia 
pasklido po visus aplinkinius kaimus tą patį vakarą. 

Aš dar kalbėsiu apie Šventąją, bet kalbėsiu apie ją, 
gyvenančią palėpėj su Dievo Motina, akmenine širdimi, 
ir su Gorgiu. Jei ji būtų moteris, nebūtų pavydi. Be jo- 
kio apmaudo ji sutiktų vaikštinėti viena vakarais ir tarp 
bulvaro medžių kabintų savo klientūrą. Kas jai būtų 
darbo, kad tie du jos patinai leidžia vakarus drauge? 
Priešingai, šeimyniška atmosfera, jauki lempos gaubto 
šviesa jai teiktų pilnatvę. Bet Šventoji taip pat yra vyras. 
Iš pradžių ji pavyduliauja Dievo Motinos, nepikto, jauno 
ir gražaus. Jis rizikuoja pasiduoti savojo vardo prielan- 
kumui: Dievo Motina - nepiktas ir gudrus kaip anglė. 
Jis gali išprovokuoti Gorgį. Tai paprasta. Įsivaizduokim 
juos po pietų sėdinčius vieną šalia kito tamsioje kino 
salėje. 

- Sekai, turi nosinaitę? 

Tik paklausė ir jo ranka jau ant negro kišenės. Ak, 
lemtingasis gestas! Šventoji pavydi Gorgio. Negras - jos 
vyras, o tas niekšelis Dievo Motina jaunas ir gražus. Po 
bulvaro medžiais Šventoji ieško savo senos klientūros, 
o dvigubas pavydo jausmas ją tiesiog plėšo. Šventoji, 
būdama vyras, mąsto: „Aš dar turiu juos abu maitin- 
ti. Aš vergė“ Ji suirzo. Kine išmintingi kaip mokinukai 
(bet tik pakanka mokinukams nuleisti galvas po suolu, 

tuojau pat lauk pokšto) Dievo Motina ir Gorgis rūko ir 
temato vaizdus ekrane. Tuojau pat jie eis ir ramiai iš- 
gers po puslitrį alaus, paskui grįš į palėpę, bet pakeliui 
ant šaligatvio Dievo Motina papils pistonų, o Gorgis 
juos sprogdins trypdamas kaustytais batais - jie sprag- 
sės tarp jo blauzdų tarsi sąvadautojų susišvilpavimai. 


Jie visi trys ketina išeiti iš palėpės, jie pasirengę. 
Gorgis laiko raktą. Visų burnose po cigaretę. Šventoji 
uždega virtuvinį degtuką (kiekvieną kartą ji užkuria 
laužą sau pačiai deginti), pridega savo, paskui Dievo 
Motinos cigaretę ir ištiesia ugnį Gorgiui: 

— Ne, - sako tas, - tik ne trečiam - tai neša nelaimę. 

Šventoji: 

— Nėra čia ko žaisti, mes nežinom, kur kas veda. 

Ji atrodo pavargusi, ir degtukas, dabar jau juodas 
ir susitraukęs kaip cikada, iškrenta jai iš rankų. Ji pri- 
duria: 

- Pradedi nuo paprasto prietaro, paskui puoli Die- 
vui į glėbį. 

Dievo Motina galvoja: „Čia kaip klebono lovoj.“ 

Kylant Lepiko gatve yra toks nedidukas kabaretas, 
apie kurį aš jau kalbėjau - tai „Le Tavernacle“: ten ra- 
ganaujama, daromos gydomosios mikstūros, buriama 

kortomis, iš kavos tirščių ar arbatžolių puodelio dugne, 
išskaitomos linijos ant kairiosios rankos (kai klausiame 
lemties, ši visada yra linkusi atsakyti tiesą, kadaise saky- 
davo Šventoji), ten du gražūs berniukai mėsininkai kart- 
kartėmis pavirsta princesėmis, vilkinčiomis sukniomis 
su šleifu. Kabaretas mažas ir žemomis lubomis. Jį valdo 
Princas Monsinjoras. Ten renkasi: Visos, bet dažniau- 
siai Pirmoji Komunija, Banžio, Rumunijos Karalienė, 
Žineta, Sonia, Persefesa, Klorinda, Abatė, Agnesą, Mi- 
moza, Šventoji. Ir jų Kavalieriai. Kiekvieną ketvirtadienį 
durys su kabliuku užveriamos visiems smalsuoliams ir 
besigundantiems užeiti. Kabaretas atviras tik „keletui 
pateptųjų“. Princas Monsinjoras (kalbėdamas apie sei- 
fus, į kuriuos jis lauždavosi ir girgždindavo savo laužtu- 
vu, kadaise pasakė: „Aš juos virkdžiau kiekvieną naktį“) 
išsiuntinėja kvietimus. Visi jautėmės kaip namie. Grojo 
gramofonas. Mus aptarnavo trys linksmi pasileidę pa- 
davėjai gudriomis akimis. Mūsų vyrai žaidžia kauliukais 
ir pokerį. 0 mes šokam. Norint čia ateiti priimta reng- 
tis taip kaip mes. Kaip pamišusios persirengėlės, besi- 
trinančios aplink vaikus sutenerius. Apskritai kalbant, 
jokių suaugusiųjų. Makiažas ir patalpos apšvietimas 
ganėtinai pakeičia veidus, bet mes dažnai užside- 
dam puskaukes, nešiojam vėduokles, kad apturėtume 

malonumą vienas kitą bandyti atpažinti iš eisenos, 
žvilgsnį, malonumą apsigauti, sukeisti tapatybes. Tai 
galėtų būti puiki vieta Žmogžudystei, tokiai mįslingai, 
kad paklaikę, į paniką puolę mezgėjai (nors tuojau pat 
vienas jų, pratrūkus motiniškam instinktui būti griež- 
tam, sugebėtų pasiversti vikriu ir šaltakrauju policinin- 
ku) ir įsitempusiais pilvais prie jų prisiglaudę mažieji 
suteneriai su siaubo perkreiptais veidais veltui bandy- 
tų susivokti - kas čia auka, o kas žudikas. Nusikaltimas 
kaukių baliuje. 

Tam vakarėliui Šventoji susirado dvi šilkines 1900- 
ųjų suknias, kurias ji išsaugojo kaip atsiminimą apie se- 
nuosius gavėnios ketvirtadienių maskaradus. Viena jų 
juoda, išsiuvinėta juodais siūlais. Šia ji ir apsirengs, o 
kitą pasiūlo Dievo Motinai. 

— Gal tu nesveika, ką bičai pasakys? 

Bet Gorgis primygtinai prašo, o Dievo Motina žino, 
kad visiems draugeliams bus juokinga ir niekas iš jo ne- 
pasišaipys, nes visi jį gerbia. Suknelė aptempia nuogą 
Dievo Motinos kūną. Jis jaučiasi puikiai. Jo kojos susi- 
glaudžia, jų mažyčiais plaukeliais nusėta, netgi stačiai 
plaukuota oda susiliečia. Jis pasilenkia, pasisuka, pa- 
žvelgia į veidrodį. Suknelė kaip nulieta, išryškina jo pas- 
turgalį, primenantį violončelę. Į susitaršiusius plaukus 

įsekime aksomine gėlę. Jis apsiauna Šventosios aukš- 
takulnius su sage, bet suknelės raukinukas juos visiš- 
kai paslepia. Tą vakarą jie apsirengė labai greitai, nes 
laukė tikri malonumai. Šventoji apsivilko juodą šilkinę 
suknelę, ant viršaus užsimetė rožinį švarkelį ir pasiė- 
mė blizgučiais nusagstyto tiulio vėduoklę. Gorgis buvo 
su fraku ir baltu kaklaraiščiu. Tada įvyko toji apsakyto- 
ji scena su degtuku. Jie laiptais nusileido žemyn. Taksi. 
„Le Tavernacle“. Portjė, visiškai jaunutis ir neįmanomai 
gražus, triskart Žvilgteli. Dievo Motina jį apakina. Jie pa- 
kliūna į tikrą fejerverką, kurį kelia dūmuose paskendę 
tviskantys šilko ir muslino raukinukai. Visi šoka dūmų 
šokį. Rūko muziką. Vieni geria iš kitų lūpų. Bičiuliai 
šauksmais sveikina Gėlių Dievo Motiną. Jis nesitikėjo, 
kad jo tvirtos šlaunys taip ištemps audinį. Paprastai jam 
nusispjaut, jei kas mato, kad jam sukietėjo, bet tik ne 
šitaip, ne prieš draugus. Jam norėtųsi pasislėpti. Trupu- 
tėlį išraudęs jis pasisuka į Gorgį, parodo jam išsipūtusią 
suknelę ir sušnabžda: 

- Sekai, pasakyk, kaip man tai paslėpt. 

Jis pašaipiai nusijuokia. Jo akys atrodo sudrėkusios, 
tik Gorgis nesupranta, iš juoko ar iš susirūpinimo; jis 
griebia žudiką už pečių, trukteli, prispaudžia prie sa- 
vęs, milžiniškomis šlaunimis surakina jo kietą gumbą, 

keliantį šilką, priglaudžia vyruką prie pačios savo šir- 
dies ir įtraukia į valsų ir tango sūkurį, kuris šėls iki pat 
ryto. Šventajai norisi verkti iš pasiutimo, nagais ir dan- 
timis draskyti batisto nosinaites. Šioji būsena jai pri- 
kelia atsiminimą: „Greičiausiai tai atsitiko Ispanijoj. Ją 
vijosi berniūkščiai, šaukė maricona ir svaidė į ją akme- 
nis. Ji išsigelbėjo nubėgusi į atsarginį geležinkelio kelią 
ir įšokusi į ten stovėjusį vagoną. Berniūkščiai toliau ją 
įžeidinėjo ir mėtė akmenis į vagono duris. Šventoji, su- 
sigūžusi po suolu, visaip kaip keikė tą vaikų gaują, net 
švokšdama iš neapykantos. Krūtinė išsipūtė; ji troško 
giliau įkvėpti, kad toji neapykanta jos neuždusintų. 
Paskui pajuto, kad neįstengs tų berniūkščių suplėšyti į 
gabaliukus dantimis ir nagais, nors ir kaip norėtų, tad 
juos pamilo. Iš to begalinio įsiūčio ir neapykantos užgi- 
mė atleidimas, ir ji nurimo“ Tad ji sutinka iš neapykan- 
tos pamilti negro ir Dievo Motinos tarpusavio meilę. Ji 
sėdi fotelyje Princo Monsinjoro kambaryje; ant kilimo 
mėtosi kaukės. Apačioje visi šoka. Šventoji ką tik jiems 
perrėžė gerkles ir spintos veidrody mato, kaip jos pirš- 
tai susilenkia ir pavirsta mirtinais kabliais, tokiais kaip 
Diuseldorfo vampyro pirštai romanų viršeliuose. Valsai 
pasibaigė. Dievo Motina, Sekas ir Šventoji buvo tarp 
tų, kurie iš baliaus išėjo paskutiniai. Vos Šventajai at- 

vėrus duris, Dievo Motina visiškai ramiai paėmė Gorgį 
už rankos. Šioji vienybė laikinai buvo nutrūkusi, kol su 
visais atsisveikino, bet buvo taip žaibiškai atkurta, kad 
paaiškėjus, jog tasai jų neryžtingumas tebuvo apgaulė, 
Šventoji pašonėj pajuto skaudų neapykantos įkandimą. 
Ji puikiai mokėjo apsimetinėti; ji atsiliko dėdamasi, kad 
reikia pasitaisyti kojaraištį. Penktą valandą ryto Lepiko 
gatvė leidosi tiesiai į pajūrį, tai yra, į Kliši bulvarą. Aušra 
buvo pilka, rūškana, lyg įkaušusi, ne itin savim pasiti- 
kinti, atrodė, tuoj pargrius ir apsivems. Kol trijulė ėjo 
gatvės aukštuma, aušra buvo šleikštoka. Jie nusileido. 
Gorgis ant savo garbanotos galvos, kiek ant šono, visai 
padoriai užsimaukšlinęs cilindrą. Baltas antkrūtinis 
dar standus. Švarko butonjerėje vyto didžiulis chrizan- 
temos žiedas. Jo veidas švytėjo. Dievo Motina laikė jį už 
rankos. Jie leidosi tarp dviejų eilių šiukšliadėžių, pilnų 
pelenų ir šukų nuolaužų, tų šiukšliadėžių, už kurių ry- 
tais pirmiausia užkliūna drumsti lėbautojų žvilgsniai ir 
kurios kreivoja per visą bulvarą. 

Jei man tektų statyti teatre pjesę, kurioje yra per- 
sonažų moterų, pareikalaučiau, kad tuos vaidmenis 
atliktų paaugliai, o apie tai publiką įspėčiau dekoracijų 
dešinėje ir kairėje per visą vaidinimą kabančiais pla- 
katais. Dievo Motina su savo melsva šilkine, baltai 

nėriniuota suknele pranoko pats save. Jis buvo, kas yra, 
ir tas, kas jį papildo. Transvestitai mane varo iš proto. 
Kartais mano kalėjimo naktų meilužis būna princas, bet 
aš jį aprengiu elgetos draiskalais, arba koks chuliganas, 
kurį aprengiu princo drabužiais; turbūt patį didžiausią 
malonumą visgi patirsiu, kai save įsivaizduosiu vienos 
senos italų šeimos palikuoniu, bet tariamu palikuoniu, 
nes mano tikrasis protėvis bus po Žžvaigždėtu dangumi 
basomis žingsniuojantis žavus bastūnas, kuris savo drą- 
sa bus užėmęs princo Aldinio vietą. Melas man patinka. 
Taigi Dievo Motina žemyn leidosi taip, kaip leidžiasi di- 
džiosios, pačios didžiausios kurtizanės, tai yra ne per 
daug įsitempęs ir ne per daug banguodamas klubais, 
neplakdamas užkulniais į suknios šleifą, kuris abejingai 
šlavė pilką grindinį, vilkdamas paskui save šiaudelius ir 
šakeles, sulaužytas šukas ir pageltusį kalijos lapą. Aušra 
skaidrėjo. Šventoji sekė gerokai atsilikusi. Nesitverda- 
ma pykčiu juos stebėjo. Persirengėliai negras ir žudikas 
šiek tiek svirduliavo ir daužėsi vienas kitam į petį. Die- 
vo Motina dainavo: 


Tarabūm dijė! 
Tarabūm dijė! Tarabūm dijė! 

Jis dainavo ir juokėsi. Jo šviesus glotnus veidas su 
linksmybių, šokių, triukšmo, vyno ir meilės nakties pa- 
liktomis žymėmis (šilkinė suknelė buvo dėmėta) bun- 
dančiai dienai siūlėsi tarsi lediniam numirėlio bučiniui. 
Rožės jo plaukuose buvo audeklinės; jos visos buvo 
nuvytusios, bet tvirtai laikėsi ant žalvarinių kotelių ir 
išrodė kaip pamirštos palaistyti vazoninės gėlės. Tiesą 
sakant, tos audeklinės rožės buvo visai negyvos. Norė- 
damas joms suteikti šiek tiek gyvasties Dievo Motina 
kilstelėjo prie jų nuogą ranką ir tai žudikui išėjo kiek ne- 
grabiau nei Emiljenai dAlenson pasitaisyti šinjoną. Ir iš 
tikrųjų jis buvo panašus į Emiljeną dAlenson“. Jo mels- 
vos suknelės turniūras (dar kitaip vadinamas netikru 
užpakaliu) didelį šlovingąjį negrą vertė alpėti iš susiža- 
vėjimo. Šventoji matė, kaip jie leidžiasi paplūdimio link. 
Dievo Motina dainavo tarp šiukšliadėžių. Įsivaizduokite 
šviesiaplaukę Eženi Biufe'? šilkine suknele, dainuojan- 
čią ryte kiemuose, susikibusią rankomis su frakuotu 
negru. Keista, kad gatvėje neatsivėrė nė vienas langas 
su apsimiegojusios sviesto ir kiaušinių prekeivės ar jos 
bendro veidu. Tie žmonės amžinai nežino, kas vyksta 


9 Emiljena d'Alenson (Ėmilienne d'Alencon, 1869-1946) - garsi prancūzų 
kabareto šokėja, kurtizanė. 

10 Euženi Biufė (Eugėnie Buffet, 1866-1934) - prancūzų miuzikholo ir 
varjetė dainininkė, pelniusi „tautos cikados“ vardą. 

po jų langais, na ir puiku. Kitaip jie mirtų iš pavydo ir 
savigraužos. Balta Dievo Motinos ranka (su juodomis 
panagėmis) ilsėjosi ant Seko Gorgio dilbio. Abi rankos 
taip švelniai viena kitą lytėjo (tikriausiai panašų vaiz- 
dą matė kine), kad negali neprisiminti Rafaelio madonų 
žvilgsnio, o Rafaelis veikiausiai toks skaistus vien dėl to 
nepriekaištingo vardo, nes juk jis (arkangelas) grąžino 
mažojo Tobijo akims šviesą. Lepiko gatvė leidosi beveik 
vertikaliai. Negras su fraku šypsojosi, kaip šypsosi tie, 
kurie išgėrę šampano, pasijunta šventiškai, t.y. atsipa- 
laiduoja. Dievo Motina dainavo: 


Tarabūm dijė! 
Tarabūm dijė! Tarabūm dijė! 


Buvo vėsu. Nuo paryžietiško ryto vėsos jam gėlė pe- 
čius, suknelė virpėjo nuo viršaus iki apačios. 

- Tau, matau, šalta, - tarė Gorgis. 

- Truputuką. 

Niekas nespėjo nė apsižiūrėti, kaip Seko ranka ap- 
kabino Dievo Motinos pečius. Paskui juos pėdinanti 
Šventoji stengėsi nutaisyti tokį veidą, kad vienas ar ki- 
tas atsisukęs pamanytų, jog ji tiesiog užsiėmusi dalykiš- 
ka savojo tualeto apžiūra. Bet panašu, kad nė vienam iš 

jųdviejų visai nerūpėjo - Šventoji su jais ar kažkur kitur. 
Pasigirdo į rytines pamaldas kviečiančio varpo dūžiai, 
pieno bidonėlio bildėjimas. Dviračiais su degančiais ži- 
bintais, nors jau buvo šviesu, pravažiavo trys darbinin- 
kai. Į juos nė nepažvelgęs praėjo tvarkos palaikytojas, 
skubėjęs namo, kur jo, kaip manė Šventoji, laukė tuš- 
čia lova, mat jis dar buvo jaunas. Šiukšliadėžės skleidė 
virtuvinių plautuvių ir namų šeimininkių kvapą. Tasai 
kvapas skverbėsi į Dievo Motinos suknelės baltus nėri- 
nius ir Šventosios rožinio švarkelio raukinukų girlian- 
das. Dievo Motina ir toliau dainavo, o negras šypsojosi. 
Netikėtai visus tris apėmė neviltis. Nuostabioji kelio at- 
karpa baigėsi. Dabar jų laukė lygus, banalus asfaltuotas 
visų žmonių bulvaras, taip besiskiriantis nuo to slaptin- 
gojo keliuko, kurį jie ką tik prapėdino pagiringoje auš- 
roje, skleisdami savo kvapą, šiurendami savo šilkais, 
besijuokdami ir dainuodami prie namų, pamažu atve- 
riančių savo paslaptis, namų sutrūkinėjusiais fasadais, 
kur tarsi kybodami ore tebemiegojo seniai, vaikai, al- 
fonsai, barmenai, visokios mergytės gėlytės, sakau, taip 
besiskiriantis nuo visuomeninės erdvės, jog trys vaikiai 
patraukė taksi link, kad tik pabėgtų nuo nykulio. Taksi 
jų laukė. Vairuotojas atvėrė duris, ir Dievo Motina įlipo 
pirmasis. Gorgis stovėjo arčiausiai automobilio, turėjo 

sėsti pirmas, bet jis pasitraukė į šalį ir užleido Dievo 
Motiną. Lai visi galvoja, kad suteneris, niekada nepra- 
leidžiantis moters, juo labiau mezgėjo, kuriuo, kaip ten 
bebūtų, šią naktį tapo Dievo Motina, šį labai aukštai 
vertina. Šventoji išraudo, kai jis tarė: 

- Lipk, vyruti. 

Tada akimirksniu Šventoji atvirto į Šventąją, kurią ji 
buvo užmiršusi eidama Lepiko gatve, kad galėtų mikliau 
mąstyti; nors ji ir jautėsi esanti moteris, visgi mąstė kaip 
vyras. Galėtume pagalvoti, kad Šventoji, taip nesunkiai 
sugebanti grįžti prie savo tikrosios prigimties, tėra išsi- 
dažęs ir besimaivantis vyras; bet tai ne šnekamoji kal- 
ba, prie kurios grįžtama sudėtingomis aplinkybėmis. 
Norint aiškiai mąstyti, Šventajai niekada nereikėdavo 
balsu sau pačiai reikšti minčių. Be abejo, jai yra tekę 
garsiai sau pasakyti: „Kokia aš vargšė mergaitė“, bet nei 
ji taip jausdavosi, nei galvodavo. Pavyzdžiui, Mimozos 
akivaizdoje ji galėdavo mąstyti kaip moteris apie rim- 
tus dalykus, bet tik ne apie esminius. Jos moteriškumas 
nebuvo vien maskaradas. Bet mąstyti visiškai moteriš- 
kai jai neleido jos organai. Mąstyti - tai atlikti veiksmą. 
Norint veikti reikia atsiriboti nuo lengvabūdiškumo ir 
savo minčiai suteikti tvirtą pagrindą. Tada į pagalbą 
pasitelkdavo mintis apie tvirtumą, kurį ji saistė su vy- 

riškumu, o šis jai buvo pasiekiamas per gramatiką. Mat 
norėdama nusakyti savo būseną, Šventoji drįso vartoti 
moteriškąją giminę, o norėdama apibrėžti savo veiks- 
mą, to daryti negalėjo. Visi tie jos „moteriški“ samprota- 
vimai iš tiesų buvo poetinės išvados. Ir tik tada Šventoji 
būdavo natūrali. Būtų įdomu sužinoti, ką Šventoji įsi- 
vaizduoja esant tikra moterimi, o svarbiausia, kas toji 
moteris yra jos gyvenime. Be abejo, ji pati nebuvo mote- 
ris (tai yra patelė su sijonu); moteriškumo ji laikėsi vien 
dėl noro paklusti valdingam patinui, o Ernestina, jos 
motina, beje, jai irgi buvo ne moteris. Visa moters esmė 
slypėjo vienoje mažoje mergaitėje iš Kiulafrua kaimo. Ji 
buvo vardu Solanža. Kaitriomis dienomis jie susigūžę 
sėdėdavo ant balto akmens suolo mažyčiame pavėsio 
lopinėlyje, ploname ir siaurame lyg koks audinio apsiu- 
vas, kojas pakišę po savo prijuostėmis, kad jų nesvilintų 
saulė; jie drauge jautė ir mąstė, o medžio pavėsis saugo- 
jo juos tarsi sniego gniūžtes. Kiulafrua buvo įsimylėjęs, 
mat kai Solanžą uždarė į vienuolyną, jis leidosi į maldi- 
ninko keliones. Jis aplankė Kroto uolą. Ta granito uola 
motinos gąsdindavo vaikus. Norėdamos mus įbauginti, 
didžiulio akmens angas jos apgyvendino įvairiausiomis 
piktavalėmis būtybėmis, prekeiviais smėliu, žabangų, 
smeigtukų ir likimų pardavėjais. Daugelis vaikų į tuos 

pasakojimus, kilusius iš motinų noro apsaugoti savo 
atžalas, per daug nekreipdavo dėmesio. Vieninteliai So- 
lanža ir Kiulafrua artėdami prie tos vietos - o stengėsi 
eiti kuo dažniau - jusdavo šventą siaubą. Vieną vasaros 
vakarą jie ir vėl buvo tenai. Kaupėsi audra. Uola kyšojo 
kaip laivo pirmagalys, pasitinkantis šviesią javų jūrą su 
mėlynais atšvaitais. Dangus grimzdo žemėn kaip mėly- 
ni milteliai vandens stiklinėje. Dangus lankė žemę. Pa- 
slaptinga, mistinė atmosfera priminė šventyklą; tokią 
atmosferą iki šių dienų bet kuriuo metų laiku perteikia 
tik atokūs peizažai: salamandrų knibždantis tvenkinys, 
kurio žaliame vandeny atsispindi jį supančios eglynės. 
Eglės - nuostabūs medžiai, juos dažnai aptikdavau italų 
paveiksluose. Iš jų gaminamos kalėdinės ėdžios ir todėl 
jos tokios pat žavios kaip žiemos naktys, trys karaliai, 
muzikantai čigonai, prekiautojai atvirukais, giesmės 
ir naktiniai bučiniai basomis stovint ant kilimėlio. Ant 
eglių šakų Kiulafrua tikėjosi rasti stebuklingą mergelę, 
o kad stebuklas tikrai išsipildytų, ji turėjo būti gipsinė 
ir nudažyta. Toji viltis jam būdavo reikalinga norint 
pakęsti Žmogaus prigimtį. Neapkenčiamą, nepoetišką 
prigimtį, tą Žmogėdrą, kuri ryja bet kokį dvasingumą. 
Toji Žmogėdra raji, kaip ir grožis. Poezija - tai pasaulio 
matymas, pasiekiamas kartais varginančiomis valios, 

net susirietusios nuo įtampos, pastangomis. Poezija 
savavališka. Ji nesiteikia laisvai ir nevaržomai kartu su 
pojūčiais įsigauti į mūsų vidų mums atsipalaidavus; ji 
nesivienija su geidulingumu, o jam besipriešindama 
užgimsta, pavyzdžiui, šeštadieniais, kai mes, palikę su- 
tvarkyti kambarius su visais foteliais ir raudonu akso- 
mu aptrauktomis kėdėmis, paauksuotais veidrodžiais 
ir raudonmedžio stalais, išeinam pabūti lauke, ant ar- 
timiausios vejos. 

Solanža stovėjo pačioje uolos viršūnėje. Ji šiek tiek 
atsilošė tarsi bandydama giliau įkvėpti. Prasižiojo norė- 
dama kažką pasakyti, bet nutylėjo. Ji laukė griaustinio 
ar įkvėpimo, o jų vis nebuvo. Praėjo kelios akimirkos, 
kuriose siaubas keistai mišo su džiaugsmu. Paskui ji ne- 
gyvu balsu pratarė: 

- Po metų nuo čia nušoks Žmogus. 

— Kodėl po metų? Koks žmogus? 

- Idiotas. 

Ji apibūdino žmogų: jis bus storas, su pilkomis kel- 
nėmis ir medžiotojo striuke. Kiulafrua buvo taip su- 
krėstas, tarsi būtų sužinojęs, jog savižudybė įvyko ką tik 
ir kad kūnas, dar šiltas, guli čia pat po uola gervuogių 
krūmuose. Emocijos į jį plūdo lengvomis, trumpomis, 
veržliomis bangelėmis ir tekėjo lauk pro pėdas, rankas, 

plaukus, akis, kad išsisklaidytų gamtos platybėse, ir 
visa tai vyko tokiu ritmu, kokiu Solanža pasakojo sudė- 
tingos dramos fazes, žinodama, kad tai bus labai artima 
japoniškai dramai. Šitai ji darė su didele meile, pasirin- 
kusi tragiškų rečitatyvų toną, kai balsas nepaiso jokios 
įprastinės ritmikos. 

— Tasai vyras atkeliauja iš toli, mes nežinom kodėl. 
Tai tikriausiai iš turgaus grįžtantis prekiautojas kiaulė- 
mis. 

- Bet kelias tolimas. Kam jis čia eina? 

— Kad numirtų, kvaily. Negali gi nusižudyti kely. 

Ji kilstelėjo pečius ir pakraipė galvą. Jos gražios gar- 
banos tarsi švininiai botagai plykstelėjo jai per skruos- 
tus. Mažoji pitija atsitūpė. Atrodė, kad ji uoloje ieško 
išraižytų pranašystės žodžių, ir buvo panaši į perekšlę, 
besikapstančią smėly, ieškančią sėklų, kad jas parody- 
tų savo viščiukams. Prie uolos jie dažnai ateidavo dėl 
tos pranašystės. Jie lankė ją, kaip lankomas kapas. Tasai 
būsimo numirėlio pagerbimas juose išduobė kažką pa- 
našaus į alkį ar vieną tų silpnumo priepuolių, kuriuos 
sukelia karštinė. 

Kartą Kiulafrua pagalvojo: „Praėjo devyni mėnesiai, 
o birželio mėnesį sugrįžta Solanža. Liepos mėnesį ji bus 
čia, kad pamatytų įvyksiant tragediją, kurios autorė yra 

ji pati.“ Ji sugrįžo. Jis kaipmat suprato, kad ji yra dalis 
pasaulio, atsiskyrusio nuo jo pasaulio. Ji jam nebepri- 
klausė. Ji išsikovojo nepriklausomybe; dabar toji maža 
mergaitė panėšėjo į kūrinius, jau seniai palikusius savo 
autorių: nebebūdami kūnu, ką tik išgimdytu kito kūno, 
jie nebeturi teisės į šio motinišką švelnumą. Solanža 
pasidarė panaši į atšalusius ekskrementus, kuriuos jis 
palikdavo prie sodo tvoros po serbentų krūmais. Kol 
dar būdavo šilti, jų kvapas jam keldavo švelnų pasigė- 
rėjimą, bet jis abejingai juos atstumdavo - kartais su 
siaubingu pasidygėjimu, - kai jie pernelyg ilgai būdavo 
buvę ne juo pačiu. Ir jei Solanža jau nebebuvo nekalta 
mergaitė, sukurta iš jo šonkaulio, mergaitė, kišanti sau 
į burną ir kramtanti plaukus, tai ir jis pavirto kitu, tarsi 
susidegino, būdamas su Albertu. Jame įvyko naujų che- 
minių reakcijų, po jų atsirado naujų junginių. Ir vienas, 
ir kitas vaikas buvo ištremti iš savo praeities. Nei So- 
lanža, nei Kiulafrua nebesugrįžo prie senųjų žaidimų ir 
žodžių. Kartą jie atėjo prie lazdynų, kur praeitą vasarą 
žaidė savo vestuves, krikštijo lėles, kėlė riešutų puotą. 
Išvydęs nepasikeitusią vietą, mat tenai nuolat ganėsi 
ožkos, Kiulafrua prisiminė Kroto pranašystę. Jis norėjo 
pasikalbėti su Solanža, bet ši apie tai jau buvo užmiršu- 
si. Gerai paskaičiavus, apie prekeivio mirtį ji paskelbė 

259 


Jean Genet 


prieš trylika mėnesių, deja, nieko tokio taip ir nenuti- 
ko. Kiulafrua matė, kaip sklaidosi dar viena antgamti- 
nė galia. Toji neviltis užgulė savo svoriu ant nevilties, 
kuri jį turėjo lydėti iki pat mirties. Jis dar nežinojo, kad 
kiekvienas mūsų gyvenimo įvykis tampa svarbus vien 
dėl jo atgarsio mūsų viduje, tos pakopos, kurią jis verčia 
peržengti pakeliui į asketizmą. 

Jam, iš likimo sulaukiančiam vien smūgių, Solan- 
ža ant savo uolos nebuvo labiau įkvėptoji nei jis pats. 
Norėdama atrodyti įdomi ji vaidino; bet tada, kai viena 
paslaptis subliūško nuo vienintelio smūgio, radosi kita, 
dar painesnė. Jis pagalvojo: „Kiti gali vaizduoti esantys, 
kas iš tikrųjų nėra. Vadinas, aš nesu išskirtinis“ Galų 
gale jis apčiuopė vieną moteriško spindesio pusę. Jis 
buvo apviltas, bet, svarbiausia, jautėsi pripildytas mei- 
lės kitam ir šiokio tokio gailesčio pernelyg išblyškusiai, 
smulkiai ir nutolusiai mergaitei. Kaip iškyšulys žaibą 
Albertas pritraukdavo visus išorės stebuklus. Kiulafrua 
keliais žodžiais nupasakojo Solanžai apie gyvačių gau- 
dynes, bet kaip sumanus artistas, mokėjo ir atlikti išpa- 
žintį, ir kai ką nutylėti. Lazdyno šaka ji vedžiojo po žemę. 
Kai kurie vaikai, patys to nenumanydami, savo rankose 
turi raganavimo įrankius ir būdami naivūs nustemba, 
kokius perversmus jie sukelia gyvūnų ir šeimų įstaty- 

muose. Solanža kadaise buvo vorų fėja, vorų, audžian- 
čių rytais Sielvartą, kaip skelbia kronika. Aš čia trum- 
pam stabtelsiu, norėdamas „šį rytą“ pasižiūrėti, kaip 
pačiame tamsiausiame mano kameros kampe audžia 
voras. Likimas paslapčiom nukreipė mano žvilgsnį į jį 
ir jo tinklą. Orakulas pranašauja. Man telieka nekeiks- 
nojant nusilenkti: „Tu - tai tavo paties likimas, tu iš- 
audei savo paties burtą. Vienintelė nelaimė, kuri man 
gali nutikti - tai tik pati baisiausia nelaimė. Štai kodėl 
susitaikiau su dievais. Pranašavimo mokslai man ne- 
kelia jokių klausimų, nes jie dieviški. Norėčiau gyventi 
atsiminimais apie Solanžą, Šventąją, Kiulafrua, apie tas 
blyškias ir liūdnas būtybes, kurias kartais apleidžiu dėl 
gražuolių šokėjų ir chuliganų; bet net šie, ypač pastarie- 
ji nuo manęs atitolo, kai sulaukiau smūgio iš orakulo. O 
Solanža? Ji kaip moteris klausėsi Kiulafrua išpažinimų. 
Akimirksnį ji sutriko ir nusijuokė, ir tas juokas primi- 
nė ant jos sukąstų dantų sausai kaukšint šokinėjantį 
skeletą. Vidury kaimo ji pasijuto įkalinta. Ji ką tik buvo 
supančiota. Mergaitiško pavydo. Jai sunkiai sekėsi su- 
kaupti seilių, kad galėtų paklausti: „Tu jį tikrai myli?“, ir 
jas nugurkė taip sunkiai, jog rodės, buvo priversta nu- 
ryti kamuolį adatų. Kiulafrua dvejojo, ką atsakyti. Fėja 
kiršino pavojų būti užmirštai. Tuo akimirksniu, kai jis 

privalėjo tai pasakyti, kai atsakymas „taip“ pakibo su- 
telktas ir aiškus, Solanža paleido iš rankos lazdyno laz- 
delę ir, norėdama ją paimti, pasilenkė juokinga poza 
kaip tik tuo momentu, kai pasigirdo neišvengiamas 
šūksnis, tasai santuokinis „taip“ - taip šis garsas, su- 
mišęs su jos gremžiamo smėlio šiurenimu, prislopo, ir 
smūgis Solanžai teko švelnesnis. Šventoji daugiau jokių 
patirčių su moterimis neturėjo. 


Šalia taksi, negalėdama galvoti, ji vėl tapo Šventąja. 
Užuot įlipusi (ji jau buvo dviem pirštais suėmusi savo 
juodos suknelės klostę ir pakėlusi kairę koją), juo la- 
biau, kad Gorgis jau buvo pasiryžęs ją praleisti į vidų, ji 
iš džiaugsmo ar beprotybės pratrūko šaižiu juoku, atsi- 
suko į vairuotoją ir jam į veidą tarė: 

— Ne, ne. Aš su vairuotoju. Aš visada sėdžiu prie vai- 
ruotojo, va kaip. 

Ir ji pasidarė švelni švelni. 

— Ar vairuotojas nieko prieš? 

Vairuotojas buvo tikras linksmuolis, išmanantis 
savo amatą (visi taksi vairuotojai yra baltųjų miltelių 
verteivos ir tarpininkai). Vėduoklė Šventosios rankose 
neišsiskleidė. Ji ir neišsiėmė vėduoklės, kad sumaišytų 
kortas; būtų sutrikusi, jeigu ją būtų palaikę viena iš tų 

siaubingų patelių su krūtimis. „Ak, tos moterys, blo- 
gybės, blogybės, bjaurybės, jūreivių kekšės, valkatos, 
murzės. Ak, tos moterys, kaip aš jų nekenčiu!“ - kalbėjo 
ji. Vairuotojas iš savo sėdynės atidarė Šventajai duris ir 
meiliai nusišypsojęs tarė: 

— Na, lipk čia, mažyjli. 

— O! Šitas vairuotojas, jis, jis, jis... 

Taftos tratėjimas suvarpė prašmatnią vairuotojo 
šlaunį. 

Kai jie grįžo į palėpę, buvo visiškai įdienoję, bet dėl 
užtrauktų užuolaidų kambary tūnanti prietema, kavos 
kvapas, dar stipresnis Gorgio kvapas juos panardino į 
stebuklų naktį. Kaip įprastai, Šventoji užėjo už širmos, 
nusivilko gedulo suknelę ir apsivilko pižamą. Dievo Mo- 
tina atsisėdo ant lovos, prisidegė cigaretę, po kojomis 
gulinti samanota jo suknelės nėrinių masė jam tapo 
kažkuo panašiu į virpantį postamentą, 0 jis, pasirėmęs 
alkūnėmis į kelius, žiūrėjo priešais save - visa tai pri- 
globė ir sutvarkė atsitiktinumas - Gorgio frakas, balta 
satino liemenė, lengvi bateliai gulėjo ant kilimėlio ir 
buvo pavirtę liudijimu, tokį ant stataus Senos kranto 
palieka subankrutavęs džentelmenas. Gorgis atsigulė 
visiškai nuogas. Šventoji pasirodė su žalia pižama, mat 
žalia audeklo spalva šiam kambary puikiausiai tiko prie 

jos ochra nupudruoto veido. Dievo Motina dar nebuvo 
baigęs rūkyti cigaretės. 

- Eini miegot, vyruti? 

- Taip, taip, jau baigiu. 

Kaip visada, jis atsakė taip, tarsi būtų pakilęs iš pa- 
čios gilių minčių gelmės. Dievo Motina apie nieką ne- 
galvojo, būtent dėl to rodės, kad jis viską žino iš anksto, 
tarsi jam būtų suteikta malonė. Ar jis buvo Kūrėjo nu- 
mylėtinis? Greičiausiai Dievas jį apšviesdavo. Jo žvilgs- 
nis buvo tyresnis (tuščias) nei grafienės Diubari po pa- 
siaiškinimo apie meilužį karalių. (Kaip ir Diubari, jis tą 
akimirką nežinojo, kad eina tiesiai ešafoto link; bet kad 
jau literatai aiškina, jog akys mažojo Jėzaus atvaizduose 
yra mirtinai liūdnos dėl būsimos Kančios, vadinas, ir aš 
turiu teisę jūsų paprašyti Dievo Motinos vyzdžiuose pa- 
bandyti pamatyti mikroskopišką, plika akimi neįžiūrimą 
giljotinos atvaizdą.) Jis atrodė sustingęs. Šventoji per- 
braukė ranka per šviesius Gėlių Dievo Motinos plaukus. 

- Nori, kad padėčiau? 

Ji turėjo omeny atsegti ir nuvilkti suknelę. 

- Taip, nagi, pirmyn. 

Dievo Motina numetė nuorūką, sutrynė ant kilimo 
ir kilstelėjęs kulnus nusiavė vieną batą, paskui kitą. 
Šventoji atraišiojo suknios nugarą. Ji nurengė nuo Gė- 

lių Dievo Motinos vieną dalį - pačią gražiausią jo vardo 
dalį. Dievo Motina buvo truputį įmetęs. Toji paskutinė 
cigaretė jį supykino. Jo galva pasisuko ir staiga nusviro 
ant krūtinės panašiai kaip tų klūpinčių priešais kalėdi- 
nes ėdžias gipsinių piemenukų galvos, kai pro skylutę 
įmeti monetą. Mieguistas, pergėręs jis ėmė žagsėti. Ne- 
pagelbėdamas Šventajai nė menkiausiu judesiu, leido 
nutraukti suknelę, o kai liko nuogas, Šventoji kilstelėju- 
si jo kojas įvertė į lovą, jis nusirito prie Seko. Paprastai 
Šventoji guldavosi tarp jų. Bet dabar pamatė, kad teks 
pasitenkinti lovos pakraščiu, o pavydas, kuris ją buvo 
užvaldęs leidžiantis Lepiko gatve bei bare „Tavernacle“, 
vėl sukėlė pagiežą. Ji užgesino šviesą. Po prastai už- 
trauktas užuolaidas skverbėsi plonytis šviesos ruožas, 
skęstantis baltose dulkėse. Kambaryje viešpatavo po- 
etiško ryto šviesos ir šešėlių žaismė. Šventoji atsigulė. 
Tuojau pat prie savęs prisitraukė Dievo Motiną, kurio 
kūnas atrodė neturi nei kaulų, nei nervų, vien pieneliu 
penėtus raumenis. Jis miglotai šypsojosi. Toji palaimin- 
ga šypsena neužgeso per visą nuosaikų pasilinksmini- 
mą, bet Šventoji ją pamatė tik tada, kai suėmusi abiem 
rankomis atgręžė jo veidą, prieš tai nusisukusį į Gorgį. 
Šis gulėjo ant nugaros. Vynas ir kiti gėrimai jį atpalaida- 
vo, kaip ir Dievo Motiną. Jis nemiegojo. Šventoji apžiojo 

sučiauptas Dievo Motinos lūpas. Suprantama, kvapas 
iš burnos sklido nemalonus. Todėl Šventoji pasistengė, 
kad bučinys būtų trumpas. Ji pasislinko į lovos gilumą, 
liežuviu laižydama pūkuotą Dievos Motinos kūną, bun- 
dantį nuo aistros. Šventoji paguldė galvą pilvo ir tarpkojo 
įduboj ir laukė. Ta pati scena kartojosi kiekvieną rytą - 
su Dievo Motina, o paskui su Gorgiu. Ilgai laukti nerei- 
kėjo. Staiga Dievo Motina apsivertė ant pilvo ir sugrie- 
bęs ranka padėjo savo dar vis minkštai varpai atsidurti 
pražiotoje Šventosios burnoje. Ji atitraukė galvą ir su- 
čiaupė lūpas. Įaudrintas organas sukietėjo kaip akmuo 
(nagi, kondotjerai, riteriai, pažai, suteneriai, galvažu- 
džiai, tegu kietėja jūsų organai po satinu, prisiglaudę 
prie Šventosios skruosto), jis norėjo įsibrauti į burną, 
bet vis kliudė akis, nosį, smakrą, slysčiojo skruostu. Tai 
buvo žaidimas. Galop aptiko lūpas. Gorgis nemiegojo. 
Jis juto jų judesius pagal nuogo Dievo Motinos pastur- 
galio atsaką. 

- Ei, bjaurybės, nebūkit egoistai! Mane tai užveda. 

Jis sujudėjo. Šventoji žaidė - čia atverdama lūpas, 
čia atitraukdama galvą. Dievo Motina dūsavo. Švento- 
ji abiem rankomis apkabino jo šonus, glostė, bet labai 
švelniai, kad pirštų galiukais galėtų pajusti odos virp- 
telėjimus, kaip norime pajusti po vokais judančius akių 
266 


Gėlių Dievo Motina 


obuolius. Jos rankos nuslydo ant Dievo Motinos sėdme- 
nų, ir Šventoji ūmai viską suprato. Ant šviesiaplaukio 
žudiko užsiropštė Gorgis ir ketino į jį įsiskverbti. Nuo 
dviejų vyrų žaidimo ją nubloškė siaubinga, gili ir neap- 
sakoma neviltis. Dievo Motina ir toliau ieškojo Švento- 
sios burnos, apčiuopė akių vokus, plaukus ir drumstu, 
pro dūsavimus prasimušusiu balsu vos šypsodamasis 
pratarė: 

- Jau, Sekai? 

— Aha, - atsakė negras. 

Jo kvėpavimas šiaušė šviesius Dievo Motinos plau- 
kus. Nuo smarkaus judesio virš Šventosios pasigirdo 
dunkstelėjimas. 

„Toks jau tas gyvenimas“, - spėjo pagalvoti Šventoji. 
Sekė pauzė, įkūnijusi kažką panašaus į virpėjimą. Tasai 
kūnų gumulas jai sukėlė širdgėlą. Šventoji paslinko gal- 
vą ant pagalvės. Ji jautėsi vieniša ir apleista. Susijaudri- 
nimas praėjo, ir jai pirmą kartą nereikėjo eiti į tualetą, 
kad ten ranka numaldytų aistrą. Šventoji būtų nusira- 
minusi, jei Sekas ir Dievo Motina ją būtų įžeidę ne jos 
namuose. Ji būtų pamiršusi. Bet įžeidinėjimas galėjo 
tapti chronišku, nes atrodo, kad visi trys palėpėj įsikūrė 
galutinai. Ji vienodai neapkentė ir Seko, ir Dievo Moti- 
nos ir labai aiškiai juto, kad toji neapykanta išblėstų, jei 

anie išsiskirtų. Vadinas, jokiu būdu jinai jų palėpėj ne- 
paliks. „Neketinu tų šeškų šerti.“ Dievo Motina jai tapo 
pasibjaurėtinas kaip konkurentas. Vakare, kai visi buvo 
pakilę iš lovos, Gorgis sugriebė Dievo Motiną už pečių 
ir juokdamasis pabučiavo jam į pakaušį. Šventoji, ver- 
danti arbatą, dėjosi to nepastebėjusi, bet ji negalėjo su- 
siturėti nepažiūrėjusi į Dievo Motinos kelnių prakarpą. 
Ir ją pagavo naujas įsiūčio priepuolis: jo varpa standėjo. 
Ji pamanė, kad žvilgsnis liko nepastebėtas, bet kai kils- 
telėjo galvą, kaip tik tuo akimirksniu jos akys pagavo 
pašaipų Dievo Motinos žvilgsnį, kuris į ją rodė negrui. 

— Galėtumėt būti bent kiek padoresni, - tarė ji. 

— Mes nieko blogo nedarom, - atsakė Dievo Motina. 

— Ak! Taip manai! 

Bet ji nenorėjo pasirodyti subarusi meilužius nei 
juos persekiojanti. Ji pridūrė: 

- Jūs nė minutės negalit apsieiti be klegesio. 

- Mes neklegam, kvailute. Va, pažiūrėk. 

Jis čiupo į saują ir parodė iš po virpčiojančio audi- 
nio iškilusį gumbą. 

- Tai rimta, - tarė jis susijuokdamas. 

Gorgis paleido Dievo Motiną. Jis valėsi batus. Visi 
išgėrė arbatos. Niekada Šventoji neturėjo dingsties, 
niekada nemanė, kad pavydės Gėlių Dievo Motinos 

kūno. Vis dėlto yra pagrindo manyti, kad tasai pavydas 
anksčiau buvo negirdimas, užslėptas. Prisiminkime ta 
proga keletą faktelių: kartą ji nepaskolino Dievo Mo- 
tinai blakstienų tušo; ji apsidžiaugė (slapta) pajutusi 
siaubingai bjaurų dvoką iš jo burnos. Ir nesąmoningai 
tarp kitų ant sienos prismeigė pačią negražiausią Die- 
vo Motinos nuotrauką. Šįkart jos pavydas, žinome, koks 
kartus jis būna, jai tapo akivaizdus. Mintyse ji sugal- 
vodavo ir vykdydavo siaubingą kerštą. Ji draskydavo, 
plėšydavo, pjaustydavo, lupdavo odą, plikydavo sie- 
ros rūgštimi. „Kad jis taptų bjauriu luošiu“, - galvojo ji. 
Šluostydama arbatos puodelius vykdydavo siaubingas 
egzekucijas. Numetusi šluostę vėl tapdavo tyra, bet į 
žmones sugrįždavo ne iškart, laipsniškai. Tai veikė jos 
poelgius. Keršydama mezgėjui, Šventoji be abejonės 
būtų pasitelkusi šventojo Sebastijono kankinystės ste- 
buklą. Ji paleistų keletą strėlių, bet taip elegantiškai lyg 
tardama: „Apšaudau tave akutėm“ arba „Atriedu pas 
tave kaip autobusas“ Keletą pavienių strėlių. Paskui 
salvė. Strėlėmis apibrėžtų mezgėjo kontūrus. Jį įkalintų 
strėlių narve ir galop mirtinai prismeigtų. Ji norėjo šį 
būdą panaudoti prieš Dievo Motiną. Bet visa tai turėjo 
vykti Žmonių akivaizdoje. Dievo Motina palėpėje galė- 
tų išverti bet ką, tačiau bičiulių pašaipų neiškęstų. Jis 

buvo įžeidus. Šventosios strėlės atsitrenkė į granitą. Ji 
ieškojo būdų susikivirčyti ir, žinoma, rasdavo. Kartą jį 
pričiupo nusikaltimo, blogesnio nei egoizmas, vietoje. 
Jie buvo palėpėj. Šventoji dar gulėjo lovoje. Išvakarėse 
Dievo Motina buvo nusipirkęs „Craven“ pakelį. Nubu- 
dęs jis ieškojo pakelio: buvo likusios tik dvi cigaretės. 
Vieną ištiesė Gorgiui, kitą pasiliko sau ir pridegė. Šven- 
toji nemiegojo, bet akių nepramerkė ir dėjosi mieganti. 
„Kad pamatyčiau, ką jie darys“, - pagalvojo ji. Apsime- 
tėlė puikiai suvokė, kad tai bus dingstis nepasirodyti 
įžŽeistai, jei jie šiose dalybose ją pamirš, ta dingstis leis 
jai išsaugoti savigarbą. Artėdama prie trisdešimties 
Šventoji įgijo didelį poreikį išsaugoti savigarbą. Ją su- 
krėsdavo kiekviena smulkmena; dar būdama jaunutė 
ji turėjo tiek įžūlumo, kad nuo jo drebėdavo barmenai, 
bet dabar ji raudonuodavo ir juto, kaip raudonuoja nuo 
mažiausio menkniekio, primenančio ir subtiliai ženkli- 
nančio tas būsenas, kai jai tikrai būdavo dėl ko pasijusti 
pažemintai. Nedidelis sukrėtimas - juo mažesnis, juo 
baisesnis - ją blokšdavo atgal į nesėkmių laikus. Ste- 
bėtina, kad ilgainiui Šventosios jautrumas didėjo, nors 
įprasta manyti, jog gyvenant oda storėja. Tiesą sakant, ji 
nejuto jokios gėdos būdama parsidavinėjančiu gaidžiu. 
Prireikus ji būtų nesidrovėjusi pasigirti esanti vienin- 

telė, kuriai sėkla gali ištekėti iš devynių angų. Jai buvo 
nė motais moterų ir vyrų įžeidinėjimai (kiek tai tęsis?). 
Bet dabar ji prarado savitvardą, paraudo kone iki mėly- 
numo ir norėdama apsiraminti vos neiškėlė skandalo. Ji 
kabinosi už savo savigarbos. Užmerkusi akis įsivaizdavo 
Seką ir Dievo Motiną, nutaisiusius minas ir bandančius 
atsiprašyti už tai, kad vienas ir kitas jos nepriskaičiavo, 
kai Dievo Motina pasielgė netaktiškai, garsiai išsakyda- 
mas mintį (nuliūdinusią Šventąją ir ją nugramzdinusią 
į užmerktų akių tamsą), mintį, kuri pabrėžė ir įrodė, 
kad ką tik dėl jos įvyko ilgas ir sudėtingas apsikeitimas 
ženklais: „Tėra dvi cigaretės. Ji tai puikiausiai žinojo. Ji 
girdėjo, kaip čirkštelėjo degtukas. „Jie abu nieku gyvu 
neketina pasidalyti vienos cigaretės. Ir pati sau atsakė: 
„O taip, jis turėjo ja pasidalyti (jis - tai Dievo Motina) 
arba netgi pats neimti cigaretės ir ją palikti man.“ Taigi 
nuo tos scenos ji ir pradėjo atsisakyti visko, ką siūlo Se- 
kas ir Dievo Motina. Kartą Dievo Motina parnešė dėžutę 
saldainių. Štai ir scena. Dievo Motina Šventajai sako: 

— Nori saldainio? (Bet Šventąją jis pastebėjo jau už- 
darydamas dėžutę.) 

— Ne, ačiū. 

Praėjus kelioms sekundėms Šventoji pridūrė: 

- Tu man nieko neduodi iš visos širdies. 

— Ne, aš iš širdies. Jei man nebūtų malonu tau duot, 
nesiūlyčiau. Niekad nesakau dukart, jei nenoriu ko nors 
duot. 

Šventoji pamanė, pajusdama dėl jo dar didesnę 
gėdą: „Jis niekada nieko man nesiūlė dukart.“ Dabar ji 
norėjo iš namų išeidinėti tik viena. Tasai įprotis turėjo 
vienintelę pasekmę: dar labiau suartino negrą ir žudi- 
ką. Toliau sekė audringų priekaištų fazė. Šventoji jau 
negalėjo susiturėti. Įniršis lyg greitis jos protui teikė 
skvarbaus aiškumo. Jinai visur įžvelgė kažkokius ketini- 
mus. Bet gal Dievo Motina, pats to nežinodamas, paklu- 
so jos žaidimo taisyklėms, kurios ją stūmė į vienatvę ir 
dar gilyn - į neviltį? Ji visaip iškoneveikė Dievo Motiną. 
Kaip koks puskvailis, nemokantis meluoti, jis slėpėsi. 
Pakliuvęs į spąstus, jis kartais raudonuodavo, jo veidas 
ištįsdavo tikrąja to žodžio prasme, nes dvi raukšlės prie 
burnos veidą ilgino ir tempė žemyn. Jis buvo apgailėti- 
nas. Jis nežinodavo, ką atsakyti, tad tegalėdavo šypsotis. 
Toji šypsena, kad ir kokia dirbtinė, pašalindavo įtampą 
nuo veido, gyvindavo jo nuotaiką. Galima sakyti, kad jis 
tarsi saulės spindulys trūkinėdamas prasiskverbdavo 
pro dyglių gniužulą, keiksmų krūmą, o pralindęs pasiro- 
dydavo esąs nepažeistas, nepraradęs nė lašelio kraujo. 
Tada įsiutusi Šventoji jį smaigstydavo. Ji tapo negailes- 

tinga, kokia tik įstengė būti persekiodama. Galų gale 
jos strėlės ne itin žeisdavo Dievo Motiną, ir mes žinom 
kodėl, o jei kartais radusi labiau pažeidžiamą vietą, jos 
strėlė įsikabindavo tik savo antgaliu, Šventoji ją suvary- 
davo iki pat plunksnų, kurias aptepdavo gydančiu bal- 
zamu. Bet tuo pat metu ji baimindavosi sužeisto Dievo 
Motinos siuto ir ant savęs pykdavo, kad išliejo perne- 
lyg daug kartėlio, nes klaidingai manė, jog dėl jo Dievo 
Motina jausis tik laimingesnis. Prie kiekvienos nuodin- 
gos pastabos ji pridėdavo skausmą malšinančių vaistų. 
Kadangi Dievo Motina visą laiką buvo dėmesingas tik 
gėriui, kurio, atrodo, mes jam linkime, - štai dėl ko jį 
laikome patikliu ir nepiktu žmogumi, - o gal ir dėl to, 
kad jis, pagaudamas tik jam krintančių frazių pabaigas, 
manydavo, jog toji pabaiga vainikuoja ilgą komplimen- 
tą. Dievo Motina kurstydavo Šventosios norus jam pa- 
kenkti, bet pats to nesuvokdavo, tad būdavo varstomas 
piktybės strėlėmis. Dievo Motina buvo laimingas be 
Šventosios ir su ja. Kai vieną dieną jis prisipažino tai, 
kas jį žemino (kad buvo apvogtas ir paliktas Markečio), 
Šventoji laikė Gėlių Dievo Motinai už rankos. Nors buvo 
giliai sujaudinta, nors jai užėmė žadą, ji meiliai šypsojo- 
si, kad jie abu nesusigraudintų iki nevilties, kuri, be abe- 
jo, truktų tik kelias minutes, bet būtų juos paženklinusi 

visam gyvenimui; šypsojosi ir todėl, kad tasai paže- 
minimas Dievo Motinos nesugniuždytų. Tasai saldus 
švelnumas sujaudino iki ašarų, kai metrdotelis manęs 
paklausė: 

- Kuo tu vardu? 

- Žanas. 

Ir tada jis pirmą kartą kviesdamas mane į biurą su- 
šuko: „Žanai!“ Man taip gera buvo išgirsti savo vardą. 
Per tarnų ir šeimininkų švelnumą pasijutau suradęs 
savo šeimą. Šiandien jums prisipažinsiu: visą laiką jutau 
tik karštų glamonių regimybę, kažką panašaus į gilaus 
švelnumo kupiną žvilgsnį, kuris, nukreiptas į už ma- 
nęs stovinčią gražią būtybę, perverdavo ir sukrėsdavo 
mane. Gorgis beveik nemąstė arba nerodė, kad mąsto. 
Jis sukiodavosi aplink Šventajai rėkaujant ir tesirūpin- 
davo savo skalbiniais. Vis dėlto kartą artima draugystė 
su Dievo Motina, tasai jų intymumas, sukėlęs Švento- 
sios pavydą, jį pastūmėjo pasakyti: 

— Einam į kiną, turiu bilietus. 

Tuoj pat susigriebė: 

— Koks aš kvailys, visą laiką galvoju, kad mes tik 
dviese. 

To Šventajai jau buvo per daug, ji nusprendė viską 
baigti. Ką baigti? Ji žinojo, kad Sekui patiko toks pa- 

laimingas gyvenimas; jis čia susirado pastogę, maistą, 
draugystę, ir baikšti Šventoji išsigando jo pykčio: žinia, 
tasai negras neatsikeršijęs palėpės nepaliks. Galop ji po 
geros pauzės ėmė teikti pirmenybę neišmatuojamam 
vyriškumui ir šiuo atžvilgiu Sekas ją tenkino. Paaukoti 
Dievo Motiną? Kaip? Ir ką pasakys Gorgis? Ir jai padėjo 
Mimoza, kurią ji sutiko gatvėje. Mimoza, sena dama: 

- Aš ją mačiau! Na, Ne, Ni, No, Nu, man patinka tavo 
Dievo Motina. Visą laiką tokia šviežutė, visada tokia 
Dieviška. Tai ji tikra Šventoji. 

— Ji tau patinka? (Tarpusavy mezgėjai apie savo 
draugus kalbėjo kaip apie moteris.) Tu jos nori? 

— Nagi, nagi, ji tavęs nebenori? Vargšė senelė. 

— Dievo Motina, man jau nuo jos bloga. Pirmiausia, 
tai ji kvaila, be to, ji man atrodo išglebusi. 

- Tau jau nepavyksta jos sujaudinti. 

Šventoji pagalvojo: „Aš tau parodysiu, kale.“ 

— Vadinas, iš tikrųjų tu ją palieki man? 

- Tau telieka ją pasiimti. Jei sugebėsi. 

Kartu ji labai tikėjosi, kad Dievo Motina nesileis pa- 
imamas: 

- Tu juk žinai, kad ji tavęs nekenčia. 

- Taip, taip, taip. Taip, taip, taip. Iš pradžių manęs ne- 
kenčia, o paskui dievina. Paklausyk, Šventoji, mes galim 

būti geros draugės. Aš norėčiau perimti Dievo Motiną. 
Palik ją man. Paslauga už paslaugą, mano mieloji. Gali 
manim pasikliauti. 

— Ak, Mimo! Tu gi žinai, kaip gerai tave pažįstu. Aš 
tavim pasitikiu, mano Visiškai Mieloji. 

— Taip ir yra, kaip sakai. Bet paklausyk, užtikrinu 
tave, iš esmės aš gera mergaitė. Atsivesk ją kurį vakarą. 

— O Rožė, tavo vyras? 

- Bet ji gi išeina į kariuomenę. Tu supranti, ji ten bus 
su karininkais, ji mane užmirš. Ak! Liksiu Visiškai Naš- 
lė! Taigi aš imu Dievo Motiną ir ją priglobiu pas save. O 
tu turi net dvi. Tu jas turi visas!.. 

— Gerai, sutarta, aš su ja pasišnekėsiu. Ateik pas mus 
apie penktą, išgersi arbatos. 

— Kokia tu gera mergaitė, Šventoji, apkabinu tave. 
Žinai, tu tokia dar vis gražutė. Truputėlį paglamžyta, 
maloniai paglamžyta ir tokia gerutė. 

Buvo popietė. Apie antrą. Jos žingsniavo susikibu- 
sios mažaisiais piršteliais, išriestais kabliuku. Kiek vė- 
liau Šventoji rado Gorgį ir Dievo Motiną drauge. Ji turėjo 
palaukti, kol negras, nė per žingsnį nebepaliekantis 
Dievo Motinos, nueis į tualetą. Štai kaip Šventoji paren- 
gė Dievo Motiną: 

— Klausyk, vyruti, nori užsidirbti šimtelį? 

- Kas yra? 

- Na, Mimoza norėtų su tavimi pagulėti valandą 
kitą. Rožė išeina į kariuomenę, ji lieka viena. 

- 0! Šimtas frankų, mažoka. Jei čia tu nustatei kainą, 
tai tikrai nepersistengei. 

Jis nusišaipė. O Šventoji: 

- Ne, kainos aš nenustačiau. Klausyk, eik su ja ir 
susitvarkysi, Mimoza negaili berniukams, kurie jai pa- 
tinka. Žinoma, daryk, kaip tau patinka. Tiesiog tau sa- 
kau, o tu kaip nori. Šiaip ar taip, ji penktą valandą ateis į 
palėpe. Tik reikės atsikratyti Gorgio, supranti, kad būtų 
galima laisviau jaustis. 

— Palėpėj mes dulkinsimės su tavim? 

— O! Klausyk, ne, tu eisi pas ją. Turėsi laiko pasikal- 
bėti. Bet nieko nenudžiauk, prašau tavęs: nieko nenu- 
džiauk, kitaip turėsim nemalonumų. 

— Ak! Yra ką ten džiaut? Bet tu būk rami: bičiulių aš 
nešvarinu. 

- Pasistenk užtrukti kuo ilgiau, būk geras berniu- 
kas. 

Šventoji tyčia ir gudriai užsiminė apie vagystę. Tai 
buvo užtikrintas būdas priversti vyrutį veikti. O Gorgis? 
Kai šis sugrįžo, Dievo Motina jam viską papasakojo. 

- Reikia nueit, vyruti. 

Negras matė tik penkis luidorus. Tačiau staiga jam 
kilo įtarimas; iki tol jis manė, kad dėl savo pinigų Dievo 
Motina turi būti dėkingas klientūrai, o dabartinis neryž- 
tingumas jį vertė galvoti, kad čia kažkas kitaip. Jis norėjo 
išsiaiškinti kas, bet žudikas buvo slidesnis už žaltį. Dievo 
Motina jau kurį laiką buvo atnaujinęs prekybą kokainu. 
Viename kamerą primenančiame bare Eliziejuje, meno 
vardu pavadintoje gatvėje, jis kas keturias dienas susiti- 
kinėjo su Markečiu, sugrįžusiu be skatiko į Paryžių, tasai 
jam ir tiekė kokainą. Gramais susvarstyti milteliai buvo 
laikomi šilkinio popieriaus maišeliuose, o šie - dides- 
niame rudo audinio maišelyje. Štai ką jis sugalvojo: kai- 
rę ranką laikydavo skylėtoje kelnių kišenėje, kad galėtų 
apraminti ar paglostyti savo pernelyg įsišėlusį organą. 
Ta kairiąja ranka jis laikė ilgą virvelę, ant kurios taba- 
luodamas klešnėje kabojo rudas audeklinis maišelis. 

- Jei pasirodo faras, paleidžiu virvutę, ir maišelis ty- 
liai ramiai nukrenta ant žemės. Va taip, patikima. 

Tuo vienu siūlu jis buvo surištas su slapta organi- 
zacija. Kaskart, kai jam perduodavo preke, Marketis sa- 
kydavo: „Puiku, mažyli“ ir vogčiomis mesdavo žvilgsnį, 
tokį Dievo Motina matydavo korsikiečių akyse, šiems 
nužvelgiant vienas kitą susidūrus ant šaligatvio ir su- 
murmant: 

- Ciao Rico. 

Marketis Dievo Motinos klausia, ar jam pakanka 
drąsos: 

- Pilnos kišenės! 

- O! Gaidžiukas, - atsako kažkas. 

Čia aš negaliu susiturėti ir sugrįžtu prie žargonybių, 
kurios veržiasi iš sutenerių lūpų kaip pirdalai (perlai) iš 
Meilučio minkšto užpakalio. Viena iš tų, kuri labiau už 
kitus mane sujaudina, - arba kaip sako Meilutis, mane 
padaro, - nes ji siaubinga, buvo ištarta vienoje Surisje- 
ro kamerų, kurią mes vadinam „trisdešimt šešios ply- 
telės“, nes ji siaura kaip laivo koridorius. Aš išgirdau, 
kaip apie vieną tvirtą prižiūrėtoją buvo pasakyta: „aš 
jį išrūrinau“, o truputėlį vėliau: „pamoviau jį ant rėjos“. 
Greitai paaiškėjo, kad tai pasakęs Žmogus septynerius 
metus buvo praplaukiojęs. Tokio posakio puošnumas - 
vietoj „mieto“ pasakyta „rėja“ - mane suvirpino nuo 
galvos iki kojų. Kiek vėliau tas pats vyras dar pasakė: 
„Arba jei tu pedikas, nusimauni kelnes, ir teisėjas iš ta- 
vęs padaro taikinį...“ Bet šis posakis jau buvo lėkštokas; 
blogiausia, kad jis sugadino pirmojo žavesį, ir aš vėl at- 
sidūriau ant tvirto pagrindo, kuriuo tampa pokštas, tuo 
tarpu eilėraštis pradangina žemę iš po jūsų kojų ir nu- 
gramzdina į stebuklingos nakties glėbį. Jis dar pasakė: 

„Pradulkintašikniukai!“, bet tai nebuvo geriausia. Kar- 
tais, pačiomis liūdniausiomis minutėmis, kai man įsi- 
pyksta prižiūrėtojai, niūniuoju sau tą eilėraštį „pamo- 
viau jį ant rėjos“, kurio visgi netaikau jokiam asmeniui, 
bet jis mane guodžia, džiovina nepralietas ašaras ir 
plukdo mane po raminančias jūras, mane, jūrininką to 
ekipažo, kurį mes išvydome maždaug 1700-aisiais Kiu- 
lafrua fregatoje. 

Meilutis brūžinosi čia vienoj didelėj parduotuvėj, 
čia kitoj. Jos buvo vienintelė prabanga, prie kurios jis ga- 
lėjo prisiliesti, nuo kurios jis galėjo apsilaižyti iš malo- 
numo. Jį traukė liftai, veidrodžiai, kilimai (ypač kilimai, 
prislopinantys jo vidaus organų veiklą; tyla į jį tekėjo 
per pėdas, taip švelniai iš vidaus gobė visą įsiaitrinusį 
organizmą, kad jis savęs galop imdavo nebejausti); par- 
davėjos nelabai jį traukė, nes netyčia, nors ir labai ku- 
kliai, iš jo veržėsi Šventosios gestai ir tikai. Pirmiausia 
jis drįso perimti keletą jų - dėl smagumo; bet jie pasalū- 
niškai ėmė gožti vis didesnę erdvę, o Meilutis net nepa- 
stebėjo savo kitimo. Kiek vėliau - ir mes išsiaiškinsime 
kaip - jis suprato, koks melagingas buvo vieną vakarą 
ištartas jo šūkis: „Vyras, dulkinantis kitą vyrą, yra dvi- 
gubai vyras.“ Prieš įeidamas į parduotuvę „Galeries La- 
fayette“ jis nusisegė auksinę grandinėlę, kuri daužėsi į 

kelnių prakarpą. Kol buvo vienas ant šaligatvio, kovoti 
dar buvo įmanoma, bet visų tų keliukų raizgalynėj, kur 
kėslauja į judantį tinklą susimezgantys prekystaliai ir 
vitrinos, jis pasiklydo. Jis buvo priklausomas nuo „ki- 
tos“ valios, prigrūsdavusios jo kišenes daiktų, kurių 
jis, išdėliojęs kambary ant stalo, neatpažindavo, - taigi 
ženklas, nurodinėjęs jų pasirinkimą vagiant, mažai ką 
bendra turėjo su Dieviškumu ir su Meilučiu. Užvaldžius 
tam Kitam, iš Meilučio akių, ausų, pražiotos ar netgi 
užčiauptos burnos tankiai plazdendami išlėkdavo ma- 
žyčiai pilki ar raudoni Merkurijai su sparnuotomis 
kulkšnimis. Meilutis, kietas, šaltas ir nepajudinamas, 
Meilutis sąvadautojas pagyvėdavo tarsi skardinga uola, 
iš kurios kiekvienos samanotos ir sudrėkusios įdubos 
išlėkdavo po žvitrų žvirblį, purpsintį aplink jį tarsi 
sparnuotas bybukas. Galop tekdavo pasiduoti, tai yra 
ką nors pavogti. Jis įsitraukdavo į štai tokį žaidimą: len- 
tynoje tarp išdėstytų prekių sunkiausiai prieinamoje 
vietoje tarsi per neapsižiūrėjimą padėdavo kokį nusi- 
pirktą niekutį, už kurį tvarkingai buvo sumokėjęs ato- 
kioje kasoje. Palikdavo kelioms minutėms, nugręždavo 
akis šalin ir apžiūrinėdavo kitas prekes. Kai tasai daik- 
tas pritapdavo prie kitų išdėstytų prekių, jį vogdavo. 
Du kartus jį sučiupo inspektorius ir du kartus direkcija 

281 


Jean Genet 


turėjo jo atsiprašyti, mat Meilutis turėdavo kasininkės 
išduotą kvitą. 

Vagystė iš prekių lentynos atliekama daugybe būdų, 
ir, matyt, nuo lentynos tipo priklauso, kuris iš tų būdų 
pats tinkamiausias. Pavyzdžiui, viena ranka galima tuo 
pat metu pasičiupti du nedidelius daiktus (pinigines), 
juos laikyti kaip vieną, neskubant apžiūrinėti, vieną 
įkišti rankovėn, o kitą padėti į buvusią vietą, tarsi jis 
būtų netikęs. Stovint prie sukrautų šilko atraižų rei- 
kia abejingai įkišti vieną ranką į kiaurą savo lietpalčio 
kišenę. Tada prieini prie prekystalio, prispaudi prie jo 
pilvą ir tuo metu, kai laisvoji ranka čiupinėja, jaukia me- 
džiagą ir lentynoj padaro tikrą netvarką, ranka kišenėje 
pakyla iki prekystalio (esančio bambos aukštyje), trau- 
kia savęs link krūvos apačioj gulinčią atraižą ir taip ją, 
paslankią, subruka po paltu, o paltas visa paslepia. Bet 
čia aš pateikiu receptą, kurį žino kiekviena namų šei- 
mininkė, kiekviena pirkėja. Meilučiui labai patikdavo 
pačiupti daiktą ir nulakdinti jį iš vitrinos į kišenę mi- 
kliai brėžiant parabolę. Tai buvo įžūlu, bet gražu. Kve- 
palų flakonėliai, pypkės, žiebtuvėliai kaip krintančios 
žvaigždės lėkdavo taisyklinga ir trumpa kreive ir pūtė jo 
šlaunis. Toks žaidimas buvo pavojingas. Ar vertėjo taip 
elgtis, tegalėjo spręsti pats Meilutis. Tasai žaidimas - 

tikras mokslas, jam reikėjo treniruočių, pasirengimo, 
kaip ir karo mokslui. Pirmiausia tekdavo išstudijuoti 
veidrodžių išsidėstymą ir jų pasisukimo kampą bei ne- 
užmiršti tųjų, kurie įžulniai kabo prie lubų ir jus tarp 
kitų Žmonių atspindi žemyn galva, tuo tarpu sekliai, 
atsižvelgdami į slankiklio, funkcionuojančio jų galvo- 
se, veikimo principą, juos greit tinkamai nustato ir nu- 
kreipia norima kryptimi. Reikėdavo sulaukti palankaus 
akimirksnio, kai pardavėja nusuka akis į šalį ir kai į jus 
nežiūri visada įduoti suskumbantys pirkėjai. Galiausiai 
tarsi pradangintą daiktą - ar tiksliau sakant, kaip vieną 
iš spėlionių personažų, kurio linijos ant desertinių lėkš- 
telių sutampa su medžių ar debesų linijomis, - reikė- 
davo atspėti seklį. Iš serijos - suraskite seklį. Dabar tai 
moteris. Kinas, kaip ir kai kurie žaidimai, moko natūra- 
lumo, bet tasai natūralumas kupinas gudrybių ir tūks- 
tantį kartų apgaulingesnis už tiesą. Trokšdamas būti 
panašus į kongresmeną ar akušerę, tasai filmų seklys 
tikriesiems kongresmenams bei akušerėms suteikė se- 
klio veidą, o tikrieji sekliai, paklaikę nuo šios veidų pai- 
niavos ir jos nebeištvėrę pasirinko seklio išvaizdą, bet 
paprasčiau nepasidarė... „Šnipas, panašus į šnipą, būtų 
blogas šnipas“, - kartą sakė viena šokėja. (Įprasta saky- 
ti: „Vieną vakarą viena šokėja.) Aš tuo netikiu. 

Meilutis ketino jau eiti iš parduotuvės. Nebetu- 
rėdamas ką veikti ir norėdamas atrodyti natūralus, - 
kartu ir dėl to, kad buvo sunku išsivaduoti iš visos tos 
maišalynės, to Brauno judėjimo, tokio pat gyvybingo, 
plaukiančio ir dirglaus kaip rytinė depresija, - jis ilgai 
nužiūrinėjo vitrinas su marškiniais, klijų indeliais, 
plaktukais, žiedais, guminėmis kempinėmis. Kišenėse 
nešėsi du sidabrinius žiebtuvėlius ir portsigarą. Jį sekė. 
Kai buvo prie pat durų, prie kurių budėjo galionuotas 
milžinas, į jį ramiai kreipėsi nedidukė senė: 

- Tai ką pavogėte, jaunuoli? 

Tasai „jaunuoli“ apkerėjo Meilutį. Antraip jis būtų 
sprukęs. Patys nekalčiausi žodžiai yra pražūtingiausi - 
jų reikia saugotis. Tuojau pat ant jo užpuolė milžinas ir 
sugriebė už riešo. Jis užklupo jį kaip milžiniška banga 
snūduriuojantį pliaže mauduolį. Sulig senės žodžiais ir 
vyro judesiu Meilučiui tučtuojau atsivėrė naujas pasau- 
lis - nebeatitaisomų įvykių pasaulis. Mes tai patyrėme, 
ir mus tada apėmė nepaprastas pojūtis: užuot veikę ir 
supratę, kad veikiame, mes susivokiame esantys veikia- 
mi. Žvilgsnis - jis greičiausiai mūsų - tampa skvarbus, 
įgauna aiškiaregio tikslumo, ir šio pasaulio tvarka - pa- 
matyta išvirkščiąja puse - neišvengiamybės akivaizdoje 
pasirodo tokia tobula, kad tam pasauliui belieka išnyk- 

ti. Ir tai įvyksta per vieną akies mirksnį. Pasaulis išsi- 
verčia kaip pirštinė. Pasirodo, kad aš ir esu toji pirštinė, 
ir galop suvokiu, jog teismo dieną Dievas mane pašauks 
mano paties balsu: „Žanai, Žanai!“ 

Meilutis, kaip ir aš, pernelyg gerai nutuokė apie 
pasaulio pabaigas, kad po vienos iš jų atgavęs amą, jis 
imtų aimanuoti ir prieš ją maištauti. Maištaudamas jis 
atrodytų juokingas lyg ant žemės besivartantis karpis. 
Tad jis nuolankiai, lyg su pavadėliu ar kaip sapne, duri- 
ninko bei seklės moters leidosi nuvedamas į specialųjį 
parduotuvės komisariatą požeminiame aukšte. Jis įkliu- 
vo, jam batai. Tą patį vakarą kalėjimo furgonu jį nuvežė 
į areštinę, kur jis praleido naktį tarp daugybės valkatų, 
elgetų, vagių, sukčių, sąvadautojų, klastotojų, visų tų 
žmonių, išlindusių pro prastai suklotų akmenų plyšius, 
kurie žioji vienas priešais kitą pastatytuose namuo- 
se pačiuose tamsiausiuose skersgatviuose. Kitą dieną 
Meilutis ir jo kompanionai buvo nuvežti į Freno kalė- 
jimą. Jis turėjo pasakyti savo pavardę, mamos pavar- 
dę ir iki tol nežinomą savo tėvo vardą. (Jis sugalvojo - 
Romualdas!) Dar pasakė savo amžių ir profesiją. 

- Jūsų profesija? - klausia teismo raštininkas. 

- Ar mano? 

- Taip, jūsų. 

285 


Jean Genet 


Meilutis jau beveik regėjo, kaip iš jo žiedu sudėtų 
lūpų išsprūsta: „Padavėja“, bet atsakė: 

- Aš neturiu profesijos. Aš nesikrušu. 

Visgi tie žodžiai Meilučiui turėjo tą pačią vertę ir 
reikšmę, kaip ir „padavėja“. 

Galop jį nurengė, jo drabužiai buvo išnarstyti iki 
paskutinio siūlelio. Kalėjimo sargas liepė išsižioti, pa- 
tikrino burną, tada perbraukė ranka per tankius plau- 
kus ir užmetęs juos ant kaktos nejučia prisilietė prie jo 
sprando, išlenkto, šilto ir vibruojančio, jautraus ir pasi- 
rengusio net po švelniausio paglostymo padaryti siau- 
bingų eibių. Pažvelgę į šį sprandą, mes pripažįstame, 
kad Meilutis galėtų būti puikus jūrininkas. Galop sargas 
jam sako: 

- Pasilenkite į priekį. 

Jis pasilenkė. Pažvelgęs į jo išangę sargas pamatė 
juodulį. 

- „„pirmyn, - sušuko jis. 

Meilutis pasislinko pirmyn. Bet jis ne taip suprato. 
Sargas jam šaukė: „Stumkit, pirmyn“ Juodulys buvo 
gana nemažas kasdien vis augantis kakas, juo Meilutis 
jau nekart bandė atsikratyti, bet jis greičiausiai būtų iš- 
sirovęs kartu su plaukais arba būtų reikėję lįsti į šiltą 
vonią. 

— Pristūmei kelnes, - tarė sargas. (Beje, pristumti 
kelnes dar reiškia išsigąsti, bet sargas to nežinojo). 

Ak, toji išdidi Meilučio laikysena, tie nuostabūs klu- 
bai, tie nepajudinami pečiai! Kolonijoje vienas prižiūrė- 
tojas (jam buvo dvidešimt penkeri metai, apsiavęs rudos 
odos batais, siekiančiais šlaunis, be abejonės, plaukuo- 
tas) pastebėjo, kad kolonistų marškinių apačia šūdina. 
Kiekvieną sekmadienį, kai būdavo keičiami skalbiniai, 
jis mums liepdavo paėmus už ištemptų į šalis rankovių 
rodyti savo sunešiotus marškinius. Jei kolonisto marš- 
kinių apačia būdavo nešvari, prižiūrėtojas botago galiu- 
ku pašventindavo jo ir taip jau pažeminimų iškankintą 
davo vidurius ir nebebūdavo kur dėtis, o tenai neras- 
davom popieriaus, nusivalę pirštą į kadaise nubalintą, 
bet nuo šlapimo pageltusią sieną, mes rūpestingai pa- 
traukdavom marškinius į viršų (dabar sakau „mes“, bet 
tada kiekvienas kolonistas manė tai darąs vienintelis), 
tačiau išsitepdavo baltų kelnių užpakalis. Sekmadienio 
rytais dėdavomės skaisčiomis mergelėmis. Vienintelis 
Larošdjė savaitės pabaigoje susipainiodavo savo marš- 
kinių skvernuose ir juos išterliodavo. Nieko baisaus 
čia nebuvo, bet tuos trejus metus pataisos kalėjime 
temdė nuolatinis rengimasis tiems sekmadieniniams 

rytmečiams - dabar juos regiu prieš mišias išpuoštus 
girliandomis iš mažyčių marškinėlių, kiek paspalvintų 
geltonu šūdeliu - mat šeštadienio vakarą bandydamas 
išbalinti marškinių apačią trindavo į kalkėtą sieną. Ei- 
damas pro jį, jau ketvirčiuotą, pririštą prie gėdos stul- 
po ir penkiolikos metų prikaltą prie kryžiaus, odinius 
batus avintis prižiūrėtojas laukinėmis Žžvilgančiomis 
akimis sustodavo. Tuojau pat jo šiurkščiuose veido 
bruožuose (jausmai, kuriuos čia pat nusakysime, dėl to 
šiurkštumo paišėsi jo veide kaip šaržas) įsispausdavo 
pasibjaurėjimas, neapykanta ir siaubas. Jis spjaudavo 
tiesiai į suakmenėjusį Larošdjė veidą, o tas šio spjūvio 
ir telaukė. Mes, šitai skaitantys, puikiausiai numanome, 
kad prižiūrėtojo marškinių apačia ir apatinukių užpa- 
kalis būdavo šūdini. Taigi Meilutis Mažoji Pėdelė turėjo 
įsivaizduoti, ką jaučia siela, kai valkatai Larošdjė spjau- 
na į užpakalį. Bet į tuos trumpus būsenų pasikeitimus 
jis beveik nekreipė dėmesio. Niekad nesuprato, kodėl 
po kai kurių sukrėtimų jis vėl nesunkiai atsitiesdavo. Jis 
nepratarė nė žodžio. Persirengimo kambary jis ir sar- 
gas buvo vieni. Jo krūtinę draskė įniršis. Gėda ir įnir- 
šis. Jis išėjo iš kambario paskui save nešdamas didingą 
užpakalį - tik pažvelgę į tą užpakalį, mes pripažįstame, 
kad jis galėtų būti puikus toreadoras. Jį uždarė į kame- 

rą. Galų gale atsidūręs tikrame kalėjime jis pasijuto lais- 
vas ir išpraustas, jo atplaišos vėl susijungė į šviežutėlį 
Meilutį, švelnų Meilutį. Jo kamera galėtų būti bet kur. 
Baltos sienos, baltos lubos, bet juodos purvinos grindys 
ją paverčia žemiška, ir ji atsiduria būtent ten, tai yra 
tarp tūkstančio lengvų kamerų, kurios visgi ją, esančią 
ketvirtajam Freno kalėjimo aukšte, iš visų pusių spau- 
džia. Štai mes ir ten. Po pačių ilgiausių aplinkkelių aš 
galop vėl grįžtu į savo kalėjimą, į savo kamerą. Dabar 
galėčiau be jokių pagražinimų, pakeitimų ir tarpininkų 
papasakoti apie čionykštį savo gyvenimą. Savo dabarti- 
nį gyvenimą. 


Kamerų durys atsiveria į vidinę galeriją. Stovėda- 

mi įprastinėmis pozomis prie durų mes laukiame, kol 
sargas jas atidarys; žiū, tasai grybas, laikantis atkištą 
kepurę, aiškiai primena, kad jo darbas šventoriuj pra- 
šyti išmaldos. Sugrįže iš pasivaikščiojimo ir laukdami, 
kol sargas palinks prie jų kameros durų, kaliniai nega- 
li neišgirsti gitara atliekamos serenados ar parimę ant 
turėklų nepajusti, kaip po mėnuliu verčiasi ir skęsta 
didelis laivas. Mano kamera tikslaus kubo formos. Va- 
karais, kai Meilutis išsitiesia savo lovoje, langas jį nu- 
neša į vakarus, atplėšia lovą nuo mūro sienos, pabėga 

drauge su juo ir kaip luotą jį velka iš paskos. Rytais, kai 
atsiveria durys, - o visos kitos lieka užvertos, ir tenai 
užgimsta gili paslaptis, tokia pat kaip Mocarto mate- 
matinė harmonija ar choro vaidmuo antikinėje trage- 
dijoje, - (kalėjime durų užsidaro daugiau nei atsidaro) 
stangri jėga kamerą išstumia iš erdvės, kurioje ji glūdi, 
ir vėl sugrąžina atgal: tada kalinys turi keltis. Stovėda- 
mas tiesus ir tvirtas kaip guoba jis šlapinasi į puskubilį, 
paskui nukrato suminkštėjusią varpą; palengvėjimas, 
užplūstantis besišlapinant, jį sugrąžina į aktyvų gyve- 
nimą, nuleidžia ant žemės, bet švelniai, atsargiai, atrai- 
šioja nakties virveles, ir jis rengiasi. Šepečiu sušluoja 
šiek tiek pelenų ir dulkių. Pro šalį eidamas sargas pen- 
kioms sekundėms atidaro duris, per tą laiką turi būti 
išneštos šiukšlės. Paskui duris uždaro. Kalinys tebejau- 
čia staigaus nubudimo slogutį. Jo burna lyg pripilta Žvy- 
ro. Lova vis dar šilta. Bet jis nebeprigula. Reikia kovoti 
su kasdiene paslaptimi. Geležinė lova, pritvirtinta prie 
sienos, lentelė, pritvirtinta prie sienos, iš tvirto medžio 
pagaminta kėdė, pritvirtinta prie sienos grandine - toji 
grandinė, menanti senąjį režimą, kai kalėjimai būdavo 
vadinami katorga ar karceriu, kai kaliniai tarsi kokie 
jūreiviai būdavo katorgininkai galerose, dabartinėj ka- 
meroj paskleidžia romantiško Bresto ar Tulonės rūko, 

ją nukelia atgal į praeitį ir sukelia subtilų virpulį Mei- 
lučiui, įtariančiam, kad jis galbūt įkalintas tvirtovėje 
(grandinė - siaubingos jėgos simbolis; pasunkintos me- 
taliniu rutuliu jos pančiodavo apmirusias karaliaus ka- 
torgininkų kojas) - jūros dumblių prigrūstas čiužinys, 
sausas, siauras tarsi rytų karalienės sarkofagas, kabanti 
plika elektros lemputė, - visa tai primena griežtas tai- 
sykles, išsišovusius kaulus bei apsinuoginusius dantis. 
Grįžęs namo į palėpę, sėdėdamas, prigulęs ar gerdamas 
arbatą Meilutis jau negalės nė sekundei užsimiršti, kad 
ilsisi ar miega ant fotelio ar ant sofos. Geležinė ranka 
aksominėje pirštinėje jam primena tvarką. Lai uždanga 
pakyla. Vien balti fajansiniai puskubiliai kameroje be- 
veik širdies ritmu (jie tarsi kvėpuojančios burnos) al- 
suoja ir ramina. Jie žmogiški. 


Zekas Meilutis linguodamas vaikštinėja mažais 
žingsneliais. Kameroje jis vienas. Iš savo šnervių jis 
traukia akacijų ir žibuoklių žiedlapius; atsukęs nugarą 
į duris, pro kurias nuolat seka kažkieno akis, jis juos 
valgo ir sukiodamas nykštį su išpuoselėtu knygių nagu 
ieško dar. Meilutis - apsimetėlis sąvadautojas. Jo pla- 
nuojamos gudrybės staiga prasiveržia poetiškais klie- 
desiais. Beveik visą laiką jis nesąmoningai vaikštinėja 

vienodu žingsniu: jam ramybės neduoda įkyri mintis. 
Šiandien jis pirmyn atgal siuva po kamerą, dykinėja, o 
tai būna retai, nes beveik visada jis slapčia darbuojasi, 
likdamas ištikimas savo lemčiai. Prieina prie lentynos 
ir pakelia ranką į tokį aukštį, kokiame palėpės spinto- 
je guli revolveris. Garsiai lyg po smūgio kūju subarška 
spyna, atsidaro durys ir sargas surinka: 

— Rankšluosčiai, staigiai! 

Meilutis stovi kaip įkaltas, jo rankose švarūs, į pur- 
vinus iškeisti rankšluosčiai. Tada jis trūkčiojamais jude- 
siais vėl pasineria į dramą, nė nenutuokdamas, kad ją 
vaidina. Atsisėda ant lovos, ranka perbraukia per kaktą. 
Abejoja... Staiga pakyla ir priėjęs prie mažo pigaus vei- 
drodėlio, pritvirtinto prie sienos, praskiria savo švie- 
sius plaukus ir smilkiny, pats to nesuvokdamas, ieško 
kulkos padarytos žaizdos. 

Naktis nuo Meilučio nugliaudo kietą išorinį sava- 
noriško sąvadautojo luobą. Miegas jį paverčia švelnia 
būtybe, bet jis tegali pasigriebti priegalvį, į kurį įsi- 
kniaubia, ant kurio šiurkščios drobės švelniai padeda 
savo skruostą, - skruostą berniuko, kuris tuoj pratrūks 
ašaromis, - ir sako: „Pasilik, mano meile, prašau, pasi- 
lik“ Kiekvieno „vyro“ širdies gelmėse juk įvyksta pen- 
kių sekundžių eiliuota tragedija. Konfliktai, riksmai, 

durklai ar atomazgą priartinąs kalėjimas; išvaduotas 
žmogus ką tik tapo liudininku ir poetinio kūrinio me- 
džiaga. Aš ilgą laiką maniau, kad poetinis kūrinys kelia 
konfliktus, ne, jis juos naikina. 

Prie kalėjimo sienų priklaupia vėjas. Kalėjimas su 
savimi nusineša visas kameras, kuriose miega kaliniai; 
tampa lengvas ir pabėga. Skubėkit, cenzoriai, vagys jau 
toli. Įsilaužėliai čia pat. Jie kyla laiptinėmis ar liftais. 
Tie ilgapirščiai vikriai sukasi. Jie nuglemžia. Nuvelka 
suknią. Laiptų aikštelėje atsidūręs naktinėjantis mies- 
čionis, priblokštas kraupios vagiančio vaiko ir du- 
ris rakinėjančio paauglio paslapties, tasai apiplėštas 
miesčionis nebedrįsta sušukti: „Laikykit vagį!“ Jis vos 
pasuka galvą. Tai vagis pasuka galvas, priverčia namus 
linguoti, pilis šokti, kalėjimus skristi. 

Prie sienos miega Meilutis. Miegok, Meiluti, men- 
kniekių vagišiau, knygų, varpų virvių, arklių karčių ir 
uodegų, dviračių, prabangių šunyčių vagie. Meilutis, 
gudruolis Meilutis, žinantis, kaip iš moterų nukniaukti 
pudrinę; su klijais patepta lazdele - pinigus iš šventi- 
ko aukų dėžutės; iš pamaldžių moteriškių - krepšius, 
kuriuos jos paliko ant klaupto, eidamos per trumpą- 
sias mišias priimti komunijos; iš sutenerių - jų klien- 
tūrą; iš policijos - jų darbuotojus, ieškančius genių; iš 

raktininkų - jų dukras ar sūnus; miegok, miegok, die- 
na dar nedrąsiai tiesia į tavo šviesius plaukus saulės 
spindulį, saulės, kuri ketina tave uždaryti tavo paties 
kalėjime. O viena paskui kitą slenkančios dienos tavo 
gyvenimą veikiau ilgina nei daro platesnį. 

Visus žadindamas vienas nuteistasis apibėga aukš- 
to galeriją ir į kiekvienas duris trinkteli kumščiu. Vienas 
po kito tais pačiais judesiais trys tūkstančiai kalinių su- 
jaukia apsnūdusią kameros atmosferą, keliasi ir atlieka 
savo rytinius reikaliukus. Vėliau kalėjimo sargas atvers 
329-osios kameros langelį ir paduos sriubą. Jis žiūri ir 
nieko nesako. Šioje istorijoje prižiūrėtojai taip pat turi 
savo amplua. Ne visi jie kvailiai, bet visiems visiškai 
vienodai šviečia, ką jie vaidina. Jie nieko nesupranta 
apie savo vaidmens grožį. Neseniai jie pradėjo dėvėti 
tamsiai mėlyną uniformą - tikslią lakūnų drabužio ko- 
piją, tad aš manau, jei jie turi didybės, vadinas, gėdijasi, 
kad jie yra herojų karikatūros. Jie iš dangaus į kalėjimą 
nukritę lakūnai, išdaužę stiklinę stogo pertvarą. Jie pa- 
bėgo į kalėjimą. Ant jų apykaklės tebesilaiko žvaigždės, 
kurios iš arti atrodo baltai išsiuvinėtos, nes mes jas ma- 
tome dieną. Mes numanome, kad jie su siaubu iššoko iš 
savo lėktuvo (sužeistas vaikis Gynemė krito iš siaubo 
keturlinkas; jis krito sutankėjusio oro, kurį reikėjo pra- 

skrosti, sulaužytu sparnu, jo kūnas kraujavo vaivorykš- 
tiniu žibalu, o tai reiškė skrydį į dangišką šlovę); galop 
jie atsidūrė tarp Žmonių ir tai pastarųjų nestebina. Jie 
gali, jie turi teisę sliūkinti pro kameras, šių neatidaryda- 
mi, stebėti švelnius ir nuolankius nusikaltėlius. Bet ne. 
Jie apie tai nesvajoja, nes to daryti jie netrokšta. Jie skri- 
do dangumi: jie neturi jokio noro atidarinėti langelių ir 
pro būgnų tūzo formos ertmę stebeilytis į kasdienius 
žudikų ir vagių judesius, juos užklupti skalbiančius, 
klojančius nakčiai lovas, sandarinančius langus, savo 
storais pirštais iš taupumo smeigtuku į dvi ar keturias 
dalis skeliančius degtukus, jie nenori jiems tarti jokio 
kasdienio - taigi žmogiško - žodžio, kad pasižiūrėtų, ar 
jie tuojau pat nepavirs į lūšis ar lapes. Jie yra kapų ser- 
gėtojai. Jie atidaro ir uždaro duris, likdami abejingi šių 
saugomam lobiui. Jų sąžiningų veidų (atkreipkite dė- 
mesį į ką tik mano pavartotą žodį „sąžiningas“ ), taigi, jų 
sąžiningų, ištįsusių veidų, nudailintų vertikalaus kriti- 
mo be parašiuto, neveikia ir neperkreipia sukčių, vagių, 
sutenerių, vogtų daiktų slėpėjų, klastotojų, žudikų, pi- 
nigų padirbinėtojų prisilietimai. Jų uniformos neteršia 
nė vienas žiedas, nė viena abejotinos elegancijos klostė, 
ir jei aš galėjau po keleto dienų apie vieną jų pasaky- 
ti, kad jis vaikšto aksominėmis kojomis, vadinasi, jis 

turėjo išduoti, pereiti į priešininkų stovyklą, skrajotojų 
stovyklą, pakilti tiesiai į dangų su skrynia po pažasti- 
mi. Jį pastebėjau per mišias koplyčioje. Dalydamas ko- 
muniją kapelionas nužengė nuo altoriaus ir priėjo prie 
vienos kameros (mat koplyčia taip pat suskirstyta į 
penkis šimtus kamerų lyg stovinčių karstų) nešinas os- 
tija vienam klūpinčiam ir jo laukiančiam kaliniui. Taigi 
tasai prižiūrėtojas - stovėjęs viename altoriaus pakylos 
kampe su kepure ant galvos, rankas susikišęs į kišenes, 
praskėtęs kojas, žodžiu, tokia poza, kuri man priminda- 
ma Albertą kėlė didžiausią malonumą - šypsojosi, bet 
taip džiaugsmingai ir mielai, kad aš niekada nebūčiau 
patikėjęs, jog taip gali šypsotis kalėjimo sargas. Toji 
šypsena palydėjo Eucharistiją ir atgal nešamą komuni- 
nę, tad aš pamaniau, kad maigydamas kaire ranka kiau- 
šus jis tiesiog šaipėsi iš pamaldumo. Jau spėjau savęs 
paklausti, kas gi bus, kai šis jaunas gražus sargas sutiks 
jauną gražų nusikaltėlį. Su didžiausiu malonumu regė- 
jau šiuos du paveikslus: arba kruviną ir mirtiną smūgį, 
arba spindulingą apsikabinimą skęstant spermoje ir 
dusulyje; niekada anksčiau to sargo nebuvau pastebėjęs 
ir štai galų gale jį pamačiau. Iš savo kameros, buvusios 
paskutinėje eilėje, aš per prastai įžvelgiau jo veidą, kad 
galėčiau priskirti jauno ir bailaus meksikiečio metiso, 

kurį išsiplėšiau iš nuotykių romano viršelio, bruožus. 
Pagalvojau: „Na, paršeli, aš tave priversiu priimti komu- 
niją.“ Neapykanta ir siaubas regint tą išperą, matyt, dar 
stipriau privertė mane susiaudrinti, nes jutau, kaip po 
pirštais pučiasi varpa, ir nenuleisdamas žvilgsnio nuo 
vis dar meiliai besišypsančio sargo, ją drožiau tol, ko! 
galop... Dabar galiu prisipažinti, kad jis šypsojosi kitam 
prižiūrėtojui ar žudikui, bet man tūnant tarp šiųdvie- 
jų, toji spindulinga šypsena mane kiaurai perskrodė ir 
palaužė. Visgi, man regis, turiu teisę manyti, kad tasai 
sargas buvo įveiktas ir dėkingas. 

Prižiūrėtojų akivaizdoje Meilutis jautėsi kaip mažas 
berniukas. Jis jų ir nekentė, ir juos gerbė. Visą dieną jis 
rūko, kol galop griūna į lovą. Jo šleikštuly iš baltų dė- 
mių susidaro salelės: štai meilužės gestas, o štai glo- 
tnus bebarzdis ir beūsis kaip boksininko ar merginos 
veidas. Jis mėto nuorūkas dėl malonumo, kurį teikia 
pats gestas. (Ko tik nesulauksi iš sąvadautojo, sukančio 
cigaretes dėl to, kad pirštai atrodo tikrai grakščiai, iš 
sąvadautojo, avinčio batus kaučiuko padais, kad begar- 
siais žingsniais nustebintų priešais ateinančius žmo- 
nes, kurie nustėrę pažvelgs į jį ir įvertins jo kaklaraištį, 
ims pavydėti jo klubų, pečių, sprando ir, nors jo visiškai 
nepažįsta, nė nenutuokdami vienas paskui kitą sudarys 

margaspalvę palydą, kartkarčiais atiduodančią jam pa- 
garbą, apdovanos šį nepažįstamąjį momentine valdovo 
galia, ir tų galios nuotrupų pakaks, kad gyvenimo pa- 
baigoje jis pasijustų esąs tikras valdovas.) Vakarais jis 
surenka išbirusį tabaką ir užsirūko. Gulėdamas lovoje 
ant nugaros, praskėstomis kojomis, dešine ranka jis nu- 
krato pelenus nuo cigaretės. Kairioji ranka pakišta po 
galva. Štai tos laimės akimirkos, su žaviu lengvumu Mei- 
lutis tokia poza pasineria į pačias giliausias savo sielos 
gelmes, ten verda jo tikrasis gyvenimas. Jis guli rūky- 
damas ant kietos lovos ir kas gi jis dabar galėtų būti? 
Meilutis niekada nekentės, jis visada sugebės save iš- 
traukti iš nesėkmės nagų, tobulai atkartodamas į tokią 
pat padėtį patekusio garbinamo asmens gestus; knygos 
bei pasakojimai čia jam niekuo nepadėjo, jo troški- 
muose (deja, jis tai pastebėjo per vėlai, kai jau nebuvo 
kur trauktis) neslypėjo užgaida būti kontrabandinin- 
ku, karaliumi, žonglieriumi, tyrinėtoju, vergų pirkliu - 
iš tiesų jis norėjo būti vienas iš tų kontrabandininkų, 
vienas iš karalių, žonglierių ir taip toliau, tai yra norė- 
jo būti kaip... Atsidūręs apgailėtinoje padėtyje Meilutis 
lengvai prisimins, kad į tokią pat padėtį buvo papuolęs 
vienas iš jo dievukų (o jei taip nebuvo nutikę, jis tuojau 
pat ims vaizduotis, kad taip vis dėlto buvo), ir jo padėtis 

jam taps šventa ir dėl to veikiau miela nei pakenčiama. 
(Jis panašus į mane troškimu būti Vaidmanu, Piloržu, 
Soklė, visais tais, kurių atminimui aš neleidau išblėsti; 
vis dėlto jis nuo manęs skiriasi tuo, kad save tapatina su 
tais personažais, o aš jau ilgą laiką susitaikęs su minti- 
mi, jog aš esu aš. Bet svajingos žavios lemties troškimas 
mano gyvenimo elementus sutraukė, jei taip galime pa- 
sakyti, į be galo sumažintą kompaktišką, tvirtą ir žėrin- 
tį pasaulį, ir man kartais atrodo, kad įgyju daugialypį 
Šventosios veidą, Šventosios, kuri pirmiausia yra ji pati, 
bet kartais tuo pat metu ir įsivaizduojamos būtybės, 
įsigavusios į jos veido bruožus ir gestus ir tokios tikro- 
viškos, jog ji su jomis slapčia kivirčijasi, tos būtybės ją 
kankina arba ją išaukština, bet nepalieka ramybėje, ir 
nors ji tampa nebyli ir uždara kaip bjaurus kapas, jos 
subtiliai trūkčiojančios raukšlės bei virpantys pirštai, 
visa ta nerimastinga išvaizda išduoda, kas jos asmeny- 
bė daugialypė.) Jis guli ant kietos lovos ir rūko, tad kas 
gi jis dabar galėtų būti? „Tas, kas tokia poza pasineria į 
savo sielos gelmes, tai yra įkalintas ir cigaretę rūkantis 
suteneris, vadinas, jis pats.“ Taigi, galima suprasti, kokie 

skirtingi Šventosios ir Meilučio vidiniai pasauliai. 
Meilutis parašė Šventajai laišką, ant voko turėjo už- 
rašyti „ponui“, parašė ir Gėlių Dievo Motinai. Šventoji 

klinikoje. Ji pasiunčia jam penkių šimtų frankų perlai- 
dą. Tą laišką perskaitysim vėliau. Dievo Motina neatrašė. 

Prižiūrėtojas atveria duris ir į kamerą įstumia nau- 
joką. Jį pasitiks Meilutis ar aš? Su savimi jis atsineša už- 
klotą, katiliuką, puoduką, medinį šaukštą ir savo istoriją. 
Sulig pirmaisiais žodžiais jį pertraukiu. Jis tęsia savo 
kalbą, bet aš jau toli. 

- Kuo tu vardu? 

- Žanas. 

To gana. Jis Žanas, kaip aš ir tasai miręs vaikas, ku- 
riam rašau. Beje, kas iš to, jei jis būtų ne toks gražus, aš 
vis viena nepatiriu laimės. Žanas ten. Žanas čia. Kai kam 
nors sakau, kad myliu, imu abejoti, ar tik ne sau sakau. 
Aš jau toli, nes iš naujo bandau išgyventi tas akimirkas, 
kai jis leisdavosi glamonėjamas. Aš viskam ryžausi ir 
norėdamas jį prisijaukinti leidau pajusti, kad kaip pati- 
nas yra viršesnis už mane; jo organas buvo kietas kaip 
vyro, O paauglio veidas buvo įsikūnijęs švelnumas, tad 
gulėdamas, tiesus ir sustabarėjęs, lovoje mano kam- 
bary ir išsiliedamas man į burną jis neprarasdavo nė 
kruopelytės mergiško skaistumo. Čia savo istoriją man 
pasakoja kitas Žanas. Aš nebe vienas, bet dėl to vienišas 
kaip niekad. Noriu pasakyti, kad kalėjimo vienatvė man 
suteikė laisvę pabūti su šimtu Žanų Ženė, akimirksniu 

šmėstelėjusių, kai vogiau iš sutiktųjų jų bruožus, juk 
aš labai panašus į Meilutį, taip pat apvaginėjusį Meilu- 
čius, kuriuos vienu nesąmoningu gestu jis atviliodavo 
į save iš visų sutiktų nepažįstamųjų; tačiau naujasis 
Žanas man sugrąžina - tartum susiskleidžianti vėduo- 
klė piešinius ant gazo - sugrąžina nežinia ką. Vis dėlto 
toli gražu jis nėra antipatiškas. Bet ganėtinai kvailas, 
kad jam jausčiau švelnumą. Mažos juodos akytės, tam- 
si oda, sušiaušti plaukai ir toji nerimastinga išvaizda... 
Panašus į graikų chuliganėlį, apie kurį pagalvojam: štai 
jis tupi prie nematomos Merkurijaus statulos ir deda- 
si kvaileliu, bet slapčia seka dievą, kad nukniauktų jo 
sandalus. 

— Tu čia už... 

- Aš suteneris, vadinuosi Pigalio Kiaunė. 

- Čia kažkas ne taip. Tu ne taip apsirengęs. Pigaly 
vien mezgėjai. Pasakok. 

Graikų vaikis pasakoja, kad jį pričiupo kaip tik tuo 
momentu, kai jis iš vieno bistro kasos traukė saują ban- 
knotų. 

— Bet aš atsikeršysiu. Kai išeisiu, naktį išmalsiu vi- 
sus ten stiklus. Bet prieš pasirinkdamas akmenų užsi- 
mausiu pirštines. Kad nebūtų jokių ten atspaudų. Aš 
negeras. 


Jean Genet 


Aš ir toliau skaitau pigius romanus. Taip patenki- 
nu savo meilę nenaudėliams, persirengusiems kilmin- 
gaisiais. Taip pat savo aistrą apgavystėms, aistrą klas- 
totėms, kurios mane verstų ant savo vizitinių kortelių 
rašyti: „Žanas Ženė, apsimetėlis grafas iš Tijankūro“ 
Tose storose smulkaus šrifto knygose užgimsta stebu- 
klai. Tarsi vandens paviršiuje išstybusios lelijos išdygs- 
ta jaunuoliai, kurie šiek tiek ir dėl mano užgaidų būna 
kartu ir princai, ir elgetos. Aš pasiverčiu Šventąja, o juos 
paverčiu jos meilužiais: Dievo Motina, Meilučiu, Gabrie- 
liu, Albertu, vaikinais, kurie puikiausiai moka švilpauti 
ir kuriems virš galvos, gerai įsižiūrėjęs, galėtum pama- 
tyti aureoles, įgavusias karališkos karūnos formą. Aš 
negalėčiau jų priversti ilgėtis pigių romanų su pilkais 
kaip Venecijos ar Londono dangus puslapiais, išmargin- 
tais piešiniais bei laukiniais kalinių simboliais: veidų 
profiliuose iš priekio pavaizduotomis akimis, kraujuo- 
jančiomis širdimis. Aš skaitau tuos su sveiku protu nie- 
ko bendra neturinčius tekstus, bet mano protas vengia 
knygų, iš kurių į mane lekia užnuodytos, plunksnuotos 
kaip strėlės frazės. Jas paleidžianti ranka piešia ir kai 
kuriose vietose jomis prismeigia neryškų Žano siluetą, 
bet jis save atpažįsta ir nedrįsta nė krustelėti, nujaus- 
damas, kad tuojau atlėks toji frazė, kuri jam pervers 

širdį ir jį pasmerks priešmirtinėms konvulsijoms. Kaip 
ir kalėjimas, man beprotiškai patinka tos suspaustos ei- 
lutės, į kurias suversta viskas tarsi į šiukšlių krūveles, 
kurios pilnos kruvinų pėdsakų ir negyvų kačių gemalų 
tarsi patalas, ir aš nesuprantu, ar tenai kieti stovintys 
organai virsta į rūsčius riterius ar riteriai į pasistoju- 
sius organus. 

O iš esmės ar būtina taip tiesiai kalbėti apie save? 
Man kur kas labiau patinka aprašyti save, paskendusį 
glamonėse su įsivaizduojamais meilužiais. Nedaug trū- 
ko, kad tasai naujasis Žanas taptų Meilučiu. Ko gi jam 
trūko? Kai jis sausai bezda, tūpteli, rankas laikydamas 
kišenėse, ir pasuka liemenį, tarsi visa tai sutvirtinda- 
mas. Tokį judesį atlieka prie vairalazdės stovintis loc- 
manas. Jis tikras atvaizdas Meilučio, kuris, be viso kito, 
man patinka štai kodėl: kai niūniuodavo kokią nors Ja- 
vos melodiją, judėdamas šokio žingsniu, jis ištiesdavo į 
priekį rankas ir laikydavo priešais save tarsi ant šokio 
partnerės liemens (jo nuožiūra tasai liemuo tapdavo 
čia platesnis, čia laibesnis - nuolat judančios rankos tie- 
siog prasiskirdavo ar susiglausdavo); arba galėjai pama- 
tyti, jog jis juda beveik tiesiu keliu ir susijaudinęs laiko 
dviračio vairą; dar atrodė, kad jis - įaudrintas boksi- 
ninkas, kuris savo plačiomis vikriomis rankomis ginasi 

nuo smūgių į kepenis; tą patį judesį darydavo herojai, 
kuriais Meilutis tuojau pat pasiversdavo, ir pasirodyda- 
vo, kad tasai gestas tiksliausiai apibūdina patį gracin- 
giausią patiną. Jis darydavo tuos stebuklingus judesius, 
kurie mus parklupdo ant kelių. Tie kieti judesiai mus 
pažadina iš snaudulio ir priverčia aimanuoti, kaip ir tą 
mano regėtą miestą: jo pakraščius niokoja dramblo- 
jančių statulų masės, slenkančios pirmyn vienu ritmu, 
statulų, kurias pakurstė miegas. Tie somnambulų bata- 
lionai juda skersai gatvių nelygu skraidantis kilimas ar 
lėtai šokčiojanti sunki guminė padanga. Jų kojos užkliu- 
do debesis ir jie prabunda, bet sulaukę karininko įsaky- 
mo, vėl pasineria į miegą, o nuo jų sunkių lyg pjedestalai 
batų pakyla milžiniški debesys dulkių. Jie, kaip ir mus 
perskrodę Meilučiai, yra kažkur toli virš savo debesų. 
Bet jų klubai plieniniai, o dėl to jie niekada nepataps 
suktais ir apsukriais sąvadautojais. Aš žaviuosi tuo, kad 
vienas suteneris, vardu Horstas Veselis!', kaip kalbama, 
sukūrė legendą ir baladę. 

Tarsi aukso lietus tie apvaisintojai, tie laukiniai pa- 
darai užgriuvo Paryžių, kuris visą naktį maldė savo iš- 
gąsdintos širdies dūžius. 


11 Horstas Veselis (Horst Wessel, 1907-1930) - nacis, sukūręs žodžius 
būsimam NSDAP himnui ir žuvęs neaiškiomis aplinkybėmis. Gobbelso propa- 
ganda po mirties jį pavertė nacių kankiniu. 

Mes gi virpčiojame savo kamerose, kurios dainuoja 
ir dejuoja iš malonumo, nes nujausdami visą tą patinų 
lėbavimą leipėjam iš malonumo, tarsi mums būtų duota 
išvysti priešais stovintį prasižergusį milžiną su stačiu. 

Cypėj Meilutis jau buvo praleidęs tris mėnesius - 
tuo tarpu aš susitikinėdavau su jaunuoliais, kaip man 
rodėsi, valingais ir rūsčiais, kad ir jaunatviškais veidais, 
pabrėžusiais, koks apdribęs mano vargšas baltas kūnas, 
niekuo nebeprimenąs kokio nors laukinio kolonisto iš 
Metrė, nes tą kūną kuo puikiausiai pažinojau ir bai- 
džiausi jo, - kai pagaliau nusileido žemyn į pasimaty- 
mą. Čionai jam vienas jauniklis papasakojo apie Gėlių 
Dievo Motiną. Visa, ką aš jums apsakysiu nuo pradžios 
iki galo, Meilutis sužinojo iš kitų lūpų, tie žodžiai jam 
buvo pakuždėti per išskleistus kaip vėduoklė pirštus 
daugybės pasimatymų metu. Per visą savo stulbinantį 
gyvenimą apie viską informuotas Meilutis taip nieko 
doro ir nesužinos. Kadangi jis niekada nesužinos, jog 
Dievo Motina yra jo sūnus, jis neturės supratimo, kad 
vieno berniūkščio pasakojamoje istorijoje Pjero Korsi- 
kietis - tai tas pats Dievo Motina, susigalvojęs pravardę 
narkotikų prekybai. Taigi, kai laiptinės aikštelėje su- 
stojo liftas, Dievo Motina buvo pas tą pasakotoją ber- 
niūkštį. Lifto sukeltas triukšmas paženklino laiko ribą, 

nuo kuriuos tenka susitaikyti su neišvengiamybe. Tų, 
kurie išgirsta, kaip liftas sustoja, širdys ima plakti tarsi 
iš tolumos atsklindantys dūžiai kalant vinis. Tada gyve- 
nimas tampa dužus kaip stiklas. Pasigirdo skambutis į 
duris. Skambučio garsas, skirtingai nei lifto, neatrodė 
toks lemtingas, tad jis iš dalies sugrąžino pasitikėjimo 
savimi ir įprastinės akimirkos pojūtį. Jei po lifto garsų 
būtų nieko daugiau neišgirdę, berniūkštis ir Dievo Mo- 
tina būtų mirę iš baimės. Berniūkštis atidarė duris. 

— Policija! - sušuko vienas iš dviejų vyrukų ir jums 
puikiausiai žinomu judesiu atvertė savo švarko atlapą. 

Lemtingumas dabar man - tai trikampis, kurį suda- 
ro trys pernelyg įprastai besielgiantys vyrai, nerodan- 
tys jokių pavojaus ženklų. Įsivaizduokime, kad aš einu 
gatve. Jie visi trys juda šaligatviu iš kairės, ir aš jų kol 
kas nepastebėjau. Užtai jie mane pamatė: vienas jų per- 
eina ant dešinio šaligatvio, antrasis lieka ant kairiojo, o 
trečiasis sulėtina žingsnį ir sudaro trikampio, kuriame 
aš tuojau pat atsidursiu, viršūnę: taip veikia policija. 

- Policija. 

Jis žengė į koridorių. Grindys išklotos kilimine dan- 
ga. Norint į savo kasdienį gyvenimą - kur varstomi 
batai, siuvamos sagos, šalinami veido spuogai - įpinti 
detektyvinio romano nuotykių, reikia pačiam turėti 

burtininkės sielą. Policininkai vaikštinėjo vieną ranką 
laikydami kišenėje su užtaisytu revolveriu. Berniūkš- 
čio vieno kambario buto gilumoje virš židinio kabėjo 
didžiulis veidrodis, įrėmintas krištoliniu rokailiu su 
įmantriomis briaunomis; be jokios tvarkos pūpsojo 
keletas geltonu šilku apmuštų fotelių. Užuolaidos už- 
trauktos. Nuo nedidelio sietyno sklido dirbtinė švie- 
sa: buvo vidudienis. Policininkai užuodė nusikaltimą 
ir buvo teisūs, mat bute tvyrojo ta pati slogi atmosfe- 
ra, kaip ir kambaryje, kuriame giliai dūsaujantis Dievo 
Motina nepažabojamais, elegancijos ir baimės kupinais 
judesiais pasmaugė senuką. Priešais juos, ant židinio, 
buvo pamerktos rožės ir kalijos. Kaip ir pas senį, rodės, 
kad šviesa ant lakuotų baldų su daugybe išlinkių ne 
krito, o iš jų vilnijo tarsi iš vynuogių. Policininkai judė- 
jo pirmyn, o Dievo Motina žiūrėjo į juos, kaip jie juda 
siaubingoje tyloje, amžinai tvyrančioje nepažįstamose 
vietose. Jie judėjo, kaip ir jis pats, į amžinybę. 

Jie pataikė, kur reikia. Buto vidury, ant didelio stalo, 
tiesiog ant raudono aksomo, gulėjo didelis nuogas kū- 
nas. Prie to stalo stovėjęs Dievo Motina atidžiai stebėjo, 
kaip policininkai artinasi. Juos nusmelkė nejauki min- 
tis, kad tai Žmogžudystė, bet tuo pat metu kilusi mintis, 
jog tai netikra žmogžudystė, šią neigė; susirūpinę dėl 

tokios prielaidos, susirūpinę dėl jos absurdo ir galimy- 
bės, kad tai netikra žmogžudystė, policininkai pakliu- 
vo į nepatogią padėtį. Buvo akivaizdu, kad nėra jokios 
tikimybės, jog nužudyto vyro ar moters kūnas būtų 
supjaustytas. Signetės ant policininkų pirštų buvo auk- 
sinės, o kaklaraiščių mazgai - tikri. Tada - ir dar prieš 
tai, - kai jie atsidūrė prie stalo kampo, aiškiausiai išvy- 
do, jog tasai lavonas - tai vaškinis siuvėjo manekenas. 
Vis dėlto mintis apie žmogžudystę drumstė visą užduo- 
ties paprastumą. „Iš tavo snukelio matyt, kad esi velnių 
prišveitęs“ Taip Dievo Motinai pasakė vyresnysis polici- 
ninkas, nes Gėlių Dievo Motinos veidas toks švytintis ir 
tyras, jog kiekvienam tuojau pat kildavo mintis, kad jis 
netikras, kad tas angelas greičiausiai dviveidis, jame - 
ir ugnis, ir dūmai, juk kiekvienas bent kartą gyvenime 
turėjo progą pasakyti: „Tyli kiaulė gilią šaknį knisa“ ir 
bet kokia kaina nori apgauti likimą. 

Taigi netikra žmogžudystė tapo pagrindiniu akcen- 
tu. O juk abu policininkai teieškojo kokaino, kurio pas 
berniūkštį aptiko vienas jų šnipas. 

- Rodykit narkotikus, ir greitai. 

- Tai kad mes neturim narkotikų, šefe. 

- Nagi, greitai, vaikai; antraip mes jus suimam ir 
pradedam kratą. Jums bus tik blogiau. 

Berniūkštis paabejojo vieną sekundę, dvi, tris. Jis 
žinojo, kaip veikia policininkai, ir suprato, kad įkliuvo. 
Jis ryžosi. 

- Šekit, turiu tik tiek. 

Jis iš po savo rankinio laikrodžio korpuso ištraukė 
ir ištiesė mažuliuką paketėlį, kaip vaistinėj supakuotus 
miltelius. Policininkas jį įsidėjo į liemenės kišenėlę. 

- Ojis? 

- Jis neturi. Tikrai, šefe, galit patikrint. 

— O šitas, iš kur jis atsirado? 

Klausė apie manekeną. Tikriausiai čia reikėtų pri- 
pažinti Šventosios įtaką. Jinai visada ten, kur nepaaiški- 
nami dalykai. Ji, Pamišėlė, paskui save palieka pinkles, 
paslėptus žabangus, vilkduobes, rizikuodama, kad ap- 
sisukusi gali pati tenai įkliūti, bet štai dėl jos Meilutis, 
Dievo Motina ir jų draugeliai pridirba visokio absurdo. 
Iškelta galva jie pasiduoda nuopuoliui, save pasmerk- 
dami blogiausiam likimui. Tasai berniūkštis, Dievo Mo- 
tinos draugas, taip pat buvo įsilaužėlis, ir kartą naktį iš 
vieno automobilio jie pavogė kartoninę dėžę, kurią iš- 
pakuodami pamatė, kad ji prikimšta siaubingų vaškinio 
manekeno dalių. 

Farai rengėsi išeiti. O tie neatsakė. Rožės ant židi- 
nio buvo gražios, jų sunkūs žiedai svaigiai kvepėjo. 

Policininkų pasitikėjimas nuo to tik subliūško. Žmog- 
žudystė buvo netikra arba neužbaigta. Jie čion atvyko 
ieškoti narkotikų. Narkotikai... laboratorijos, įrengtos 
tarnų kambary... jos sprogsta... pridaro bėdos... Vadinas, 
tasai kokainas pavojingas? Jie nugabeno abu jaunuo- 
lius į policijos nuovadą, jau tą patį vakarą su komisaru 
sugrįžę padarė kratą ir surado dar tris šimtus gramų 
kokaino. O tada jau nedavė ramybės nei berniūkščiui, 
nei Dievo Motinai. Policininkai nėrėsi iš kalio, kad tik 
išgautų iš jų kuo daugiau informacijos. Darė jiems spau- 
dimą, visą naktį knaisiojosi, norėdami surasti ir atnar- 
plioti siūlus, galėjusius juos nuvesti prie kitų laimikių. 
Jie taikė jiems naujausius kankinimo būdus: spardė į 
pilvą, skaldė antausius, daužė liniuote per šonus, nau- 
dojo juos vieną po kito, o paskui ir kitus žaislus. 

- Prisipažink! - rėkė jie. 

Galop Dievo Motina nuriedėjo po stalu. Pajuodes iš 
pykčio vienas policininkas puolė ant jo, bet kitas jam 
sugriebė už rankos, kažką sumarmaliavo ir tada garsiai 
pasakė: 

- Palik jį ramybėj, Žoberai. Jis gi nepadarė jokio nu- 
sikaltimo. 

- Jis, su tuo angelo snukeliu? Kaip tik jis tai ir galėtų 
padaryt. 

Visas drebėdamas iš baimės Dievo Motina išlindo iš 
po stalo. Jį pasodino ant kėdės. Galų gale kalba juk ėjo 
tik apie kokainą, ir kitoje salėje su kitu berniūkščiu ėmė 
elgtis šiek tiek padoriau. Skyriaus viršininkas, sustab- 
des tą beveik kruviną žaidimą, vienas pasiliko su Dievo 
Motina. Prisėdo ir pasiūlė jam cigaretę. 

- Pasakyk, ką Žinai. Nieko čia baisaus. Dėl tokio ne- 
didelio kiekio kokaino giljotina negresia. 

Man bus labai sunku tiksliai paaiškinti ir smul- 
kmeniškai apsakyti, kas gi dėjosi Gėlių Dievo Motinos 
galvoje. Turbūt nelabai verta šiuo atveju kalbėti apie 
dėkingumą švelniau prakalbusiam policininkui. Jį atpa- 
laidavusi frazė „nieko čia baisaus“ - tai dar ne viskas. 
Policininkas pridūrė: 

- Tai jūsų manekenas jį įsiutino. 

Jis nusijuokė ir patraukė dūmą. Mėgavosi. Ar Die- 
vo Motina bijojo net mažiausios bausmės? Iš pradžių 
visą jo kūną smelkė troškimas prisipažinti nužudžius 
senuką. Bet jis neprisipažino. Nors prisipažinimas vis 
kilo viršun ir norėjo prasiveržti pro gerklę. Jei tik jis 
pražios burną, viską išdės. Jis buvo sutrikęs. Staiga jam 
apsvaigo galva. Jis save išvydo ant gana aukštos šventy- 
klos frontono. „Man aštuoniolika. Ir mane gali nuteisti 
myriop“, - šmėstelėjo galvoje. Jei tik jis atgniauš pirštus, 

suklups. Na ne, jis susiėmė. Jis nieko nepasakys. Pasa- 
kyti būtų nuostabu, būtų šlovinga. Ne, ne, ne! Dieve, ne! 

Ak, jis išgelbėtas. Prisipažinimo įkarštis atsitraukia, 
taip ir neprasiveržęs. 

— Aš nužudžiau senuką. 

Dievo Motina nusivertė nuo frontono ir akimirksniu 
jį apkvaišino romi neviltis. Jis atsipūtė. Policininkas vos 
krustelėjo. 

— Ką sakai, kokį senį? 

Dievo Motina atgavo kvapą. Nusijuokė: 

- Ne, aš skiedžiu, pajuokavau. 

Pritrenkiančiu greičiu jis susigalvojo tokį alibi: žu- 
dikas gaivališkai, idiotiškai ir neįmanomai tiksliai pri- 
sipažįsta dėl žmogžudystės, kad jį palaikytų pamišėliu 
ir jam panaikintų visus įtarimus. Bet visos pastangos 
perniek. Dievo Motina ir vėl kankinamas. Kas iš to, kad 
jis rėkia mėginęs pajuokauti - policininkai dabar nori 
žinoti viską. Jam aišku, kad jie sužinos, bet būdamas 
jaunas priešinasi. Jis kaip tas skenduolis, kuris kovoja 
su savo panika, bet pamažu atsiduoda ramybei - ži- 
not, skenduolių ramybei. Dabar jau policininkai vardija 
per pastaruosius penkerius ar dešimt metų nužudytus 
žmones, kurių žudikai nebuvo rasti. Virtinė ilgėja; Die- 
vo Motinai jokios naudos, kad policija jam demonstruo- 

ja savo nemokšiškumą. Priešais jo akis plaukia kruvini 
lavonai. Policininkai vieną po kito sako vardus ir jį dau- 
žo. Galų gale jie brandina mintį Dievo Motinai pasaky- 
ti: „Tai gal tu nežinai jo vardo?“ Bet dar nepasako. Jie 
toliau vardija nužudytuosius ir atidžiai stebi išraudusį 
vaikio veidą. Toks jau žaidimas. Spėlionių žaidimas. Ar 
jau šilčiau? Ragonas?.. Jo veidas pernelyg persimainęs, 
kad būtų galima išsunkti ką S ipIEBESne: Jame viskas 
susijaukė. Dievo Motina staugia: 

— Taip, taip, tai jis. Paleiskit. 

Jis vienu galvos loštelėjimu numeta plaukus nuo 
akių ir tuo paprastu judesiu, išskirtiniu savo koketavi- 
mo gestu, pasako, koks niekingas pasaulis. Jis vos tesu- 
geba nusivalyti iš burnos nutįsusias seiles. Įsivyrauja 
tokia tyla, kad niekas nežino, ką daryti. 

Labai greitai Gėlių Dievo Motinos vardas tapo žino- 
mas visoje Prancūzijoje, o Prancūzijai painiava įpras- 
ta. Tie, kurie tik perverčia laikraščius, prie Gėlių Dievo 
Motinos vardo ilgam nesustojo. Bet tie, kurie ieškodami 
kažko nepaprasto ir kiekvieną sykį sekdami karštais 
pėdsakais, gilinasi į straipsnių turinį, šįkart sučiupo 
stebuklingą laimikį: tie skaitytojai buvo mokinukai ir 
senutės, užsisėdėjusios pačioj atokiausioj provincijoj, 
kaip ir Ernestina, gimusi sena tarsi žydų vaikai, kurie 

jau keturmečiai įgyja tuos veido bruožus ir gestus, ku- 
riuos turės ir sulaukę penkiasdešimties. Būtent dėl jos, 
kad jos saulėlydis būtų apžavėtas, Dievo Motina ir nu- 
žudė tą senį. Tada, kai ji pradėjo kurti savo lemtingas 
pasakas ar banalių siužetų istorijas, kuriose viena kita 
aštresnė frazė visgi praplėšdavo uždangą ir per atskiras 
ertmes atsiverdavo, jei taip galima sakyti, dalis kulisų, 
visi apstulbę suprato, kodėl ji taip kalbėjo. Jos burna 
būdavo pilna pasakų, tad kyla klausimas, iš kurgi jos, 
jei ji kiekvieną vakarą teskaitydavo banalų laikraštį: ogi 
tas pasakas laikraštis ir įkvėpdavo, kaip manuosius pa- 
sakojimus - pigūs romanai. Sėdėdama prie lango tarsi 
pasaloje ji laukdavo paštininko. Juo arčiau pašto prista- 
tymo valanda, juo labiau ją kankindavo jaudulys ir pa- 
galiau, kai ji prisiliesdavo prie dramų kraujo persisun- 
kusių (kraujo kvapą ji painiojo su rašalo ir popieriaus 
kvapu) pilkų puraus popieriaus puslapių, kai juos pa- 
sidėdavo ant kelių tarsi servetėles, visai nusikamavusi 
sudribdavo į seną raudoną fotelį. 

Kaimo klebonas, girdėdamas aplink jį plazdant ir ai- 
dint Gėlių Dievo Motinos vardą, negavęs jokių nurody- 
mų iš vyskupijos, per sekmadienines mišias iš sakyklos 
įsakė tikintiesiems melstis ir pavedė ypač pamaldžiai 
atsiduoti naujajam kultui. O savo suoluose susėdę ir gi- 

liai sujaudinti tikintieji nė nemurmtelėjo, jiems nekilo 
jokių klausimų. 

Viename kaime mažai mergytei, kuri galvojo apie 
Gėlių Dievo Motiną, dėl „pievų karaliene“ vadinamos 
gėlės vardo kilo klausimas: 

— Sakyk, mama, o tai ji ir yra ta stebuklingai išsigel- 
bėjusioji? 

Buvo ir daugiau stebuklų, bet jiems apsakyti netu- 
riu laiko. 

Kai į miestą atvyksta tykus ir susijaudinęs kelei- 
vis, jis neatsisako pasukti tiesiai į lindynes, raudonų- 
jų žibintų kvartalus ar bordelius. Jį veda paslaptingas 
jausmas, atsiliepiantis į užslėptos meilės šauksmą; 
arba greičiau nuolatinių lankytojų elgesys ir jų pramin- 
ti keliai, kuriais jis patikliai seka jų pėdomis, atpažin- 
damas juos iš žavių gestų ir pasąmonėj apsikeičiamų 
slaptažodžių. Taip ir Ernestina tiesiai nužingsniuodavo 
įvairiausiais įvykiais - žmogžudystėmis, vagystėmis, iš- 
prievartavimais, ginkluotais užpuolimais - mirgančio- 
mis eilutėmis, kurios buvo savotiškos laikraščių Barrios 
Chinos'“. Jos jai sapnuodavosi. Bet jų lakoniškas žiauru- 
mas ir tikslumas nesuteikdavo nei laiko, nei erdvės, kad 
sapnas įsiliūliuotų, ir ją tuoj pat blokšdavo ant žemės. 

12 Barrio Chino (isp.) - kinų kvartalas. 

Jos apsireikšdavo storžieviškais, ryškiais ir rėksmingais 
spalvotais pavidalais: žaliais veidais, mėlynais antakiais 
šokėjomis, užsidengusiomis veidą raudonomis ranko- 
mis. Kai toji didžiulė banga nuslūgdavo, ji skaitydavo 
visus radijo skyrelyje surašytus muzikos fragmentų 
pavadinimus, tačiau ji nebūtų pakentusi, kad muzikos 
gūsis įskrietų į kambarį - taip pati lengviausia melodi- 
ja sunaikina poeziją. Laikraščiai kėlė tokį jaudulį, tarsi 
būtų užpildyti vien įvairiausių faktų skilčių, kruvinų, 
luošinimų paženklintų skilčių lyg kankinimo stulpai. Ir 
nors procesui, apie kurį mes skaitysime rytojaus die- 
ną, tebuvo skirta dešimt šykščių, tiesa, išretintų eilučių, 
kad tarpuose tarp žiaurių žodžių galėtų laisvai cirku- 
liuoti oras, tos dešimt eilučių - labiau hipnotizuojančių 
nei pakaruoklio kelnių prakarpa, nei žodis „virvė“, nei 
žodis „budelis“, - tos dešimt eilučių privertė smarkiau 
plakti visų senių ir pavydžių vaikų širdis. Paryžius ne- 
miegojo. Jis tikėjosi, kad rytoj Dievo Motina bus nuteis- 
tas mirčiai. Jis to labai norėjo. 

Ryte šlavėjai, nejaučiantys, kokia liūdna teismo sa- 
lėje nesančių nuteistųjų myriop tyla, negalvojantys, ar 
tie nuteistieji, kuriuos priglobia Prisiekusiųjų patalpa, 
dabar gyvi ar mirę, pakėlė aitrių dulkių debesis, palais- 
tė parketą, paspjaudė, paburnojo, pasijuokė su bylas 

dėliojančiais teismo vykdytojais. Teismo posėdis prasi- 
dės lygiai dvylika valandų keturiasdešimt penkios mi- 
nutės, tad vidurdienį durininkas atvėrė visas didžiąsias 
duris. 

Salės nepavadinsi didinga, bet ji labai aukšta, o vy- 
raujančios vertikalios linijos primena romaus lietaus 
linijas. Tik įžengus vidun atsiveria ant sienos kabantis 
didžiulis paveikslas, vaizduojantis teisingumą įkūnijan- 
čią moterį, dėvinčią ilgą raudoną draperiją. Visu svoriu 
ji remiasi į kardą, čia vadinamą „kalaviju“, kuris nelinks- 
ta nuo svorio. Po juo - pakyla ir stalas, prie kurio susės 
prisiekusieji bei Teismo Pirmininkas šermuonėlio kai- 
liais padabintomis raudonomis mantijomis ir teis ber- 
niuką. Pirmininkas tituluojamas „Ponas Pirmininkas 
Vaza de Sent Mari“. Eilinį kartą, norėdamas pasiekti savo 
tikslą, likimas imasi niekingo veikimo būdo. Dvylika 
prisiekusiųjų - tai dvylika šaunių vyrukų, ūmai tapusių 
nepriklausomais teisėjais. Taigi salė nuo pietų prisipil- 
dė. Banketų salė. Stalas nukrautas. Apie šį prisiekusiųjų 
pulką aš norėčiau kalbėti su nuoširdžiu prielankumu ne 
dėl to, kad jis nebuvo priešiškai nusiteikęs Dievo Moti- 
nos atžvilgiu, - tai man vienodai rodo, - o dėl to, kad 
jis spinduliavo tūkstančius poetiškų gestų. Jis virpčio- 
jo kaip tafta. Dievo Motina šoko ant bedugnės krašto 

prie atstatytų durtuvų savo pragaištingą šokį. Pulkui 
nelinksma, jo sielose - mirtinas liūdesys. Jis įsitaisė ant 
suolų, suglaudė kelius, įtempė sėdmenis, nusišnirpštė, 
galop atliko visas tas prisiekusiųjų, kuriuos prislėgs 
šitiek šlovės, priedermes. Publika ateina čion vien dėl 
to, kad vienintelis žodis gali nulemti, ar įvyks nukirs- 
dinimas, ir tada ji eis atgal kaip šventasis Dionyzas, 
rankose nešinas savo nukirsta galva. Kartais sakoma: 
virš minios tvyro mirtis. Ar prisimenate liesą džio- 
vininkeę italę, kas ji buvo berniukui Kiulafrua ir kuo ji 
vėliau taps Šventajai? Čionai mirtis pakibo kaip juodas 
sparnas be kūno, sparnas, padarytas iš daugybės juo- 
do muslino atraižų ir ištemptas ant plono skėčio virbo 
karkaso, panašus į piratų vėliavą be koto. Tasai musli- 
no sparnas plazdeno virš rūmų, kurių nesupainiosi su 
jokiais kitais, nes tai Teisingumo rūmai. Jis apgaubė 
juos savo klostėmis ir, ketindamas save reprezentuoti, 
salėje kreipė dėmesį į žalią krepdešino kaklaraištį. Ant 
Pirmininko stalo gulintis kaklaraištis buvo vienintelis 
daiktinis įrodymas. Čionai matomą Mirtį įkūnijo ka- 
klaraištis, o tai man labai patinka, nes tai buvo lengva 
Mirtis. 

Pulkui buvo gėda, kad žudikas - ne jis. Juodi advo- 
katai po pažastimis nešiojosi segtuvus su bylomis ir bū- 

riavosi. Retkarčiais jie įsidrąsindavo ir prisiartindavo 
prie Mažosios Mirties. Advokatai buvo moterys. Su 
advokatais buvo ir žurnalistų. Paauglių globos atstovai 
šnabždėjosi tarpusavy. Jie varžėsi dėl sielos. Gal verta 
žaisti kauliukais, kad ji būtų išsiųsta į Vogėzus? Advo- 
katai, nors ir dėvintys ilgas šilkines mantijas, visgi ne- 
mokantys taip švelniai ir užtikrintai laikytis mirties 
akivaizdoje kaip dvasininkai, būriavosi ir skirstėsi. Jie 
bruzdėjo visiškai prie pat pakylos, ir pulkas girdėjo, 
kaip jie derina savo instrumentus gedulingam maršui. 
Pulkui buvo gėda, kad miršta - ne jis. Radosi akimirkos 
religija - laukti ir pavydėti žudikui. Žudikas įėjo. Bet mi- 
nia teišvydo augalotus jį saugančius gvardiečius. Vaikis 
išlindo iš po vieno pašonės, o kitas nuo jo rankų nuėmė 
grandinę. Minios susijaudinimą pasirodžius įžymiajam 
nusikaltėliui aprašė Žurnalistai; tad skaitytojus, jei jie 
nieko prieš, pastūmėsiu prie jų straipsnių, o mano vai- 
dmeniui ir mano menui nepridera aprašinėti didžiųjų 
minios jaudulių. Vis dėlto drįsiu pasakyti, jog Dievo 
Motinos auroje visų akys galėjo įskaityti šiuos žodžius: 
„Aš - Nekaltasis Pradėjimas“ Dėl šviesos ir oro trūku- 
mo kameroje jis nebuvo nei per daug išblyškęs, nei per 
daug ištinęs; jo sučiauptos lūpos piešė rimtą šypseną; 
jo šviesios akys nieko nežinojo apie Pragarą; visas jo 

veidas (nors galbūt jums jis priminė kalėjimą, kuris 
pro jį naktį praeinančiai dainuojančiai moteriai yra tik 
priešiška siena, tuo tarpu visos jo kameros slapčia stie- 
bėsi aukštyn ir kilo skristi tarsi sparnams plazdant 
tos dainos sujaudintų kalinių rankoms), jo išvaizda ir 
gestai laisvino visus įkalintus demonus arba už devy- 
nių užraktų kalino šviesos angelus. Jis vilkėjo šviežutėlį 
pilką flanelinį kostiumą, mėlynų marškinių apykaklė 
buvo atlapota. Šviesūs plaukai lyg užsispyrę krito jam 
ant akių, ir jūs puikiai žinote, kokiu galvos loštelėjimu 
jis juos numeta. Taigi visų akivaizdoje stovintis Dievo 
Motina, žudikas, kuris savo ruožtu pats greitai bus nu- 
žudytas, primerkęs akis kiek loštelėjo galvą ir atmetė 
beveik iki pat nosies nudribusias garbanas. Šioji pa- 
prasta scena mus apsvaigina, ji išaukštino akimirką, 
kaip išsižadėjimas pakylėja fakyrą ir jis pakimba tarp 
gyvybės ir mirties. Tasai akimirksnis buvo ne žemiškas, 
o dangiškas. Viskas aplinkui kėlė nerimą, kad tie siau- 
bingi akimirksniai gali nutraukti teismo posėdį, kad per 
tuos akimirksnius po teisėjų, advokatų, Dievo Motinos, 
sargybinių kojomis atsivers ertmės, ir jie tarsi fakyrai 
amžiams pakibs tarp gyvybės ir mirties, kol galų gale 
kažkoks gyvastingas kvėpavimas juos sugrąžins iš sąs- 
tingio į gyvenimą. 

Garsiai kaukšėdama kaustytais batais ir žvangėda- 
ma durtuvais įžengė garbės kuopa (kolonijinės kariuo- 
menės kariai). Dievo Motina pamanė, kad tai ir yra eg- 
zekucijos būrys. 

Ar jau sakiau? Dauguma publikos buvo vyrai; bet 
visi tie vyrai su lietsargiais rankose ar laikraščiais ki- 
šenėse virpėjo labiau nei glicinijų alėja ar nėriniuota 
lopšio užuolaidėlė. Tai dėl Gėlių Dievo Motinos buvimo 
teismo posėdžių salė, užtvindyta išsipusčiusios ir ko- 
miškos minios, tapo gegužės sodu. Žudikas sėdėjo kal- 
tinamųjų suole. Grandinės buvo nuimtos, tad jis laisvai 
galėjo rankas susikišti į kišenes; taipgi atrodė, jog jis sėdi 
bet kur, tik ne čia, veikiau įdarbinimo kontoros laukia- 
majame, ant suoliuko miesto parke ir iš tolo apžiūrinėja 
kioske tūnančią juokingą figūrą, o galbūt jis bažnyčio- 
je ketvirtadieniniame katekizmo skaityme. Prisiekiu, 
jis laukė bet ko. Staiga ištraukė ranką iš kišenės ir ją, 
kaip visai neseniai, numetė šviesią garbaną, tuo pat 
metu loštelėdamas dailią galvutę. Minia sulaikė kvėpa- 
vimą. Savo gestą jis užbaigė švelniai perbraukęs ranka 
per plaukus sprando link, o mane pagauna keistas įspū- 
dis: kai tau atsiveria šlovės sudievinto asmens įprasti- 
nis gestas ar eilinis bruožas (na kad ir tas pat plaukų 
sruogos numetimas staigiu galvos judesiu), nuo kurio 

sueižėja suakmenėjusi pluta, tada pro nuostabų ply- 
šelį, atsiveriantį kaip šypsena ar suklydimas, pamatai 
dalelę dangaus. Aš tai pastebėjau viename iš tūkstančio 
Dievo Motinos pirmtakų, tai skleidė šią nekaltybę pra- 
našavęs angelas, vienas šviesiaplaukis berniukas („Tos 
šviesiaplaukės mergaitės tartum berniukai..“ Aš aiškiai 
niekada nepasisotinsiu šia fraze, tokia pat gundančia, 
kaip ir posakis: „Šaunioji gvardija“), atlikęs gimnasti- 
kos programą. Jo judesiai priklausė nuo figūrų, kurias 
jis turėjo išpildyti, ir dėl to reiškėsi tik kaip ženklas. 
Bet kiekvienąkart, kai turėdavo priklaupti vienu ke- 
liu ir tarsi įšventinamas riteris pagal komandą ištiesti 
rankas, plaukai krisdavo ant akių, o juos nubraukda- 
mas atgal ties smilkiniais, guldydamas už mažų ausų, 
jis suardydavo visą gimnastikos figūros harmoniją, tą 
judesį puslankiu nupiešusios abi rankos akimirksniu 
tarsi diadema apglėbdavo ir suspausdavo jo pailgą vir- 
šugalvį. Tai galėjo būti vualį keliančios vienuolės gestas, 
jei tuo metu jis nebūtų purtęs galvos lyg gurkštelėjęs 
paukštis. 

Dėl tokio pat - dieve esančio žmogaus - atradimo 
Kiulafrua pamilo Albertą už jo bailumą. Albertui buvo 
išdurta kairioji akis. Toks įvykis kaime buvo ne šiaip sau; 
iš poemos (ar mito), atsiradusios dėl to fakto (atsinau- 

jinęs Anos de Bolein stebuklas: iš garuojančio kraujo 
išauga rožių, veikiausiai baltų, krūmas, tikrai kvepian- 
tis), buvo atrinkta tik tai, kas padėtų prisikasti prie iš- 
sibarsčiusios po akmenimis tiesos. Iš to galima spręsti, 
kad Albertas negalėjo išvengti konflikto su savo prie- 
šininku dėl mergos. Kad jis visada buvo bailys, žinojo 
visas kaimas, ir tai antrajam suteikė pergalingo miklu- 
mo. Smeigęs peiliu jis išdūrė akį. Kai apie šią nelaimę 
sužinojo Kiulafrua, jo meilė, jei taip galima sakyti, išsi- 
pūtė. Ji išsipūtė iš skausmo, heroizmo ir motiniško švel- 
numo. Jis pamilo Albertą už jo bailumą. Šios siaubingos 
ydos akivaizdoje kitos ydos blanko ir atrodė nekaltos 
ir visoms joms atsvarą galėjo suteikti bet kokia dorybė, 
ypač pati gražiausia. (Vartoju įprastinį žodį įprastine 
jam puikiai pritinkančia reikšme, nusakančia, kokios 
kūno galios yra labiausiai pripažįstamos: narsumas.) 
Apie ydų pagraužtą žmogų galima pasakyti: niekas nėra 
prarasta, jei tik jis neturi „tosios“. Deja, Albertas tąją tu- 
rėjo. Taigi buvo visai nesvarbu, kokių ydų jis dar turėjo; 
dėl to jis nebūtų tapęs dar negarbingesnis. Niekas nėra 
prarasta, jei tik turi širdingumo, o kaip tik širdingumo 
Albertas ir stokojo. Sunaikinti šią ydą - pavyzdžiui, šir- 
dingai ją neigiant - neverta nė tikėtis, bet sugriauti jos 
veikimą buvo paprasta: mylint Albertą už jo bailumą. 

323 


Jean Genet 


Jei akivaizdus nuopuolis ir neteikė Albertui grožio, tai 
jį poetizavo. Greičiausiai dėl to nuopuolio Kiulafrua ir 
suartėjo su juo. Alberto drąsa nebūtų jo nei nustebi- 
nusi, nei palikusi jį abejingą, bet štai dabar jis atrado 
kitą Albertą, labiau žmogų nei dievą. Jis atrado kūną. 
Statula verkė. Čion žodžiui „bailumas“ neteikiama jo- 
kios moralios - nei amoralios - potekstės, kaip įprastai 
daroma, tad Kiulafrua polinkis gražiam, stipriam ir bai- 
liam jaunuoliui nebuvo joks liguistumas ar iškrypimas. 
Kiulafrua regėjo Albertą parkritusį su įsmeigtu tiesiai į 
akį peiliu. Ar jis mirs? Toji mintis jį skatino galvoti apie 
puošnų našlių vaidmenį, kai jos paskui save velka ilgą 
krepą ir akis šluostinėja nosinaite, susukta į kamuoliu- 
ką, sumaigyta ir sulipdyta kaip sniego gniūžtė. Dabar 
jis tenorėjo stebėti išorines savojo skausmo apraiškas, 
bet negalėdamas padaryti jo matomu kitiems Žžmo- 
nėms, turėjo skausmą perkelti į savo vidų, kaip šven- 
toji Kotryna Sienietė į savo vidų perkėlė savo vienutę. 
Kai valstiečiai pamatė spektaklį, atliekamą vaiko, kuris 
paskui save iškilmingai velka gedulą, juo nepatikėjo. Jie 
nesuprato nei jo lėtos eisenos, nei nuleistos galvos, nei 
jo migloto žvilgsnio prasmės. Jie manė, kad tai tik gyve- 
nimo name su skalūno stogu išpaikinto berniuko mai- 
vymasis. 

Albertas buvo nugabentas į ligoninę, ten ir mirė - 
taip kaimas buvo išgelbėtas nuo pikto. 

Gėlių Dievo Motina. Jo burna buvo pravira. Kartais 
jis nuleisdavo žvilgsnį į kojas, apautas, kaip tikėjosi mi- 
nia, lengvais bateliais. Be jokio pagrindo visi iš jo laukė 
kokio nors šokėjo judesio. Teismo vykdytojai be palio- 
vos dėliojo bylas. Ant stalo gulinti maža lanksti Mirtis 
nejudėjo ir rodėsi visiškai mirusi. Sušvytravo durtuvai 
ir kulnai. 

- Stot! Teismas eina! 

Teisėjai įėjo pro slaptas sienų apmušaluose išpjau- 
tas duris, esančias už prisiekusiųjų stalo. Deja, Dievo 
Motina, kalėjime prisiklausęs kalbų apie teismų iškil- 
mingumą, įsivaizdavo, jog šiandien (dėl kažkokios di- 
delės klaidos) teisėjai įeis pro pagrindines atlapotas 
dvivėres duris, lygiai kaip Verbų sekmadienį dvasinin- 
kai, paprastai išeinantys pro zakristijos duris, įrengtas 
vienoje choro pusėje, netikėtai užklumpa tikinčiuosius, 
išdygdamijiems iš už nugaros. Teisėjai su įprastiniu prin- 
cams didingumu įėjo pro tarnybines duris. Dievo Moti- 
ną aplankė nuojauta, kad visas procesas bus netikras, o 
vakare jo galva bus nukirsta kaip per triuką su veidro- 
džiais. Vienas sargybinis sugriebė jam už rankos ir tarė: 

— Stokis! 

Jis norėjo pasakyti: „Stokitės“, bet neišdrįso. Visa sa- 
lė atsistojo, įsiviešpatavo tyla. Sėdantis nuvilnijo triukš- 
mas. Ponas Vaza de Sent Mari nešiojo monoklį. Jis slap- 
čiomis nužvelgė kaklaraištį ir abiem rankomis įsirausė 
į bylą. Byla buvo pilna detalių, kaip tardytojo kabinetas 
būna pilnas bylų. Priešais Dievo Motiną sėdintis pro- 
kuroro pavaduotojas tylėjo. Jis jautė, kad vienintelis jo 
žodis, vienintelis perdėm kasdieniškas gestas jį pavers 
velnio advokatu ir įteisins žudiko paskelbimą šventuo- 
ju. Tai buvo sunkiai ištveriamas akimirksnis; jis rizika- 
vo savo reputacija. Dievo Motina sėdėjo. Ponas Vaza de 
Sent Mari lengvai mostelėjo ranka, ir jam teko stotis. 

Prasidėjo apklausa: 

- Jūs vardu Adrienas Bejonas? 

- Taip, pone. 

- Esate gimęs 1920 metų gruodžio 19 dieną? 

— Taip, pone. 

— Paryžiuj? 

- Taip, Paryžiuj. 

— Taip. Kurioje apygardoje? 

— Aštuonioliktoje, pone. 

- Taip. Jūsų aplinkos žmonės jums davė pravar- 
dę... - jis nutilo ir tuoj pat tęsė: 

- Prašom, pasakykit ją teismui. 

Žudikas nieko neatsakė, bet vardas, nors ir nebu- 
vo ištartas, išplaukė iš minios smegeninės ir sumosavo 
sparnais. Jis sklandė virš salės - nematomas, kvapus, 
paslaptingas, mįslingas. 

Pirmininkas garsiai atsakė: 

- Tikrai taip. Jūsų motina?.. 

- Liusi Bejon. 

— O tėvas nežinomas. Taip. Kaltinamasis... 

(Sulig šiuo žodžiu prisiekusieji - jų buvo dvylika - 
įsitaisė patogiausiomis pozomis, kurios, duodamos nu- 
tuokti apie tam tikrus atskiro žmogaus polinkius, tuo 
pat metu saugojo jų orumą. Dievo Motina visą laiką 
stovėjo nuleidęs rankas tarsi nuobodžiaujantis mažasis 
karalaitis, kuris apžavėtas nuo karališkų rūmų laiptų 
stebi karinį paradą.) 

Pirmininkas tęsė: 

— „1937 metais, naktį iš liepos 7-osios į 8-ąją, dau- 
giaaukščiame pastate, adresas Vožiraro gatvė 12, be jo- 
kių įsilaužimo žymių pateko į penktame aukšte esantį 
butą, gyvenamą pono Ragono Polio, šešiasdešimt sep- 
tynerių metų amžiaus. 

Jis pakėlė galvą ir pažvelgė į Dievo Motiną: 

— Jums žinomi šie faktai? 

— Taip, pone. 

327 


Jean Genet 


- Tyrimas rodo, kad pats ponas Ragonas jums ir at- 
vėrė duris. Bent jau taip jūs pareiškėte, nors jokių įro- 
dymų neturite. Jūs tai patvirtinate? 

- Taip, pone. 

— Paskui ponas Ragonas, kuris jus pažinojo, apsi- 
džiaugė jūsų vizitu ir pasiūlė išgerti. Tada, ko jis visai 
nesitikėjo... su šiuo (jis stabtelėjo)... su šiuo kaklaraiščiu 
jūs jį pasmaugėt. 

Pirmininkas paėmė kaklaraištį. 

— Ar pripažįstate, kad šis kaklaraištis jūsų ir kad jis 
tapo jūsų nusikaltimo įrankiu? 

- Taip, pone. 

Pirmininkas laikė minkštą kaklaraištį, primenantį 
iššauktą dvasią, kaklaraištį, kurį reikėjo apžiūrinėti, ko! 
dar buvo laiko, nes jis bet kurią akimirką galėjo išnykti 
arba ūmai sustandėti sausoje Pirmininko rankoje, ir šis 
pagalvojo, jei iš tiesų toji erekcija įvyks arba kaklaraištis 
išnyks, koks juokingas jis pasirodys. Taigi jis paskubėjo 
nusikaltimo įrankį perduoti pirmam prisiekusiajam, 
šis savo ruožtu jį perdavė kaimynui ir taip toliau, bet nė 
vienas nedrįso jo ilgėliau apžiūrinėti, nes, atrodė, savo 
paties akyse baiminosi pavirsti į ispanų šokėją. Bet vi- 
sos tos ponų apdairumo priemonės buvo tuščios, nes 
jie, patys to nepastebėdami, aiškiai persimainė. Prisie- 

kusiųjų gestai pritvinko gėdos, rodės, jie buvo išvien 
su likimu, lėmusiu, kad senukas būtų nužudytas, tuo 
tarpu žudikas stovėjo sustingęs tarsi mediumo iškvies- 
ta klausinėjama šmėkla, ir šiuo sąstingiu bei sąstingio 
vieta pasinaudojusi teisme nedalyvaujančiojo dvasia 
salę pritvindė miglos, nors minia norėjo viską aiškiai 
matyti. Pirmininkas vis kalbėjo. Kol galų gale uždavė 
klausimą: 

- Okasjums davė mintį nužudyti būtent tokiu būdu? 

- Jis. 

Visi suprato, kad tasai Jis - tai miręs senis, kuris, 
užkastas ir ėdamas kirminų, dabar vėl gavo svarbų vai- 
dmenį. 

— Nužudytasis! 

Pirmininkas siaubingai suriko: 

- Pats nužudytasis jums nurodė, kaip jį nugalabyti?! 
Nagi, nagi, paaiškinkite. 

Dievo Motina atrodė sutrikęs. Švelnus gėdos jaus- 
mas jam neleido kalbėti. Drovumas taip pat. 

- Taip. Mat... ponas Ragonas buvo su kaklaraiščiu, 
kuris jam veržė kaklą. Jis visas buvo net raudonas. Ga- 
lop jį nusiėmė. 

Ir tyliai tyliai tarsi dalyvautų negarbingam sandory 
ar labdaringoje veikloje žudikas pridūrė: 

— Tada aš pamaniau, jei spausčiau aš pats, būtų tik 
blogiau. 

Tada tarė dar tyliau, kad girdėtų vien sargybiniai ir 
Pirmininkas (užtai minia to nepagavo): 

- Nes mano rankos puikios. 

Priblokštas pirmininkas nuleido galvą: 

- Nelaimingasis! - tarė jis. - Tai kodėl? 

— Aš gyvenau pasakiškam skurde. 

Kadangi Žodis „pasakiškas“ vartojamas turtams api- 
būdinti, vadinas, visai įmanoma juo apsakyti ir skurdą. 
Tasai pasakiškas skurdas Dievo Motinai sukūrė neže- 
mišką pjedestalą: jis tapo toks pat stebuklingai šlovin- 
gas kaip į viršų kylantis Kristaus kūnas, kad vienišas ir 
nepajudinamas gyventų vidudienio saulės nutvieksta- 
me danguje. Pirmininkas grąžė gražias rankas. Pulkas 
gręžiojo veidus. Teismo vykdytojai glamžė kalkinio 
popieriaus lapus. Advokatų žvilgsniai staiga tapo lyg 
aiškiaregių vištų. Sargybiniai aukojo šventąsias mišias. 
Poezija darbavosi su savo medžiaga. Vien Dievo Motina 
skendėjo vienatvėje ir saugojo savo orumą, tai yra jis 
tebuvo pirmykštės mitologijos personažas ir nieko ne- 
nutuokė nei apie savo dieviškumą, nei apie jo asmens 
sudievinimą. Visi kiti nežinojo, ką manyti, ir visomis ne- 
žmoniškomis išgalėmis stengėsi daryti viską, kad jaustų 

žemę po kojom. Rankos nuplėštais nagais kabinosi už 
bet kokios gelbėjimosi galimybės: buvo galima užkelti 
kairę koją ant dešinės, paskui sukeisti, žiūrėti į dėmę 
švarke, galvoti apie pasmaugtojo šeimą, rakinėti dantis. 

- Taigi paaiškinkite teismui, kaip jūs veikėte? 

Tai buvo žiauru. Dievo Motinai reikėjo viską pa- 
aiškinti. Policininkai anksčiau reikalavo smulkmenų, 
tardytojas taip pat, o dabar atėjo eilė pasakoti teismui. 
Dievo Motinai buvo gėda, ne dėl to, ką padarė (tai buvo 
neįmanoma), bet dėl to, kad ir vėl tenka kartoti tą pačią 
istoriją. Jam į galvą šovė įžūli mintis pateikti naują versi- 
ją - taip buvo įgrisę pasakojimą baigti žodžiais: „Kol jis 
išleido kvapą.“ Nusprendė kažką papasakoti kitaip. Vis 
dėlto tuo pat metu pasakojo istoriją, kurią tais pačiais 
žodžiais porino policininkams, tardytojui, advokatui, 
psichiatrams. Mat Dievo Motinai gestas - tai eilėraštis, 
ir tasai gestas tegali būti visada nusakomas simboliu, 
tuo pačiu simboliu. O visa, kas liko iš dvejų metų senu- 
mo įvykių, tebuvo grynai šabloniškos frazės. Jis perpa- 
sakojo savo istoriją kaip iš laikraščio kronikos, bet da- 
bar ji kalbėjo ne visai apie nusikaltimą. Tuo metu prie- 
šais jį ant sienos kabantis laikrodis metodiškai tiksėjo 
toliau, bet laikas buvo sutrikdytas, nes kiekvieną sekun- 
dę laikrodis skaičiavo ir ilgus, ir trumpus laiko tarpus. 

Iš dvylikos garbingų senių prisiekusiųjų keturi 
buvo su akiniais. Tasai jų stiklas, prastas laidininkas, 
tikras izoliatorius, skyrė juos nuo salės bendruome- 
nės, todėl jie savaip sekė, kas dedasi aplinkui. Iš tiesų 
neatrodė, kad žmogžudystės byla kurį iš jų domin- 
tų. Vienas senis nuolat glostėsi barzdą; rodės, kad jis 
vienintelis dėmesingas, bet geriau įsižiūrėjęs galėjai 
pastebėti, kad jo akys tuščios kaip statulų. Kitas snau- 
dė. Trečias ant žalio stalo kilimėlio piešė rutuliukus ir 
žvaigždutes; kasdieniame gyvenime jis buvo dailinin- 
kas, nestokodamas humoro jausmo jis kartais įsigu- 
drindavo nuspalvinti ant sodo baidyklės nutūpusius 
neklaužadas žvirblius. Ketvirtas į blyškiai mėlynos - 
Prancūzijos mėlynos - spalvos nosine bandė išspjauti 
dantų protezą. Jie visi pakilo ir nusekė paskui Pirmi- 
ninką pro mažąsias slaptas duris. Svarstymai - tokia 
pat paslaptinga veikla, kaip ir kaukėtų banditų vado 
rinkimai, kaip ir brolijos išdaviko egzekucija. Minia at- 
sipalaidavo: ėmė žiovauti, rąžytis, raugėti. Dievo Mo- 
tinos advokatas pakilo nuo suolo ir priėjo prie savo 
kliento: 

- Drąsos, mažyli, drąsos! - tarė spausdamas jam 
ranką. - Jūs puikiai atsakėte, buvote nuoširdus, todėl 
manau, kad prisiekusieji bus mūsų pusėje. 

Jis kalbėjo ir vis spaudė Dievo Motinos rankas, jį pri- 
laikydamas ar pats už jo prisilaikydamas. Dievo Motina 
taip nusišypsojo, kad būtų įsiutinęs bet kurį teisėją. Toji 
šypsena suspindo tokia dangiška žydryne, kad net sar- 
gybinius nusmelkė nuojauta, jog egzistuoja ir Dievas, ir 
didieji geometrijos principai. Pabandykite įsivaizduoti 
mėnesienoje kurktelint rupūžę, kurktelint taip tyrai, 
kad naktį ją išgirdęs klajoklis stabteli ir tepajuda iš vie- 
tos ją vėl išgirdęs. 

- Jie ten sutars? - pamerkęs akį paklausė jis. 

— Taip, taip, viskas bus gerai, - atsakė advokatas. 

Garbės kuopa pagerbė šautuvu, ir iš už sienos išė- 
jo vienplaukiai teisėjai. Ponas Vaza de Sent Mari tyliai 
atsisėdo, o visi kiti sėdosi sukeldami baisinį triukšmą. 
Pirmininkas pasirėmė galvą baltomis gražiomis ranko- 
mis ir tarė: 

- Laikas apklausti liudininkus. Ak, tiesa, pirmiausia 
išklausysime policijos pranešimo. Ar policijos atstovai 
yra? 

Tikrai neeilinis atvejis, kad Prisiekusiųjų Pirminin- 
kas išsiblaškęs pamirštų tokį svarbų dalyką. Jo klaida 
šokiravo Dievo Motiną, kaip šokiruotų rašybos klaida 
(jei jis išmanytų rašybą) kalėjimo potvarkyje. Teismo 
vykdytojas į salę įvedė du Dievo Motiną suėmusius 

policininkus. Deja, prieš dvejus metus apklausą vedęs 
inspektorius buvo miręs. Taigi aniedu padarė trumpą 
faktais pagrįstą pranešimą: papasakojo stulbinančią 
istoriją, kurioje netikra žmogžudystė padėjo atskleisti 
tikrąją. Man regis, tai neįmanoma. „Nieku gyvu!“ Bet kai 
prižiūrėtojas iš manęs atėmė rankraštį, kurį nešiojau- 
si per pasivaikščiojimą, šiek tiek labiau tikėtinas man 
atrodo ir tas juokingas įvykis, prišaukęs mirtį. Man tai 
katastrofa, bet niekaip negaliu patikėti, kad pagal gy- 
venimo logiką tokia katastrofa galėtų ištikti dėl menko 
neatsargumo. Atrodo, kad nusikaltėliams būtent toks 
mažytis neatsargumas ir susuka galvas, jis toks mažytis, 
kad jiems turėtų būti suteikta teisė viską ištaisyti sugrį- 
žus atgal į praeitį, kad rytojaus dieną teisėjas tą teisę 
suteiktų, tai juk taip paprasta, deja, neįmanoma. Nepai- 
sant, kaip jie vadina, kartezininkų pasirengimo, visos 
prisiekusiųjų pastangos nueis veltui, nes kai po kelių 
valandų jie nuteis Dievo Motiną myriop, nebus tikri, ar 
tai padarė dėl to, kad jis užsmaugė lėlę, ar dėl to, kad į 
gabalus supjaustė nediduką senį. Policininkai, tie anar- 
chizmo kurstytojai, pasilankstė prieš Pirmininką ir išsi- 
nešdino. Lauke snigo. Tai buvo galima nuspėti iš to, kad 
salėje rankos pakėlė lietpalčių apykakles. Oras buvo ap- 
niukęs. Mirtis artinosi sniegu tykiai kaip vilkė. Teismo 

vykdytojas ėmė kviesti liudininkus. Jie lūkuriavo nedi- 
deliame kambaryje teismo salės užkulisiuose, priešais 
kaltinamojo suolą. Durys kaskart atsiverdavo vos tiek, 
kad jie galėtų pro jas šonu pralįsti, ir taip po vieną, pa- 
mažu jie buvo įtraukiami į procesą. Jie ėjo iki pertvaros, 
skiriančios teisėjus nuo publikos, kėlė dešinę ranką ir 
į niekieno neužduodamą klausimą atsakinėjo: „Prisie- 
kiu“ Dievo Motina išvydo įeinant Mimozą II, nors teis- 
mo vykdytojas sušuko: „Hiršas Renė“ Paskui pakvietus 
„Bertolė Antuaną“ pasirodė Pirmoji Komunija, o „Mar- 
so Oženą“ - Rojaus Obuoliukas. Taigi suglumusio Dievo 
Motinos akyse visi tie mezgėjai nuo Blanšos iki Pigalio 
neteko paties gražiausio papuošalo: jų vardams buvo 
nudraskyti vainiklapiai; panašiai nutinka popierinei gė- 
lei: šokėjas laiko ją pirštų galiukais, bet po pasirodymo 
išjos telieka vielinis kotelis. Ar ne geriau jam būtų buvę 
šokti su vieliniu koteliu? Klausimas, vertas apmąstymo. 
Mezgėjai atrodė lyg karkasas, kurį Meilutis įžvelgdavo 
po kiekvieno fotelio šilku ir aksomu. Jie buvo pavirtę į 
nieką, ir tai dar ne pats blogiausias jiems nutikęs da- 
lykas. Įžūlūs ar kuklūs, išsikvėpinę ir išsidažę atėję jie 
demonstravo įmantrias manieras. Jie nebebuvo gražiais 
popierėliais išpuošta kavinių terasose žydinti augmeni- 
ja. Jie buvo išmargintas skurdas. (Iš kurgi kyla visi tie 

mezgėjų vardai? Pasakysime, kad nė vienas nebuvo pa- 
sirinktas pačių vardų turėtojų. O dėl manęs, tai jau kitas 
reikalas. Man būtų gana sunku paaiškinti, kodėl pasi- 
rinkau tokius vardus kaip Šventoji, Pirmoji Komunija, 
Mimoza, Gėlių Dievo Motina, Princas Monsinjoras, bet 
jie radosi ne atsitiktinai. Juos sieja tokia pat giminystė, 
kaip smilkalus su tirpstančia žvake saistantis kvapas, 
ir kartais man rodosi, jog gegužės mėnesį juos aptikau 
tarp dirbtinių ar natūralių gėlių Mergelės Marijos ko- 
plyčioje, šalia gipsinės statulos, kurią buvo įsimylėjęs 
Albertas ir už kurios, būdamas vaikas, aš slėpdavau bu- 
teliuką su savo sėkla.) Kai kurie iš jų pasakė keletą ny- 
kių patikslinimų, kaip antai: „Jis gyveno Bertos gatvėje 
8“ arba „Paskutinį kartą jį mačiau spalio 17 dieną. Tai 
buvo kavinėje „Graff“. Atkištas mažasis pirštelis, tarsi 
nykštys ir smilius būtų laikę arbatos puodelį, trikdė po- 
sėdžio rimtį, bet drauge geriamąjį šiaudelį primenantis 
išsišokėlis rodė, koks tragiškai vangus buvo tasai proce- 
sas. Teismo vykdytojas sušuko: „Ponas Kiulafrua Luji.“ 
Palaikoma juodai apsirengusios Ernestinos, vieninte- 
lės procese dalyvaujančios tikros moters, įėjo Šventoji. 
Visa, kas buvo likę iš jos grožio, - visos jos įprastinės 
linijos ir šešėliai, - nykte nyko akyse: tai buvo katastro- 
fa. Jos gražus veidukas laidė širdį veriančius riksmus, 

tragiškus tarsi gyvos numirėlės vaitojimai. Šventoji dė- 
vėjo ilgą rudą, šilką primenančios kupranugario vilnos 
paltą. Ji taip pat tarė: 

- Prisiekiu. 

— Ką jūs žinote apie kaltinamąjį? - paklausė Pirmi- 
ninkas. 

— Aš jį pažinojau ilgai, pone Pirmininke, bet galiu 
pasakyti, kad jį laikau labai nuoširdžiu žmogumi, jis ti- 
kras vaikas. Aš visuomet be galo vertinau jo meilumą. 
Jis galėtų būti mano sūnus. 

Ji taip pat labai taktiškai pasakė, kad jie ilgai gyveno 
drauge. Apie Meilutį ji neprasitarė. Galop Šventoji tapo 
suaugusiu žmogumi, visur kitur jai būti suaugusia už- 
ginta. Po velnių, čionai liudininkas, galų gale išaugęs iš 
vaiko Kiulafrua, nors iki tol jis vis dar buvo tas vaikas. 
Jei jis niekada nieko paprasto nepadarė, tai todėl, kad 
tik kai kuriems seniams lemta būti paprastiems, tai yra 
skaidriems, švariems, aiškiems tarsi brėžinys, galbūt tai 
ir yra toji būsena, apie kurią Jėzus kalbėjo: „būkite kaip 
maži vaikai“, bet nė vienas vaikas toks nėra, be to, tai ne 
visada pasiekiama net varginančiu viso gyvenimo triū- 
su. Jis nieko paprasto nedarė, net šypsojosi nepaprastai: 
šypseną lyg tarp kitko įkurdindavo dešiniame lūpų kam- 
putyje ar sukandęs dantis išskleisdavo per visą veidą. 

337 


Jean Genet 


Žmogaus didybė - tai ne tik jo savybės, protas ir 
talentai, kad ir kokie jie būtų: ją taip pat sukuria jį pa- 
sirinkusios aplinkybės, kad šioms ji taptų atrama. Žmo- 
gus didis tada, kai jo likimas yra didis; bet toji didybė 
priskirtina matomų ir išmatuojamų didybių grupei. Jos 
puošnumas žėri išorėje. Žvelgiant iš vidaus galbūt ji at- 
rodo apgailėtina, bet užtai poetiška, jei jūs sutinkate, 
kad poezija - tai matomo ir nematomo pertrūkis (arba 
veikiau jų susilietimas pertrūkio taške). Kiulafrua liki- 
mas buvo apgailėtinas ir dėl to jo gyvenimą sudarė slap- 
ti poelgiai, jie kiekvienas iš esmės buvo poema, pana- 
šiai mažulytis Balio šokėjos piršto judesys tampa žen- 
klu, galinčiu sujudinti pasaulį, nes jis kyla iš pasaulio, 
pripildyto daugialypės paslaptingos prasmės. Kiulafrua 
tapo Šventąja; taigi jis tapo tik jam vienam parašyta po- 
ema, nesuprantama ir uždara tam, kas neturi rakto jai 
atrakinti. Tokia tad jo užslėptoji šlovė - panašią sutei- 
kiau sau pačiam, norėdamas galų gale pasiekti ramy- 
bę. Ir aš ja gyvenu, mat būrėja turguje iš mano delno 
išskaitė, kad tapsiu įžymus. Įdomu kuo? Aš net virpu. 
Bet toji pranašystė patenkino mano seną aistrą laikyti 
save genijumi. Labai rūpestingai nešiojuosi būrėjos fra- 
zę: „Ateis laikas, kai tu tapsi įžymus“ Aš gyvenu slapčia 
su ja, kaip šeimų nariai vakarinės lempos šviesoje gy- 

vena spindinčiais atsiminimais apie nuteistąjį myriop, 
jei tik tokio nuteistojo būta. Ji man šviečia ir kartu varo 
baimę. Tasai tikėtinas išgarsėjimas man teikia taurumo 
tarsi pergamentas, kurio niekas nepajėgs iššifruoti, tar- 
si paslapty saugoma aukšta kilmė, gimimas karaliaus 
pavainikiu, kaukė ar net giminystės ryšys su dievybe, 
greičiausiai kažkas panašaus, ką išgyveno Žozefina, 
niekada neužmiršusi, jog pagimdė didžiausia kaimo 
gražuole tapsiančią moterį Mariją, Solanžos motiną - 
deivę, gimusią lūšnoje ir paženklintą daugiau herbų, 
nei būta ant Mimozos sėdmenų ir gestuose, daugiau 
kilmingumo, nei turėjo koks nors Šambiur giminės at- 
stovas. Toks įšventinimas nuo Žozefinos atitolino kitas 
jos amžiaus moteris (kitas motinas). Jos padėtis kaime 
buvo artima Jėzaus motinos padėčiai kitų motinų atžvil- 
giu Galilėjos kaime. Marijos grožis garsino miestelį. Bu- 
vimas žemiška dievybės motina labiau jaudinantis nei 
buvimas dievybe. Jėzaus motina, nešiodama savo sūnų, 
turėjo jausti su niekuo nesulyginamas emocijas, kaip 
ir gyvendama, miegodama šalia savo sūnaus Dievo - 
ir kaip Dievas, jis buvo viskas, net ir ji pati - Dievo, ga- 
lėjusio nulemti, kad pasaulio nebūtų, kad nebūtų nei jo 
motinos, nei jo paties, Dievo, kuriam tekdavo virti, kaip 
Žozefina virdavo Marijai, geltoną kukurūzų putrą. 

Šiaip jau ne Kiulafrua, vaikas ir Šventoji, buvo ap- 
dovanotas išskirtiniu jautrumu, bet jam pačiam neda- 
lyvaujant, jį pasirinko išskirtinai keistos aplinkybės ir 
išgražino paslaptingais raštais. Pasiduodamas bepras- 
mių rimų užgaidoms jis tarnavo poemai. Ir tik vėliau, 
savo mirties valandą, vieninteliu žavesio kupinu žvilg- 
telėjimu jis galėjo iš naujo perskaityti visą savo gyveni- 
mą, kurį užmerktomis akimis buvo užrašęs ant savojo 
kūno. O dabar Šventoji, apleidusi savo vidinio pasau- 
lio dramą, tą viduje tūnantį tragizmo branduolį, šiame 
mirtingųjų spektaklyje pirmą kartą gyvenime buvo 
sutinkama rimtai. Prokuroro pavaduotojas sustabdė 
spektaklį. Pro praviras duris vėl išeidinėjo liudininkai. 
Tespėję pasirodyti vos sekundei, eidami jie sudegdavo, 
nes juos pasigviešdavo nežinomybė. Tikraisiais gyve- 
nimo centrais tapo liudininkų salė - stebuklų laukas - 
ir pasitarimų kambarys. Mat juose su visomis smulk- 
menomis buvo atkuriama niekšiško nusikaltimo vie- 
ta. Keistas dalykas: kaklaraištis tebetūnojo prigludęs 
prie žalio stalo, jis buvo labiau pablyškęs nei įprastai, 
minkštas, bet pasiryžęs šuoliui kaip ant suolo komisa- 
riate išsidrėbęs chuliganas. Minia tapo irzli kaip šuva. 
Buvo pranešta, kad Mirtis vėluoja, mat nuvažiavo nuo 
bėgių. Staiga sutemo. Galų gale Pirmininkas pakvietė 

ekspertą psichiatrą. Šisai tai jau iš tikrųjų pro nema- 
tomą angą išdygo iš nematomos dėžės. Buvo įsimaišęs 
tarp nieko apie tai neįtariančios publikos. Pakilo ir pri- 
ėjo prie pertvaros. Prisiekusiesiems jis perskaitė savo 
pranešimą. Iš to sparnuoto pranešimo lėkė ir ant žemės 
krito tokie štai Žodžiai: „nestabilumas... psichopatija... 
fantazavimai... nervų sistema... šizofrenija... nestabilu- 
mas, nestabilumas, nestabilumas, nestabilumas... ekvi- 
libristas“, ir staiga suskambo širdį verianti, kraujuojanti 
frazė: „simpatinė sistema“. Bet jis nesustojo: „nestabi- 
lumas... atsakomybės nebuvimas... sekrecija... Froidas... 
Jungas... Adleris... sekrecija..“ Klastingas jo balsas glostė 
kai kuriuos skiemenis, o gestais jis kovėsi su priešais: 
„Tėve, saugokitės dešinės, saugokitės kairės“; galiausiai 
kai kurie žodžiai skambant jo klastingam balsui lėkė ri- 
košetu, sugrįždami į jo kalbos srautą (panašiai kaip ir 
tas vieno tipo žargonas, kai naivius ar bjaurius žode- 
lius tenka surasti pasislėpusius tarp skiemenų). Štai ką 
buvo galima suprasti: „Kas gi tasai piktadarys? Mėnulio 
šviesoje šokantis kaklaraištis, epileptinis kilimas, pilvu 
viršun šliaužiantys laiptai, nuo pasaulio pradžios nau- 
dojamas durklas, pamišęs nuodų flakonėlis, pirštinėtos 
rankos naktį, žydra jūreivio apykaklė, susiklosčiusios 
aplinkybės, paprastų ir geranoriškų gestų seka, tyli 

rankena“ Didysis psichiatras galų gale perskaitė savo 
išvadas: „Jis (Gėlių Dievo Motina) psichiškai nestabilus, 
nejautrus, amoralus. Vis dėlto kiekvieno kriminalinio, 
kaip ir bet kurio kito akto metu, iš dalies reiškiasi laisva 
valia, kuri nėra linkusi bendrininkauti su daiktais. Taigi 
Bejonas iš dalies atsako už įvykdytą žmogžudystę“ 

Snigo. Salę gaubė tyla. Prisiekusiųjų patalpa, vi- 
siškai vieniša, pakibo erdvėje. Ji nebepakluso Žemiš- 
kiems dėsniams. Mojuodama galingais sparnais ji lėkė 
pro žvaigždes ir planetas. Danguje ji pavirto akmeni- 
niu Šventosios Mergelės namu. Keleiviai jau nesitikėjo 
jokios pagalbos. Lynai buvo atkirsti. Būtent šiuo aki- 
mirksniu sutrikusioji salės dalis (publika, prisiekusie- 
ji, advokatai, sargybiniai) turėjo pulti ant kelių ir imti 
giedoti religines giesmes, tuo tarpu kita dalis (Dievo 
Motina), išsilaisvinusi iš žemiškos veiklos pančių (Žžu- 
dymas - tai žemiška veikla), pasiversti pora ir sudai- 
nuoti: „Gyvenimas - tai sapnas... tai sapnas nuostabus...“ 
Bet didybės pojūtis minios neaplankė. Ji nepakluso šiam 
dramatiniam reikalavimui, o tai, kas sekė vėliau, buvo 
pats nerimčiausias dalykas, kokį tik regėjęs pasaulis. 
Dievo Motina pajuto, kaip bliūkšta jo didybė. Jis pirmą 
kartą į Pirmininką Vazą de Sent Mari pažvelgė vyro aki- 
mis. Meilės jausmas toks saldus, kad Dievo Motina ne- 

galėjo neištirpti saldžioje ir patikimoje švelnybėje, ku- 
rią pajuto Pirmininkui. „Galbūt jis ne toks ir paršas!“ - 
pagalvojo. Staiga jo saldus nejautrumas išgaravo, ir jam 
taip palengvėjo, kaip palengvėja nusišlapinus po ilgo 
susilaikymo naktį. Prisiminkite, jog nubudęs Meilutis 
pajusdavo žemę po kojomis tik nusišlapinęs. Dievo Mo- 
tina pamilo savo budelį, savo pirmąjį budelį. Tai buvo 
kažkas panašaus į neryžtingą, kiek per anksti suteiktą 
atleidimą sustingusiam monokliui, metaliniams plau- 
kams, žemiškai burnai ir būsimam nuosprendžiui, skel- 
biamam atsižvelgiant į siaubingąją Raštvedybą. Kas gi 
iš tiesų yra budelis? Kažkoks Parka apsirengęs vaikas, 
nekaltasis, kurį nuo pasaulio atskiria jo purpurinių iš- 
dėvų puošnumas, kažkoks vargeta ir drovuolis. Sušvito 
sietynas ir sieninės lempos. Žodį tarė prokuroras. Prieš 
paauglį žudiką, išlietą iš skaidraus vandens, jis, prilyg- 
damas Pirmininkui ir prisiekusiesiems, pasakė tik labai 
teisingus žodžius. Tai yra, reikia saugoti rentininkus, 
kartais gyvenančius po pat stogu, ir siųsti į mirtį juos 
žudančius berniukus... Tai buvo sumanu, be to, ištarta 
labai subtiliai, o kartais ir itin didingai. Galva kinkavo 
toliau: 
- „Apgailėtina, bet... (minorine, o paskui jau mažo- 
rine gaida)... apgailėtina, bet... 

Jis nešvankiai ištiesė į žudiką ranką. 

— Bauskit griežtai, - rėkė jis, - bauskit griežtai! 

Kaliniai jį vadino „pižonu“. Šiam iškilmingam posė- 
dy jis kuo tiksliausiai iliustravo ant masyvių durų paka- 
bintą lentelę. Pasimetusi minios tamsumoje viena sena 
markizė pagalvojo: „Respublika giljotinavo jau penketą 
mūsų...“ bet jos mintis giliau nėjo. Visą tą laiką kakla- 
raištis gulėjo ant stalo. Prisiekusieji vis dar bandė per- 
žengti savo baimę. Maždaug tuo metu sieninis laikrodis 
išmušė penkias. Prasidėjo kaltinamoji kalba, ir Dievo 
Motina atsisėdo. Jis vaizdavosi, kad Teisingumo Rūmai 
stovi supami pastatų vieno kiemo, primenančio šulinį, 
gilumoje, o į tą kiemą atsiveria visi virtuvių ir tualetų 
langai, ties jais parimsta susivėlusios tarnaitės, prideda 
delną prie ausies ir įtempusios klausą gaudo kiekvieną 
teisme nuskambėjusį žodelį. Šeši aukštai iš keturių pu- 
sių. Bedantės tarnaitės seka, kas dedasi už jų; žvilgsniui 
prasismelkus pro virtuvės tamsą, galima įžiūrėti auksi- 
nius ar pliušinius daikčiukus, švytinčius paslaptinguose 
prabangiuose kambariuose, kur seniokai dramblio kau- 
lo plikėmis ramiai stebi, kaip prie jų artinasi kambarines 
šlepetes avintys žudikai. Dievo Motinai Teisingumo rū- 
mai tūno to šulinio dugne. Jie maži ir lengvi tarsi graikų 
šventykla, kurią Minerva neša ant savo ištiesto delno. Iš 

kairės stovėjęs sargybinis jam liepė atsistoti, nes Pirmi- 
ninkas jo paklausė: „Ką galite pasakyti savo gynybai?“ 
Vienas senas valkata, jo kameros draugas Santė kalėji- 
me, jam buvo minėjęs keletą teisme tinkamų žodžių. Jis 
pabandė juos prisiminti, bet niekaip nesugebėjo. Iš jo 
lūpų jau spraudėsi frazė: „Aš padariau tai netyčia. Ją 
ištaręs nebūtų nieko nustebinęs. Visi laukė kažko blo- 
gesnio. Visi atsakymai jam dėstėsi žargonu, bet jo pa- 
dorumo jausmas reikalavo kalbėti taisyklinga prancūzų 
kalba, nors kiekvienas juk žino, kad atsakingais momen- 
tais viršų paima šnekamoji kalba. Jis vos nepasielgė na- 
tūraliai. Deja, būti natūraliu šiuo momentu reiškė būti 
aktoriumi, bet jo nerangumas jį išgelbėjo iš juokingos 
padėties ir išjungė galvą. Jis iš tiesų buvo didis. Ir tarė: 
- Senis buvo pražuvęs. Jam gi nestovėjo. 

Paskutinysis Žodis taip ir neišlėkė iš jo mažų narsių 
lūpų; tačiau visi dvylika senių, kad į juos neįsigautų di- 
džiulis tarsi lytinis organas Žodis, vienu metu staigiai 
abiem rankom užsidengė ausis, ir tasai neradęs tinka- 
mos angos, kietas ir šiltas, įsibruko pro jų pražiotas bur- 
nas. Taip šlovinga paauglio begėdystė išjuokė dvylikos 
senių ir Pirmininko vyriškumą. Visi persimainė. Ispanų 
šokėjos su kastanjetėmis ant pirštų vėl tapo prisieku- 
siaisiais, subtilusis dailininkas vėl tapo prisiekusiuoju, 

snaudžiantis senis irgi atvirto į prisiekusįjį, taip pat ir 
nutukėlis, kaip ir tasai, buvęs popiežius, bei tasai, buvęs 
Vestrisas. Jūs manim netikit? Salė tūžmingai atsidūsė- 
jo. Pirmininkas savo gražiomis rankomis atliko judesį, 
kokį gražiomis rankomis atlieka tragedijos aktorės. Lyg 
teatro uždanga tris kartus virptelėjo jo mantija, tarsi į 
jos skverną ties blauzda būtų įsikibęs merdėjantis ka- 
čiukas, kurio letenėlės raumenys triskart sutrūkčiojo 
prieš pat mirtį. Pirmininkas nervingai paragino Dievo 
Motiną laikytis padorumo. Tada žodį tarė kaltinamojo 
advokatas. Pupsėdamas po mantija mažais žingsneliais 
(jis iš tiesų Žžingsniavo taip, tarsi tyliai bezdėtų) jis pri- 
ėjo prie pertvaros ir kreipėsi į teismą. Teisėjai nusišyp- 
sojo. Tai buvo toji šypsena, kurią veidui suteikia šaltas 
apsisprendimas dėl to, kas teisinga, o kas ne, - tas ribas 
nubrėžia karališkai griežtos raukšlės kaktoje, - taigi, ta- 
sai apsisprendimas, surastas bei įvertintas, ir nuteisia. 
Teisėjai šypsojosi. Įtampa atslūgo, veidai pašviesėjo, o 
kūnai suglebo; kur ne kur dar šmėžavo neryškios ne- 
pasitenkinimo grimasos, bet išsigandusios tuojau pat 
sulindo atgal į savo kiautus. Teisėjai buvo patenkinti, 
labai patenkinti. Advokatas nėrėsi iš kailio. Jis šnekėjo 
sklandžiai, o jo kalboms nebuvo galo. Rodės, kad blyks- 
telėjusios iš Žaibo, jos turėjo išsitęsti į kometų uodegas. 

Į grynuosius teisės apmąstymus jis įpynė tai, kas, anot 
jo, buvo vaikystės atsiminimai (vaikystėje jis ir pats 
neva buvo gundomas Velnio). Nepaisant tokio derinio, 
grynoji teisė išliko gryna ir pilkose kalbos putose tvis- 
kėjo kaip tikras krištolas. Advokatas iš pradžių kalbėjo 
apie gatvės mokyklą, alkį ir troškulį (ar tik jis neketino, 
Dieve mano, vaiko paversti tėvu de Fuko!“, Mišeliu Vje- 
šanžu!*), taip pat jis kalbėjo apie veik kūniškus kaklo 
gundymus, apie tai, kad šis taip sutvertas, jog jį būtų ga- 
lima gniaužti. Trumpai tariant, jis nebesuvokė, ką kal- 
ba. Dievo Motina tą iškalbą vertino. Jis vis dar netikėjo 
advokato žodžiais, bet buvo pasirengęs bet ko imtis, bet 
ką prisiimti. Vis dėlto jį aplankęs nerimas, kurio prasmę 
suvoks tik vėliau, kažkokiu neaiškiu būdu jam nurodi- 
nėjo, jog advokatas jį stumia į pražūtį. Teisėjai keikė tokį 
vidutinioką advokatą, nesugebėjusį jiems net suteikti 
malonumo paminti gailestį, tokį malonumą paprastai 
jie patiria per ginamąsias kalbas. Tai kokį gi žaidimą 
žaidė tasai kvailys advokatas? Na tegu tik kalba, taria 
kokį švelnų ar šiurkštų žodį, kad bent jau laikas ir erd- 
vė sutvikstų žudikišku žvilgsniu, prisiekusieji pamiltų 

13 Šarlis de Euko (Charles de Foucauld, 1858-1916) - misionierius, 
nužudytas Šiaurės Afrikoje, palaimintasis. 


14 Mišelis Vješanžas (Michel Vieuchange, 1904-1930) - prancūzų keliau- 
tojas, miręs Maroke nuo dizenterijos. 

paauglio lavoną ir šitaip kerštaudami už pasmaugtą 
senį savyje pajustų žudiko dvasią - sėdėdami ramūs 
savo šiltose vietose, niekuo nerizikuodami, na gal tik 
nežymiu Amžinuoju Prakeiksmu. Jų pasitenkinimas 
nyko. Ar vertėjo išteisinti kaltinamąjį vien dėl to, kad 
jo advokatas tikras asilas? Bet ar kam atėjo į galvą, jog 
tai galėjo būti aukščiausio lygio suktybė, kurią sumanė 
advokatas poetas? Juk sakoma, Napoleonas pralaimė- 
jo Vaterlo mūšį dėl to, kad Velingtonas padarė didelę 
klaidą. Teisėjai pajuto, jog šį jaunuolį reikia palaiminti. 
Advokatas seilėjosi. Jis kalbėjo apie galimybę jį perau- 
klėti - o tuo metu keturi vaikų ir paauglių globos atsto- 
vai ant jiems rezervuoto suolo metė pokerio kauliukus, 
norėdami sužinoti Gėlių Dievo Motinos sielos likimą. 
Advokatas prašė išteisinimo. Tiesiog maldavo. Niekas 
jo nebeklausė. Galop tarsi akimoju iš tūkstančio kitų 
pasirinkęs vienintelę akimirką svarbiausiam žodžiui 
tarti Dievo Motina kaip visada švelniai nutaisė liūdną 
nepritarimo grimasą ir negalvodamas tarė: 

- Oi! Korida, ne, neverta, geriau jau užsilenkt iš karto. 

Advokatas apkvaito, paskui greitai vienąkart pliauk- 
štelėjęs liežuviu atgavo išblaškytą sąmojį ir sumykė: 

- Mano vaike, nagi, mano vaike! Leiskite man jus 
ginti. Ponai, - tarė jis teismui (lygiai taip pat jis būtų ga- 

lėjęs pasakyti jam tarsi karaliui „Jūsų Šviesybe“), - tai 
juk vaikas. 
O Pirmininkas tuo metu paklausė Dievo Motinos: 
— Nagi, nagi, ką jūs sakote? Neskubinkime įvykių. 
Toksai žodžio nuožmumas apnuogino teisėjus, vie- 
toj mantijų jiems tepalikęs jų didingumą. Minia atsi- 
krenkštė. Pirmininkas nežinojo, kad šnekant žargonu, 
korida reiškia pataisos namus. Sėdėdamas ant medinio 
suolo tarp batuotų ir šalmuotų sargybinių, susiveržusių 
geltonais diržais, sustingęs, apsunkęs ir rimtas Dievo 
Motina jautėsi šokąs smagią žigą. Tarsi strėlė jį pervė- 
rė neviltis - kaip klounas pramuša ant lanko ištemptą 
šilkinį popierių, toji neviltis jį perėjo kiaurai, ir jame 
pramušusi skylę, apkarstė baltais draiskalais. Nors ir 
sužeistas, jis laikėsi tvirtai. Aplinkinis pasaulis iš tos 
salės išnyko. Taip jam ir reikia. Laikas jau viskam baig- 
tis. Teismas grįžo. Garbės kuopa trinktelėdama šautuvų 
buožėmis davė signalą. Stovėdamas be teisėjo kepurės 
monoklis perskaitė nuosprendį. Pirmą kartą po pavar- 
dės Bejonas jis pasakė: „Pravarde Gėlių Dievo Motina“ 
Dievo Motina buvo nuteistas mirties bausme. Prisie- 
kusieji stovėjo. Jis buvo pagarbintas. Viskas baigta. Kai 
Gėlių Dievo Motina buvo atiduotas į sargybinių rankas, 
jiems pasirodė, kad jis įgavo šventumo, artimo senovės 

išperkamosioms aukoms, - ar tai būtų ožys, jautis ar 
vaikas, - šventumo, kuriuo iki šiol pasižymi karaliai ir 
žydai. Sargybiniai su juo kalbėjo ir jam patarnavo tarsi 
žinotų, jog jam sukrautos viso pasaulio nuodėmės, tar- 
si būtų norėję sulaukti Atpirkėjo palaiminimo. Po ke- 
turiasdešimties dienų, vieną pavasario naktį, kalėjimo 
kieme iškilo žudymo mašina. Išaušus ji buvo parengta 
nukirsdinimui. Gėlių Dievo Motinos galva buvo nurėžta 
pačiu tikriausiu peiliu. Ir nieko neįvyko. Kurių velnių? 
Juk nebūtina, jog šventyklos apdangalas suplyštų nuo 
viršaus iki apačios vien dėl to, kad dievas atidavė sielą. 
Tai tereikštų, jog audinys yra blogos kokybės ir susidė- 
vėjęs. Nors į visa tai būtų galima žiūrėti visiškai abe- 
jingai, bet aš visai sutikčiau, kad koks įžūlus padauža 
spirtų į tą medžiagą ir padaręs skylę išsinešdintų, šauk- 
damas apie stebuklą. Tai būtų ir smagus pokštas, ir pui- 
ki galimybė rastis Legendai. 


Perskaičiau parašytus skyrius. Jie visiškai užbaigti, 
ir man telieka pripažinti, kad nei Kiulafrua, nei Šven- 
tosios, nei Ernestinos, nei kitų neapdovanojau linksma 
šypsena. Apie tai susimąstyti, kaip ir prisiminti savo 
vaikystę bei baltus motinos sijonų raukinukus, mane 
privertė pasimatymų kambary pamatytas berniūkštis. 

Žvelgdamas į kiekvieną vaiką, nors tiek nedaug jų ma- 
tau, stengiuosi atpažinti save, tokį, koks buvau, ir už tai 
jį pamilti. Bet sutikęs du berniukus pasimatymų kamba- 
ry ir pažvelgęs į jų veidelius aš labai susijaudinau, nes 
jie ne tokie, koks buvau aš, pablyškęs tarsi neiškepusi 
duona vaikas: juose aš myliu vyrus, kuriais jie taps. Kai 
jie praėjo priešais mane, linguodami klubais, tiesiomis 
nugaromis, aš pastebėjau, kad raumenų gumbeliai ties 
mentėmis slepia besikalančius sparnus. 

Tačiau man norėjosi tikėti, kad esu panašus į aną 
berniūkštį. Aš išvydau save jo veide, ypač mane priminė 
jo kakta ir akys, ir jau, rodės, atpažinsiu save visą, bet 
jis tik op - ir nusišypsojo. Ir tai jau nebuvau aš, nes vai- 
kystėje, kaip ir visą gyvenimą, nemokėjau nei juoktis, 
nei šypsotis. Taip sakant, vos tik vaikas nusišypsojo, aš 
bemat sueižėjau ir subyrėjau. 

Kaip ir visi vaikai, paaugliai ar subrendę vyrai, aš 
mielai šypsodavausi, netgi kvatodavau, bet juo tolyn 
gyvenimas stūmėsi, juo labiau jį ėmiau dramatizuoti. 
Atmetęs visus pokštus, lengvabūdiškumą, išdykavimus, 
išsaugojau vien dramos palydovus: Baimę, Neviltį, 
liūdesio kupiną Meilę... ir iš jų išsilaisvinu tik dekla- 
muodamas visokias poemas, tampomas konvulsijų lyg 
sibilių veidai. Jos man nuskaidrina sielą. Bet jei tasai 

berniukas, kuriame maniausi regėjęs save, susijuokia 
ar nusišypso, susikurtoji drama, nusakanti mano pra- 
ėjusį ir apmąstomą gyvenimą, suyra; jisai sugriauna, 
iškraipo ją jau vien dėl to, kad pasielgia taip, kaip nepa- 
sielgtų joks tos dramos personažas; jis suplėšo į skute- 
lius atsiminimus apie harmoningą (nors ir skausmingą) 
gyvenimą, priverčia mane regėti, kaip aš tampu kitu, ir 
prie pirmosios dramos prišlieja dar vieną. 


ŠVENTOSIOS PAVEIKSLAI (tęsinys ir pabaiga) 


Na štai ir paskutinieji Šventosios paveikslai. Aš sku- 
bu atsikratyti Šventąja. Todėl bet kaip, netvarkingai be- 
riu pastabas, tikėdamas, kad jūs susigaudysite ir jums 
atsivers šventoji Šventosios esmė. 


Šventoji mintyse mėgdžioja Meilutį, tiksliai toje 
vietoje perima jo tikslią padėtį. Taip jos galva atsiduria 
vietoj Meilučio galvos, jos burna - vietoj jo burnos, jos 
organas - vietoj jo organo ir t.t., tada ji kiek tik įmano- 
ma tiksliau atkartoja, - svyruodama, nes be paieškų čia 
neapsieisi, ir vien sunkios paieškos leidžia įsisąmoninti 
žaidimą, - Meilučio gestus. Ji palaipsniui užima erdvę, 

kuri priklausė jam. Jinai jį seka, be paliovos perimdama 
viską, ką jis savy nešiojosi. 


Šventoji: 

— Mano gyvenimas? Aš sielvartauju, aš esu Sielvarto 
slėnis. Tasai slėnis - su juodomis pušimis siaučiant au- 
drai - panašus į kraštovaizdžius, kuriuos aš išvysdavau 
per vaizduotės keliones, palindęs po rudais utėlėtais 
kalėjimų užklotais, ir kuriuos aš vadindavau Sielvarto, 
Paguodos, Angelų slėniais. 


Ji (Šventoji) veikiausiai nesielgė taip, kaip norėjo 
Kristus. Dėl to jai buvo priekaištaujama. Tačiau ji: „Ar 
Lifaras!“, eidamas iš Operos namo, šoka?“ 


Ji tokia abejinga pasauliui, kad sako: „Kas man dar- 
bo, ką Kažkas mano apie Šventąją, kuri kadaise buvau. 
Kas man darbo, kokį atsiminimą jis saugo apie mane. Aš 
esu kita. Aš kiekvienąkart būsiu kita“ Taip ji kovėsi su 
tuštybe. Taip ji visada būdavo pasirengusi kokiai nors 
naujai niekšybei, nebijodama patirti gėdos jausmo. 


15 Seržas Lifaras (Serge Lifar, 1905-1986) - Ukrainoje gimęs prancūzų 
baleto šokėjas, choreografas, „Paris Opera Ballet“ teatro baletmeisteris. 

Norėdama būti dar bjauresnė, ji nusikirpo blakstie- 
nas. Manė, kad šitaip sudegina savo laivus. 


Jos tikai prapuolė. Jai pavyko pasiekti, kad ją paste- 
bėtų dėl santūrumo. Veidą paversti lediniu. Kadaise po 
įžeidimo jai bet kokia kaina tekdavo pakrutinti raume- 
nis. Tai liūdesys prišaukdavo nedidelę apgaulę: susi- 
traukus veido raumenims rasdavosi kažkas labai pana- 
šaus į šypseną. Štai ir ledinis veidas. 


Šventoji apie save: 
— Aukštosios Pederastijos dama. 


Šventoji negalėjo pakęsti per radiją skambančio 
maršo iš Užburtosios fleitos. Ji pabučiuoja savo pirštus 
ir nebegalėdama tverti pasuka radijo imtuvo rankenėlę. 

Jos balsas bespalvis (norėčiau, kad tokiu balsu kal- 
bėtų filmų aktoriai, plokščiu, gelmės neturinčiu balsu) 
ir dangiškas, kai rodydama pirštu į mano ausį ji sako: 

- Bet, Žanai, gi tu ir čia turi skylutę. 


Ji eina gatve kaip fantomas. Laikydamas savo trans- 
porto priemonę už vairo pro šalį pėdina jaunas dvirati- 
ninkas. Šventoji padaro gestą (praskečia rankas), tarsi 

ketintų jį apkabinti per liemenį. Staiga dviratininkas 
pasuka Šventosios link ir šioji jį iš tiesų apkabina. Jis 
sumišęs žvilgteli į ją, paskui netaręs nė žodžio šoka ant 
dviračio ir sprunka. 

Šventoji vėl įlenda į savo kevalą ir pakyla į savo vi- 
dinį dangų. 


Gražaus vyruko draugijoj staiga užplūdęs troški- 
mas: 

— Tasai Vėl mane sugriebė už gerklės. 

Ji gyvens vien tam, kad skubintųsi į Mirtį. 


Gulbė, prilaikoma baltų plunksnų masės, negali pa- 
sinerti į dugną pagriebti maurų, o Jėzus negali nusidėti. 

Šventajai padaryti nusikaltimą, kad išsivaduotų iš 
moralinių gniaužtų naštos, vis dar reiškia būti susaisty- 
tai su morale. Ji netrokšta gražių nusikaltimų. Ji visiems 
skalambija, kad atsiduoda skonio pojūčiui. 


Ji vagia ir išduoda savo draugus. 

Viskas, kas ją supa, susimokė, kad aplinkui ją - ne- 
paisant jos pačios - įsiviešpatautų vienatvė. Ji papras- 
čiausiai gyvena savosios šlovės apsupty, šlovės, kurią ji 
pavertė mažute ir brangia. 

— Aš esu, - sako ji, - Bernardeta Subiru Gailestin- 
gumo vienuolyne, prabėgus daug laiko po jos regėjimo. 
Kaip ir aš, ji gyveno kasdieniškai su atsiminimu, kad tu- 
jino Šventąją Mergelę. 


Būna, kad nuo dykuma judančios kariuomenės 
dėl taktinių sumetimų atskyla nedidelis būrys vyrų ir 
pasuka kita kryptimi. Tasai būrys kurį laiką, valandą 
ar ilgiau, gali kiūtinti visai šalia kariuomenės. Vyrai iš 
abiejų pusių galėtų susikalbėti, vienas kitą matyti, bet 
jie nesikalba ir vienas kito nemato: kai tik toji kareivių 
grupelė patraukė kita kryptimi, pasijuto tapusi asme- 
nybe. Ji suprato, kad yra viena ir kad jos veiksmai - tai 
tik jos reikalas. 

Tokį nedidelį manevrą, norėdama atsiskirti nuo pa- 
saulio, Šventoji atliko šimtą kartų. Bet kad ir kaip toli ji 
pabėga, pasaulis ją pasišaukia. 

Savo gyvenimą ji pragyveno vis šokdama nuo uolų. 

Dabar, kai ji nebeturi kūno (na jo tiek nedaug telikę, 
tiek nedaug telikę to balsvo, blyškaus, kaulėto ir tuo pat 
metu minkšto kūno), ji vogčiom keliauja į dangų. 

Šventoji apie save: 

- Dama gyva Paslaptis. 

Šventosios šventumas. 

Skirtingai nei daugelis šventųjų, ji žinojo, kad yra 
šventa. Ir nieko čia stebėtino, nes jos šventumas sklei- 
dėsi per tai, kad ji regėjo Dievą, ir dar labiau - per jos 
sąjungą su juo. Toji sąjunga neatsirado be nepasitenki- 
nimo (kančios) iš vienos ir kitos pusės. O Šventoji dėl 
stebuklingiausios šlovės turėjo atsisveikinti su patiki- 
ma, pažįstama ir patogia padėtimi. Norėdama tą padė- 
tį išsaugoti, ji darė tai, ką manėsi verta daryti - Žaisti 
gestais. Ir tada jos visą kūną užvaldė nirtulinga aistra 
pasilikti. Ji darė gestus, išreiškiančius siaubingą nevil- 
tį, taip pat kuklius bandymus, svyravimus, ir visą laiką 
ieškojo įkabės, trokšdama įsikibti į žemę, kad tik nepa- 
kiltų į dangų. Gali pasirodyti, kad pastarąja fraze no- 
rėta pasakyti, jog Šventoji pasikėlė į dangų. Ne, nieko 
panašaus. Pasikelti į dangų čia reiškia nieko nedaryti ir 
palikti Šventąją Dievui. Slapčiom įvykęs stebuklas būtų 
nepaprastai žiaurus. Tada reikėtų bet kokia kaina ne- 
pasiduoti. Priešintis tyloje ją šaukiančiam Dievui. Ne- 
atsakyti. Išbandyti gestus, kurie ją laikytų prie Žemės ir 
prišlietų prie materijos. Išnaudodama jai suteiktą erdvę 
ji griebėsi vis naujų barbariškų veiksmų, nes nujautė: 
jei nejudės, Dievui sėkmingai panaudojus kečo veiks- 
mą bus labai lengva jus nublokšti pas save. Tad ji šoko. 

Vaikštinėdama. Visur. Jos kūnas visą laiką visaip reiš- 
kėsi. Reiškėsi tūkstančių kūnų. Niekas nenutuokė, kas 
vyksta Šventosios, kovojančios su Dievu, viduje, nenu- 
tuokė ją ištinkančių tragiškų akimirkų. Ji ėmėsi keistų 
pozų, tokių, kokias atlieka japonų akrobatai. Ji buvo tarsi 
pamišusi tragedijos aktorė, nebegalinti susigrąžinti sa- 
vosios tapatybėsirvisjos ieškanti, ieškanti... Galop kartą, 
kai ji nejudėdama gulėjo lovoje, visiškai netikėtai Die- 
vas ją palaikė šventąja. Visgi reikia priminti, kad atvejis 
buvo ypatingas. Ji norėjo nusižudyti. Nusižudyti. Nužu- 
dyti mano geraširdiškumą. Jai sušvito viena nepaprasta 
idėja ir ji ją įgyvendino: kadaise jos balkonas devintame 
aukšte išėjo į akmenimis grįstą kiemą. Geležinė balius- 
trada buvo su tarpais, o šiuos dengė vielinis tinklas. Vie- 
na kaimynė turėjo dvejų metų vaiką, mažytę mergytę, 
kurią Šventoji pasikviesdavo pas save ir vaišindavo sal- 
dainiais. Vaikutis mėgdavo išbėgti į balkoną ir pro tinklą 
žiūrėti į gatvę. Vieną dieną Šventoji pasiryžo: atkabino 
tinklą ir paliko jį priglaustą prie baliustrados. Kai atė- 
jo mažylė, jinai užrakino ją kambary ir bėgte nusileido 
laiptais. Atsidūrusi kieme laukė, kada mergytė išeis 
į balkoną ir atsirems į tinklą. Persisvėrusi mažylė paki- 
bo ore. Šventoji stebėjo iš apačios. Nepraleido nė vie- 
no vaikučio sukinio. Ji buvo tokia antžmogiška, kad be 

verksmų, riksmų ir drebulio pirštinėtomis rankomis su- 
rinko visa, kas buvo likę iš vaiko. Tris mėnesius pralei- 
do kalėjime įtarta netyčiniu nužudymu, bet jos gerumas 
buvo mires. Nes „Kuriems galams dabar man tūkstantį 
kartų būti gerai? Kad išpirkčiau savo kaltę dėl šio neiš- 
perkamo nusikaltimo? Gal geriau jau būsiu bloga. 

Abejinga, kaip mums atrodė, visam pasauliui Šven- 
toji nyko. 

Ernestina ilgą laiką nežinojo, kuo tapo jos sūnus, 
dingęs jai iš akių po antrojo pabėgimo iš namų. Kai galų 
gale pasiekė žinios apie jį, šis buvo kariuomenėje. Ji 
gavo kiek gėdingą laišką su reikalavimu atsiųsti pinigų. 
Bet patį sūnų, tapusį Šventąja, ji išvydo tik žymiai vėliau, 
Paryžiuj, į kurį, kaip ir visos provincialės, ji buvo atvy- 
kusi operacijai. Tuo metu Šventoji gyveno gana prašma- 
tniai. Nieko nežinodama apie jos nedorybę, Ernestina 
ją gana mikliai įspėjo, o apie Šventąją pagalvojo: „Lu už- 
pakalis - tikras Liono bankas.“ Jai pačiai jinai nepasakė 
jokios pastabos. Vargu ar jos nuomonei apie save pa- 
kenkė žinojimas, kad ji kaip gyvulys atsivedė pabaisą - 
nei patiną, nei patelę, - Pikinji šeimos palikuonį ar pa- 
likuonę, dviprasmiškai užbaigiantį ar užbaigiančią gar- 
siąją giminę, kuriai pradžią davė sirena Meliuzina. Mo- 
tina ir sūnus visą laiką buvo tokie tolimi vienas kitam, 

kad net susilietus, rodės, juos skiria atstumas, kažko- 
kia tuščia erdvė, o jų oda bejausmė. Ernestina niekada 
nepagalvodavo: „Tai kraujas mano kraujo“ O Šventoji 
niekada nepagalvodavo: „Visgi tai ji mane iššiko.“ Kaip 
mes jau esame pradžioje kalbėję, Šventoji savo motinai 
tebuvo dingstis teatrališkiems gestams. Iš pykčio tai 
kekšei Mimozai, neapkentusiai savo motinos, Šventoji 
apsimetinėjo, jog savąją pagarbiai myli. Toji pagarba 
patiko Meilučiui, kuris, būdamas sąvadautojas ir tikras 
blogiukas, širdies gelmėse nešiojosi, kaip sakoma, „tą 
skaisčią kertelę, paskirtą savo senajai motulei“, nors 
šios jis nė nepažinojo. Jis klausė žemiškų sutenerius 
valdžiusių įstatymų. Būdamas patriotas ir katalikas jis 
mylėjo motiną. Ernestina atvyko aplankyti mirštančios 
Šventosios. Ji atvežė skanėstų, bet iš tam tikrų ženklų, 
atpažįstamų kaimiečiams - tie ženklai iškalbingesni nei 
gedulo raištis, - ji suprato, kad Šventoji miršta. 

„Jis iškeliauja“, - pagalvojo ji. 

Šventikas - tas pats, kuris taip keistai aukojo mi- 
šias - atnešė ostiją. Ant arbatinio staliuko šalia juodo 
krucifikso ir šventinto vandens su pamerkta sausa dul- 
kėta buksmedžio šakele degė žvakė. 

Paprastai iš religijos Ernestina priimdavo tik tai, 
kas sukuria gryną stebuklą (o ne paslaptį, apgaubian- 

čią kitą paslaptį), ir tasai jos regimas stebuklas būdavo 
tikras kaip auksas. Spreskime patys: žinodama, kad au- 
dringomis dienomis žaibą gali užvaldyti polėkis įsigauti 
pro kaminą ir išdumti pro langą, ji įsitaisiusi savo fotely 
regėdavo, kaip pati kiaurai skrodžia stiklą, - nors jaus- 
davo, jog biustas, kaklas, kojos ir sijonas išlieka standūs 
tarsi iškrakmolyti, - regėdavo, kaip krenta ant vejos ar 
kyla į dangų suglaustais kulnais, lyg būtų statula: taigi, 
ji krisdavo ar sklęsdavo oru, kaip senųjų meistrų pa- 
veiksluose skraido angelai ir šventieji, kaip paprastai, 
be jokios debesų pagalbos, į dangų pasikelia Kristus. 

Tai ir buvo jos religija. Kaip ir anksčiau, tuščių iškil- 
mių ir mistinio lėbavimo dienomis ji pagalvodavo: „O 
jei aš pasilinksminčiau įtikėdama Dievą?“ Ir drebėdavo 
iš pasitenkinimo. 

Šventosios mirties valandą ji taip pasilinksmino įti- 
kėdama į Dievą, kad išvydo nepaprastą sceną. 

Ji pamatė Dievą, ryjantį kiaušinį. Žodį „matyti“ čia 
vartoju, kad būtų paprasčiau. Apie apreiškimą nieko 
per daug negaliu pasakyti, nes apie jį težinau tiek, kiek 
man buvo duota sužinoti, dėkui Dievui, viename jugos- 
lavų kalėjime. Buvau vežiojamas iš miesto į miestą pagal 
nenuspėjamus kalinių vagono įgeidžius. Kiekvienam iš 
tų miestų kalėjimų išbūdavau po dvi, tris ar daugiau 

dienų. Kartą mane uždarė vienoje didokoje kameroje, 
kurioje sėdėjo maždaug dvidešimt suimtųjų. Ten trys 
čigonai atidarė tikrą kišenvagių mokyklą. Štai kaip vis- 
kas vyko: kol vienas kalinys, išsitiesęs ant gulto, miego- 
jo, mums visiems iš eilės reikėjo jo nepabudinus iš kiše- 
nių ištraukti - ir įdėti atgal - viską, ką jose buvom radę. 
Reikalas buvo delikatus, mat dažnai tekdavo miegantįjį 
kutenti, kad šis savo mieguose apsiverstų ir atvertų ki- 
šenę, kurią buvo prispaudęs visu savo šlaunų svoriu. 

Atėjus mano eilei, mane pašaukė vadeiva čigonas ir 
liepė darbuotis. Pajutau, kaip po švarko audeklu daužo- 
si širdis, ir apalpau. Mane nunešė ir paguldė ant gulto, 
ten drybsojau, kol atsigavau. Puikiai prisimenu, kaip 
išrodė veiksmo erdvė. Kamera priminė milžinišką žar- 
ną, kurioje buvo kaip tik vietos per visą ilgį ištįsusiems 
pažulniems mediniams gultams. Viename gale, priešin- 
goje durims pusėje, pro šiek tiek išgaubtą ir grotuotą 
pastogės langelį iš mums nematomo dangaus įžambiai 
krito geltona šviesa - lygiai kaip vaizduojama graviūro- 
se ar romanuose. 

Atgavęs sąmonę pamačiau, kad guliu arčiausiai lan- 
go esančiam kampe. Apsigobiau kojas užklotu ir susi- 
gūžęs atsisėdau tarsi berberas ar vaikas. Kitame kampe 
susimetę į grupeles stoviniavo kiti vyrai. 

Jie pažiūrėjo į mane ir prapliupo juoku. Kadangi aš 
nemokėjau jų kalbos, vienas iš jų, rodydamas į mane, 
atliko tokį štai gestą: atkartodamas beždžionių mimiką, 
jis krapštėsi galvą ir vaizdavo, kad suvalgo plaukuose 
aptiktą utėlę. 

Nepamenu, kad būčiau turėjęs utėlių. Šiaip ar taip, 
niekada jų nerijau. Bet mano galva buvo pleiskanota, iš 
tų pleiskanų susidariusios plutelės gabaliuką nukrapš- 
tydavau nagu ir iš po to nago ištraukdavau dantimis, 
kartais ir nurydavau. 

Būtent tą akimirką aš ir supratau, kas ta kamera. Per 
tam tikrą nejuntamą laiko tarpą aš suvokiau jos esmę. 
Ji buvo kamera, bet drauge ir pasaulio kalėjimas. Siau- 
binga baimė mane nutėškė į bjaurasties (priklausiusios 
nežmoniškam pasauliui) teritorijos pakraštį, kišenva- 
gių mokyklos grakščių mokinių draugijon; aš aiškiai 
mačiau („matyti“ vartoju kaip ir Ernestinos atveju), kas 
buvo toji kamera ir tie vyrai, kokį vaidmenį jie atliko: 
tai buvo pirmasis vaidmuo pasaulio istorijoje. Tasai vai- 
dmuo buvo pasaulio pradžia ir pasaulio pradžioje. Stai- 
ga pasirodė, jog mane užvaldžius kažkam panašiam į 
aiškiaregystę, aš perpratau visą sandarą. Pasaulis, kaip 
ir jo paslaptis, susitraukė, kai tik buvau nuo jo atskir- 
tas. Tai buvo išties antgamtiška akimirka, panašią (tik 

363 


Jean Genet 


atskirties nuo žmonijos) Šerš Midi kalėjime man pado- 
vanojo vyresnysis prižiūrėtojas Sezaris, turėjęs pateikti 
raportą apie mano įpročius. Jis man tarė: „Va šitas žodis 
(jis nedrįso pasakyti „homoseksualas“) rašomas kaip 
du žodžiai?“ Ir jis man rodė į lapą smiliumi... neprisi- 
liesdamas prie paties žodžio. 

Aš buvau apžavėtas. 

Kaip ir mane, Ernestiną apžavėjo Dievo Angelai; 
jie - tai detalės, sąlyčiai ir sutapimai, kurie šmėsteli tokio 
pobūdžio reiškiniuose kaip puantų judesiai ar baleri- 
nos šlaunų sankirta, balerinos, pražystančios manosios 
krūtinės ertmėje, kai išvystu savo mylimo kareivio šyp- 
seną. Toji balerina akimirką palaiko pasaulį savo pirš- 
tais ir nužvelgia jį griežtu mokytojos žvilgsniu. 

Besirengiant paskutiniam patepimui, Šventoji atsi- 
gavo iš komos. Išvydusi žvakę, savojo galo švyturėlį, ji 
išsigando. Ji suprato, kad mirtis visą laiką buvo gyveni- 
mo dalis, bet jos simbolinį veidą slėpė kažkas panašaus 
į ūsus, kurie siaubingą tikrovę derino prie tos dienos 
skonio - tie frankų (kareivio) ūsai nubyrėjo pasidarba- 
vus žirklėmis ir jam tarsi iškastruotajam sukėlė sumiši- 
mą, nes veidas kaipmat tapo švelnus, lygus, pablyškęs, 
išryškėjo nedidelis smakras ir iškili kakta, primenantys 
šventosios iš romaninių vitražų ar Bizantijos imperato- 

rienės veidą, kurį įprasta matyti su aukšta tiara ir vua- 
lių. Mirtis buvo taip arti, kad Šventąją galėjo paliesti ar į 
ją pasibelsti sudžiūvusiu smiliumi tarsi į duris. Šventoji 
sulenkė sugrubusius pirštus ir užsitraukė taip pat jau 
spėjusią sustingti antklodę. 

— Bet aš juk, - tarė ji šventikui, - nesu dar mirusi, aš 
girdėjau, kaip palubėse bezda angelai. 

„Dar mirusi“, - šįsyk pakartojo sau ir tarp geidulin- 
gai išlakių, atstumiančių, o vis dėlto rojaus debesų išvy- 
do mirusią (taip pat ir numirėlės mirtį) kaimo senolę 
Adeliną, kuri jai - ir Solanžai - pasakodavo istorijas apie 
juodaodžius. 

Mirus senutei (jo pusseserei), Kiulafrua niekaip 
negalėjo pravirkti, tad norėdamas aplinkinius įtikinti 
savo širdgėla akis susišlapino seilėmis. Šventoji pajuto, 
kaip nuo pilvo į širdį juda dūmų kamuolys, kaip ją tarsi 
jūros liga užvaldo senutės Adelinos siela, - šiai mirus, 
Ernestina vertė Kiulafrua eiti į mokyklą avint jos batais 
su sagomis ir aukštais kulnais. 

Budynių vakarą smalsumas jį pakėlė iš lovos. Ant 
galų pirštų jis išėjo iš savo kambario, kur iš visų pa- 
kampių smelkėsi galybės sielų, tapusių jam kliūtimi, 
kurią turėjo įveikti. Įsitikinęs savo šventa misija jis 
žengė tarp jų apkerėtas, nors išsigandęs, labiau miręs 

nei gyvas. Nuo pat pasaulio aušros atklydusios sielos 
sudarė jo milžinišką palydą - paskui save iki pat gu- 
linčios numirėlės jis vilko ištisas šešėlių kartas. Taip 
reiškėsi jo baimė. Jis žingsniavo basas, kuo mažiau iškil- 
mingai. 

Dabar jis slinko taip, kaip įsivaizduojame sėlinant 
nakties vagį, ir tikriausiai tai jau darė daugelį naktų, no- 
rėdamas įsigauti į spintą ir išjos pasičiupti dražė: tosios 
krikštynų ar vestuvių proga Ernestinai dovanotos dra- 
žė, kurią jis triauškė su didele pagarba ne kaip įpras- 
tinį saldėsį, bet kaip šventą maistą, skaistybės simbolį, 
vertindamas jį lygiai tiek, kaip po stiklo gaubtu laiko- 
mus apelsinmedžio žiedus iš balto vaško - atsiminimus 
apie smilkalų kvapą, baltus šydus. Ir dar tą giesmę Veni 
creator... 

O jei šalia mirusiosios panaktinė, ką jis tada pasa- 
kys? Bet šioji virtuvėje gėrė kavą. 

Kambarys buvo tuščias. Ištuštėjęs. Mirtis sukuria 
tuštumą kitaip ir nepalyginti geriau nei siurblys. Už- 
tiesta paklodė bendrais bruožais atkartojo mirusiosios 
veido kontūrus, panašiai kaip molis, prie kurio dar tik 
prisilietė skulptorius. 

Kiulafrua ištiesia įsitempusią ranką ir ją atkelia. 
Numirėlė dar čia. Kad ne taip bijotų, priėjo arčiau. Jis 

išdrįso prisiliesti prie veido ir netgi pabučiuoti apvalius 
ledinius it agato rutuliukai akių vokus. Atrodė, jog kū- 
nas apvaisintas tikrove. Jis skleidė tiesą. 

Tuo akimirksniu vaiką užplūdo nežaboti atsimini- 
mai iš skaitytų ar kitų papasakotų istorijų, tai yra, kad 
Bernardetos Subiru mirties valandą jos kambary pas- 
klido nematomų žibuoklių kvapas. Taigi jis nevalingai 
pauostinėjo ir kvapo, kuris būtų laikomas šventumo 
kvapu, nesujautė. Dievas užmiršo savo tarnaitę. Na ir 
puiku. Visų pirma, nėra čia ko sklaidytis gėlių aroma- 
tais prie mirusios senos mergos lovos; visų antra, nėra 
ko sėti paniką vaikų širdyse. 

Bet rodos, kad būtent nuo šio akimirksnio randasi 
gija, galinti Kiulafrua-Šventąją, aukštesniosioms jėgoms 
nulėmus, nuvesti pas mirtį. Bandymai ją apčiuopti pra- 
sidėjo dar gerokai anksčiau. Studijos ir tyrinėjimai, iš 
pradžių kupini susižavėjimo sulaukus pirmųjų atsa- 
kymų, siekė senąsias, miglose skendinčias ir neįžvel- 
giamas epochas, kuomet jis priklausė dievų padermei, 
visai kaip urviniai žmonės, kurie vis dar buvo įsisiautę 
į šlapimu pridvokusias drapanas, bet jautėsi orūs ir tuo 
orumu dalijosi su savo vaikais bei kai kuriais gyvūnais: 
visai pagrįstai rimtis ir didingumas įvardijamos kaip 
senovinės vertybės. O dabar - juo toliau, juo sparčiau, 

ir taip, kol bus pasiekta grynai poetinė pasaulio vizija, - 
su įgytomis Žiniomis visos tos drapanos nusivynioja. 
Kiekvienas klausinėjimas, kiekvienas tyrinėjimas, atsi- 
liepiantis vis tuštesniu atgarsiu, jam liudijo mirtį - vie- 
nintelę mus užpildančią realybę. 

Susidūrus su tikrove, džiaugsmingo polėkio nebeli- 
ko. Sulig kiekvienu bandymu prie jos prisiliesti jo maža- 
sis tyrinėjantis neregio pirštukas panirdavo į tuštumą. 
Durys varstėsi pačios ir nieko nebeatvėrė. Jis pabučiavo 
senės akis ir jį sukaustė gyvatiškas šaltis. Jis jau, rodės, 
tuoj susverdės ir parkris, bet kaip tik į pagalbą atsku- 
bėjo Atsiminimas: jis prisiminė aksomines Alberto kel- 
nes; kaip žmogus, kuriam, kaip sakoma, buvo suteikta 
nelaukta dovana pažvelgti į pačias paslapties gelmes ir 
kuris tuojau pat nuo jų nusigręžia, kad vėl pajustų žemę 
po kojomis, Kiulafrua išsigandęs atsimetė atgal, pana- 
rino galvą į šiltą ir apglėbiantį atsiminimą apie Alberto 
kelnes, tikėdamasis aname surasti kažką švelnaus ir ra- 
minančio tarsi zylės jaunikliai. 

Tada jis, nešamas iš dangaus nusileidusio Alberto, 
sugrįžo atgal į savo kambarį, į lovą, ir pravirko. Tačiau - 
lai jūsų tai nestebina - jis pravirko dėl to, kad negalėjo 
pravirkti. 

O štai kaip mirė mūsų Didžioji Šventoji. 

Paieškojusi surado savąjį auksinį laikroduką tarp 
šlaunų ir suspaudusi kumštyje ištiesė jį galvūgalyje sė- 
dinčiai Ernestinai. Jų delnai susilietė ir pavirto į kriau- 
klę su laikroduku viduje. Šventąją aplankė neaprėpiama 
fizinė ramybė; pasruvę nešvarumai, skystokos išmatos 
po ja suliejo šiltą ežeriuką, į kurį ji pamažėle grimzdo 
kaip laivas į Nemi ežero vandenis drauge su tebešiltu 
viltį praradusio imperatoriaus kūnu, ji grimzdo ir jame 
nuskendo, ir iš to palengvėjimo nuvilnijo atodūsis, pri- 
pildęs jos burną kraujo, paskui dar vienas atodūsis - šį- 
syk paskutinis. 

Štai taip ji mirė, galima sakyti, nuskendo. 

Ernestina laukė. Nežinau, kokiu stebuklingu būdu, 
bet staiga ji suprato, kad nuo jų sudėtų delnų sklindan- 
tis pulsavimas tėra laikrodžio tiksėjimas. 

Gyvendama tarp pranašiškų ženklų ji nebuvo prie- 
taringa. Tad nieko nelaukusi viena ėmėsi rūpintis lai- 
dotuvių reikmenimis ir Šventąją aprengė labai santūriu 
angliško sukirpimo vyrišku kostiumu iš mėlyno ševioto. 

Štai ji ir numirėlė. Visiškai Numirėlė. Jos kūnas įvy- 
niotas į drobulę. Tai - nuo galvos iki kojų - ledo lyčių 
sukaustytas, nejudus, į begalybę plaukiantis laivas: tu, 
mielas širdžiai Žanai, sukaustytas ir nejudus, kaip jau 
sakiau, mano lova plauki į palaimingą Amžinybę. 

Šventoji negyva, tad ką man belieka daryti? Ką pa- 
sakyti? 

Šį vakarą įtūžęs vėjas pasiutusiai talžo vieną į kitą 
tuopas, kurių tematau viršūnes. Manoji kamera, užliū- 
liuota tos romios mirties, šiandien tokia švelni! 

O jei rytoj aš būsiu laisvas? 

(Rytoj teismas.) 

Laisvas, vadinasi, išsiųstas pas gyvuosius. Aš susi- 
kūriau sielą, didumo sulig savo būstu. Mano kamera to- 
kia švelni. Laisvas - tai reiškia gurkšnoti vyną, rūkyti, 
stebėti miestelėnus. Tai kaipgi rytoj klostysis teismas? 
Aš numačiau pačią didžiausią bausmę, kokią tik galėtų 
jis man paskirti. Aš tam kruopščiai pasirengiau ir kaip 
savo lemties piešinį susidariau horoskopą (visa, ką ga- 
lėjau išskaityti, žvelgdamas į praeities įvykius). Dabar, 
kai galiu juo vadovautis, mano sielvartas nebe toks di- 
delis. Jis subliūško to, kas nebepataisoma, akivaizdoje. 
Jis mano neviltis ir visa, kas dar laukia. Aš atsisakiau 
savo troškimų. Aš taip pat „visa tai jau perėjau“ (Vai- 
dmanas). Gal geriau jau visam gyvenimui pasiliksiu 
tarp šitų sienų. Ką rytoj teis? Kažkokį užsienietį, kuris 
vadinasi buvusiuoju mano vardu. Aš galiu ir toliau mer- 
dėti iki pat savo mirties tarp visų šitų našlių. Lempa, 
dubenėlis, taisyklės, šluota. Ir šiaudinė - manoji žmona. 

Man nesinori gultis. Tasai rytdienos teismo posė- 
dis - tikros iškilmės, tad šia proga būtina vigilija. Bū- 
tent šį vakarą aš kaip tasai, kuris pasilieka, ir noriu ap- 
verkti savo išsiskyrimus. Bet įžvalgumas - tas pats kas 
apsinuoginimas. Vėjas lauke vis labiau įsišėlsta, prie jo 
prisijungia dar ir lietus. Taip gamtos stichijos improvi- 
zuoja rytdienos ceremonijas. Šiandien dvylikta, ar ne? 
Tad ką man apmąstyti? Įspėjimus, sako, siunčia Dievas. 
Manęs jie nedomina. Mane jau lanko jausmas, kad kalė- 
jimui nebepriklausau. Nebeliko varginančios brolystės, 
saisčiusios mane su žmonėmis iš kapo. Tikriausiai aš 
dar gyvensiu... 

Retkarčiais mane sudrebina nežinia iš kur kylantis 
laukinis kvatojimas. Jis aidi many tarsi po rūką šėliojan- 
tis ir trokštantis jį išsklaidyti džiaugsmingas šauksmas, 
kuris nepalieka nieko kito - tik begalinį saulės ir šven- 
tės ilgesį. 

O jei mane nuteis? Aš apsigaubsiu ašutine ir tasai 
rūdžių spalvos rūbas mane įpareigos atlikti vienuolio 
gestą: paslėpsiu rankas rankovėse ir atliksiu pritinkantį 
sielos judesį: pasijusiu nuolankus ir palaimintas, pas- 
kui pasislėpęs po savo užklotu - juk Don Žuane dramos 
personažai atgyja scenoje ir vienas kitą apkabina - ir 
norėdamas užburti savo kamerą, Meilučiui, Šventajai, 

Dievo Motinai ir Gabrieliui sukursiu naujus nuostabius 
gyvenimus. 


Esu perskaitęs daugybę jaudinančių laiškų, kupinų 
stebuklingų atradimų, nevilties, vilčių ir dainų; pasi- 
taikė ir atšiauresnių. Iš visų jų išrinkau vienintelį, kurį 
Meilutis iš kalėjimo parašė Šventajai. 


Brangioji, 

siunčiu tau šį laiškutį, norėdamas pranešti, kad turiu 
gana prastų naujienų. Mane suėmė už vagystę. Tai jau 
pasistenk susitikti su advokatu ir susitark, kad jis mane 
gintų. Pasirūpink, kad jam būtų sumokėta. Dar pasistenk 
atsiųsti man perlaidą, nes pati žinai, kaip čia visi dvesia 
iš bado. Taip pat pasistenk gauti leidimą mane aplankyti 
ir atnešk man patalynę. Atitempk man mėlyną ir baltą 
pižamas. Ir dar apatinius marškinius. Brangioji, man 
taip pikta dėl to, kas man nutiko. Pripažįstu, man nesise- 
ka. Tad kliaunuosi tavim ir laukiu tavo pagalbos. Labai 
norėčiau tave apkabinti, paglostyti ir stipriai prispausti 
prie savęs. Prisimink mudviejų malonumus. Surask punk- 
tyrą ir jį pabučiuok. Tavo Meilutis siunčia tau, brangioji, 
tūkstantį karštų bučinių. 

Tasai punktyras, apie kurį kalba Meilutis, - tai jo 
koto siluetas. Mačiau, kaip vienam rašančiam savo mer- 
gai suteneriui sukietėjo, tada jis uždėjo savo daiktą ant 
popieriaus ir apibrėžė jo kontūrus. Noriu, kad tos lini- 
jos būtų ir mano nupieštame Meilučio portrete. 


Freno kalėjimas, 1942 

Šventoji buvo žavinga ir vis dėlto panėšėjo į visus tuos 
šventiškus valkatas, nekasdieniškų reginių ir meniškų vi- 
zijų medžiotojus, gražuolius lošėjus, tempiančius paskui 
save visą neišvengiamą magiškųjų miestų šlamštą. Jie 
vos krusteli, — pasitaiso kaklaraištį ar nukrato cigaretės 
"ai — O rodos, į darbą paleidžia lošimo automatą. 

ventoji į mazgą rišo miego arterijas. Jos žavesys buvo 
nenumaldomas. Jei viskas priklausytų nuo manęs, pa- 
versčiau ją lemtinguoju herojumi, tokiu, koks man labai 
patinka. Lemtingasis reiškia — sprendžiantis likimus tų, 
kurie į jį žiūri apstulbę. Jos klubai būtų akmeniniai, skruos- 
tai lygūs ir žvilgantys, akių vokai sunkūs, o pagoniški 
keliai tokie vaiskūs, kad juose atsispindėtų mąslūs nusi- 
minusių mistikų veidai. Iš jos atimčiau visą jausmingumą. 
Tebūnie jinai ledinė statula. Bet aš puikiai žinau, kad varg- 
šas Demiurgas yra priverstas kurti pagal savo paveikslą 
ir kad Liuciferio jis nesukūrė. Savo kameroj pamažu tu- 
riu perteikti kūno virpulį granitui. Aš ilgam pasiliksiu vie- 
nas su juo ir priversiu jį justi mano kvėpavimą ir mano 
bezdalus, iškilmingus arba saldžius bezdalus. Ir visą tą 
laiką, kol rašysiu šią knygą, kad nesuakmenėtų po trupu- 
tėlį maitinčiau Šventąją savo kančiomis, palengva ją 
vaduočiau iš blogio ir galiausiai paėmęs už rankos nu- 
vesčiau į šventumą. 

